
Cuviînt înainte 


Scopul acestei publicaţii este de a contribui la dezvoltarea culturii politice în Re- 
publica Moldova. Cultura politică reprezintă sistemul de percepții și atitudini, bazat 
pe valori fundamentate din punct de vedere istoric, care determină formarea unui 
comportament îndreptat spre atingerea obiectivelor de către indivizii şi grupurile so- 
ciale și instituţiile unei societăţi. Instituţiile publice şi private, precum şi cetăţenii, se 
manifestă ca subiecţi ai procesului politic în raporturile reciproce, care sînt determi- 
nate de cultura politică. 

Este, practic, imposibil a construi o societate democratică fără un nivel adecvat al 
culturii politice, care să determine în mod fundamental procesul politic şi, în definitiv, 
buna guvernare. În acest sens, trebuie să se ia în considerare că democraţiile moderne 
sînt, fără excepții, democraţii partinice, ceea ce impune o abordare mai aprofundată 
a prestaţiei partidelor politice moldoveneşti. Publicaţia de faţă este o încercare de a 
decela caracteristicile ceva mai speciale ale partidelor din Moldova şi de a prezenta 
evoluția acestora. 

Întrucît partidele au de jucat rolul de interfață între cetăţenii care le votează şi 
instituţiile publice în care sînt reprezentate, este utilă înțelegerea specificului electo- 
ratului moldovenesc. Predilecţiile acestuia pentru anumite formaţiuni și ofertele lor 
nu pot fi întimplătoare, fiindcă există motive şi legităţi care explică preferințele ale- 
gătorilor. Concluzia acestei lucrări se rezumă la constatarea unei stări de fapt: într-o 
democraţie imitativă, în care formele democratice performante, de împrumut, sînt 
“umplute” cu esență autohtonă, este extrem de dificil să înţelegi la ce fel de rezultat 
poți ajunge în urma mutațiilor evolutive. 

Dezvoltarea sistemului de partide din Republica Moldova a fost puternic influ- 
ențată de legislaţia electorală şi de cea referitoare la activitatea partidelor. Din acest 
punct de vedere, aspectelor legale trebuie să li se acorde în mod constant o atenţie 
sporită, astfel încît să fie eliminate barierele în calea edificării unui sistem de partide 
viguros, în care să persiste, deopotrivă, atît elementele de stabilitate şi previziune a 
comportamentelor, cît şi destul spaţiu pentru eventualele schimbări şi ajustări la ce- 
rințele timpului. 


În contextul evidențiat mai sus, se poate afirma că alternanţa schimbărilor şi sta- 
bilizărilor de-a lungul evoluţiilor politice din ultimii douăzeci de ani generează aş- 
teptări legate de confirmarea acestei legități a pendulării. Pe de altă parte, consensul 
politic privind integrarea europeană a Republicii Moldova ar cere, mai degrabă, men- 
ţinerea stabilităţii politice, lucru care pare a fi imposibil în situaţia în care, de dragul 
acestei stabilități, au fost ridicate bariere electorale noi pentru forțele politice de opo- 
ziţie. Miza unor forțe politice emergente pe o nouă schimbare nu poate însemna decît 
că aşa-zisul consens politic în vederea integrării europene a eşuat, iar partidele vor lua 
de la capăt clarificarea poziţiilor şi a nişelor electorale care exprimă mai adecvat opți- 
unile alegătorilor. 

În lucrarea de față un rol aparte revine procesului politic şi dezvoltării pluripar- 
titismului pe teritoriul actual al Republicii Moldova în perioada aflării lui sub admi- 
nistrația Imperiului Rus şi a României regale. Este evident că schimbările radicale şi 
rupturile care au survenit, pe parcursul secolului al XX-lea, în acest proces, au fost 
influențate de contextul geopolitic european, care a făcut imposibilă dezvoltarea gra- 
duală, bazată pe o continuitate firească a culturii politice şi a procesului politic. Totuși 
autorii au considerat importantă elucidarea evoluţiei ideilor politice pe acest teritoriu 
în profida discontinuităţii lor. 


1. SISTEMELE DE PARTIDE - 
CONSIDERAȚII TEORETICE SUCCINTE 


O condiție a democraţiei este existenţa unui sistem multipartit. Simpla 
existenţă a partidelor politice nu poate garanta însă prezența iminentă a demo- 
craţiei. Astfel, se cere respectarea de către partide a unui şir de condiții pentru 
a putea vorbi despre democraţie. Cu toate acestea, semnele valorilor democrati- 
ce nu trebuie căutate atît în structurile de partid, cît în interacțiunile lor. 

Prima tipologie a partidelor politice aparține lui Alexis de Tocqueville, care, 
în De la Democratie en Amérique, delimitează partidele în „mari“ şi „mici“. 
Părintele politologiei moderne raporta această distincţie la criteriul calitativ, 
lăsînd să se înțeleagă că nu numărul de aderenți face ca un partid să fie mic sau 
mare, ci principiile pe care se întemeiază şi moralitatea politică adiacentă. 

Maurice Duverger, folosind criteriul genezei partidelor, propune altă ti- 
pologie (1951), pe care succesorii săi o numesc „clasică“, după care deosebim 
„partide de creaţie interioară“ şi „partide de creaţie exterioară“. Prima catego- 
rie se constituie, în viziunea autorului, prin emergența partidelor din structu- 
rile societăţii politice, iar a doua apare din structurile societăţii civile. Acelaşi 
sociolog mai propune o clasificare a partidelor: „partide de cadre“ şi „partide 
de mase“. Diferenţa dintre aceste două tipuri nu ţine, arată Maurice Duverger, 
de cantitate, ci de structură. Aceste tipologii au fost criticate de unii politologi, 
care considerau că ele nu sînt mereu şi peste tot operabile şi confirmate, avînd 
în vedere faptul că există multiple partide ce rămîn în afara acestor scheme. 
De pildă, partidele catolice, democrat-creştine, laburiste şi chiar cele agrare 
ocupă un loc oarecum intermediar, fiind dificil să le plasezi într-o categorie 
sau alta. 

Pentru îmbunătăţirea tipologiei întemeiate pe distincţia dintre „partidele 
de cadre“ şi „partidele de masă“, Otto Kirchheimer a propus un nou tip de par- 
tid - „partidul agaţă-tot“, chiar dacă Duverger a susţinut şi el existenţa unui 
partid indirect, ca structură intermediară între cele două. „Partidul agaţă-tot“ 
este, mai curînd, o structură de interclasă, eterogenă din punct de vedere socio- 

logic şi fără o identitate ideologică foarte clară. Maurice Duverger a mai operat 
o a treia distincţie dintre partide, folosind drept criteriu de delimitare modul 
de votare. În acest context, el evidențiază „partidele suple“ şi „partidele rigide“. 
O asemenea clasificare presupune existența unei legături de dependență imper- 
fectă dintre „partidele suple“ şi „partidele rigide“, pe de o parte, şi „partidele de 
cadre“ şi „partidele de mase“, pe de alta. 

Partidele de mase pot fi clasificate în două subgrupe: acelea în care partici- 
parea este specializată (majoritatea partidelor socialiste şi democrat-creştine) şi 
acelea în care participarea se bazează pe înregimentare și în care angajarea este 
totală, chiar totalitară (partidele fasciste şi comuniste, unele partide din statele 
subdezvoltate). 

Jean Charlot a propus o tipologie mai simplă, dar care nu este lipsită de 
deficienţe. El distinge partide de notabili, partide de militanţi şi partide de ale- 
gători. Valorificînd aproape toate contribuţiile tipologice de la Marx şi pînă la 
Duverger, Charlot și Rokkan, Daniel-Louis Seiler încearcă să clasifice partide- 
le după genealogia și afinitățile lor ereditare. Seiler consideră că la baza arbo- 
relui genealogic al partidelor stau patru clivaje instituționalizate: proprietari/ 
muncitori, urban/ rural, biserică/ stat şi centru/ periferie. Teoreticianul arată că 
fiecărui versant al acestor clivaje îi corespunde o familie de partide. Principala 
inconvenienţă a analizei lui Seiler constă în faptul că ea trece peste considera- 
rea caracterului mixt din punct de vedere social al partidelor politice. 

În cele din urmă, folosirea de către Frangois Goguel a atitudinii partide- 
lor față de ordinea existentă, ca și criteriu pentru a distinge stînga de dreapta, 
pare a fi mai plauzibilă. Astfel, dreapta, ca tendinţă politică, se ambiţionează să 
păstreze ordinea existentă, în timp ce stinga o contestă şi revendică schimbări 
sociale. Mulţi cercetători, nemulțumiți de rigiditatea acestei dualităţi, introduc 
conceptul de centru. 

Jean Blondel aşază partidele pe spectrul politic după criteriul ideologic, 
de la stînga la dreapta: comuniste, socialiste, liberal-radicale, agrariene, creş- 
tine şi conservatoare. Sub aspect tipologic, acest eşichier general echivalează 
cu sistemele de partide. Coexistenţa mai multor partide în statele democratice, 
precum şi formele, modalităţile ei, definesc sistemul de partide. În funcţie de 
structura interioară a fiecărui partid-parte a sistemului, deosebim: sisteme de 
partide centralizate şi descentralizate; sisteme de partide totalitare şi de partide 
specializate; sisteme de partide suple și de partide rigide etc. 

Sistemele de partide sînt influențate de factori generali şi specifici. Se im- 
pune considerarea factorilor specifici — istoria şi tradiţiile, credinţele religioase, 

compoziția etnică, rivalitățile naționale ş.a. - pentru a putea înțelege respecti- 
vul sistem. Cît priveşte factorii generali, aceştia, evident, sînt comuni tuturor 
țărilor democratice. După M. Duverger, ei sînt: socioeconomici, ideologici şi 
tehnici. Sociologului francez îi aparţine şi încercarea de a pune în legătură sis- 
temele de partide cu anumite sisteme electorale. Douglas W. Rae, demonstrind 
lipsa de rigurozitate a concluziilor lui Duverger, constată că toate sistemele 
electorale, inclusiv reprezentarea proporţională, dau o primă de locuri parla- 
mentare celor mai puternice partide politice. 

Realizînd o analiză complexă a campaniilor electorale pentru o perioadă 
de 21 de ani, Jean Blondel observă că statele occidentale pot fi împărţite în pa- 
tru grupe distincte. Astfel, el distinge: bipartitismul, sistemul „două partide 
şi jumătate“, multipartitismul cu partid dominant și multipartitismul pur. În 
cazul bipartitismului, există două partide foarte puternice, care obțin, cumu- 
lat, majoritatea sufragiilor exprimate. Sistemul al doilea se caracterizează prin 
existența a două partide puternice, care totalizează între 3/5 şi 4/5 din numărul 
voturilor exprimate, şi a unui al treilea partid, care joacă un rol mai puţin im- 
portant. În cazul celui de-al treilea sistem, Jean Blondel observă că două par- 
tide deţin aproximativ 2/3 din voturi şi că apare un partid dominant, a cărui 
tendinţă politică diferă de la un stat la altul. În situaţia în care nicio formaţiune 
politică nu obţine o majoritate confortabilă de voturi, avem de-a face cu siste- 
mul multipartit pur. Blondel conchide că ultimele două sisteme sînt la fel de 
stabile, echilibrate şi democratice ca şi primele. 

Ţările cu sistem politic bipartitist sint, în general, destul de omogene în 
privinţa modului în care forțele politice sînt poziţionate ideologic. Blondel ob- 
servă că statele cu sistem politic „două partide şi jumătate“ sînt de două tipuri: 
țări în care balanţa politică este formată între centru-stinga şi centru-dreap- 
ta, la centru găsindu-se un partid mai puţin influent, şi țări în care cele două 
partide principale sînt „deplasate“ spre dreapta, cu „un interval“ între ele, spa- 
tiul liber de centru-stînga fiind ocupat de un partid mai slab. Printre sistemele 
multipartite cu un partid dominant există, de asemenea, două tipuri ideologi- 

„ce: sisteme în care partidul puternic se află la centru-stînga, iar celelalte parti- 
de ocupă spaţiul de la centru la dreapta şi sisteme în care partidul puternic se 
găseşte la dreapta şi celelalte partide sînt distribuite simetric de la centru spre 
stînga. În cazul multipartitismului pur, formațiunile politice acoperă aproape 
tot orizontul ideologic. Deși, teoretic, s-ar putea imagina şi sistemul tripartit, 
Jean Blondel arată că acest sistem nu funcţionează pe durată istorică lungă, fapt 
ce impune neconsiderarea lui. 

Ideea întîietății sistemului în raport cu partidele componente nu are aceeași 
valoare pentru toate țările Europei Centrale și de Est. Există mai multe moti- 
ve care determină lipsa simetriei valorice. Este de remarcat, în primul rînd, că 
geneza partidelor politice în societăţile postcomuniste este diferită de geneza 
acestor structuri în țările Europei Occidentale și în America. Dacă în acest, din 
urmă, caz apariţia pluripartitismului este legată de instituţiile preexistente, în 
special de regimul reprezentativ, atunci pentru statele Europei Centrale şi de 
Est este specifică apariţia partidelor politice în afara sistemului totalitar şi în 
conflict cu acesta. Astfel, aceste structuri de partid apar într-o manieră explozi- 
vă şi haotică, unde se amestecă necesitatea politică cu voluntarismul. Al doilea 
motiv este de natură temporală, aceasta însemnînd că sistemele de partide, mai 
ales în Europa de Est, nu sînt încă stabilizate suficient. Astfel, aceste sisteme de 
partide au o precaritate de fond, nu pot asigura, prin ele înseşi, totalitatea de 
garanţii democratice, sînt relativ fragile şi mai puţin eficace. Un asemenea tip 
de sistem nu are imunitatea unui sistem occidental şi, în consecință, nu poate 
lupta la fel de eficient cu „virușii“ ce l-ar putea ataca. 

În definitiv, trebuie remarcat faptul că evoluţia partidelor politice în timp 
a relevat necesitatea unui nou criteriu de clasificare - relația partidelor cu soci- 
etatea civilă şi cu statul. În acest sens, în ultimele decenii se face observat un 


tip de formaţiuni politice - „partide de cartel“ —, care se caracterizează prin ` 


întrepătrunderea partidelor şi a statului şi prin „cîrdăşia“ dintre partide. Dez- 
voltarea „partidelor de cartel“ are loc pe baza cooperării dintre actorii care mi- 
mează concurenţa, dar care, de fapt, ajung la înţelegeri, astfel încît competiția 
etalată să nu le afecteze interesele comune. Odată apărute, „partidele de cartel“ 
devin egocentrice, pentru ele politica este o profesie, iar concurenţa interparti- 
nică se desfăşoară în albia calificaţiei şi eficienţei în administrare. 

Din această perspectivă, prezintă interes relaţia dintre tipurile de partide 
politice şi modelele de democraţie. Apariţia „partidelor de cartel“ este legată de 
modelul normativ al democraţiei, în care cetățenii pot alege dintr-un număr 
limitat de partide. Aceste partide sînt reprezentate de un grup de lideri anga- 
jaţi în competiția pentru ocuparea posturilor publice şi reprezentarea politică 
guvernamentală la viitoarele alegeri. Astfel, „partidele de cartel“ apar ca o hi- 
perbolizare a „partidelor agață-tot“. Democraţia, în acest sens, se reduce la adu- 
larea elitelor și nu implică masele largi în elaborarea şi implementarea politici- 
lor publice. Cu alte cuvinte, alegătorilor li se propune să aprecieze rezultatele 


! Cf. Richard Katz, Peter Mair, „Changing Models of Party Organization and Party De- 


e ai 


mocracy: The Emergence of the Cartel Party“, în Party politics, vol. |, nr. 1, 1995, p. 5-28. 

activității „politicienilor profesionişti“, nu şi să participe la procesul elaborării 
cursului politic. Din acest punct de vedere, „partidele de cartel“ sînt parteneri 
ai profesioniştilor, fiind mai puţin legate de cetăţeni. E 

O altă caracteristică esenţială a „partidelor de cartel“ este legată de legătu- 
rile structurale foarte strînse. Funcţionarii partinici deținători ai funcţiilor pu- 
blice capătă o influenţă dominantă asupra organelor partidelor și procedurilor 
interne de adoptare a deciziilor, de aceea, influenţa activiştilor de partid scade 
dramatic, iar organizarea campaniilor electorale devine apanajul experților şi 
al profesioniştilor. Din acest punct de vedere, „cartelurile politice“ devin pe- 
riculoase pentru statele democratice, lărgind prăpastia dintre liderii politici și 
alegători, punînd sub semnul întrebării legitimitatea deciziilor politice. De ase- 
menea, „cartelurile politice“ tind să monopolizeze privilegiile în lupta politică 
cu partidele emergente noi. 


2. SISTEMUL DE PARTIDE 
DIN REPUBLICA MOLDOVA 


2.1. Democraţia imitativă - artefact 
al pluripartitismului moldovenesc 


Rolul partidelor politice în procesul democratizării Republicii Moldova poate 
fi dezvăluit mai lesne dacă înţelegem democraţia ca instituționalizare a liber- 
tății. Dezvoltarea partidelor şi a democraţiei în Moldova are drept punct de 
pornire mişcarea de renaştere națională, care, la rîndul său, a fost generată de 
politica restructurării (perestroika). Evenimentele menționate au fost, în linii 
mari, susținute de majoritatea populaţiei, lucru confirmat de rezultatele alege- 
rilor legislative din 1990, desfăşurate în condiţii de concurență. Un an și ju- 
mătate mai tirziu, forul legislativ a profitat de conjunctura politică și, repetînd 
acţiunile republicilor vecine, a declarat independența Republicii Moldova pe 
27 august 1991. În acea perioadă, doar elitele emergente înțelegeau că libertatea 
obținută trebuie instituționalizată atît în plan public, cît şi în plan privat. Ma- 
joritatea absolută a cetăţenilor moldoveni a simțit efectele acestor cuceriri ceva 
mai tîrziu. În mod obiectiv, după trecerea valului de entuziasm, s-a dovedit că 
atît cultura politică a populaţiei, cît şi capacitatea de a iniția şi de a administra 
afaceri proprii, de a-şi apăra interesele şi drepturile într-o competiție economi- 
că deschisă, de a manifesta interes pentru menţinerea unui nivel minimal de 
coeziune socială etc. sînt sub nivelul necesar unei dezvoltări în noile condiţii 
istorice. De aceea, la puţin timp după obținerea libertăţii, cînd a început să se 
înrăutățească dramatic condiţia socială şi materială a populaţiei, să crească ten- 
siunile interetnice etc., majoritatea absolută a cetăţenilor moldoveni a început 
să manifeste nostalgie după paradisul sovietic pierdut. 

După declararea independenţei Republicii Moldova, procesul de democra- 
tizare, adică de instituționalizare a libertăţii, a constat, de fapt, în împrumuta- 
rea formelor de organizare politico-statală, de apărare a drepturilor cetăţeneşti, 
de autoorganizare în instituţii civice etc. În acest sens, Republica Moldova a 
fost ajutată de instituţii internaţionale, precum Consiliul Europei, OSCE etc. 

În acelaşi timp, organizaţiile financiare internaţionale, precum Banca Mondia- 
lă, Fondul Monetar Internaţional, au susținut restructurarea sociâl-economică 
a Republicii Moldova. O astfel de instituționalizare a libertăţii nu putea avea 
drept rezultat imediat decît edificarea unei democraţii de vitrină? sau democra- 
tii imitative’, cînd formele occidentale, de împrumut, au fost umplute cu conți- 
nut autohton, moldovenesc. 

Noţiunile de democrație de vitrină şi/ sau democraţie imitativă au fost şi 
mai sînt încă utilizate pe larg de sociologi şi politologi pentru a sublinia că 
acest gen de democraţii sînt marcate de distorsiuni pe multiple direcții. Aces- 
te democraţii sînt influențabile, putînd evolua atît spre democraţia autentică, 
cît şi în sens invers. În această ordine de idei, pentru evoluţiile din Republica 
Moldova este importantă experiența ţărilor Europei Centrale, pe de o parte, 
şi a Comunităţii Statelor Independente (CSI), pe de altă parte. Primele au re- 
ușit să evolueze rapid de la democrația imitativă la cea autentică, în înţelesul 
occidental al acestui termen. Evoluţiile pozitive din țările Europei Centrale au 
fost influențate puternic de „tentaţia“ promisiunilor de aderare la Uniunea Eu- 
ropeană, care e constituită pe baza unui set de valori şi standarde imperative 
pentru viitorii membri. Pe de altă parte, în cadrul CSI, unde s-a pomenit și Re- 
publica Moldova, nu au existat standarde şi valori care să favorizeze trecerea de 
la democraţia imitativă la cea autentică. Din contra, erau create impedimente 
pentru a nu admite ruperea statelor membre din acest spațiu. De aceea, în une- 
le țări CSI democraţiile imitative au evoluat în direcția autoritarismului. 

Cit priveşte Republica Moldova, ea s-a aflat, cel puţin pînă în 2009, în topul 
țărilor CSI cu cel mai înalt indice al nivelului de democraţie, alături de Ucraina 
şi de Georgia, țări în care, în 2004 şi, respectiv, 2003, au avut loc aşa-numitele 
revoluţii cromatice. Este demn de menţionat că, în pofida faptului că au trecut 
prin aceeaşi maşină sovietică de înăbuşire a libertăţilor şi iniţiativei civile şi a 
speculațiilor despre impunerea din exterior a revoluțiilor cromatice, cetăţenii 
georgieni și ucraineni şi-au realizat potenţialul de protest, avînd curajul să se 
revolte atunci cînd drepturile lor au fost încălcate. În acest sens, cetățenii Repu- 
blicii Moldova au demonstrat un „caracter specific“. Ei nu au participat vreoda- 


? Vladimir Pastii, Mihaela Miroiu, Cornel Codiţă, România - starea de fapt, Bucureşti, 
vol. I, 1996, p. 23. 

oE Imutpuň Dypman, „i HeBo3MoxHoe BO3MOXHO. Ioyemy Poccua He Kasaxcran“, 
în Hesaeucumaa lasema, 5 octombrie, 2007. 

Cf. Nations in transit 2007. Democratization from Central Europe to Eurasia, Edited by 
Jeannette Goehring, Freedom. 

tă la revoluţii, doar la proteste şi revolte ce au semnalat gradul de nemulțumire - 


şi nu au optat nici pentru dreptul de a consacra prin referendum independența 
statului, adoptarea Constituţiei sau a altor documente de importanță majoră 
pentru soarta societăţii. Toate documentele importante privind evoluţiile din 
Republica Moldova au fost votate de exponenţii partidelor politice reprezentate 
în Parlament. Aceasta ar putea însemna că partidele politice nu au încredere în 
capacitatea de discernămînt a electoratului moldovenesc. Acesta din urmă le 
răspunde cu reciprocitate, partidele fiind cotate de către cetăţeni cu cel mai mic 
grad de încredere (aproximativ 15-20%) dintre toate instituţiile publice şi pri- 
vate5, În mod paradoxal, putem da o oarecare dreptate partidelor moldoveneşti, 
făcînd referinţă la referendumul consultativ din 1999 privind trecerea la forma 
prezidenţială de guvernămînt, care a demonstrat că electoratul moldovenesc 
poate fi uşor manipulat de autorități. 

În pofida celor afirmate mai sus, se poate demonstra că partidele politice 
moldoveneşti au avut un rol pozitiv în democratizarea societăţii. Acestea s-au 
opus de mai multe ori cel puţin încercărilor instituirii unui sistem prezidenţial. 
Exemplul Federaţiei Ruse, care şi-a instituționalizat libertatea prin adoptarea 
Constituţiei noi în decembrie 1993, a demonstrat că sistemul prezidenţial con- 
duce în mod inevitabil la construirea aşa-zisei verticale a puterii de stat şi a 
democraţiei dirijate. Şi Ucraina, atunci cînd şi-a modificat Constituţia în 2000, 
a demonstrat acelaşi parcurs spre consolidarea verticalei puterii. În consecință, 
în Rusia verticala puterii este „moştenită“ de succesorii preşedinţilor în urma 
unor combinaţii politice de culise, susținute de ajustări constituționale (cu un 
impact de lungă durată şi neclar) necesare pentru asigurarea confortului lide- 
rilor politici. În cazul Ucrainei, a fost nevoie de o revoluție cromatică pentru 
revizuirea normelor constituţionale şi limitarea împuternicirilor Aparatului 
Preşedintelui. În contrast cu cele două exemple menţionate, partidele politice 
moldovenești s-au opus constant şi cu un anumit succes instituirii unui regim 
prezidenţial, optînd în favoarea unui regim semiparlamentar, cu un sistem mu- 
tual de control şi echilibru („checks and balance“), relativ bine echilibrat. Totuşi 
nici Republica Moldova nu a putut evita edificarea verticalei de putere. Acest 
lucru s-a întîmplat în virtutea faptului că, în 2001, electoratul, în cadrul celor 
mai libere şi democratice alegeri desfăşurate vreodată în Republica Moldova, 
i-a acordat victoria absolută Partidului Comuniștilor din Republica Moldova 
(PCRM). Beneficiind de majoritatea parlamentară absolută, PCRM şi-a edifi- 


5 Cf. Barometrul de Opinie Publică (BOP), Institutul de Politici Publice, aprilie 2008. 

cat propria verticală a puterii în condiţiile unui regim constituțional semipar- 
lamentar. Aceasta s-a întîmplat, probabil, din simplul motiv că formațiunea n-a 
cunoscut în istoria sa vreo experienţă diferită de cea a administrării treburilor 
publice prin intermediul verticalei puterii. Mai mult, performanța PCRM de a 
fi primul partid comunist din lume care a obţinut o victorie absolută în alegeri 
libere şi corecte şi nu prin revoluţii şi lovituri de stat, cum s-a întîmplat peste 
tot în lume, vorbeşte despre specificul electoratului moldovenesc. 

Există temei pentru a crede că specificul comportament al electoratului a 
determinat şi dominaţia de-a lungul anilor a anumitor partide pe eşichierul 
politic. În acest sens, pentru partide este puţin relevantă aplicarea tipologiilor 
moderne de clasificare a partidelor, deşi identificarea lor pe spectrul politic, 
de la stinga la dreapta, explică destul de bine esența multor lucruri. O altă ob- 
servație demnă de remarcat este că principalele partide politice din Republica 
Moldova nu pot pretinde că exprimă interesele anumitor pături sociale, întru- 
cit portretul sociologic al reprezentanţilor şi votanţilor lor este neobişnuit de 
uniform. Astfel, în ultimele cicluri electorale, dar mai cu seamă după ultimele 
alegeri locale din iunie 2007, s-a stabilit că, în linii mari, reprezentarea tutu- 
ror partidelor politice însemnate în organele administraţiei publice locale este 
practic uniformă, atît din punctul de vedere al educaţiei, cît şi al ocupaţiei. În 
acest sens, se poate afirma că portretul sociologic al reprezentanţilor partidelor 
în organele reprezentative nu relevă clivajele extrem de periculoase pentru sta- 
bilitatea politică din Republica Moldova. Spre exemplu, s-a stabilit că în Repu- 
blica Moldova antreprenorii reprezintă cel mai activ segment social din punct 
de vedere politic, aceştia fiind reprezentaţi în proporţie de aproximativ 1/4 (1) 
în consiliile raionale/ municipale. Evident, este vorba despre reprezentanţii bu- 
sinessului mic şi mijlociu (conducătorii SRL-urilor, SA-urilor şi ai întreprinde- 
rilor individuale). Concluzia dată ar fi fost încurajatoare în cazul în care cultu- 
ra politică moldovenească ar inspira încrederea că antreprenorii știu să facă o 
delimitare clară dintre interesul privat şi cel public. Cel mai curios lucru este că 
proporţia antreprenorilor care reprezintă Partidul Comuniștilor din Republica 
Moldova (PCRM) în organele administraţiei publice locale este peste media ge- 
nerală, depăşind proporţia respectivă în cazul partidelor liberale. Aici pare să 
existe semnale clare că, deocamdată, businessul intră în politică mai mult prin 
filiera partidului de guvernămînt, probabil, nu atît datorită conștientizării pro- 
priului rol în societate, cît, mai degrabă, pentru a se proteja de presiunile care 
se exercită asupra lui. În acest sens, se poate afirma că în Republica Moldova 
cel mai profitabil business este politica. 

În ciuda faptului că Republica Moldova este o democrație imitativă, aceasta 
este un adevărat stat de partide“, aşa cum sînt, de fapt, democraţiile occidenta- 
le. Iar etapele dezvoltării pluripartitismului moldovenesc se regăsesc în etapele 
dezvoltării social-economice şi politice ale țării. În acest sens, este de remarcat 
alternanţa schimbării şi stabilizării situaţiei politice din Republica Moldova în 
funcţie de aceste etape: 


romantică, atunci cînd schimbarea s-a soldat cu obţinerea independenţei 
ţării şi afirmarea noilor sale simboluri; 

pragmatică, atunci cînd stabilizarea a însemnat instituționalizarea liber- 
tății obţinute în perioada romantică prin adoptarea noii Constituţii şi 
transformarea masivă a proprietăţii publice în proprietate privată; 
pseudorestaurația, atunci cînd schimbarea s-a produs în sens invers, 
PCRM a revenit la guvernare, promițînd revenirea la construcţia soci- 
alismului şi a comunismului pe baza teoriei marxist-leniniste, refacerea 
pe principii noi a URSS, dar sub presiunea circumstanțelor s-a văzut ne- 
voit să renunţe la propriile promisiuni; 

consensul național, atunci cînd, în virtutea unor circumstanţe, menţi- 
nerea stabilităţii politice a devenit necesară pentru foştii inamici poli- 
tici consacraţi - PCRM, pe de o parte, şi Partidul Popular Creştin De- 
mocrat, alături de alte formaţiuni de opoziţie, pe de altă parte. În acest 
sens, toate forțele politice reprezentate în Parlamentul ales în martie 
2005 s-au angajat să promoveze, prin eforturi comune, integrarea euro- 
peană a Republicii Moldova; 

polarizarea politică și divizarea societăţii, atunci cînd victoria PCRM în 
alegerile parlamentare din 2009 a generat proteste în masă, cauzate de 
faptul că o parte semnificativă a societăţii a aşteptat „schimbarea“, dar 
s-a pomenit cu perpetuarea „stabilităţii“ promovate de PCRM. Ultimul 
a exploatat „clivajele“ din societatea moldovenească, recurgind la acți- 
uni de intoxicare mediatică a opiniei publice şi de defăimare a liderilor 
partidelor de opoziţie, desconsiderînd necesitatea evidentă a eventualei 
cooperări, cel puţin pentru alegerea șefului statului cu o majoritate cali- 
ficată de cel puţin 3/5 de parlamentari. 


În consecință, dacă în 2005 ideea integrării europene căpătase potenţialul 
unei idei naţionale, care să consolideze societatea și să imprime competiţiei po- 
litice dintre partide o direcţie rezultantă, adică să angajeze formațiunile în lup- 


“Hans Kelsen, „La Democratie“, în Economica, 1988, p. 31. 

ta pentru determinarea acelui partid care va aduce mai repede şi de o manieră 
mai eficientă Republica Moldova în Uniunea Europeană, atunci după aproxi- 
mativ doi ani de promovare a integrării europene, potențialul de consolidare 
a acestei idei s-a erodat din cauza comportamentului forţelor politice. Astfel, 
imediat după alegerile parlamentare din 5 aprilie 2009, Republica Moldova a 
intrat în una dintre cele mai periculoase crize politice cu care s-a confruntat 
vreodată și acest lucru este o dovadă a caracterului imitativ al democraţiei mol- 
dovenești. 


2.2. Cultura politică şi specificul electoratului 
moldovenesc 


Cultura politică reprezintă sistemul de percepții şi atitudini, bazat pe valorile 
îmbrăţişate de-a lungul istoriei, care determină formularea şi comportamen- 
tul îndreptat spre atingerea obiectivelor de către indivizii, grupurile sociale și 
instituţiile unei societăţi. Instituţiile publice şi private, deopotrivă cu cetăţenii, 
se manifestă ca subiecţi ai procesului politic. Intensitatea și calitatea raporturi- 
lor dintre subiecţii procesului politic reprezintă, de fapt, manifestarea culturii 
politice. Procesul politic poate avea drept ţintă atingerea a trei obiective funda- 
mentale: securitatea națională în toată complexitatea ei; dezvoltarea economică 
pentru asigurarea bunăstării cetățenilor şi diminuarea dezechilibrelor sociale; 
asigurarea drepturilor şi libertăţilor fundamentale ale cetățenilor. În definitiv, 
procesul politic ar trebui să tindă spre realizarea bunei guvernări prin partici- 
parea cetățenilor la luarea deciziilor. 

Comportamentul alegătorilor moldoveni, ca peste tot în lume, este motivat 
de un set de valori fundamentale şi de tradiţii. În acest sens, alegătorii preferă 
să voteze formațiunile politice înrădăcinate în „solul politic“ autohton sau for- 
maţiuni noi, capabile să ofere perspectiva schimbării. Experienţa ultimilor do- 
uăzeci de ani de tranziție democratică a demonstrat că în Republica Moldova 
au avut succese electorale doar formațiunile capabile, reducționist vorbind, să 
ocupe și să menţină poziţii dominante în citeva „nişe politice“, identificate în 
mod tradițional - dreapta, stînga şi centru. Votind partidele din aceste „niṣe“, 
electoratul moldovenesc îşi manifestă pe deplin specificul, modelat de cîțiva 
factori. 

În primul rînd, Republica Moldova este o țară preponderent rurală, cu ra- 
portul populaţiei rurale față de cea urbană de 53% vs. 47%, fiind numită peio- 
rativ „satul Europei“. Probabil, nu este întîmplător că cea mai puţin urbanizată 

ţară din Europa este și cea mai săracă, deşi caracterul preponderent rural al 
țării nu este singura cauză a sărăciei. Intelectualitatea autohtonă, care ar trebui 
să aibă o influență sesizabilă asupra comportamentului electoral prin interme- 
diul articulării unor viziuni bazate pe valori naţionale, este preponderent o „in- 
telectualitate națională în prima generaţie“. Deşi are în rîndurile sale un şir de 
personalități marcante, viziunile acestora privind viitorul politic al Republicii 
Moldova au fost, de cele mai multe ori, divergente. În linii mari, acelaşi lucru 
este valabil și pentru elitele politice şi administrative. Conservatismul şi iner- 
ţia în asimilarea practicilor social-politice şi economice noi sînt atît de mari 
în societatea moldovenească, încît cei mai activi cetățeni preferă să emigreze 
în căutarea unor locuri de muncă mai bine plătite sau a unei sorți mai bune, 
decit să încerce să schimbe lucrurile în propria localitate sau țară. În consecin- 
tă, aproximativ 1/3 din populaţia aptă de muncă sau aproximativ 1/4 din cea 
cu drept de vot se află peste hotarele țării. Evident, este vorba despre partea cea 
mai activă a populaţiei, cea mai instruită şi capabilă de adaptare la condiţiile 
noi. Tocmai această parte nu merge la vot în virtutea faptului că se află peste 
hotarele țării, unde poate vota doar la vreo 30 de reprezentanţe diplomatice cu 
capacităţi limitate. În consecință, din cei aproximativ o jumătate de milion de 
cetățeni aflați peste hotare votează aproximativ vreo zece mii, adică aproxima- 
tiv 2% 7 

În al doilea rînd, Republica Moldova este, practic, singura ţară din Europa 
unde criza identitară, determinată de „diferența“ dintre moldoveni şi români, 
reprezintă un factor determinant în polarizarea atitudinilor forțelor politice. 
Acest fenomen este utilizat în mod constant în campaniile electorale, începînd 
cu alegerile din 1994. În acest sens, dezbaterile serioase dintre partide pe teme 
social-economice şi politice sînt adesea, în mod deliberat, substituite cu discu- 
ţii de ordin etnolingyvistic, istoric etc. Acest gen de discuţii are impact propa- 
gandistic maxim, apelind direct la emoţiile cetățenilor şi necesitatea firească 
de identificare. În acest sens, trebuie menţionat că, în anii de după declararea 
independenţei Republicii Moldova, intelectualii autohtoni s-au situat precum- 
pănitor pe poziţii proromâneşti, populaţia rurală a fost preponderent promol- 
dovenească, iar minoritățile naționale rusolingve, concentrate cu precădere în 
principalele urbe și constituind la începutul anilor '90 aproximativ 35% din 
toată populaţia țării, au manifestat constant simpatii proruseşti. 


"Conform statisticii oficiale, numărul emigranților moldoveni variază între 500 şi 600 de 
mii, în timp ce conform datelor neoficiale un milion de cetățeni moldoveni trăiesc şi lucrează 
în afara țării. 

În al treilea rînd, experimentul ideologic din perioada sovietică, legat de 
„confiscarea“ credinţei în Dumnezeu pentru a fi înlocuită cu credința în „vii- 
torul luminos“ comunist, a avut un impact mult mai mare într-o ţară prepon- 
derent rurală, cum este Moldova, decît în statele şi regiunile urbanizate, unde 
valorile sociale nu au un substrat religios pronunţat. Din acest punct de vedere, 
doctrinele politice moderne şi titulaturile partidelor ce indică preferinţele doc- 
trinare nu spun prea multe majorităţii alegătorilor moldoveni, ele fiind apana- 
jul unui segment relativ îngust al elitelor partinice, cercetătorilor şi studenților, 
şi poate al unor grupuri de susținători. 

Într-adevăr, sistemele de valori împărtășite de moldoveni mai bine de un 
mileniu au fost profund creştine, ele fiind substituite în anii 40-90 ai secolului 
trecut cu cele comuniste. Finalmente, consecinţele au fost dramatice — credin- 
ţa în Dumnezeu a fost „confiscată“, iar comunismul nu a putut fi construit. 
Această situaţie a generat, pe de o parte, frustrare şi lipsă de repere valorice 
pentru majoritatea absolută a populaţiei, iar pe de altă parte, un adevărat „para- 
dis“ pentru „parveniţi“. În astfel de cazuri, lipsa reperelor se înlătură, de obicei, 
prin apeluri de revenire la valorile „autentice“ naţionale, tradiționale, la credin- 
ţa strămoşilor etc., fapt ce a stimulat ascensiunea naţionalismului de la sfîrşitul 
anilor '80 şi începutul anilor '90, cînd avea loc dezintegrarea URSS. Mai tirziu, 
procesul tranziţiei a impus „îimprumutarea“ unor modele sociale atractive, care 
îşi afirmaseră viabilitatea şi caracterul performant în cazul altor ţări. După 
cum s-a spus deja, modelele respective nu puteau fi decît cele occidentale. 

După aproximativ douăzeci de ani de tranziţie, sondajele de opinie relevă 
cit de reușită a fost instituționalizarea libertății după modelele occidentale în 
Republica Moldova. Astfel, instituţia cu cel mai înalt grad de încredere? este 
Biserica - aproximativ 70-80%, administraţia publică locală se bucură constant 
de încrederea a 35-45%, instituţiile puterii centrale - de aproximativ 25-35%, 
justiţia — de aproximativ 25%-30%, iar instituţiile societăţii civile — de aproxi- 
mativ 15-30%. Vedem că cetățenii moldoveni au o încredere mult mai mare în 
instituţiile tradiţionale decît în cele modernizate în urma democratizării. Este 
important de menţionat că principalele instituţii de apărare şi articulare a in- 
tereselor curente ale cetățenilor, sindicatele şi partidele politice, au cel mai mic 
„rating“ de încredere, de aproximativ 20% şi, respectiv, 15%. De aceea, nu pare 
a fi întîmplător faptul că principalele forțe politice de pe segmentele de dreapta 
şi de stînga au stabilit relaţii foarte strînse cu instituţia ce beneficiază de cel 


sf. Barometrul de Opinie Publică, Institutul de Politici Publice, aprilie 2008. 

mai înalt grad de încredere — Biserica. În acest sens, Partidul Comuniştilor din 
Republica Moldova (PCRM) menţine o relaţie specială cu Mitropolia Moldovei, 
aflată sub jurisdicția Patriarhiei Ruse. Pe de altă parte, Partidul Popular Creş- 
tin Democrat (PPCD) a fost principalul promotor al reînregistrării pe teritoriul 
Republicii Moldova a Mitropoliei Basarabiei, aflată sub jurisdicţia Patriarhiei 
Române 

În al patrulea rînd, trebuie luată în consideraţie atitudinea față de instituția 
proprietăţii. Este vorba despre faptul că, timp de doar cincizeci de ani, locui- 
torii Republicii Moldova au avut de suferit două mari nedreptăţi. În anii '40 ai 
'secolului trecut, proprietatea privată a fost naționalizată, iar majoritatea deţi- 
nătorilor ei au fost deportaţi. În anii '90 a avut loc un proces invers, însă la fel 
de injust — proprietatea publică a fost supusă privatizării, în urma căreia majo- 
ritatea cetăţenilor nu s-a ales, practic, cu nimic. Modul în care autorităţile s-au 
comportat față de instituţia proprietăţii a alimentat, în mare măsură, atitudinea 
nihilistă față de proprietate şi afaceri. Din acest punct de vedere, practic nici un 
partid politic dintre cele care au adus în prim-plan problema proprietăţii, sus- 
ținerea businessului mic şi mijlociu şi alte obiective ce țin de modernizarea şi 
reformarea instituţiei proprietăţii nu au avut succese electorale remarcabile. 
Este adevărat că problemele menţionate și-au găsit locul în agendele partidelor, 
însă nu au fost cele mai importante. 

În linii mari, se poate afirma că atitudinea şi comportamentul electoral ale 
alegătorilor moldoveni sînt destul de previzibile. De la un ciclu electoral la altul, 
preferinţele electorale se schimbă relativ puţin, dacă situaţia social-economică 
rămîne relativ stabilă. În cazul înrăutăţirii dramatice a situaţiei social-econo- 
mice, comportamentul alegătorilor este, de asemenea, previzibil. Alegătorii pe- 
depsesc partidele guvernante, iar votul lor de protest se îndreaptă spre susține- 
rea partidelor care au guvernat cînd situaţia lor materială a fost ceva mai bună. 
Alegătorii moldoveni au fost foarte prudenți în privinţa experimentelor inedite, 
de susținere masivă a forțelor politice noi, care nu au rădăcini adinci în „solul 
politic“ moldovenesc. Totuşi, după aproximativ douăzeci de ani de pluriparti- 
tism, s-au profilat tendinţe noi, care au anunţat schimbări în comportamentul 


electoral al moldovenilor, în special pe segmentul politic de dreapta. 


° Potrivit unor estimări, enoriașii Mitropoliei Moldovei numără aproximativ 80-90% din 
creştinii ortodocşi, iar cei ai Mitropoliei Basarabiei — 10-20%. 

' De exemplu, Blocul Electoral „Alianța Civică «Furnica»“, Blocul Electoral „Alianţa 
Juriştilor și Economiştilor“ etc. 

2.3. Proiecţia specificului electoratului 
asupra partidelor 


În mod normal, comportamentul specific al electoratului moldovenesc a in- 
fluențat poziţionarea partidelor pe spectrul politic şi succesul lor electoral. De 
obicei, succesul în alegeri a fost de partea formațiunilor care au avut mesaje 
clare, pe înţelesul alegătorilor, evocînd tradiţiile mai vechi şi mai noi şi răspun- 
zînd preponderent solicitărilor de revenire la valorile naționale şi de protecţie 
socială. Cum în cei aproximativ două sute de ani de pînă la declararea inde- 
pendenţei Republicii Moldova teritoriul acesteia a făcut parte din Imperiul Rus, 
România regală şi URSS, segmente, în mare parte, comparabile ale electoratu- 
lui moldovenesc, au urmat formațiunile politice ce au vehiculat mesaje de reve- 
nire pe orbita rusească sau de aderare la România. Totuşi de cel mai mare suc- 
ces electoral s-au bucurat partidele care au pledat sau și-au revizuit concepțiile 
în favoarea independenţei. Aceste atitudini sînt reflectate destul de precis de 
remarca ironică potrivit căreia în Republica Moldova nu există partide politice, 
ci „partide geopolitice“! Într-adevăr, partidele de stînga sînt, de obicei, partide 
proruseşti și/ sau pro-CSI; partidele de dreapta - proromâneşti şi/ sau prooc- 
cidentale; partidele centriste - promoldoveneşti, promotoare ale ideii indepen- 
denței Republicii Moldova şi a unei politici externe „multivectoriale“. 

Discuţiile despre preferințele doctrinare s-au dovedit, oarecum, sterile şi 
nu au avut vreun impact serios asupra comportamentului electoratului moldo- 
venesc, chiar dacă afinităţile doctrinare rămîn a fi importante pentru consoli- 
darea elitelor partinice. Explicaţia constă în faptul că soluţiile pentru proble- 
mele cu care se confruntă cetățenii şi pentru depăşirea stării de subdezvoltare 
în care se află Republica Moldova sînt sugerate nu atît de preceptele doctrinare, 
ci de principalii parteneri occidentali ai Republicii Moldova - Uniunea Euro- 
peană, instituţiile internaţionale finanțatoare şi cele democratice, care o ajută 
să se modernizeze. Aceasta fiindcă Occidentul are valori şi standarde, iar par- 
tenerii din CSI sînt, în cel mai bun caz, democraţii imitative, la fel ca Republica 
Moldova. În acest sens, programele politice ale partidelor proeuropene, pe de o 
parte, şi ale celor pro-CSI, pe de altă parte, sînt, cu mici excepţii, uluitor de ase- 
mănătoare. Diferenţele sînt vizibile doar la nivel de structurare a documentelor 
şi la nivel stilistic. 


" Remarca deputatului Oleg Serebrian din prelegerea adresată participanţilor la Şcoala 
Tinerilor Lideri Politici, 15 mai 2008. 

La modul practic, orice partid, de orice culoare politică, venind la guver- 
nare în Republica Moldova, ar avea de făcut acelaşi lucru - să asigure atingerea 
unor standarde social-economice şi politice minimale, folosind cele mai efici- 
ente căi şi metode, sugerate de partenerii externi. În acest sens, oricît ar părea 
de paradoxal, nimeni nu se mai miră că în aprilie 2007 Partidul Comunişti- 
lor din Republica Moldova (PCRM) a declarat „revoluţia liberală“. Totuşi, din 
considerente electorale, pentru ca partidele să ocupe poziţii dominante pe unul 
dintre cele trei segmente ale spectrului politic, ele trebuie să evoce o anumită 
tradiţie sau/ şi să fie percepute drept promotoare ale „schimbării“ spre bine, 
indiferent dacă este vorba despre o evoluţie în direcția modernizării sau despre 
o mișcare în sens opus, de revenire la „paradisul pierdut“. În cel mai rău caz, 
pentru a-şi menţine „ratingul“, partidele guvernante trebuie să asigure o mini- 
mă stabilitate social-economică. 

După aproximativ douăzeci de ani de pluripartitism, a început să se între- 
zărească fenomenul „lunecării spre centru“ a fostelor partide antagoniste, de 
dreapta și de stînga. Acest fenomen ar fi putut contribui decisiv la ştergerea 
hotarelor dintre nișele politice tradiţionale. În consecinţă, ar fi existat riscul ca 
alegătorii cu viziuni intransigente să prefere votarea pentru alte partide, ceea 
ce, eventual, ar fi putut conduce la redimensionarea spectrului politic. Pentru 
a nu admite astfel de evoluţii şi de dragul obținerii unui scor electoral cît mai 
mare, PCRM a decis ca în campania pentru alegerile parlamentare din 2009 
să exploateze fobiile generate de „clivajele“ din societatea moldovenească, mai 
cu seamă „pericolul românesc“, revenirea la instabilitatea social-economică din 
anii '90. Mai mult, PCRM a utilizat resursele mediatice publice și private aflate 
sub controlul său, pentru a se etala drept formaţiune fără alternativă. În defi- 
nitiv, PCRM a antagonizat opoziţia, provocînd o divizare profundă a societăţii 
moldoveneşti. Procedînd astfel, PCRM nu a devenit un partid mai de stinga, ci 
unul mai autoritar. 


2.4. Segmentele spectrului politic 
2.4.1. Segmentul de stînga al spectrului politic 


Iniţial, segmentul de stînga al spectrului politic a fost ocupat de două formați- 
uni emergente din Mișcarea Internaționalistă „Interfront“ - Partidul Socialist 
din Moldova (PSM) şi Mişcarea „Unitatea-Edinstvo“ - care, la parlamentarele 
din 1994, au format un bloc electoral, obţinînd 28 de mandate din 104. După 
înregistrarea Partidului Comuniştilor din Republica Moldova în aprilie 1994, 

acesta a recucerit rapid simpatia cetățenilor cu viziuni de stînga, eliminînd din 
viaţa politică cele două partide menţionate. Probabil că, drept reacţie la greută- 
țile tranziţiei anilor '90, majoritatea cetăţenilor a optat în favoarea forţelor po- 
litice ce promiteau revenirea la „paradisul pierdut“. În orice caz, în 1994, cînd 
partidul comunist nu era încă înregistrat, cetăţenii au votat masiv principalii 
substituenți temporari ai comuniştilor - Partidul Democrat Agrar din Moldo- 
va (PDAM) şi Mişcarea „Uhnitate-Edinstvo“. Şapte ani după repunerea în cadrul 
legal a PCRM, cetăţenii au votat, în februarie 2001, promisiunea PCRM de a 
restaura socialismul, de a construi comunismul și de a participa la „constitui- 
rea pe baze benevole şi reînnoite a unei federaţii a fostelor republici sovietice“. 
Aceasta s-a întîmplat în cadrul celor mai libere şi corecte alegeri desfăşurate 
vreodată în Republica Moldova, care i-au asigurat PCRM victoria absolută şi o 
majoritate constituțională în Parlament. 

Cu toate acestea, „lunecarea“ PCRM spre centrul spectrului politic a în- 
ceput peste aproximativ o jumătate de an de la preluarea puterii în februarie 
2001. Astfel, PCRM a repetat soarta multor partide occidentale „antisistem', 
care, odată ajunse la guvernare, s-au acomodat şi s-au înscris în sistem, deve- 
nind chiar cele mai fervente apărătoare ale lui. Pentru a se menţine la putere, 
PCRM a renunțat la principiile de bază ale doctrinei marxist-leniniste, pe care 
afirma că o împărtăşeşte. Aceste lucruri au fost anunţate la conferința de par- 
tid din octombrie 2003, dedicată aniversării a zece ani de la reconstituirea for- 
maţiunii. De fapt, după accederea la guvernare a PCRM, politicile acestuia au 
fost îndreptate spre revizuirea rezultatelor reformelor începute de guvernările 
anterioare prin adaptarea lor la interesele proprii. 

În domeniul ideologic, după şapte ani de guvernare, PCRM a evoluat de 
la doctrina marxist-leninistă la promovarea ideilor „postindustrialismului“. În 
acest sens, este de remarcat faptul că, în tipologia’? occidentală modernă, par- 
tidele promotoare ale postindustrialismului sînt calificate drept formaţiuni de 
extremă dreapta. Şi mai interesant este că, printre caracteristicile de bază ale 
partidelor postindustrialiste se numără existența unui lider ale cărui directive 
nu pot fi supuse discuţiilor sau puse la îndoială, structurarea strictă, bazată pe 
tradiţii etc. În mod curios, aceste caracteristici se potrivesc perfect PCRM. În 
orice caz, în cei opt ani de guvernare, liderul PCRM a ştiut să impună formați- 
unii un comportament departe de preceptele ideologice comuniste, preferînd să 
răspundă pragmatic necesităţilor curente ale societăţii, dar şi propriilor intere- 


"Cf. Richard Gunther, Larry Diamond, „Species of Political Parties: A New Typology“, 
în Party politics, vol. 9, nr. 2, 2003, p. 167-199. 

se. Astfel, în mod surprinzător, liderii PCRM au devenit principalii promotori 
ai creştinismului ortodox. Sub auspiciile liderului PCRM, are loc reconstruirea - 
şi ctitorirea lăcaşurilor sfinte şi în fiecare an se organizează aducerea Focului 
Sfint de la Ierusalim în ajunul sărbătorilor de Paşti etc. Cu toate acestea, PCRM 
nu renunţă la retorica şi riturile comuniste, care sînt practicate constant pentru 
a nu pierde suportul electoral al celor mai defavorizate pături sociale. Ultima 
inovaţie propagandistică (noiembrie 2008) a mass-mediei afiliate PCRM este 
legată de vehicularea tezei privind „integrarea europeană prorusească a Repu- 
blicii Moldova“, care ar fi promovată de formaţiune. 

Și în domeniul economic politicile PCRM au fost uimitoare. Astfel, în apri- 
lie 2007 liderul PCRM a declarat „revoluţia liberală“, iar deja peste un an Gu- 
vernul Republicii Moldova a făcut publică una dintre cele mai impresionante 
liste a obiectelor ce mai urmează a fi privatizate. Noile planuri de privatizare ale 
guvernării PCRM, puse alături de programele de privatizare din anii 1995-1996 
şi 1997-1998, elaborate de Partidul Democrat Agrar din Moldova (PDAM) - 
la început „substituent“, iar ulterior aliat politic al PCRM -, depăşesc cu mult 
planurile şi volumul privatizărilor efectuate de aşa-zişii „democrați“. Astfel, 
la modul practic, se dovedeşte că cei mai importanți promotori ai privatizării 
proprietăţii publice din Republica Moldova au fost comuniștii și aliaţii lor. 

Modernizarea şi „lunecarea“ PCRM spre centru, în anii de guvernare a 
acestuia, a motivat cîteva partide mici socialiste să facă concurență PCRM pe 
segmentul electoral de stînga. Formațiunile în cauză au adus acuzații PCRM 
că nu mai este un partid comunist autentic şi că şi-a schimbat opţiunea poli- 
ticii externe, iniţial prorusească, pe urmă una prooccidentală. Însă eforturile 
PSM, ale Partidului Socialiştilor „Patria-Rodina“, ale Mişcării „Ravnopravie“, 
ale Uniunii Muncii „Patria-Rodina“ şi ale mişcării gastarbeiterilor moldoveni 
din Moscova, „Patria-Moldova“, au eşuat. În 2008 s-au depus eforturi de con- 
stituire a unei platforme civice sub auspiciile mişcării „Prietenii Rusiei în Mol- 
dova“, care trebuia să consolideze electoratul rusofil pe o platformă politică 
concurentă cu cea a PCRM. Liderul acestei mişcări a devenit Vasile Tarlev care, 
în perioada 2001-2008, a deţinut funcţia de prim-ministru și a fost una dintre 
principalele figuri din echipa de guvernare a PCRM. După ce a demisionat în 
martie 2008, Tarlev şi-a făcut publice propriile ambiţii politice, iar guvernarea 
PCRM s-a văzut nevoită să reacționeze prin crearea unor bariere la înregis- 
trarea organizaţiei ex-premierului şi la confirmarea acestuia în funcţia de pre- 
şedinte al Uniunii Centriste din Moldova (UCM). Eforturile liderului PCRM 
de readucere a politicii externe a Republicii Moldova într-o albie acceptată de 

Rusia, precum și cedările extraordinare pe care preşedintele Voronin le-a făcut 
semnînd Declaraţia din 18 martie 2009, de la Barviha, prin care a readus regle- 
mentarea transnistreană la perioada dinaintea summitului OSCE din 1999, de 
la Istanbul, adică a acceptat revenirea la ideea sincronizării retragerii prezenţei 
militare ruse cu elaborarea unui statut juridic pentru Transnistria, au depreciat 
proiectul politic al ex-premierului Tarlev. 


2.4.2. Segmentul de dreapta al spectrului politic 


Începînd din perioada restructurării (perestroika) şi pînă la alegerile parlamen- 
tare din aprilie 2009, segmentul de dreapta al spectrului politic a fost dominat 
de formațiunile emergente din Frontul Popular din Moldova (FPM), care a fost 
prima şi cea mai largă mişcare de masă ce s-a opus dominaţiei Partidului Co- 
munist. Din aceste considerente, calitatea de succesor al FPM i-a asigurat în 
mod constant Partidului Popular Creştin Democrat (PPCD) o poziţie influentă 
pe segmentul de dreapta al eşichierului politic. PPCD a depus constant eforturi 
pentru a fi considerat singurul succesor al FPM. 

Deşi ascensiunea FPM a fost vertiginoasă în perioada 1988-1991, eficiența 
şi influenţa lui au intrat în declin atunci cînd liderii mişcării au fost puşi în 
situația să dea dovadă de flexibilitate politică şi de capacități administrative. 
Liderii FPM nu au fost pregătiţi pentru înlocuirea retoricii eroice, de confrun- 
are cu adversarii, adecvată în procesul de contestare a dominaţiei comuniste, 
cu o retorică și cu un comportament adecvate situaţiei de deținere a pîrghiilor 
puterii. Un şir de factori, precum presiunile externe de ordin politico-militar, 
necesitatea aplanării unor conflicte etnolingvistice și social-economice, necesi- 
tatea soluționării problemelor cotidiene ale cetăţenilor etc., au condiționat reve- 
nirea în prim-plan, sub diferite paravane şi cu titulatură democratică, a singu- 
rilor deținători de capacităţi administrative - foştii „nomenclaturişti“. Pentru 
intelectualii din FPM, instalaţi pe o platformă eroică de renaştere naţională şi 
de „făurire a istoriei“, problemele impuse de realitate s-au dovedit a fi dificile 
sau, mai degrabă, plicticoase. De aceea, pentru foştii „nomenclaturişti“, rămaşi 
montați în păienjenişul administrativ, nu a fost foarte dificil să preia, pas cu 
pas, puterea de la reprezentanţii FPM. De fapt, uneori, în condiţiile unor presi- 
uni nu tocmai de nesuportat, reprezentanţii FPM au preferat să renunţe bene- 
vol la deținerea celor mai înalte şi influente funcţii de conducere în Parlament, 
mirindu-se că nu sînt aplaudaţi pentru actul de curaj democratic. Așa a fost, de 
exemplu, în ianuarie 1993, cînd conducerea de vîrf a Parlamentului, constituită 
din membri marcanţi ai FPM, şi-a prezentat demisia. 

În consecinţă, la primele alegeri pluripartitiste din 1994, anume fosta „no- 
menclatură rurală“, care s-a reorganizat în Partidul Democrat Agrar din Mol- 
dova (PDAM) şi a preluat controlul asupra puterii, a fost reclamată să revină la 
guvernare în calitate de „substituent“ al partidului comunist, interzis în august 
1991. În acel moment, FPM trecea prin procesul de scindări, începute încă în 
1991 după declararea, la 13 octombrie, a trecerii în opoziție. După alegerile 
parlamentare din 1994, două fragmente masive din fostul FPM - Frontul Po- 
pular Creştin Democrat (FPCD)? şi Congresul Intelectualilor (CI) — au intrat 
în competiție cu alte formaţiuni emergente din FPM pentru un segment elec- 
toral care, în perioada 1990-1994, s-a îngustat de la ~35% la -25%. Dintre for- 
maţiunile menţionate, doar PPCD (fostul FPCD) a reuşit să se menţină pe linia 
de plutire pînă în prezent, cultivîndu-și cu tenacitate propria-i mitologie. Ulti- 
mul congres al PPCD din iunie 2008, dedicat aniversării a douăzeci de ani de 
la constituirea formaţiunii, a evocat etapele evoluţiei partidului: de la angajarea 
în mişcarea neformală pentru renașterea naţională și declararea independenţei 
Republicii Moldova la angajarea acesteia în procesul de integrare europeană, 
conceput ca un „proiect de succes“. În mod obiectiv, nici un alt partid politic 
nu a putut să conteste calitatea PPCD de succesor, practic, exclusiv al FPM, 
deşi personalităţi marcante ale FPM se regăsesc în prezent în diferite partide şi 
organizaţii civice. La fel, nicio altă formaţiune decît PPCD nu s-a putut menți- 
ne constant în iureșul evenimentelor sociopolitice şi nu şi-a format o „memorie 
instituţională“ neîntreruptă, care să unească într-un lanţ evenimentele din ul- 
timii douăzeci de ani. 

Ceea ce e caracteristic pentru PPCD este că formațiunea s-a aflat, prac- 
tic, fără întrerupere într-un conflict acut cu oponenții săi politici. În a doua 
jumătate a anilor '90 ai secolului trecut, formațiunea a intrat în conflict inclu- 
siv cu formațiunile emergente din FPM. Pe de o parte, PPCD era acuzat că ar 
fi promotorul abordărilor și atitudinilor radicale, care respingeau potenţialii 
parteneri politici şi alegătorii cu viziuni mai puţin intransigente. Astfel, foştii 
colegi din FPM acuzau formațiunea de „băiețism în politică“, pe motiv că nu 
a ştiut să menţină relaţii de colaborare cu foştii președinți de colhozuri din 
PDAM, care, la sfirşitul anilor ’80 şi începutul anilor '90, susțineau, inclusiv 
material, acţiunile FPM. Pe de altă parte, PPCD, în calitate de succesor al FPM, 


'3 La congresul din 1999, FPCD şi-a schimbat denumirea în Partidul Popular Creştin 
Democrat (PPCD). 
1 CI şi-a schimbat ulterior titulatura în Partidul Forţelor Democratice (PFD). 


Po 


15 Cf. Nicolae Dabija, „Băieţismul în politică“, în Literatura și arta, august 1996. 

i se amintea că, spre deosebire de toate fronturile populare din fostele republici 
sovietice, obținerea independenţei statale era, în viziunea sa, doar o sarcină in- 
termediară, scopul programatic final fiind unirea cu România. Drept urmare, 
în timpul campaniilor electorale formaţiunii i se aduceau frecvent acuzaţii de 
extremism. PPCD a răspuns virulent la aceste atacuri, prezentîndu-şi oponen- 
tii drept „falși amici“, „corupți“ etc. În prezent, relaţiile PPCD cu oponenții 
care-i revendică pozițiile pe eşichierul politic au evoluat pînă la limita dincolo 
de care, pur și simplu, nu mai contează cine a dat startul animozităţilor şi cine 
a fost nevoit să riposteze. De fapt, comportamentul formațiunilor emergente 
din FPM a confirmat o legitate: un scop anunţat şi neatins, cum a fost scopul 
unirii cu România, generează conflicte dintre cei care cîndva au făcut corp 
comun pentru atingerea lui. În acest sens, reglările neîncetate de conturi de pe 
segmentul de dreapta al spectrului politic reprezintă o permanentă identificare 
a celor vinovaţi de imposibilitatea atingerii obiectivului stabilit. În consecinţă, 
clarificările au făcut ca pe parcursul mai multor cicluri electorale „ratingul“ 
PPCD să se menţină la un nivel de aproximativ 8-10%. Celelalte formaţiuni 
emergente din FPM, cu excepţia PFD, care, pînă la prăbuşirea definitivă în 
2001, avea un „rating“ de aproximativ 10%, nu au putut acumula peste 2-3% 
din sufragii. 

După scorul foarte modest de 7,5% la parlamentarele din 1994, liderii 
PPCD au încercat, în repetate rînduri, să depăşească clişeele şi stereotipurile 
negative existente în societate față de PPCD. La început, PPCD a refuzat să par- 
ticipe la alegerile locale din 1995 pe motiv că noua lege a administraţiei publice 
locale ar fi fost nedemocratică. De fapt, se poate presupune că PPCD doar a 
avut nevoie de un răgaz pentru a-şi reconsidera poziţiile înainte de revenirea 
în politică. În acest sens, un an mai tîrziu, PPCD a decis, în mod surprinzător, 
să facă alianță cu formațiunea președintelui Mircea Snegur şi să-l susțină pe 
acesta la alegerile prezidenţiale din 1996. Aceasta a avut loc în pofida faptului 
că, în perioada 1991-1995, Mircea Snegur era principalul erou al pamfletelor 
PPCD-iste, deoarece a promovat ideea extinderii împuternicirilor prezidenţiale 
şi a semnat acordul de la Alma-Ata privind constituirea CSI. La alegerile par- 
lamentare din 1998, PPCD a fost parte a Convenţiei Democratice din Moldova 
(CDM), constituită pe baza formaţiunii ex-preşedintelui Mircea Snegur, Parti- 
dul Renaşterii şi Concilierii din Moldova (PRCM). Aceste exemple sugerează 
că, începînd din 1996, PPCD a dorit să se conecteze la „resursa administrativă“, 
ca prin intermediul acesteia să-şi fortifice poziţiile şi să depăşească stereotipu- 
rile în care era montat. 

După alegerile din 1998, PPCD a participat la constituirea majorităţii par- 
lamentare a Alianţei pentru Democraţie şi Reforme (ADR).* Din cele patru 
constituente ale ADR, doar PPCD avea, printre scopurile statutare, o clauză 
explicită privind unirea cu România. Partidul Forţelor Democratice (PFD), în 
calitate de forță politică apărută din FPM, nu avea un asemenea scop, exprimat 
în mod explicit, iar celelalte două formaţiuni - Partidul Renaşterii şi Concili- 
erii din Moldova (PRCM) şi Blocul pentru o Moldovă Democrată şi Prosperă 
(BMDP) - erau emergente din Partidul Democrat Agrar din Moldova (PDAM) 
şi aveau reputaţia de formaţiuni antiunioniste. Pentru a participa la guverna- 
re într-o astfel de coaliţie, liderii PPCD s-au văzut nevoiţi să facă o precizare 
de principiu referitoare la clauza lor prounionistă, și anume faptul că, pentru 
PPCD, unirea cu România rămîne un vis. Dar întrucît nimănui nu i se poate 
interzice să viseze, formațiunea va activa reieşind din realitățile existente, uni- 
rea putind fi înfăptuită doar prin referendum, dacă va fi acceptată de majorita- 
tea populaţiei.” Această precizare, făcută în față camerelor de luat vederi, nu a 
salvat formațiunea de suspiciunile partenerilor din ADR, care au continuat să 
considere PPCD drept o formaţiune unionistă, deci şi antistatală. Această ar- 
gumentare a fost utilizată în timpul crizei guvernamentale din februarie-mar- 
tie 1999, cînd partenerii din ADR au refuzat să ofere PPCD posturile cerute în 
Guvern. Această atitudine a partenerilor din ADR față de PPCD a fost, proba- 
bil, doar un pretext în plus pentru ultimul de a justifica părăsirea ADR şi lan- 
sarea unei campanii de învinuire a exponenților acesteia de corupţie. În orice 
caz, într-o situaţie de criză economică acută, cauzată de colapsul financiar din 
august 1998, PPCD a fost pus iarăși în fața dilemei de a fi cu guvernarea sau în 
opoziţie. În circumstanţele menţionate, în decembrie 1999 a avut loc congresul 
al VI-lea al PPCD, în cadrul căruia au fost adoptate variante noi ale statutu- 
lui şi programului formaţiunii, din care au fost eliminate clauzele referitoare 
la unirea cu România. În consecință, PPCD a trebuit să accepte transformarea 
din „front“ în „partid“. De fapt, după congresul menţionat, formațiunea poartă 
denumirea de PPCD, astfel începînd cea de-a treia etapă în evoluția partidului, 
„europenizarea“, condiţie de bază pentru a putea deveni membru al Internațio- 
nalei Creştin-Democrate. 


16 ADR era formată din patru formaţiuni politice: Partidul Popular Creştin Democrat 
(PPCD), Partidul Forţelor Democratice (PFD), Partidul Renașterii şi Concilierii din Moldova 
(PRCM) şi Blocul pentru o Moldovă Democrată şi Prosperă (BMDP). 

“ Interviu televizat cu participarea preşedintelui PPCD, Iurie Roșca, difuzat în aprilie 
1998. 

După alegerile parlamentare din 2001, PPCD a rămas singura formaţiune 
de dreapta reprezentată în Parlament. În perioada 2001-2005, antagonismele 
dintre PPCD şi PCRM au creat un vid pe segmentul de centru al spectrului po- 
litic, de care a beneficiat Blocul Moldova Democrată (BMD), ocupîndu-l după 
alegerile parlamentare din 2005. Acest lucru i-a reuşit BMD fiindcă reprezenta 
un conglomerat de partide de sorginte social-democrată, social-liberală şi li- 
berală, unite în jurul Partidului „Alianța Moldova Noastră“ (PAMN). Pentru 
PPCD, care aspira la instaurarea unui sistem bipartit în Republica Moldova, 
succesul PAMN a devenit o ameninţare, la fel cum în a doua jumătate a anilor 
'90 o ameninţare devenise PFD. Dat fiind faptul că relaţiile PAMN cu PCRM 
erau la fel de antagoniste ca şi cele cu PPCD, deşi motivele antagonismului erau 
cu totul diferite, ultimul avea alternativa de a intra în competiţie cu PAMN 
pentru a clarifica ce formaţiune este mai „anticomunistă“ sau să accepte parte- 
neriatul cu PCRM, care consimțţise că integrarea europeană era un scop strate- 
gic şi avea nevoie de sprijin pentru realegerea şefului statului. 

Necesitatea menținerii unui nivel minim de stabilitate într-o conjunctură 
politică marcată de presiuni din partea Federaţiei Ruse!* a determinat PPCD, 
cu ajutorul unor facilitatori externi, să treacă peste animozităţile cu PCRM şi 
să participe, alături de alte două formaţiuni reprezentate în Parlament, la reale- 
gerea în funcția de preşedinte al statului pe liderul PCRM, Vladimir Voronin. 
Nu încape îndoială că înțelegerile la care s-a ajuns puteau fi negociate mult mai 
bine şi transparent. Însă, în linii mari, motivele pentru care PPCD a susținut 
realegerea preşedintelui Vladimir Voronin în 2005 sînt, practic, de aceeaşi na- 
tură ca şi cele pentru care PPCD a susținut candidatura liderului Partidului Re- 
naşterii şi Concilierii din Moldova (PRCM), ex-preşedintele Mircea Snegur, la 
alegerile prezidenţiale din 1996. Atunci, în 1996, PFD era concurentul PPCD la 
rolul de principală forță de opoziţie de dreapta, iar liderul PFD, Valeriu Matei, 
se angajase în competiţia prezidenţială pentru a se afirma în postura de lider al 
dreptei. În mod similar, în 2005 singurul concurent al PPCD pentru poziţia de 
principală forță de opoziţie devenise PAMN. Comportamentul PPCD în ambe- 
le cazuri ne sugerează că formațiunea preferă ori să fie singura şi inconfunda- 
bila forță de opoziţie, ori să găsească o soluţie de eliminare a concurenţilor prin 
intermediul cooperării cu partidul aflat la guvernare. Dacă ne-am întreba care 
sînt motivele unui atare comportament al PPCD, am ajunge, probabil, la con- 
cluzia că răspunsul rezidă în istoria evoluţiei formaţiunii şi în calitatea PPCD 


' În februarie 2005, în ajunul alegerilor parlamentare, Duma de Stat a Rusiei a adoptat 
trei rezoluţii cu ameninţări la adresa Republicii Moldova. 

de singur succesor al FPM. Potrivit liderilor PPCD, toate celelalte formaţiuni 
de dreapta sînt beneficiare ale activității PPCD încă de la începutul mişcării 
de renaştere națională. Această concluzie transpare cel puţin din replicile lide- 
rilor PPCD date oponenților de pe segmentul de dreapta al spectrului politic 
şi foştilor camarazi - „nu trebuia să părăsiți FPM şi atunci am fi fost uniţi şi 
puternici“. 

Argumentele PPCD în favoarea politicilor pe care le-a promovat prezin- 
tă interes. Astfel, decizia de a forma o alianţă cu partidul ex-preşedintelui 
Mircea Snegur a fost luată după ce, în 1995, Mircea Snegur îşi schimbase brusc 
viziunile „moldoveniste“, manifestate în cadrul congresului preelectoral „Casa 
noastră - Republica Moldova“ din februarie 2004 şi în timpul sondajului naţio- 
nal postelectoral „La sfat cu poporul“. Ruperea în 1995 a relaţiilor cu PDAM și 
lansarea iniţiativei privind desfăşurarea unui referendum pentru modificarea 
articolului 13 din Constituţie, referitor la înlocuirea sintagmei „limba moldo- 
venească“ cu sintagma „limba română“, a fost suficientă pentru a justifica ali- 
anţa dintre PPCD şi ex-preşedintele Mircea Snegur. În 2005, „consensul“ dintre 
PPCD şi PCRM a fost atins ca urmare a faptului că liderul PCRM fusese supus 
unor presiuni din partea Rusiei şi anunţase, încă de la sfîrşitul anului 2002, 
schimbarea scopului strategic, adică aderarea Republicii Moldova la Uniunea 
Rusia-Belarus, cu integrarea europeană. 

Evoluţiile în comportamentul şi politicile PPCD de după alegerile loca- 
le din 2007 i-a făcut pe un şir de observatori locali să prezică ieşirea forma- 
ţiunii de pe „carosabilul politic“ la alegerile parlamentare din 2009. De fapt, 
astfel de preziceri au existat din abundență și în preajma alegerilor parlamenta- 
re din 2001 și 2005, lucru care nu s-a realizat. Explicaţia „ratingului“ constant 
de 8-10% pe care PPCD l-a menţinut de-a lungul a patru cicluri electorale re- 
zidă, probabil, atît în rădăcinile adinci pe care le-a avut formațiunea în „solul 
politic“ moldovenesc, cît şi în capacitatea formaţiunii de a demonstra alegă- 
torilor săi că „manevrele politice“, la care s-a dedat în raport cu guvernanţii, 
au fost corecte. Cel puţin aşa a fost pînă la alegerile locale generale din 2007. 
Astfel, în 1995, nu PPCD a îmbrățișat valorile împărtăşite anterior de Mircea 
Snegur, ci invers. La fel și în 2005, nu PPCD a îmbrățișat ideea integrării Re- 
publicii Moldova la Uniunea Rusia-Belarus, ci PCRM s-a declarat adept al in- 
tegrării europene etc. În astfel de circumstanțe, era legitimă întrebarea: de ce 
PPCD ar fi trebuit să facă opoziţie guvernanților, dacă reușea să-i convingă? 
Răspunsul oponenților PPCD, cel puţin vis-à-vis de cooperarea acestuia cu 
PCRM, a fost că nu se poate crede nicidecum în sinceritatea unui partid co- 

munist şi că președintele PCRM, Vladimir Voronin, nu poate fi comparat cu 
preşedintele PRCM, Mircea Snegur. 

Pe de altă parte, trebuie menţionat faptul că PPCD a reușit să obțină, ca şi 
în 2005, beneficii de pe urma alianţei cu guvernarea. Numai că, de această dată, 
cooperarea PPCD cu PCRM a purtat caracteristicile distincte ale unei „înţele- 
geri politice de cartel“, lucru care s-a profilat foarte clar la împărțirea spaţiului 
mediatic din Republica Moldova. În acest sens, atît PPCD, cît şi PCRM nu au 
făcut decît să repete evoluţia partidelor occidentale din ultimii cincizeci de ani, 
care i-a făcut pe mai mulți cercetători să tragă concluzia că partidele intrate în 
„cîrdăşie de cartel“, din elemente de bază ale democratizării vieţii publice, de- 
vin principalele obstacole în calea acestui proces. 

În virtutea celor menţionate mai sus, în prezent, activitatea PPCD este 
una dintre cele mai contestate în viața politică moldovenească. Lunecarea spre 
centru a PPCD şi cooperarea acestuia cu fostul său inamic politic principal, 
PCRM, a făcut ca Partidul Liberal (PL) să conteste cu succes poziţiile PPCD 
pe segmentul de centru-dreapta. Replica PPCD a fost dublă, dar fără succes de 
această dată. Pe de o parte, PPCD şi-a etalat istoria realizărilor în lupta pentru 
emanciparea naţională şi independenţa Republicii Moldova, cum s-a întîmplat 
la ultimul congres festiv din iunie 2008, dedicat aniversării a douăzeci de ani 
de la constituirea formaţiunii. Una dintre semnificaţiile majore ale manifestării 
în cauză putea fi lesne interpretată - cine ar fi încercat să submineze poziţiile 
PPCD ar fi comis, de fapt, un „sacrilegiu“. Pe de altă parte, tot arsenalul abili- 
tăților PPCD, acumulat în cei douăzeci de ani de existenţă a formaţiunii, a fost 
îndreptat spre „elucidarea pericolului corupţiei“ ce vine, în exclusivitate, din 
partea altor formaţiuni de opoziţie, poziţionate în mod paradoxal pe segmen- 
tul de centru-dreapta. Probabil, complexul „celui mai experimentat partid“ sau 
alţi factori neelucidaţi încă au făcut ca liderii PPCD să-şi supraaprecieze poten- 
țialul atunci cînd s-au lansat pe o nouă traiectorie politică, de „aghiotant“ al 
PCRM în campania electorală pentru alegerea Parlamentului din aprilie 2009. 
Impactul comportamentului respectiv a blocat accesul PPCD în Parlament. În 
consecință, după alegerile din aprilie 2009, în Republica Moldova nu mai există 
nici un partid care să poată afirma că a fost reprezentat în toate legislaturile 
de după declararea independenţei Republicii Moldova. De asemenea, pe scena 
politică din Republica Moldova nu a mai rămas niciun partid politic influent, 
care ar putea invoca faptul că este o emanaţie directă a mișcării de renaştere 
naţională de la sfîrşitul anilor '80 ai secolului trecut. 

2.4.3. Segmentul de centru al spectrului politic 


Segmentul de centru al spectrului politic este, de obicei, dominat de partide 
care pot fi numite „emanaţii ale puterii“, adică partide constituite cu suportul 
factorului administrativ de către grupuri politice influente, aflate, într-un fel 
sau altul, la guvernare. În acest sens, Partidul Democrat Agrar din Moldova 
(PDAM), înfiinţat pe 19 octombrie 1991 de grupul parlamentar „Viaţa satului“, 
este primul exemplu de acest gen de după declararea independenţei Republicii 
Moldova. Pe lîngă calitatea de deputaţi, majoritatea membrilor grupului „Viaţa 
satului“ mai aveau şi calitatea de conducători ai colhozurilor, sovhozurilor și 
altor întreprinderi ale complexului agroindustrial. În acest sens, ei mai erau 
numiţi în mod peiorativ „nomenclatură rurală“. Ulterior, s-a dovedit că prin- 
tre reprezentanţii „nomenclaturii rurale“ erau destule personalități cumsecade, 
care împărtăşeau sentimente patriotice și erau bine intenţionate, dar nu au fost 
înțelese. Este interesant de remarcat că PDAM a fost constituit la aproximativ 
o săptămînă după ce conducerea FPM anunţase, pe 13 octombrie 1991, trecerea 
în opoziţie. Acest detaliu indică asupra faptului că membrii grupului „Viața 
satului“ au avut grijă să nu admită existența vacuumului de putere. Ei au fost 
destul de prevăzători, pregătind din timp platforma politică și preluînd, pas cu 
pas, puterea. Platforma respectivă a fost declarată „centristă“, cu pretenţia de a 
oferi un compromis pentru depăşirea „radicalismelor“ FPM şi pe cele ale Inter- 
frontului. 

Influenţa PDAM a crescut rapid după înființare. La început, după alege- 
rile legislative din februarie-martie 1990, grupul parlamentar „Viaţa satului“ 
număra aproximativ 60 de deputaţi din totalul de 380. Deja în preajma alege- 
rilor parlamentare anticipate din februarie 1994, formațiunea deținea poziţiile 
cheie în conducerea țării. Astfel, prim-ministru era, de fapt, liderul adevărat al 
PDAM, iar şeful statului şi preşedintele Parlamentului susțineau formațiunea, 
deşi nu erau membri de partid. Poziţia „centristă“ și trecutul „nomenclaturist“ 
comun au făcut, probabil, ca cele trei figuri cheie în stat să se simtă confortabil 
sub acoperişul politic al PDAM. Acest lucru a garantat un suport administrativ 
extraordinar pentru PDAM, care i-a asigurat o majoritate absolută în Parla- 
ment — 56 de mandate din 104. 

În mod neaşteptat, dezagregarea PDAM s-a produs mai rapid decît ascensi- 
unea acestuia. Doar la un an după obţinerea majorităţii absolute în Parlament, 
PDAM a început să se scindeze, pentru ca după alegerile parlamentare din 1998 


ye 


să fie scos din circuitul politic din Republica Moldova. Ideologia „centristă“ s-a 


SISTEMUL DE PARTIDE DIN REPUBLICA MOLDOVA 35 


dovedit ineficientă împotriva ambițiilor celor trei lideri”, unul dintre care a 
dorit să fie reales în funcţia de şef al statului, iar ceilalți doi să-i ia locul. Totuşi 
PDAM nu a dispărut fără urmă. Două grupuri desprinse din formaţiune au dat 
naştere la alte două partide, care pot fi categorisite drept „emanaţii ale puterii“, 
la fel ca PDAM. Astfel, Partidul Renașterii şi Concilierii din Moldova (PRCM) 
a fost constituit în 1995 de ex-preşedintele Mircea Snegur cu concursul unui 
grup de foşti deputați PDAM, care au decis să-l urmeze. Cea de-a două for- 
maţiune, Mişcarea pentru o Moldovă Democrată şi Prosperă (MMDP)%, a fost 
constituită în februarie 1997 de un alt grup de foşti deputați PDAM, cu scopul 
de a-i asigura un suport parlamentar fostului preşedinte al legislativului, Petru 
Lucinschi, ales în decembrie 1996 în funcția de șef al statului. 

O altă formaţiune care poate fi considerată „emanaţie a puterii“ este Parti- 
dul „Alianța Moldova Noastră“ (PAMN). Acesta îşi trage originea din Alianţa 
Independenţilor din Republica Moldova (AIRM), care, din momentul consti- 
tuirii, devenise o pură „emanaţie a puterii“, numai că a celei locale, mai exact 
a celei din capitala ţării - municipiul Chişinău. Ultimul lucru este explicabil, 
întrucît ponderea Chişinăului în economia ţării este de 60-70%, iar ponderea 
alegătorilor chişinăuieni este de -25%. Intrarea AIRM în viaţa politică este in- 
teresantă prin faptul că, atunci cînd PCRM a devenit partid dominant la nivel 
naţional, dorind să-și extindă controlul și la nivel local, reprezentanții puterii 
locale, neafiliați politic, au ripostat acestor tendințe prin constituirea propriu- 
lui partid. Mai mult, această „emanaţie a puterii“ locale a ştiut să devină, ulte- 
rior, un centru de alternativă pentru consolidarea forțelor politice de opoziţie. 
Mai există un argument pentru a considera PAMN partid „emanaţie a puterii“. 
Este vorba despre faptul că partidul ex-preşedintelui Mircea Snegur a fuzionat 
cu alte partide mici în 2002, iar în 2003 a fuzionat cu AIRM şi Alianţa Social- 
Democrată din Moldova (ASDM), condusă de ex-premierul Dumitru Braghiş, 
constituind PAMN propriu-zis, pe baza juridică a ASDM. 

O caracteristică distinctă a partidelor „emanaţii ale puterii“ este că ele au 
fost sau mai sînt conduse de persoane care au deţinut funcţii publice înalte: 
şeful statului, preşedintele legislativului, prim-miniştri şi primarul capitalei. 
Principalul atu al acestor partide era că, fiind, de obicei, „centriste“ şi ocupînd 
poziţii pe segmentul de centru-stînga - centru-dreapta, ele puteau, în princi- 
piu, obţine mari beneficii de pe urma deţinerii aşa-zisei „acţiuni de aur“, lucru 


' Este vorba despre preşedintele Mircea Snegur, preşedintele Parlamentului Petru Lu- 
cinschi și prim-ministrul Andrei Sangheli. 
% Din 2000, MMDP poartă denumirea de Partidul Democrat din Moldova (PDM). 

valabil, mai ales, în cazul existenţei unui sistem de „două partide şi jumătate“. 
Aşa s-a întîmplat după alegerile parlamentare din 1998, cînd Blocul pentru o 
Moldovă Democrată şi Prosperă (BMDP), deşi obținuse doar al treilea rezul- 
tat electoral, a înclinat balanţa spre constituirea Alianţei pentru Democraţie şi 
Reforme (ADR). Deţinerea de către PCRM a majorităţii absolute în Parlament, 
începînd din 2001, şi transformarea formaţiunii în partid dominant a făcut in- 
utile eventualele servicii ale partidelor centriste. 

Marea problemă a partidelor „emanaţii ale puterii“ este capacitatea lor li- 
mitată de a supravieţui după ce sînt nevoite să părăsească guvernarea şi să trea- 
că în opoziţie. În ciclurile electorale precedente, durata aflării lor la guvernare 
nu a depășit, practic, durata unei legislaturi parlamentare. Odată cu trecerea în 
opoziţie, aceste formaţiuni devin, de fapt, „partide normale“. Capacitatea lor de 
supravieţuire depinde de faptul dacă, profitînd de accesul la „resursele admi- 
nistrative“ din perioada aflării la guvernare, reuşesc să-şi consolideze rețelele 
de „oameni influenţi“, montați în diferite structuri administrative sau/ şi de 
business, în jurul cărora se creează şi se menţin structurile formațiunilor, in- 
clusiv ale branşelor teritoriale. 

Pînă la alegerile parlamentare din 5 aprilie 2009, două dintre formațiunile 
„emanaţii ale puterii“ au reuşit să se menţină pe linia de plutire, avînd fracțiuni 
parlamentare de opoziţie, PDM şi PAMN, primul situat pe segmentul de cen- 
tru-stînga, iar cel de al doilea - pe segmentul de centru-dreapta al spectrului 
politic. După alegeri a devenit clar că epoca partidelor „emanaţii ale puterii“ 
a trecut. PDM nu a putut trece pragul electoral de 6%, iar PAMN, din „cea 
mai puternică forță de opoziţie“, a devenit „veriga slabă“ în lanţul partidelor de 
centru-dreapta care au depăşit pragul electoral de 6%. Deși partidele centriste, 
în aparenţă, „emanaţii ale puterii“, se manifestau ca formaţiuni preocupate de 
menţinerea unor grupări politice mai vechi la putere, de fapt, rolul lor pozitiv 
a constat în atenuarea conflictelor generate de „radicalismele“ formațiunilor de 
dreapta şi de stînga, pledînd pentru soluţiile „mijlocului de aur“. După alegerile 
din 5 aprilie 2009, centrul politic moldovenesc de orientare social-democrată 
s-a prăbușit, iar polarizarea politică a devenit o realitate. De fapt, după alegerile 
parlamentare din aprilie 2009, a luat sfîrşit prima generaţie a partidelor „ema- 
naţii ale puterii“. O nouă generaţie a acestui tip de partide ar putea apărea doar 
dacă monolitul PCRM va da fisuri. 

2.5. Alternanţa „schimbării“ și „stabilizării” 
şi influența ei asupra evoluției partidelor 


Pentru evoluţiile din viața politică moldovenească a fost caracteristică o anu- 
mită periodicitate, determinată de alternanţa schimbării şi stabilizării. Această 
alternanță exprimă, de fapt, esenţa tranziției societăţii moldoveneşti de la to- 
talitarism la democraţie. Probabil, perioada tranziției va fi depăşită pentru a se 
intra în normalitate doar atunci cînd oscilaţiile politice, cauzate de schimbare 
şi stabilizare, se vor produce cu o amplitudine adecvată în preajma unui punct 
de echilibru valoric, asigurînd evitarea destabilizărilor, dar şi a stagnărilor, la 
fel de periculoase. Un astfel de punct de echilibru este căutat de clasa politi- 
că moldovenească de vreo cincisprezece ani, prin încercările de identificare a 
aşa-zisei idei naţionale. Cum influenţa factorilor externi are un impact mult 
mai mare asupra stabilităţii politice din Republica Moldova decît capacităţile 
interne de opunere la aceste influenţe, identificarea aşa-zisei idei naționale a 
fost un exercițiu extrem de dificil. În acest sens, clasa politică moldovenească 
este pusă în situaţia de a încerca să înțeleagă care pot fi punctele de echilibru 
ale intereselor marilor puteri și ale vecinilor imediaţi în probleme ce vizează în 
mod direct Republica Moldova. Într-adevăr, procesul de reglementare a con- 
flictului transnistrean a fost internaţionalizat cu implicarea Rusiei, Ucrainei, 
UE, SUA și a unor organizaţii internaţionale; extinderea UE şi NATO pînă la 
hotarele Republicii Moldova, pe de o parte, şi măsurile de răspuns ale Rusiei, 
pe de altă parte, implică aceleaşi mari puteri şi vecini într-o concurenţă ce are 
Republica Moldova drept obiect al influenţei lor; impactul războiului ruso- 
georgian asupra securităţii regionale şi asupra perspectivelor soluționării con- 
flictului transnistrean și reintegrării țării a demonstrat foarte clar că Republi- 
ca Moldova nu mai poate fi întotdeauna şi cu unii şi cu alţii, fiind nevoită să 
împărtășească fie numai poziția Occidentului, fie numai a Rusiei. În consecin- 
ță, pentru a nu fi doar obiect de influenţă, ci şi subiect ce îşi urmăreşte inte- 
resele, Republica Moldova trebuie să răspundă clar și coerent unor provocări 
legate de divergenţele dintre scopul anunțat privind integrarea europeană și 
prezenţa în structurile CSI. Important este să se ştie şi cît timp ea se poate 
găsi pe două platforme concurente. Creşterea comerțului cu statele UE, pe de 
o parte, şi presiunile comerciale exprimate prin embargourile ruseşti faţă de 
exporturile moldoveneşti, pe de altă parte, sugerează foarte clar direcţia în 
care ar trebui să se mişte Republica Moldova. Mai mult, majorarea constantă, 
uneori dramatică, a prețurilor la hidrocarburile importate din Rusia şi supor- 

tul financiar din partea UE sînt factori care nu pot lasă loc pentru oscilaţii în 
vederea identificării scopurilor strategice. 

După cîteva cicluri electorale, factorii menţionaţi mai sus au determinat | 
forțele politice din Republica Moldova să ajungă la un „consens național“ pri- 
vind integrarea europeană. Faptul că partidele politice au ajuns la acest con- 
sens a fost, fără îndoială, pozitiv. Au existat, cel puțin, speranțe că va avea loc 
transformarea competiţiei politice din una cu vectori divergenți, cînd unii sînt 
îndreptați spre Est, iar alții spre Vest, în una cu vectori ale căror proiecții sînt 
convergente, în direcția europeană. Aceasta înseamnă că principalele forțe po- 
litice moldoveneşti vor avea de clarificat care partid politic poate aduce mai 
rapid Republica Moldova în UE. Din păcate, aceste speranțe s-au disipat atunci 
cînd a devenit clar că PCRM este dispus să obțină victoria în alegerile din apri- 
lie 2009 cu orice preţ. În consecință, după alegerile din aprilie 2009, forțele po- 
litice moldoveneşti s-au pomenit pe ruinile „consensului național“, societatea 
fiind antrenată în unul dintre cele mai periculoase conflicte cu care s-a con- 
fruntat vreodată. În acest sens, este interesant de urmărit succesiunea etapelor 
de schimbare şi stabilizare pe care le-a parcurs Republica Moldova. 


2.5.1. Etapa romantică 


La sfirşitul anilor "80 ai secolului trecut, schimbarea a venit din partea perestroi- 
käi gorbacioviste, ţintind în însăşi ordinea socială. În Moldova ea a luat forma 
mişcării de renaştere națională, punînd începutul etapei romantismului politic. 
În acea perioadă, pe scena politică a avut loc ascensiunea Frontului Popular din 
Moldova (FPM) şi prăbuşirea Partidului Comunist, care a fost înlocuit tem- 
porar pe scenă de cîteva forțe politice emergente. Iniţial, în 1988-1989, FPM a 
susţinut rezoluţiile Conferinţei a XIX-a a PCUS, care a adoptat programul de 
reformă a sistemului politic din URSS pe baza alegerilor libere și a consolidării 
rolului sovietelor. Din păcate, în acea perioadă cultura politică moldoveneas- 
că nu avea printre valorile sale fundamentale toleranța. Principalele grupări 
politice nu se interesau de eventualele reacții ale oponenților la acţiunile lor. 
Anume în acest context FPM a adoptat un şir de decizii cu impact major, la 
care au urmat reacţii cu un impact pe potrivă. Imediat după alegerile legislative 
din februarie-martie 1990, la congresul din luna mai, FPM a adoptat rezoluţii 
privind: schimbarea denumirii Republicii Sovietice Socialiste Moldovenești în 
Republica Română Moldova; oficializarea etnonimului „popor român“ și a glo- 
tonimului „limba română“; independenţa autocefală a Bisericii cu o titulatură 

adecvată — Biserica Ortodoxă Autocefală Română a Basarabiei, Transnistriei şi 
Bucovinei de Nord etc. Aceste cerințe ale FPM au fost întîmpinate cu ostilitate 
de alte grupări politice, care începuseră să devină din ce în ce mai influente. 
În consecință, la aproximativ o lună şi jumătate de la declararea independenței 
Republicii Moldova, FPM s-a văzut nevoit să declare, în octombrie 1991, tre- 
cerea sa în opoziţie. Una din cauzele acestei decizii a fost legată de pledoaria 
în favoarea unei republici parlamentare şi opunerea față de acordarea unor 
împuterniciri prea mari şefului statului. Punctul culminant în evoluţia FPM a 
fost atins în 1992, cînd formațiunea şi-a stabilit drept scop strategic unirea Re- 
publicii Moldova cu România. Principalele cuceriri din perioada romantică au 
fost: trecerea limbii moldoveneşti/ române la alfabetul latin, declararea ei drept 
limbă de stat, declararea suveranităţii şi independenţei Republicii Moldova etc. 
Pe de altă parte, aceste cuceriri au provocat reacții de răspuns, care s-au ma- 
nifestat prin mişcări separatiste împotriva „pericolului românesc“ în regiunea 
transnistreană şi în sudul Moldovei, unde ponderea populaţiei rusolingve de 
origine rusă, ucraineană şi găgăuză este peste cea a populaţiei moldoveneşti. 
Pînă în prezent conflictul separatist nesoluționat din Transnistria rămîne o 
moştenire a perioadei romantice. Internaţionalizarea conflictului cu participa- 
rea unor mari puteri asigură „înghețarea“ acestuia, deopotrivă cu argumentări- 
le de ordin istoric şi de drept internaţional. 


2.5.2. Etapa pragmatică 


Stabilizarea situaţiei social-politice a început să se profileze pe fundalul „înghe- 
țării“ în vara anului 1992 a conflictului separatist din Transnistria şi a institu- 
ționalizării libertăţilor obţinute în perioada romantică, adică prin adoptarea, 
în 1994, a Constituţiei noi a statului suveran şi independent Republica Moldo- 
va. Merită remarcat faptul că noua Constituţie nu a fost votată de formațiunile 
emergente din FPM, care au luptat cu adevărat pentru independenţa Republi- 
cii Moldova. Astfel, libertatea obţinută preponderent cu concursul FPM a fost 
instituționalizată de Partidul Democrat Agrar din Moldova (PDAM), care a 
ştiut să preia treptat guvernarea din mîinile FPM. Motivul pentru care forțe- 
le emergente din FPM nu au votat noua Constituţie este că aceasta consfințea 
denumirea limbii de stat drept limba moldovenească şi nu română. Problema 
denumirii limbii a devenit, în Republica Moldova, una pur politică, dat fiind 
faptul că nicio forță politică nu mai contestă identitatea limbii române cu cea 
moldovenească, ci doar oportunitatea politică de a o numi într-un fel sau altul. 

Perioada examinată mai poate fi numită pragmatică şi fiindcă PDAM, forma- 
ţiune de guvernămiînt în acea perioadă, a dat startul transformării proprietăţii. - 
publice în proprietate privată. Se poate afirma că lupta pentru controlul asupra 
celor mai importante procese, printre care privatizarea era pe primul loc, au 
adus PDAM la scindare și declin. Cel puţin, declinul PDAM s-a produs atunci 

„cînd cei trei lideri naţionali, susținători ai PDAM, au decis să intre simultan în 
lupta pentru funcţia de preşedinte al Republicii Moldova. Miza era colosală, 
deoarece sistemul semiprezidenţial, consfințit de Constituţia din 1994, lăsa pe 
seama funcţiei prezidenţiale împuterniciri destul de mari, pentru a influenţa 
procesele social-economice, inclusiv cele legate de privatizare. În acea perioadă, 
clasa politică moldovenească înţelegea deja destul de bine că, într-o ţară aflată 
în tranziţie, cel mai bun business este politica. Destrămarea PDAM a submi- 
nat stabilitatea, provocînd „fibrilaţii“ politice şi apariţia unui şir de partide noi. 
Cioburile fostului PDAM, în alianţă cu formațiunile emergente din FPM; au 
constituit, după alegerile parlamentare din 1998, Alianța pentru Democraţie 
şi Reforme, a cărei guvernare a coincis cu un şir de crize guvernamentale, fi- 
nanciare, constituționale etc., care au avut un efect dezolant asupra cetăţenilor 
şi au contribuit la revenirea la guvernare a PCRM. Lucrul pozitiv pe care l-au 
făcut partidele politice în acea perioadă a fost că au reuşit să se opună, în mar- 
tie 1996, intenţiei Președinției de a-şi supune Ministerul Apărării, iar în 2000 
au reuşit să zădărnicească intenția Preşedinţiei de a transforma Moldova într-o 
republică prezidenţială. 


2.5.3. Etapa pseudorestauraţiei 


Victoria absolută a PCRM la alegerile parlamentare din 2001 a confirmat fap- 
tul că majoritatea cetățenilor moldoveni doresc restaurația comunistă ca alter- 
nativă la greutăţile tranziţiei. De fapt, pledoaria pentru restaurația promisă de 
PCRM nu a fost altceva decît pledoaria pentru o schimbare în sens invers ce- 
lei produse la începutul anilor '90 ai secolului trecut. Ulterior, s-a dovedit că 
restauraţia a fost, de fapt, o pseudorestaurație. Sub presiunea circumstanțelor, 
PCRM s-a văzut nevoit să-şi reinterpreteze promisiunile: de a relua construc- 
ţia socialismului și comunismului pe baza teoriei marxist-leniniste; de a aduce 
Republica Moldova în Uniunea Rusia-Belarus; de a contribui la refacerea URSS 
pe temeiuri noi. Cînd au fost întrebaţi despre promisiunile neonorate, liderii 
PCRM au specificat că aveau să examineze posibilitatea realizării scopurilor 
menţionate doar în eventualitatea victoriei şi nu că le vor realiza în mod efectiv. 
Convingindu-se de imposibilitatea atingerii acestor scopuri, au decis să conti- 

nue reformele începute de predecesorii lor, adaptîndu-le, oarecum, la interesele 
cetățenilor sărăciți de pe urma tranziției. Devenind partid dominant, PCRM a 
reuşit rapid să-şi edifice verticala puterii de stat după modelul Federaţiei Ruse, 
chiar şi în condiţiile unui sistem semiparlamentar. Deşi PCRM deţinea majori- 
tatea constituțională în Parlament (71 de mandate din 101) şi controlul asupra 
puterii executive şi celei judecătoreşti, situația politică din Republica Moldova 
a fost totuşi instabilă în perioada pseudorestauraţiei. Au fost organizate o serie 
de proteste în regim nonstop, cu participarea a zeci de mii de manifestanți, de 
către principala forță de opoziţie din acea perioadă - PPCD. Ele erau îndrep- 
tate împotriva intenţiilor PCRM de a revizui legislaţia lingvistică şi politicile 
din învățămînt, legate de predarea istoriei. Un alt pretext pentru conflicte a 
fost intenția PCRM de a soluţiona conflictul transnistrean „pe la spatele Euro- 
pei, în care dorim să ne integrăm“, prin intermediul federalizării țării, oferirii 
dreptului de veto regiunii transnistrene şi Rusiei a dreptului de a „garanta so- 
luţia“ prin crearea unei baze militare pe teritoriul Republicii Moldova. Teme- 
rea că aceste cedări ar putea submina independența Republicii Moldova a con- 
dus la consolidarea, practic, a tuturor partidelor politice de opoziție împotriva 
PCRM. Conflictul devenise atît de periculos, încît a fost nevoie de implicarea 
instituţiilor europene pentru aplanarea lui. Acest lucru a reușit şi datorită deci- 
ziei tuturor forţelor politice de a se supune rezoluţiilor Adunării Parlamentare 
a Consiliului Europei (APCE) în vederea introducerii unui moratoriu asupra 
soluționării problemelor litigioase. 


2.5.4. Etapa consensului naţional 


Alegerile parlamentare din martie 2005 s-au desfăşurat într-o atmosferă ten- 
sionată, influențată de revoluțiile cromatice din Georgia şi Ucraina. În timpul 
campaniei electorale, cele mai importante formaţiuni de opoziţie - PPCD şi 
Blocul Moldova Democrată (BMD) — declarau deschis că, în eventualitatea ma- 
nipulării rezultatelor alegerilor, vor urma scenarii de contestare a acestora după 
modelele georgian şi ucrainean. Lucrurile au evoluat însă într-o altă direcție, 
datorită faptului că alegerile au fost declarate relativ corecte de către OSCE, iar 
diferența dintre scorurile electorale ale PCRM (-46%), BMD (-28%) şi PPCD 
(+9%) a fost prea mare pentru a spera că o contestare a rezultatelor alegerilor 
poate inversa preferințele electoratului. Cum PCRM obținuse o majoritate ab- 
solută de mandate în Parlament, dar nu dispunea de un număr suficient de 
3/5 de mandate pentru realegerea liderului său în funcţia de șef al statului, era 
nevoie de un compromis cu opoziţia. Alternativa compromisului era organiza- 

rea unor alegeri parlamentare noi doar la cîteva luni după alegerile ordinare. 
Această perspectivă comporta riscuri majore într-o ţară cu un conflict sepa- 
ratist nesoluţionat şi o clasă politică măcinată de conflicte antagoniste. Ulte- 
rior, au fost date publicităţii un şir de materiale care confirmau că soluţia de 
compromis a fost negociată cu suportul şi medierea unor experți occidentali. 
În fond, compromisul a fost atins între PCRM (56 de mandate), pe de o parte, 
şi principalul inamic politic al acestuia din perioada pseudorestauraţiei, PPCD 
(11 mandate), la care s-au alăturat PDM (8 mandate) şi Partidul Social Liberal 
(3 mandate), ultimele două desprinzîndu-se de BMD (34 mandate). PAMN, 
avînd calitatea de pivot în BMD, nu a participat la negocieri, fiindcă nu re- 
cunoscuse valabilitatea rezultatelor alegerilor parlamentare. Liderii PAMN au 
avut dreptate cînd au atras atenţia asupra faptului că aceste condiții ale com- 
promisului cu PCRM au coincis, de fapt, cu obligaţiile Republicii Moldova de 
a se conforma unor principii şi de a promova reforme care erau incluse deja 
în Planul de Acţiuni Uniunea Europeană-Moldova (PAUEM), semnat cu două 
săptămîni înaintea alegerilor parlamentare. În aceste circumstanţe, în pofida 
faptului că PAMN nu a acceptat compromisul cu PCRM, dobindindu-și astfel 
dreptul de a fi calificată drept principală forță de opoziţie, la prima ședință 
a noii legislaturi a Parlamentului din martie 2005, a votat împreună cu toate 
celelalte fracțiuni, în unanimitate, Declaraţia cu privire la parteneriatul politic 
pentru realizarea obiectivelor integrării europene. Documentul avea la bază con- 
sensul larg al tuturor celor patru fracțiuni parlamentare în privința promovării 
consecvente şi ireversibile a cursului strategic de integrare europeană. Ulterior, 
reprezentanţii principalelor partide politice au lăsat să se înţeleagă că integrarea 
europeană ar putea fi considerată idee naţională, întrucît votarea consensuală a 
declaraţiei menţionate a demonstrat potenţialul ei de consolidare. 

Consensul naţional a avut un impact major asupra stabilizării situaţiei 
politice din Republica Moldova, cel puţin în primii doi ani. Politicile guver- 
namentale au devenit mult mai previzibile, iar principalul obiectiv a devenit 
implementarea prevederilor PAUEM, opoziţiei revenindu-i sarcina de a critica 
modalităţile de implementare a PAEUM. Cel mai disputat fenomen care s-a 
întîmplat în perioada consensului național a fost parteneriatul politic special 
dintre foştii inamici politici consacraţi - PCRM şi PPCD. Spre deosebire de 
PDM, care s-a văzut nevoit să accepte ideea că parteneriatul politic este doar „o 
perdea de fum“, după care PCRM îşi realizează interesele, ignorînd obligaţiile 
pe care şi le-a asumat, parteneriatul PCRM cu PPCD nu numai că a rezistat pe 
parcursul ultimei legislaturi parlamentare, dar chiar s-a consolidat prin coope- 

rarea celor două formaţiuni la împărţirea influenţei în audiovizual şi la privati- 
zarea cîtorva unităţi audiovizuale publice care nu fuseseră privatizate anterior. 
Celelalte forțe politice cu o anumită pondere, parlamentare şi extraparlamen- 
tare, şi-au arătat îngrijorarea față de împărţirea sferelor de influenţă în spaţiul 
informaţional între cele două formaţiuni. Îngrijorarea a avut temei, întrucît a 
urmat o campanie, mai mult sau mai puţin coordonată, de defăimare a opo- 
nenţilor politici, care a scos în evidență că PCRM şi PPCD nu se mai atacă re- 
ciproc, dar îşi reglează conturile cu inamicii politici comuni. Acest lucru poate 
fi calificat drept o dovadă a existenţei în Republica Moldova a unui fenomen, 
criticat în ultimii ani atît în Occident, cît şi în Rusia, de cartelizare”! a relaţiilor 
interpartinice. 

De fapt, consensul naţional în vederea integrării europene a tras o linie sub 
lupta politică din ultimii cincisprezece ani dintre formațiunile emergente din 
mişcarea de renaştere națională și PCRM, în calitate de fost promotor al idei- 
lor restauraţiei comuniste. PCRM nu mai este perceput ca un partid comunist 
autentic, iar PPCD s-a declarat promotor al ideii de transformare a Republicii 
Moldova independente într-un proiect de succes. A ieşit în evidență faptul că 
pentru foştii inamici politici consacraţi, PCRM şi PPCD, nu mai contează di- 
ferenţele ideologice şi obiectivele politice etalate în perioada concurenţei dintre 
ele, ci perpetuarea la guvernare sau în preajma acesteia. Celelalte partide politi- 
ce nu au contestat nici scopurile declarate de PCRM şi PPCD, nici modalităţile 
de atingere a acestora şi comportamentele lor. În acest context, în ajunul ale- 
gerilor parlamentare din primăvara anului 2009, dominația PCRM a fost con- 
testată dinspre stînga de cîteva partide mici de orientare socialistă şi proruseas- 
că, ce au format „liste de candidați comune“ pe platforma Uniunii Centriste 
din Moldova (UCM), şi au adus Partidului Comunist acuzaţii de renegare și de 
convertire proeuropeană. Pe de altă parte, cîteva partide liberale au contestat 
poziţiile PPCD dinspre dreapta, acuzindu-l de „trădare“ din cauza parteneria- 
tului cu PCRM și mai puţin din cauza renunțării la ideile unioniste. Erodarea 
opțiunilor ideologice și a obiectivelor PCRM şi PPCD poate fi considerată drept 
sfirsitul istoriei de aproximativ douăzeci de ani a partidelor politice cu rădăcini 
adinci în „solul politic“ moldovenesc, şi începutul convergenţei formațiunilor, 
prin intermediul consensului politic, pe baza „înțelegerilor de cartel“, pentru a 
se menține la putere sau în preajma ei cu orice scop. 


2 Cf. A. H. Kynuk, „Ilapanokc «3akara» NONHTUIECKUX NapTuii Ha 3arrașie M ero IpOeKuuA 
Ha poccuicKyIo MHoronapruănocrb;, în Ilorumuueckaa Hayka, nr. 1, 2006, Poccniickaa Aka- 
nemna Hayk, Mucruryr HaysHoă'unpopManuu NO oGmecrBeHHBIM HaykaM, MockBa, 2006. 

2.5.5. Etapa polarizării spectrului politic 
Consensul naţional în vederea integrării europene, declarat cu ocazia demarării 
activităţii Parlamentului de legislatura a XVI-a, pe 24 martie 2005, a durat apro- 
ximativ doi ani. Imediat după alegerile locale generale din 2007, la care PCRM 
a obținut doar 34% la nivel naţional, formațiunea respectivă a realizat că riscă 
să piardă monopolul asupra puterii în condiţiile unei democratizări autentice a 
vieţii politice. În aceste circumstanțe, PCRM a decis, de fapt, renunțarea la an- 
gajamentele pe care şi le-a asumat în cadrul „consensului național“ cu opoziţia 
parlamentară. O confirmare, în acest sens, este faptul că, imediat după alegerea 
preşedinţilor raioanelor, în urma constituirii coaliției partidelor democratice, 
şeful statului a recunoscut că în Republica Moldova s-a creat o situaţie politică 
absolut nouă. În virtutea celor întimplate, el a declarat sistarea „parteneriatu- 
lui politic“ cu „opoziţia constructivă“ (PDM și PPCD) din motivul că aceasta a 
pactizat cu „opoziţia intransigentă“ (PAMN) împotriva PCRM în procesul de 
formare a majorităţilor în consiliile organelor administraţiei publice locale. 

Formal, după alegerile din 2007, PCRM a continuat să promoveze o re- 
torică proeuropeană, să adopte acte normative în conformitate cu prevederile 
Planului de Acţiuni UE-Moldova, document a cărui semnare a precedat decla- 
rarea „consensului naţional“, avind la bază aceleaşi principii. De fapt, partidul 
de guvernămiînt și-a schimbat substanţial comportamentul, revenind la practi- 
cile mai vechi de hărțuire a opoziţiei şi de intentare a unor dosare penale noi 
liderilor acesteia. În paralel, a fost declanșat un adevărat război propagandis- 
tic prin intermediul „media holdingului“, îndreptat spre defăimarea opoziţiei. 
Cea mai elocventă dovadă a războiului propagandistic purtat de PCRM prin 
intermediul „media holdingului“ afiliat acestuia, dar și al utilizării pirghiilor 
administrative împotriva opoziţiei o reprezintă atitudinea faţă -de proiectele 
civice şi politice, neantagoniste față de PCRM, lansate de ex-premierul Vasi- 
le Tarlev, care a condus timp de şapte ani Guvernul Republicii Moldova sub 
dominația absolută a PCRM. Refuzul Ministerului Justiţiei de a înregistra o 
organizaţie civică înființată de ex-premierul Tarlev, precum şi de a recunoaș- 
te alegerea acestuia în calitate de preşedinte al Uniunii Centriste din Moldova 
(UCM), doar întredeschide parantezele pentru a ne lăsa să înțelegem modul 
de funcţionare a angrenajelor „verticalei puterii de stat“ în beneficiul PCRM 
şi protejarea intereselor acestuia prin suprimarea proiectelor civice şi politice 
considerate concurente. 

Este de remarcat că, după o scurtă întrerupere a „parteneriatului politic“ 
cu PCRM, în 2007, doar PPCD a revenit în albia acestuia, dar de o manieră 

foarte specifică. În aparenţă, din considerente electorale şi ținînd cont de faptul 
că electoratul celor două formaţiuni nu se intersectează, PCRM şi PPCD și-au 
făcut, în realitate, „servicii reciproce“ în defăimarea inamicilor politici comuni. 
„Focurile încrucişate“ împotriva duşmanilor politici au avut următoarea logi- 
că: PPCD i-a atacat preponderent pe criticii vehemenţi ai PCRM - PAMN și 
PLDM. La rîndul său, PCRM a atacat cu predilecție Partidul Liberal (PL), față 
de care PPCD nu putea etala pretenţii, inclusiv prin blocarea de către autorități 
a conturilor primăriei Chişinău, conduse de unul dintre liderii PL. În defini- 
tiv, PL a reuşit totuși să atragă de partea sa cea mai mare parte a electoratului 
PPCD. 

Pentru a-şi asigura victoria în alegerile parlamentare din 5 aprilie 2009, 
PCRM şi-a organizat campania de parcă nici nu ar fi existat vreodată Planul 
de Acţiuni UE-Moldova şi obligațiile asumate în cadrul acestuia. Comporta- 
mentul partidului de guvernămînt şi al partenerului acestuia, PPCD, au ur- 
mărit clar polarizarea extremă a spectrului politic, probabil din acelaşi consi- 
derent al edificării unui „sistem bipartit“. Campania foarte „tehnologizată“ a 
PCRM a inclus vaste acțiuni de intoxicare mediatică prin intermediul „media 
holdingului“ afiliat, utilizarea din abundență a resurselor administrative etc. 
Aceşti factori au constituit principalele surse de recuperare a „ratingului“ 
PCRM, aflat în declin pînă în 2007. Procedînd astfel, PCRM a reuşit să ex- 
ploateze cu eficiență maximă „clivajele“ din viaţa social-politică moldoveneas- 
că, polarizind nu doar spectrul politic din țară, ci şi atitudinile cetățenilor 
care simpatizează cu unele partide sau cu altele. În consecință, centrul politic, 
practic, s-a prăbuşit, niciuna dintre cele trei formaţiuni de orientare social-de- 
mocrată nereuşind să depăşească pragul electoral de 6%. În consecință, „schim- 
barea“ anunţată de cele două partide liberale, PL și PLDM, s-a realizat, așa cum 
era de așteptat, doar ca o „schimbare sectorială“. Adică PL a reușit să substi- 
tuie pe spectrul politic PPCD, iar PLDM a atras, cel mai probabil, de partea sa 
majoritatea electoratului PDM, din care vice-preşedintele PDM, Vlad Filat, s-a 
desprins în 2007, constituind PLDM. 

Rezultatele alegerilor parlamentare din 2009 au avut un impact extraordi- 
nar asupra evoluţiilor politice ulterioare datorită faptului că au fost peste orice 
aşteptări. Reacţia iniţială a unor tineri de a protesta a doua zi după alegeri prin 
„improvizarea funerariilor democraţiei şi ale speranţei“ a avut o replică violen- 
tăo zi mai tîrziu, soldată cu devastarea edificiilor Parlamentului şi Președinției. 
Incapacitatea poliţiei de a-şi îndeplini atribuţiile de apărare a ordinii publice, 
secundată de dedarea la adevărate acte de răzbunare împotriva unor tineri des- 

pre care nici nu se putea ști cu certitudine dacă au participat la proteste, apli- 
carea violenţei împotriva lor, a transformat societatea, polarizată deja pe crite- 
rii politice, în una divizată pe criterii de atitudine față de valorile democratice 
fundamentale. Explicaţiile potrivit cărora destabilizarea situaţiei social-politice 
s-ar fi datorat faptului că decepţia tinerilor protestatari de pe urma nerealizării 
„schimbării“ multaşteptate a degenerat furie ce ar fi fost canalizată, la rîndu-i, 
de provocatori spre manifestări de vandalism, deşi reflectă realitățile, sînt me- 
taforice. Nu încape îndoială că au existat şi motive sociale serioase pentru pro- 
testul împotriva perpetuării actualei guvernări. Conform listei celor reținuți, 
dată publicităţii de Ministerul Afacerilor Interne, aproximativ 60% erau şomeri 
sau nu aveau vreo ocupaţie. 

În pofida apelului preşedintelui Voronin din 15 aprilie 2009 privind recon- 
cilierea civică, era foarte puțin probabil ca acest îndemn să fie acceptat de către 
opoziţie. Există cîţiva factori pe care opoziţia liberală îi invocă în calitate de 
argumente pentru a nu da crezare bunelor intenţii ale președintelui în exerci- 
tiu: în apelul şefului statului nu s-a menţionat că acesta își retrage învinuirile 
la adresa opoziţiei de a fi încercat să organizeze o „lovitură de stat“; nu a fost 
oprită mașina propagandistică de defăimare a opoziţiei, ai cărei lideri nu au 
putut obţine acces la posturile audiovizuale publice pentru a-şi face cunoscute 
punctele de vedere asupra evoluţiilor postelectorale din ţară; violențele declan- 
şate de poliție împotriva unui număr impunător de tineri riscau să transforme 
opoziția, în ochii opiniei publice, în complice al autorităţilor, în eventualita- 
tea acceptării mesajului de reconciliere. În afara acestor argumente, opoziția 
liberală a mai invocat şi modul în care a fost creată Comisia de stat pentru in- 
vestigarea evenimentelor din 7 şi 8 aprilie 2009, componența acesteia indicînd 
că autorităţile caută doar să-şi justifice acțiunile şi atitudinile, fără a-şi retrage 
acuzaţiile aduse opoziţiei. În definitiv, opoziția liberală avea motive să fie pre- 
caută faţă de oferta de reconciliere a PCRM din cauza „sindromului PPCD“. În 
condiţiile divizării societăţii, electoratul opoziţiei liberale ar fi dispus s-o sanc- 
ţioneze, precum PPCD a fost sancţionat de electoratul său (3% în 2009 vs. 9% 
în 2005) pentru acceptarea „parteneriatul politic“ cu PCRM, transformat ulte- 
rior într-un „cartel politic“. De aceea, partidele din opoziţia liberală au declarat 
că nu vor participa la procedura de alegere a şefului statului, fiind pregătite să 
provoace alegeri anticipate. În astfel de circumstanțe, singura posibilitate de a 
debloca procedura de alegere a şefului statului era „trădarea“ a cel puţin unuia 
dintre cei 41 de deputaţi liberali, aleşi pe 5 aprilie 2009. Alternativa „trădării“ 
era intrarea într-o nouă spirală a conflictului politic - organizarea alegerilor 

parlamentare anticipate, fără cunoaşterea clară a percepţiilor cetățenilor față de 
evenimentele menţionate mai sus şi pe cine ar fi dispuşi să sancţioneze pentru 
admiterea violențelor. 

În consecință, perpetuarea alternanţei schimbării şi stabilizării după etapa 
consensului naţional confirmă, mai degrabă, logica intrării într-o stare inter- 
mediară, în care, o anumită perioadă de timp, va lipsi atît stabilitatea, cît şi 
schimbarea. Oricum, sistemul pluripartitist din Republica Moldova a devenit 
un element indispensabil al democrației de vitrină. Deficienţele democraţiei 
moldoveneşti sînt o consecință directă a calităţii culturii politice din ţară, care 
s-a manifestat plenar în perioada tranziției. 


2.6. Impactul legislativ asupra pluripartitismului 


2.6.1. Impactul legislaţiei privind partidele 
asupra pluripartitismului 


Ținînd cont de faptul că în Republica Moldova începutul pluripartitismului s-a 
manifestat prin competiţia mişcărilor naţionale, se poate afirma, cel puţin, că 
dezvoltarea sistemului de partide în Republica Moldova nu vine în contradicție 
cu abordarea lui Georges Lavau, care susține că sistemele de partide sînt rezul- 
tatele proceselor sociale şi istorice şi, într-o măsură mai mică, ale sistemului 
electoral. Într-adevăr, mişcările naţionale au invocat preponderent argumen- 
te istorice şi aspirații de aducere a proceselor social-politice în concordanță cu 
„adevărul istoric“. Problema e că „adevărurile istorice“ promovate de diferite 
formaţiuni erau antagoniste, provocînd tensiuni sociale, mişcări separatiste şi 
degradare social-economică. 

Prima lege cu privire la partide şi alte organizații social-politice, adoptată 
de Parlament pe 17 noiembrie 1991, a fost una permisivă și de o calitate bună, 
conținînd prevederi destul de simple şi uşor de realizat la înregistrarea partide- 
lor şi a organizaţiilor social-politice. Astfel, era nevoie de 300 de semnături și 
conformarea cu cîteva prevederi procedurale formale. Legea nu prevedea nicio 
deosebire esenţială dintre partide şi mișcări politice, permiţind tuturor dori- 
torilor să participe la viaţa politică. Pentru ambele tipuri de organizaţii, legea 
prevedea că acestea sînt „asociaţii benevole ale cetăţenilor, constituite pe baza 
comunităţii de interese, idealuri şi scopuri în vederea realizării în comu ^v^- 
inței politice a unei părţi a populaţiei prin obţinerea legală a puterii d 
prin participarea la realizarea acesteia“. De asemenea, legea prevedea « 


48 EVOLUȚIA PLURIPARTITISMULUI PE TERITORIUL REPUBLICII MOLDOVA 


fronturile, uniunile, mișcările politice de masă sînt organizaţii social-politice. 
Înregistrarea apartenenţei era obligatorie pentru toate partidele şi organizaţiile 
social-politice. 

Normele sus-menţionate au fost valabile pînă în anul 1998, cînd, datorită 
procesului de înregistrare simplificat, numărul partidelor a depășit cifra de 60. 
Alegerile parlamentare din 1994 şi 1998 au demonstrat că numai patru partide 
şi blocuri sînt în stare să depășească pragul electoral de 4%. Restul, aproxima- 
tiv 10-15 partide şi blocuri electorale, formaţiuni care au participat la alegeri, 
nu au reuşit să treacă pragul electoral, însumînd aproximativ 20% din voturi. 
La fel, aproape jumătate din partidele înregistrate nici nu au putut participa la 
alegeri, deşi pentru aceasta era nevoie doar de a înregistra la Comisia Electora- 
lă Centrală listele de candidaţi. De aceea, legea partidelor a fost modificată în 
septembrie 1998, făcînd mult mai riguroase condiţiile de înregistrare a partide- 
lor. Astfel, toate partidele existente au fost obligate să se reînregistreze, iar noile 
partide nu erau înregistrate decît dacă aveau numărul minim de 5000 de mem- 
bri, provenind minimum din jumătate din unităţile teritorial-administrative, 
dar nu mai puţin de 150 de membri în fiecare dintre acestea. Noile prevederi 
au făcut, de fapt, imposibilă reînregistrarea partidelor regionale, lucru care a 
generat nemulțumirea forţelor politice din autonomia naţională Gagauz-Yeri. 

În 2002 partidul de guvernămînt a introdus noi modificări în Legea cu pri- 
vire la partide, care obligau partidele să facă dări de seamă şi să se reînregis- 
treze în fiecare an, dovedind că numărul membrilor nu a scăzut sub 5000. Sub 
influenţa protestelor partidelor, precum şi sub presiunea instituţiilor europene, 
autorităţile au fost constrînse să cedeze şi să revină la normele anterioare. În 
decembrie 2007, Parlamentul a adoptat o nouă lege a partidelor, care prevede 
finanţarea de la bugetul de stat a partidelor reprezentate în organul legislativ, 
adică a celor care au trecut pragul electoral de 6% şi a celor care au în consi- 
liile locale de nivel regional cel puţin 5% din numărul total de consilieri. În 
acest scop, 0,2% din bugetul de stat vor fi alocate pentru finanţarea partidelor, 
proporțional numărului de mandate deţinute în Parlament şi în consiliile regi- 
onale. Această clauză urmează să intre în vigoare după alegerile parlamentare 
din 2009. Scopul acestor prevederi este de a pune partidele mici într-o situație 
şi mai dificilă în raport cu partidele mai puternice şi de a „aerisi“, în acest mod, 
spectrul politic. 

2.6.2. Impactul legislaţiei privind alegerile 

asupra pluripartitismului 

Dezvoltarea sistemului de partide din Republica Moldova a fost i influențată 
imens de sistemul electoral proporţional absolut, utilizat în mod constant în 
patru cicluri electorale, începînd din 1994. Trecerea la sistemul proporţional a 
fost precedată de alegerile din februarie-martie 1990 pentru Sovietul Suprem 
al RSSM, care s-au desfăşurat pentru prima oară, după aproximativ 50 de ani, 
pe bază de competiţie politică. Cauza trecerii de la sistemul majoritar la cel 
proporţional a constat în faptul că, după alegerile din 1990, un segment masiv 
de deputaţi a preferat să se detașeze de structurile politice care i-au promovat, 
afirmînd că „reprezintă poporul“ şi nu structurile politice. În consecinţă, func- 
ționalitatea proastă a forului legislativ, cauzată de fragmentarea corpului de de- 
putați, a fost, parţial, pusă pe seama sistemului electoral majoritar. 

În ajunul alegerilor parlamentare anticipate, prevăzute pentru februarie 
1994, a fost adoptată o nouă lege privind alegerea Parlamentului, care prevedea 
organizarea alegerilor parlamentare pe baza „sistemului proporţional limitat“, 
adică pe baza listelor închise de candidaţi, în circumscripţii electorale cu mai 
multe mandate ce trebuiau să corespundă unităților administrativ-teritoriale 
de nivel regional. Cum organizarea administrativ-teritorială pe bază de judeţe 
rămăsese nedefinitivată, era imposibilă crearea circumscripţiilor electorale în 
conformitate cu noua lege electorală. În plus, a fost imposibilă constituirea cir- 
cumscripţiei electorale şi a comisiilor electorale în raioanele controlate de regi- 
mul separatist din Transnistria. În aceste circumstanţe, Parlamentul a decis să 
adopte o hotărire cu privire la punerea în aplicare a legii electorale, trecîndu-se 
astfel de la sistemul electoral proporțional limitat la cel proporţional absolut: o 
țară - o singură circumscripție electorală. 

Distribuirea mandatelor de deputaţi s-a efectuat numai printre parti- 
dele care au acumulat peste 4% din voturile alegătorilor, pe baza metodei lui 
Victor d'Hondt, care încurajează partidele mari. Pragul electoral nu era aplicat 
candidaţilor independenţi, care puteau ajunge în Parlament numai în cazul în 
care numărul de voturi acumulat se încadra în şirul numeric descrescător, al- 
cătuit după metoda lui d'Hondt. La alegerile parlamentare din 1994, precum şi 
la toate celelalte alegeri parlamentare, niciun candidat independent nu a putut 
acumula un număr necesar de voturi pentru a ajunge parlamentar. Partidele 
care nu au trecut pragul electoral de 4%, alături de candidaţii independenți, au 
întrunit în total 18% din voturi, ce au fost „pierdute“ și distribuite proporţional 
celor patru formaţiuni care au depăşit pragul. 

În 1997 a fost elaborat şi adoptat Codul Electoral, care a unificat toate 
normele şi procedurile electorale şi care a prevăzut constituirea unei Comisii 
Electorale Centrale cu un mandat de şase ani, ce trebuia să activeze perma- 
nent. Codul Electoral a menţinut sistemul electoral proporţional absolut pentru 
alegerile parlamentare. Inovația s-a impus şi în privința pragului electoral de 
4%, care a fost extins şi asupra candidaţilor independenţi. Președintele din acea 
perioadă, Petru Licinschi, s-a pronunţat împotriva Codului Electoral, insistînd 
asupra necesităţii de revenire la sistemul electoral majoritar sau, cel puţin, la 
adoptarea unui sistem „paralel“, după modelul german. Cu toate acestea, fracți- 
unile parlamentare au insistat asupra sistemului electoral proporţional absolut, 
cu un prag electoral de 4% pentru toţi concurenții electorali, inclusiv pentru 
candidaţii independenţi. 

Următoarele modificări substanţiale la Codul Electoral au fost introduse în 
martie 2000. Acestea prevedeau creşterea pragului electoral pină la 6% pentru 
partide, precum şi micşorarea pragului pînă la 3% în cazul candidaţilor inde- 
pendenți. De data aceasta, modificările erau, în mod evident, îndreptate împo- 
triva partidelor mici, care ar fi putut, cu eforturi comune, să depăşească pragul 
electoral de 4%. În consecință, două foste partide parlamentare care au inițiat 
şi au susținut aceste modificări s-au pedepsit pe ele însele, neacumulînd, la ale- 
gerile din 2001, numărul de voturi necesar pentru depăşirea noului prag. Uneia 
dintre aceste formaţiuni nu i-a ajuns o zecime de procent pentru depăşirea pra- 
gului electoral. Dacă pragul electoral ar fi rămas la nivelul de 4%, partidele în 
cauză ar fi intrat în Parlament, iar fracțiunea majoritară a comuniştilor nu ar 
fi obținut majoritatea constituţională (71 de mandate din 101), deşi ar fi putut 
sa-şi aleagă de una singură propriul lider în funcţia de şef al statului. 

Tendinţa de a ridica bariere împotriva partidelor „mici“ a avut o evolu- 
ție logică în 2002, cînd PCRM a susţinut iniţiativa principalului său oponent 
politic, Partidul Popular Creştin Democrat (PPCD), majorind pragul electoral 
pentru blocurile electorale. Astfel, blocurile formate din două partide trebuiau 
să acumuleze peste 9%, iar cele din trei sau mai multe partide - nu mai puțin 
de 12%, ca să poată intra în Parlament. Evident, această măsură fusese deja 
îndreptată împotriva posibilelor coaliţii preelectorale, care ar fi putut face con- 
curenţă forțelor politice afirmate deja - PCRM în calitate de partid de guver- 
nămînt şi PPCD în calitate de principală forță de opoziţie. Inovația a constat, 
de fapt, în tentativa de impunere a unui sistem bipartitist. Tentativa a eșuat 
din cauză că „ratingul“ PCRM era aproximativ de cinci ori mai mare decît cel 
al principalului său oponent - PPCD. În condiţiile în care, din cauza pragu- 

rilor succesive, constituirea blocurilor a devenit periculoasă, constituirea me- 
gablocurilor electorale a ajuns să fie un imperativ. Blocul Moldova Democrată 
(BMD) a și devenit un astfel de megabloc la alegerile parlamentare din 2005, 
reușind să se „strecoare“ printre cele două partide principale, PCRM şi PPCD, 
şi dînd peste cap intenția de constituire a unui sistem bipartitist. 

În primii doi ani de după consensul politic din 2005, s-a profilat o tendinţă 
pozitivă în evoluţia legislaţiei electorale. La insistența partidelor parlamentare 
de opoziţie, participante la parteneriatul cu PCRM, au fost constituite comisii 
de lucru pentru revizuirea actelor legislative ale Moldovei în conformitate cu re- 
comandările Comisiei Venețiene a Consiliului Europei. În lista legilor revizuite 
a intrat şi Codul Electoral. Potrivit noii redacţii a Codului Electoral, Comisia 
Electorală Centrală are nouă membri: cîte unul este numit de preşedintele Re- 
publicii şi de Guvern, iar şapte sînt delegaţi de fracţiunile parlamentare (inclu- 
siv majoritatea de cinci membri din partea fracţiunilor de opoziţie, potrivit nu- 
mărului de mandate pe care le deţine). O altă modificare substanţială a constat 
în micşorarea pragului electoral pînă la 4%, însemnînd revenirea la plafonul 
iniţial, stabilit încă la adoptarea Codului Electoral de către Parlament în 1997. 
Pentru blocurile preelectorale, indiferent de numărul aderenţilor, pragul elec- 
toral era unificat şi stabilit la nivel de 8%. Fără a testa în practică impactul ulti- 
melor modificări, în aprilie 2008, majoritatea parlamentară a PCRM, susținută 
de fracțiunea PPCD, a modificat iarăşi prevederile Codului Electoral, înăsprind 
semnificativ condiţiile de accedere în Parlament: pragul electoral a fost stabilit 
la 6%, au fost interzise blocurile electorale, deţinătorilor dublei cetăţenii li s-a 
interzis să devină parlamentari. Aceasta a însemnat că ideea construirii unui 
sistem bipartitist a revenit în prim-plan. 

Modalitatea desfăşurării campaniei electorale pentru alegerea Parlamen- 
tului la 5 aprilie 2009 trebuia să devină principalul test în vederea estimării 
progreselor democratice ale Republicii Moldova, după implementarea PAUEM. 
VE a condiţionat calitatea şi intensitatea relaţiilor sale cu Republica Moldova 
în funcţie de corectitudinea alegerilor. Comportamentul partidului de guver- 
nămind şi al autorităților publice a compromis testul. S-a confirmat o dată în 
plus că legile relativ bune adoptate în perioada consensului naţional se imple- 
mentează după cum îi convine PCRM, pentru a-i asigura controlul asupra pu- 
terii şi perpetuarea la guvernare. În acest sens, îmbunătățirile aduse legislaţiei 
electorale au fost, practic, anulate de politizarea excesivă a organelor electorale, 
constituite pe criterii partinice. 


3. CONSTITUIREA PARTIDELOR 
ÎN BASARABIA LA ÎNCEPUTUL 
SECOLULUI AL XX-LEA 


3.1. Etapele apariţiei partidelor în spaţiul 
dintre Prut şi Nistru 


Apariţia partidelor politice în spaţiul dintre Nistru şi Prut pe parcursul secolu- 
lui al XX-lea a trecut prin cîteva etape mai importante. Convenţional, procesul 
a cunoscut şase etape principale: 

prima etapă (1905-1912) — apariţia, consolidarea și participarea partidelor 
la viața politică din Imperiul Rus, inclusiv la activitatea Dumei de Stat. 
Această etapă a luat sfîrşit odată cu interzicerea partidelor politice în 
Rusia şi virulența reacţiunii monarhice; 

a doua etapă (1917-1918) — perioada „libertăţii“. După căderea ţarismului 
şi legitimarea Guvernului Provizoriu, partidele politice au căpătat po- 
sibilitatea să se manifeste plenar, dar, după o perioadă de cinci ani de 
interdicții, ele îşi reveneau cu greu; 

a treia etapă (1918-1938) — activitatea în componența României şi a siste- 
mului pluripartitist de la sfîrşitul Primului Război Mondial, sistem con- 
solidat și prin Constituţia din 1923, care a rezistat pînă la 1938, cînd sînt 
interzise, practic, toate partidele politice (luna martie 1938) şi este creat 
partidul unic — Partidul Renaşterii Naţionale, partid al Casei Regale; 

a patra etapă (1940-1941) — lichidarea foştilor membri de partid, conside- 
rați reprezentanţi ai organizaţiilor „burgheze“ şi „mic-burgheze“, sau 
deportarea acestora pe 13 iunie 1941 în Siberia. Trebuie să menţionăm 
că membrii partidelor româneşti interbelice nu puteau fi judecaţi de or- 
ganele sovietice, deoarece în momentul cînd avuseseră acest statut, ei 
nu erau cetățeni ai Uniunii Sovietice, ci ai României, iar partidele în 
România au fost lichidate încă în 1938. În această perioadă, se constituie 
partidul-stat, Partidul Comunist din RSSM; 

a cincea etapă (1944-1991) - dominaţia exclusivă a PCUS. Cu toate că în 
primii ani postbelici au apărut mai multe organizaţii şi: mișcări antiso- 
vietice, ele au fost lichidate la începutul anilor '50; 

a şasea etapă (1989 — pînă în prezent) — deşi a început în 1989, a urmat o 
sincopă de doi ani pînă în 1991, cînd a fost anulat art. 6 al Constituţi- 
ei sovietice, ce consfințea rolul conducător al PCUS în toate domeniile 
vieţii sociale, economice, politice etc. 

Viaţa politică din Basarabia la început de secol intra pe un nou făgaș al 
dezvoltării sale. Centrele mai importante ale provinciei au devenit martori ai 
unor manifestații politice care, ulterior, se vor dovedi decisive pentru procesul 
de emancipare națională. Elementul de bază al schimbărilor ce se produceau îl 
constituia procesul de organizare a formațiunilor politice, care încercau să-şi 
ocupe locul în structura politică a societăţii în pofida faptului că n-au avut un 
rol hotărîtor în derularea evenimentelor de la început de secol (inclusiv în peri- 
oada 1905-1907), însă experiența acumulată a fost, mai apoi, abil utilizată. 

În suita acestor evenimente, sistemul politic al imperiului țarist a suferit 
schimbări, care s-au dovedit a fi cosmetice. Doar pentru o perioadă scurtă de 
timp a fost diminuat monopolul monarhiei la opinie. Grupările şi partide- 
le politice care, iniţial, şi-au început activitatea atît în clandestinitate, au pur- 
ces mai apoi, în mod fățiș, la acţiuni politice concrete atît în cadrul mişcării 
revoluţionare, cît şi în Duma de Stat, ca organ reprezentativ. 

Constituirea partidelor în centrele industriale ale Rusiei, crearea filialelor 
în multe dintre regiunile imperiului, inclusiv în Basarabia, au atras un număr 
mare de cetăţeni în activitatea politică. S-au diversificat radical taberele politice. 
Pînă la sfîrşitul secolului al XIX-lea, în Basarabia, oamenii politici făceau parte 
din două tabere politice, delimitate după criteriul etnic: „partida moldoveneas- 
că“ și „partida rusească“. În majoritatea cazurilor, „partida rusească“ domina 
scena politică locală, datorită susţinerii organelor statale. Apoi, mai cu seamă în 
cursul anilor 1905-1907, graţie implicării unui mare număr de cetăţeni, spectrul 
politic al noilor formaţiuni a devenit foarte divers — de la extrema stingă pînă la 
extrema dreaptă. Din cele peste cincizeci de partide politice, apărute în primul 
deceniu al secolului al XX-lea, multe îşi aveau filialele în Basarabia. 

În condiţiile în care țarismul nu a fost în stare să depăşească complexi- 
tatea problemelor cu care se confrunta și să înfăptuiască o veritabilă „refor- 
mă“ de sus, adică să instaureze un regim politic viabil, s-a schimbat radical 
mişcarea opoziţionistă din Rusia, care contesta autocraţia. Conducerea aces- 
tei mișcări abandonează speranța de decenii într-o „revoluţie de sus“, lansind 

lozinca „Chemaţi Rusia să pună mîna pe topor... („K ronopy 3oBure Pyco.... 
[N.G. Cerniîşevski]). Astfel, autocraţia a pierdut unica posibilitate de a se menţi- 
ne prin intermediul reformelor în stat. Mai multe partide cereau înfăptuirea re- 
voluţiei în forma ei clasică. Datorită acestui fapt, imperiul țarist, în numai două- 
sprezece ani (1905-1917) a fost zguduit de trei revoluţii. Iar primele două au fost 
o consecinţă directă a reformelor parţiale de la mijlocul secolului al XIX-lea, 
care n-au creat baza constituțională necesară pentru evitarea revoltelor sociale. 

Necesitatea abordării cercului de probleme legat de istoria apariţiei parti- 
delor politice, locul şi rolul lor în viaţa politică, ţine de mai mulţi factori. În 
primul rînd, de faptul că, înainte de 1923, cînd a apărut articolul lui Paul Gore, 
„Partidele politice din Basarabia de la 1812 pînă astăzi“, în revista Democrația, 
nu s-a făcut niciun studiu detaliat, cu excepţia unor contribuţii dedicate miş- 
cării de eliberare naţională dintre anii 1900-1917, din perioada interbelică şi 
de după anul 1989. În al doilea rind, activitatea grupărilor de orientare social- 
democrată a fost studiată în istoriografia sovietică, activitatea celorlalte partide 
fiind, pur şi simplu, incomplet elucidată ori chiar „omisă“ în mod intenționat. 

O nouă abordare integrală a procesului de constituire a partidelor politice 
de la început de secol, o readucere a temei în atenţia cercetătorilor a încercat 
să o facă, în 1991, ziarul Bessarabskoe slovo (Cuvîntul Basarabiei), de orientare 
liberală (fondat în 1922 şi reapărut pentru scurt timp în 1991), care a consacrat 
un număr întreg (nr. 13, 1991) acestor probleme complicate. Vom menţiona, 
totodată, că în toate publicaţiile din perioada sovietică, în cele din anii 1990- 
1991, şi în unele recente, sînt utilizate aceleaşi concepții învechite în abordarea 
şi aprecierea partidelor politice, care nu clarifică adecvat problema constituirii 
mișcărilor social-politice de la început de secol, nu fac o analiză complexă a 
doctrinelor politice din acel timp. 

Un alt factor este că autori cunoscuţi, care au publicat recent studii consa- 
crate inclusiv acestor evenimente, au negat existența partidelor politice în Ba- 
sarabia pînă la Marea Unire (1918). Nu am vrea să trecem cu vederea aceste şi 
alte lucrări cu preocupări conexe. În acest sens, ne vom referi doar la apariția 
în 1995 la Chişinău a volumului Filosofia în concepții și personalități, destinat 
studenților din instituţiile superioare de învățămînt, unde autorii încearcă să 
abordeze problemele filosofice legate de viaţa culturală şi sociopolitică a Ba- 
sarabiei de la începutul secolului al XX-lea (ce-i drept, autorii folosesc inco- 
rect termenul de Moldova referitor la acea perioadă, corect este Basarabia). În 
această carte vom găsi, de exemplu, următoarea afirmaţie: „La sfîrșitul secolului 
XIX în Moldova (sublinierea ne aparţine - M.C.) se răspîndesc ideile marxis- 

te social-democratice“. Iar în continuare, vorbind despre filosofia secolului al 
XX-lea, autorii menţionează: „Filosofia secolului XX din Moldova (sublinierea 
ne aparține - M.C.) se deosebeşte de filosofia precedentă prin aceea că dreptul 
la viață capătă doar concepțiile filosofice de orientare marxist-leninistă, celelal- 
te fiind declarate neadecvate, chiar nejustificate“.2 Aceste concluzii referitoare 
la Basarabia anilor 1900-1940 nu sînt corecte. Diversitatea concepțiilor politice, 
cit şi a celor filosofice depășea cu mult cadrul concepţiilor „filosofice de orien- 
tare marxist-leninistă“; dimpotrivă, aceste concepţii erau chiar marginale. Iar 
dacă autorii au vrut să se limiteze la RASSM, atunci nu putem vorbi despre 
anumite concepții, inclusiv despre cele filosofice, între anii 1900-1924 în acest 
spațiu, întrucît RASSM pur şi simplu nu exista ca formațiune, ca organizare 
statală la începutul secolului al XX-lea. 

Fără a polemiza cu autorii sus-numiţi şi nici cu istoriografia sovietică, vom 
încerca să analizăm procesul de apariţie a partidelor care s-au constituit, în 
temei, pe principii conceptuale, adică programatice, iar mai apoi şi după alte 
criterii, inclusiv etnice, economice, după forma de guvernămînt promovată etc. 


3.2. Clasificarea și structura doctrinelor 
împărtăşite de partidele din Basarabia 


ye a 


„Doctrină“ înseamnă un sistem închegat de concepte, idei şi principii care in- 
terpretează în mod coerent realitatea politică şi recomandă o modalitate de 
acțiune în funcție de anumite opţiuni ideologice şi scopuri (doctrina liberală, 
social-democrată etc.). Doctrina politică nu se confundă cu programul politic, 
dar oferă elementele necesare pentru elaborarea de programe privind rezolva- 
rea problemelor fundamentale de organizare politică a societăţii, raporturile 
dintre politic şi economic, sistemul valorilor care trebuie să guverneze evoluția 
societăţii. Virgil Madgearu (Doctrina țărănistă, 1923) precizează că „elemen- 
tele constitutive ale unei doctrine politice sînt două: o concepţie asupra situ- 
aţiei sociale sau/ şi asupra evoluţiei sociale şi idealul social“.2 Termenul „doc- 
trină“ este frecvent utilizat şi preferat celui de „ideologie“, primul continuînd 
a fi asociat cu cel de-al doilea încă din perioada regimului totalitar comunist. 
În fond, prin „ideologie“ înțelegem ceva mai general decît o doctrină, este o 


? Filosofia în concepții și personalități, sub redacţia acad. T. Țîrdea, Chişinău, 1995, 
p. 152. 

% Ibidem. 

2 Sergiu Tămaş, Dicţionar Politic. Instituţiile democraţiei şi cultura civică, ediţia a doua, 
revăzută şi adăugită, Bucureşti, 1996, p. 89. 

modalitate de exprimare şi interpretare universitară a realităţii. Din ideologie 
decurge realitatea politică propriu-zisă dintr-o anumită epocă istorică, dintr-o 
perioadă de timp mai lungă.” Plecînd de la totalitatea de elemente sistematiza- 
te şi bine ierarhizate de opinii prin care ar putea fi definită o ideologie, putem 
distinge doar trei ideologii politice de bază: conservatorismul, liberalismul şi 
socialismul. Celelalte sînt doar derivatele acestora. Pentru a te considera liberal 
sau conservator, este necesar, mai întîi, să aderi la un anumit sistem de valori, 
la anumite concepţii despre om, capacitatea lui cognitivă în raport cu lumea 
înconjurătoare şi cu schimbările ce se produc. Marile ideologii au la baza lor 
curente filosofice. Ele îşi găsesc în filosofie exprimarea şi fundamentarea prin- 
cipiilor teoretice programatice şi tactice. Acelaşi Dicţionar politic explică ter- 
menul „ideologie“ drept un „ansamblu de idei, reprezentări, mituri, elaborate 
de mișcările politice într-o formă sistematică, în vederea orientării comporta- 
mentului cetățenilor în problemele fundamentale ale dezvoltării (modul de gu- 
vernare, natura modelului economic, obiectivele dezvoltării sociale ori valorile 
morale demne de a fi îmbrăţişate).“2* Aceste valori (dimpreună cu cele naţiona- 
le, în cazul unor grupări) sînt puse la temelia principiilor programatice şi acțiu- 
nilor politice, la elaborarea concepțiilor dezvoltării sociale de perspectivă. 
Patriarhalismul societăţii ruseşti de la sfîrşitul secolului al XIX-lea și înce- 
putul secolului al XX-lea, sărăcia şi multitudinea de probleme pe care încerca 
să le soluţioneze elita politică din acel timp au adus inevitabil la coagularea 
eforturilor unor grupări pentru edificarea mişcărilor politice, care s-au con- 
stituit ulterior în partide politice. Şi în Basarabia au apărut, concomitent cu 
marile centre politice ale imperiului, grupări şi partide politice, desigur mai 
puţin eficiente şi cu un număr limitat de membri, de simpatizanți, dar care se 
înscriau notoriu în noul puls al vieţii politice. Chiar în condiţiile în care multe 
documente nu s-au păstrat, documente ce ne-ar dezvălui în totalitate structu- 
ra acestor formaţiuni, datorită tangenţelor dintre formațiunile din „centru“ și 
cele provinciale, putem constata următoarele: partidele mari din marile centre 
ale Rusiei aveau filiale regionale, care, la rindul lor, aveau în centrele judeţene 
organizaţii locale. Spre exemplu, Partidul Dreptăţii Poporului, în afară de orga- 
nizaţia regională din Basarabia, avea mici organizaţii în judeţele şi localităţile 
Akkerman, Briceni, Soroca, Orhei, Hotin, Hînceşti, Cahul. Întîlnim şi unități 


% Alina Mungiu-Pippidi, Doctrine politice. Concepte universale şi realităţi românești, laşi, 
1998, p. 9. 

% Sergiu Tămaş, Dicționar Politic. Instituțiile democrației și cultura civică, ediţia a 2-a, 
revăzută şi adăugită, Bucureşti, 1996, p. 127. 

organizaționale mai mici în localităţile sătești.” Uneori, erau înființate subdi- 
viziuni în mediul rural, de pildă, Organizaţia țărănească de pe lingă fracțiunea 
de opoziţie a socialiștilor revoluționari, create la sat pentru a susţine eforturile 
partidului în propagarea ideilor revoluţionare.* În rindul ofiţerilor luase naşte- 
re Uniunea ofițerilor din toată Rusia, care se supunea anumitor partide, activa 
în Basarabia și avea subdiviziuni clandestine. 

În mod obiectiv, condițiile generale care au provocat apariția partidelor po- 
litice în Europa Occidentală erau caracteristice şi pentru Rusia. Cu toate aces- 
tea există şi unele deosebiri: 

- partidele politice au apărut în Rusia mult mai tîrziu decît în țările occi- 

dentale; 

- elementul determinant în frinarea acestui proces a fost autocraţia, care 
contracara orice încercare de a organiza un partid politic; 

- datorită faptului că cenzura rusească permitea doar crearea organizații- 
lor literare, culturale, în jurul multor echipe redacţionale se adunau ele- 
mente eterogene care, ulterior, constituiau baza unor grupări politice. 

În cadrul unor astfel de organizaţii culturale, luau naștere partidele politi- 
ce, inclusiv în Basarabia. Situaţia s-a schimbat odată cu „dăruirea“ de către ţar 
a Manifestului din 17 octombrie 1905, ce permitea constituirea legală a uniuni- 
lor politice, inclusiv a formațiunilor politice.* 

Cu toate acestea, trebuie să constatăm şi faptul că, spre deosebire de miş- 
cările politice care au dus inevitabil la crearea partidelor politice cu un speci- 
fic naţional (în Ucraina, Lituania, Estonia, Armenia ş.a.), în Basarabia, datorită 
ponderii numerice neînsemnate a intelectualităţii locale (de exemplu, pînă la 
1900, au continuat studiile la instituţiile superioare 246 de persoane, după 1900 
- 426, iar între 1900-1917 îşi făceau studiile la cinci universități rusești doar 
249 de români, în temei proveniţi din Basarabia“), acest proces s-a derulat mai 
lent. Dincolo de starea generală a lucrurilor, Constantin Stere, cunoscînd bine 
situația din Basarabia la acel timp, menţiona încă o cauză destul de esenţială: 
„Cetăţeanul, care se culca socialist republican, scria el, peste noapte - prin bi- 
ruinţa trupelor guvernului — putea redeveni pe neaşteptate un supus credincios 


” Arhiva Naţională a Republicii Moldova, fond 297, inv. 1, d. 32, f. 96, 97, 99, 100, 101, 102. 

% Ibidem, fond, 297, inv. 1, dos. 32, f. 85. 

29 Ibidem, fond, 297, inv. 1, dos. 32, f. 83. 

* [lonumuueckaa ucmopua Poccuu, MockBa, 1996, p. 575. 

3 Cf. A.N. Bau, Popmupoeanue mondasckoŭ urmennuzenuuu 80 8mopoii nonosune 
XIX - nauane XX 6., Kumun&B, 1971, p. 24-26. 

al ţarului. Sau invers: ziarul care în ajun turna sub cenzura regimului țarist, 
combătînd anarhia şi uneltirile criminale ale duşmanilor şi ale altarului, a doua 
zi - după o fluctuaţie a baricadelor - era silit să predice cu entuziasm evanghe- 
lia revoluţiei sociale“? În ciuda situației ambigue în care se aflau multe grupări 
politice şi membrii lor, vom încerca totuşi să facem o sistematizare a doctrine- 
lor şi curentelor politice care au apărut și au activat la început de secol. 

În literatura de specialitate, partidele politice au fost clasificate după mode- 
lul stînga, centru-stînga, dreapta, centru-dreapta. Prin urmare, credem că este 
necesar să analizăm mai amănunţit doctrinele respective, cît şi curentele afe- 
rente, pentru a înţelege mai bine esenţa evenimentelor care aveau loc. 


Doctrina liberală a fost preluată de partidul Libertatea Poporului (adică 
de constituționaliştii democrați), de o serie de mişcări cu caracter na- 
tional, dar promovînd spiritul liberal, drepturile şi libertăţile cetățeni- 
lor, forma de guvernare și modelul de organizare economică specifice 
liberalismului. Pe segmentul de dreapta al eşichierului liberal se situau 
Uniunea de la 17 octombrie (octombriştii), constituționaliştii democrați 
(cadeţii), Partidul Naţional-Democrat din Basarabia etc. 

Doctrina socialistă sau social-democrată se manifesta în Basarabia 
prin prezența mai multor grupări şi partide politice de orientări mo- 
derate, axate pe soluționarea problemelor sociale şi economice, care 
cereau: socializarea pămîntului, adunare constituantă, republică demo- 
cratică, dar instaurată fără violență. Doctrina era reprezentată de soci- 
aliştii revoluționari, socialiștii populişti, „trudovicii“, Partidul Socialist 
Muncitoresc al Poporului Evreu etc. 

Curente de orientare radicală, care cereau instaurarea socialismului şi 
a dictaturii proletariatului, bazată pe principiul luptei de clasă, națio- 
nalizarea în toate domeniile economiei, propagarea ideilor egalitariste. 
Ideologia acestor curente era propagată de gruparea social-democrată 
iskristă, „bundişti“, iar mai tîrziu, de Organizaţia chişinăuiană a elevi- 
lor, de unele grupări anarhiste, inclusiv anarhiştii-comunişti etc. Unele 
dintre partidele de orientare socialistă, atît moderate, cît și radicale, dis- 
puneau de organizații paramilitare. Cea mai puternică reţea de astfel 
de organizaţii aparţinea socialiştilor revoluționari şi social-democraţilor 
iskriști. În subordinea lor se aflau şi grupurile care se ocupau cu asigu- 
rarea financiară a partidelor, prin „confiscări“, „rechiziţii“ etc. 


* Constantin Stere, Documentări şi lămuriri politice. Preludii: Partidul Naţional Țărănesc 


și „Cazul Stere“, laşi, 1997, p. 29-30. 

- Doctrina conservatoare era reprezentată de partidele Adunarea Naţi- 
onală Rusă, Uniunea Poporului Rus, gruparea Patrioţii Ruși din Chi- 
şinău, Liga Patriotică Basarabeană, care, în baza concepţiei „slavofile“, 
cereau ca Rusia să rămînă un stat unitar şi indivizibil, să se menţină 
monarhia şi să se cimenteze coeziunea dintre monarh și popor, să li se 
acorde privilegii ruşilor în activitatea statului etc.” Aceste grupări uti- 
lizau atît metodele altor partide (propagandă, foi volante, activitatea în 
Dumă, în organele administraţiei locale), cît şi unele metode specifice 
(formaţiuni paramilitare, antrenate în lupta cu partidele de orientare 
democratică, naţională, în acțiunile antisemite). 


3.3. Curentul liberal 


Curentul liberal în Basarabia, ca, de altfel, și cel socialist sau conservator, a luat 
naştere nu în urma unor dezbateri şi confruntări teoretice pe teren autohton. 
Aceste concepţii au fost elaborate în confruntarea firească ce a avut loc în cen- 
trele politice ale Rusiei şi au fost acceptate de intelectualitatea de aici, dar şi de 
unii reprezentanți ai administraţiei locale. Acest curent a venit pe valul mişcă- 
rilor antiabsolutiste, pledînd pentru drepturile cetăţeneşti şi pentru schimbarea 
regimului politic. Liberalismul în Basarabia nu a fost preluat după modelele te- 
oretice, ci după modelele vii utilizate în timpul revoluţiei ruse de la 1905-1907. 
De fapt, ideile liberale au pătruns și pe o altă cale, avînd o pronunţată conotaţie 
naţională - din România. Cu toate că influenţa sa era minimă, acest curent s-a 
făcut auzit şi aici. Dacă încercăm să analizăm programele ambelor tipuri de 
formaţiuni liberale, ne dăm bine seama de unele diferenţe evidente dintre ele. 

Din păcate, ambele direcţii ale liberalismului nu au prins rădăcini profun- 
de în acea perioadă nu numai în Basarabia, dar şi în Rusia. Ulterior, după 1918, 
el şi-a găsit părtaşii printre membrii elitei politice locale din Basarabia, iar în 
Rusia sovietică a fost interzis, împreună cu alte doctrine, creînd confortul poli- 
tic necesar partidului bolşevic. 

Un moment esenţial este că liberalismul clasic nu avea o conotaţie naţiona- 
lă în ţările unde luase naştere, avînd mai mult un caracter de clasă. În condiţi- 
ile Basarabiei subjugate de țarism, ca, de altfel, şi în România, pentru autode- 
finirea națională era extrem de important să fie abordate şi aceste chestiuni." 


5 Cf. Ilonumuueckue napmuu s Poccuu: cmpanuuei ucmopuu, MockBa, 1990, p. 114-115. 


3Cf. Alina Mungiu-Pippidi, Doctrine politice. Concepte universale și realități româneşti, laşi, 1998, 
p. 45-46. 

Unul dintre partidele de nuanţă liberală în Basarabia a fost Partidul Constitu-: 
ţional Democrat, purtind denumirea oficială de Partidul Libertăţii Poporului. 
În această titulatură figura una dintre lozincile revoluției franceze, şi anume 
„libertatea“, dar, spre deosebire de marxişti, aceşti liberali nu puneau accentul 
pe „egalitate“. După primul congres, care a avut loc în octombrie 1905, și după 
cel de-al doilea, din ianuarie 1906, unde s-a şi constituit formațiunea, Partidul 
Libertăţii Poporului a ajuns să întrunească, în mare parte, elita intelectuală a 
țării: profesori universitari, literați, avocaţi. Ulterior, formațiunea s-a impus în 
calitate de forță serioasă, inițiind dezbateri în Duma de Stat, unde a avut re- 
prezentanţii săi, într-un număr mai mare decît alte partide (este vorba de pri- 
ma Dumă a Rusiei). Despre schimbarea atitudinii politice față de monarhie şi 
putere în general ne vorbeşte unul dintre animatorii liberalismului din Rusia, 
P.N. Miliukov. El mărturisea că, în 1904, după asasinarea lui Veaceslav von 
Plehve (ministrul de Interne) de către organizaţiile paramilitare ale socialiștilor 
revoluționari, contele P.D. Sveatopolk-Mirski, numit în funcţie în locul minis- 
trului asasinat, promisese că va schimba cursul guvernării. Unul dintre liderii 
liberalilor ruși, I.I. Petrunkevici, urmărit şi persecutat de poliţie, a fost invitat 
la P.D. Sveatopolk-Mirski şi de Serghei Witte (prim-ministru în acel timp) pen- 
tru a purta discuţii cu opoziţia pe care o reprezenta. Problemele în jurul cărora 
s-au axat aceste discuţii se refereau la modul în care „guvernul trebuie să mear- 
gă la cedări, iar în locul autocrației să se instaureze un regim constituțional“. 
Această întîlnire, în opinia lui P. Miliukov, a distrus ultima „punte de legătură“ 
dintre guvern şi opoziţie, mai bine zis dintre ţar şi revoluţie. Elita politică de 
la conducere şi acelaşi Witte erau conştienţi de faptul că monarhul nu va ceda. 
Prea mare era încrederea în propriile forțe şi în imaginara susținere de care ar 
fi beneficiat din partea tuturor păturilor sociale ale Rusiei. În aceste condiţii, 
elementele opoziționiste regimului autocrat s-au lovit, în primul rînd, de in- 
transigența guvernanţilor, care nu vroiau să cedeze. În al doilea rînd, poziţia 
puterii schimba esenţial comportamentul opoziţiei, care era nevoită să elabo- 
reze un program de activitate, prin care se declara liber în acțiunile ulterioare, 
adică să elaboreze un program şi o strategie care ar fi asigurat realizarea scopu- 
lui esenţial: schimbarea regimului politic. 

În noua situaţie, prin intermediul ziarului Reci (Cuvîntul) şi prin activita- 
tea de propagandă, liberalii dispuneau în 1906 de circa 70-100 de mii de mem- 
bri. Acest partid își elabora principiile sale de activitate conform principiilor 
liberalismului clasic: 


ILH. MumokoB, Bocnomunanua, MockBa, 1991, p. 168. 

- Rusia trebuia să devină o monarhie constituțional-parlamentară; 

- libertățile cetăţeneşti trebuiau să fie asigurate, inclusiv inviolabilitatea 

locuinţei; 

- în chestiunea agrară, se propunea ca pămîntul mănăstirilor, al statului 

şi al marilor moșieri să fie repartizat țăranilor, însă nu gratuit; 

- în chestiunea proletară, cadeţii pledau pentru ziua de muncă de opt ore; 

- se cerea dreptul la grevă; 

— se cerea dreptul la asigurări; 

- se cerea o autonomie largă pentru Polonia şi Finlanda; 

- se pleda pentru extinderea drepturilor zemstvelor; 

- se opta pentru libertatea în drepturi a vorbitorilor de limbi diferite de pe 

teritoriul Rusiei.%* 

Doar simpla enumerare a spectrului de probleme pe care le abordau libe- 
ralii indică asupra segmentului social destul de impunător pe care încerca să-l 
cuprindă şi să-l antreneze liberalismul în prefacerile sociale. 

Constituirea, la Chişinău, a unei organizaţii locale s-a produs în august- 
septembrie 1905 la congresul persoanelor simpatizante ale partidului progresi- 
ştilor, care, ulterior, a devenit Partidul Constituţional-Democrat (iniţial, progre- 
siştii constituiseră aripa cea mai importantă a unei mişcări politice ce devenise, 
de fapt, secția Uniunii de la 17 octombrie, adică a unei formațiuni de centru- 
dreapta proguvernamentală). Printre animatorii acestui curent îl întîlnim şi pe 
K.F. Kazimir. Pe 16 şi 17 octombrie 1905, la Văscăuţi, județul Hotin, el a găz- 
duit lucrările adunării de constituire, unde s-a declarat că Partidul Progresist 
este urmașul și continuatorul congreselor zemstviștilor, adică al constituționa- 
liștilor democrați. Faptul că zemstviștii n-au încercat să se impună mai serios 
în viaţa politică ceva mai înainte poate fi explicat şi prin lipsa unei baze sociale 
puternice, cît şi a cercurilor de afaceri ale industriaşilor, care au şi fost promo- 
torii liberalismului în Basarabia. 

Iniţial, în faza pregătitoare a creării acestei formaţiuni, au fost editate cîte- 
va broșuri în care erau reflectate poziţiile programatice ale zemstviștilor pro- 
gresişti. Conform unei evaluări a vieţii politice, efectuate de organele poliţiei 
locale, manifestele acestei formaţiuni erau „răspindite în întreaga Basarabie“.” 
Chiar de la bun început activitatea teritorială a progresiștilor suporta presiuni 
din partea organelor locale ale puterii, însă printre zemstvişti erau persoane 
influente în Basarabia şi contracararea activităţii lor nu era eficientă. Din in- 


% Cf. [lepeviii mypm, MockBa, 1990, p. 466-472. 
” Arhiva Naţională a Republicii Moldova, fond, 279, inv. 1, dos. 32, f. 88. 

formaţia polițienească, mai aflăm că, încetul cu încetul, și administraţia locală 
încearcă să adopte poziţia intelectualităţii „rebele“ şi a zemsviștilor ce făceau 
parte din gruparea progresiştilor. 

După 17 octombrie 1905, cînd s-a schimbat situaţia politică în Rusia și 
cînd apare manifestul țarului, gruparea zemstvistă a progresiştilor s-a destră- 
mat. Mulţi dintre ei credeau că problemele esenţiale au fost soluționate. În locul 
acestui grup de orientare liberală, apare un alt grup de intelectuali și cercul 
redacțional al ziarului Bessarabskaia jizni. Aceştia au adoptat programul Par- 
tidului Dreptăţii Poporului şi au creat cercul din Basarabia al Partidului Con- 
stituțional Democrat. Sfera de influenţă a partidului a fost, de la bun început, 
populaţia urbană din clasa de mijloc. În luna noiembrie 1905 se observă însă o 
creştere a influenţei sale şi printre țăranii guberniilor din sudul Rusiei, inclusiv 
în Basarabia.’ 

Dacă, iniţial, cadeţii n-au întîmpinat rezistență din partea oficialităților, 
apoi, pe la începutul anului 1906, odată cu creşterea influenţei partidului, inclu- 
siv în rîndul populaţiei rurale („învăţători, cinovnici, feţe bisericeşti, țărani “*), 
se schimbă şi atitudinea organelor administraţiei publice. Ea devine ostilă şi se 
manifestă prin interzicerea adunărilor cadeţilor, refuzul de a le pune la dispo- 
ziţie localuri pentru activități de propagandă şi explicare a poziţiei partidului 
asupra problemelor importante ale momentului (problema agrară, modul de 
guvernare, soarta Dumei de Stat dizolvate, alte chestiuni). 

Într-o sinteză asupra stării politice din Basarabia, pregătită de guvernato- 
rul Basarabiei ca răspuns la demersul Departamentului de poliţie din 11 de- 
cembrie 1906, se constata deja o nouă stare de lucruri. Se afirmă, de exemplu, 
că a apărut un al treilea element în structura socială a guberniei — intelectuali- 
tatea. Persoanele din această categorie, în timpul izbucnirii revoluției, au aderat 
la mişcările revoluționare. Și dacă la început masele de ţărani erau indiferente 
față de ceea ce se întîmpla, apoi, odată cu apariţia proclamaţiilor în limba ro- 
mână, în special a chemărilor Partidului Constituţional Democrat," ele şi-au 
schimbat atitudinea faţă de procesele politice din Basarabia. Proclamaţiile şi 
chemările, deopotrivă cu propaganda verbală, au influențat serios populaţia să- 
tească, au provocat-o la tulburări în localităţile rurale, iar printre factorii ce au 
contribuit la calmarea situaţiei, în opinia guvernatorului, se numărau: dizolva- 


3 Cf. O6wmecmsennoe deumenue 6 Poccuu e nauane XX eeka, T. Il, u. 2-4, CaHKT- 
Tlerep6ypr, 1909, p. 30. 

% Arhiva Naţională a Republicii Moldova, fond 279, inv. 1, dos. 32, f. 90. 

40 Cf. Revista de istorie a Moldovei, Chişinău, 1996, nr. 2, p. 48. 

rea Dumei de Stat, roada bună şi, în ultimă instanţă, meritul organelor de stat 
locale, care au pregătit peste un milion de proclamaţii în limba română ce au 
fost difuzate în localităţile săteşti, unde populația românească era majoritară“. 

În lupta cu constituționaliștii democrați guvernul îi angaja pe „adevărații 
ruşi“, grupaţi în „sutele negre“, care răspîndeau diferite zvonuri, mai ales în 
sate, precum că așa-numiții „cadeți“ sînt anarhiști şi revoluționari, fiind atașați 
țărănimii obscure din Basarabia. Astfel, se urmărea scopul de a-i defăima pe 
constituționaliştii democrați, de a le crea, în rîndurile țăranilor, imaginea unor 
persoane crude, violente, pentru a „sustrage de sub influența cadeţilor majori- 
tatea populaţiei care gîndeşte rațional“. „În ce măsură va reuşi administraţia 
să anihileze activitatea Partidului Libertăţii Poporului în Basarabia, va arăta 
viitorul“, se menţiona în sinteza amintită.*? 

Atunci cînd măsurile propagandistice ale guvernului nu aveau efectul scon- 
tat, se recurgea la arestări. La Comrat, spre exemplu, au fost arestaţi și trimişi 
la închisoarea din Chişinău cincizeci de membri ai partidului cadeţilor”. În 
aceeaşi situație se pomenise şi organizația locală a cadeților din Hotin, unde 
pedagogul I.N. Beloozerova a fost eliberată din funcția deținută, de altfel ca şi 
alţi lucrători de partid, pentru activitatea propagandistică printre țărani." 

La Hîncești a fost confiscată de la comitetul local literatura de partid, doi 
cadeți fiind arestaţi şi expediaţi la Chişinău la jandarmerie. Măsuri asemănă- 
toare se aplicau şi în alte localităţi. Nemulțumirile țăranilor şi chiar revolta 
celor din satul Ciocălteni (Orhei) se datora cadeţilor agitatori. La o adunare a 
țăranilor, aceştia au pregătit textul unei telegrame, pe care au trimis-o prim- 
ministrului Witte, cerînd efectuarea reformelor politice şi economice. În urma 
acestei activităţi, a fost arestat învățătorul Vîntu. Mai întîi, acesta a fost che- 
mat în centrul judeţean, întrucît era imposibil să fie arestat în sat, unde era 
o persoană respectată şi se bucura de susținerea totală a țăranilor din partea 
locului.“ 

În legătură cu măsurile represive operate împotriva partidelor politice şi 
a ziarelor progresiste din Basarabia, revista Viaţa românească a publicat mai 
multe materiale. „Se încep opresiunile“ era titlul unui articol inserat în rubrica 
permanentă a revistei, Din Basarabia. Autorul relata că represiunea în „Basa- 


* Ibidem. 

* Arhiva Naţională a Republicii Moldova, fond, 297, inv. 1, dos. 32, f. 93, 94. 
* Arhiva Naţională a Republicii Moldova, fond, 297, inv. 1, dos. 32, f. 95. 

1 Idem, fond, 297, inv. 1, dos. 32, f. 96. 

45 Idem, fond, 297, inv. 1, dos. 32, f. 100. 

rabia s-a manifestat deocamdată numai prin incendierea tipografiei Basarabiei 
şi a Bessarabskaia jizni şi prin confiscarea numerelor Basarabiei cu încălcarea 
tuturor formelor legale, dar cine poate şti ce ne așteaptă miîine?“.* În pofida tu- 
turor greutăților, cadeții continuau să propage ideile şi viziunile lor asupra pro- 
blemelor majore ale momentului. În mod special, trebuie menţionată campania 
lor electorală şi, ulterior, activitatea de elaborare a legislaţiei în Duma de Stat. 

Noul organ reprezentativ din Rusia, anunţat prin manifestul despre crea- 
rea Dumei, Regulamentul despre Dumă și Legea despre alegerile în Dumă din 
6 august 1905”, urma să fie ales pe baza principiului curial, utilizindu-se re- 
gulamentul pentru alegerile în organele zemstvei de la 1874. Alegerile nu erau 
directe, ele se făceau prin intermediul electorilor. Dacă prima Dumă ar fi fost 
aleasă conform acestei legi, 43% din electori ar fi reprezentat curia țărănească, 
34% - curia marilor proprietari de pămînt şi 23% - curia orășenilor.“ 

Dar în condiţiile grevei politice generale din Rusia, conform manifestu- 
lui din 17 octombrie 1905, a fost elaborat un nou regulament despre alegeri, 
care, spre deosebire de cel prezentat de A.G. Bulaghin pe 6 august 1905, făcea 
referință şi la cea de-a patra curie, cea muncitorească.” Potrivit noului sistem 
electoral, se alegeau 488 de deputați din 53 de gubernii, în temei din regiunile 
europene ale Rusiei, iar restul de 36 de deputaţi (numărul total era de 524 de 
deputaţi în prima Dumă) se alegeau din rîndul populaţiei regiunilor naționale 
în conformitate cu tradiţiile şi particularităţile locale.* 

Și în această lege s-a păstrat reprezentarea disproporționată a curiilor. Aşa- 
dar, un elector ce reprezenta curia moșierilor era ales din două mii de persoa- 
ne, un elector ce reprezenta curia orăşenească era ales din şapte mii de cetăţeni, 
un elector din partea curiei ţărăneşti — din treizeci de mii, iar un elector din 
partea muncitorilor - din nouăzeci de mii. Cota electorilor era determinată în 
felul următor: 42% reprezentau curia țăranilor, 32,5% - a moşierilor, 22% - a 
orăşenilor, 3,5% - a muncitorilor." 

Astfel, în urma scrutinul electoral (primul de acest fel) anunţat pentru pri- 
ma Dumă de Stat, rezultatele au întrecut aşteptările cadeților. În ziua de 26 
iunie 1906, repartizarea locurilor în Dumă după apartenenţa de partid era ur- 
mătoarea: din 478 de mandate, cadeţii deţineau 179, cei fără de partid - 100, 

1 Viaţa românească, laşi, anul I, vol. II, 1906, p. 296. 

+7 Cf. Ilonumuueckaa ucmopua Poccuu, MockBa, 1996, p. 564-574. 
48 Idem, p. 614. 

* Idem, p. 574-575. 


5 Idem, p. 614. 
5! Ibidem. 

trudovicii - 94 etc. După nivelul de pregătire, reprezentanţii cadeţilor erau 
net superiori tuturor fracţiilor. 67% dintre ei aveau studii superioare (în toată 
Duma aveau studii superioare doar 42,1% dintre deputaţi), iar 26 — studii me- 
dii. În fracțiunea cadeților au fost aleși 24 de țărani.” Din rîndurile partidului 
cadeţilor din Basarabia au fost aleşi V.V. lanovski şi L.E. Siținski. Ambii au 
semnat Chemarea de la Viborg, prin care protestau împotriva dizolvării Du- 
mei de Stat şi amenințau cu un apel către ţărani pentru a boicota înrolarea 
în rîndurile armatei, achitarea impozitelor. Tot de orientare moderată erau şi 
deputaţii din partea Basarabiei K.F. Kazimir (de la progresiști), Vasile Guma, 
A.C. Demianovici, A.A. Wiedmer (din partea Uniunii de la 17 octombrie şi a 
Partidului Reformelor).5* 

Deopotrivă cu ceilalți deputaţi ai fracțiunii, deputaţii din Basarabia au 
participat la pregătirea proiectelor de legi privind anularea pedepsei cu moar- 
tea, egalitatea în drepturi a cetăţenilor, chestiunea muncitorească, cea finan- 
ciară. Iar problema agrară, propusă pentru dezbatere în Dumă, a atras şi mai 
mult țărănimea la revoluţie, sensibilizind toate păturile sociale şi provocînd un 
adevărat conflict dintre fracțiunea majoritară şi guvern. În condiţiile acestea, 
constituţionaliştii democrați se aşteptau, la fel ca şi partidele de stînga, la un 
nou val al mişcării ţărăneşti. Dar masele de țărani nu s-au mai ridicat la noi 
manifestații. Duma a fost dizolvată. 

În campania electorală pentru cea de-a doua Dumă de Stat (ianuarie-fe- 
bruarie 1907), cadeţii au schimbat radical tactica, mergînd independent la ale- 
geri şi abandonînd colaborarea cu partidele revoluţionare. Platforma lor se baza 
pe cerinţele de înfăptuire a reformelor politice în domeniul administraţiei pu- 
blice locale şi al drepturilor politice. Dincolo de aceste reforme politice, lozinca 
principală era concentrarea tuturor forțelor în noua Dumă pentru soluționarea 
problemei agrare. Rezultatele au fost mai mult decit ucigătoare pentru cadeți. 
Ei au pierdut aproape 50% din electorii care au votat în prima Dumă pentru ei. 
În legislativ aveau doar 92 de locuri, ori 18,2% din numărul total al deputaţilor 
(faţă de 37,4% în prima Dumă). Scăzuse şi numărul țăranilor din partea cadeți- 
lor, de la 24 în prima Dumă la 17 în cea de-a doua." 


5 O6mecmeennoe deumenue 8 Poccuu 6 nauane XX sexa, T. IL, 4. 2-A, Cankr-Ilerep6ypr, 
1909, p. 35-36. 

5 Cf. Beccapa6ckoe cnoso, N 13, Kumună, 1991, p. 9. 

5 Cf. Alexandru Boldur, Istoria Basarabiei, Bucureşti, 1992, p. 377-379. 

55 OGuyecmeennoe deuxenue e Poccuu e nauane XX gexa, T. Il, u. 2-a, Cankr-Ilerep6ypr, 
1909, p. 72-73. 

O activitate largă de explicare a cerinţelor programatice ale cadeţilor, a ac- 
tivităţii lor în Basarabia, desfăşura redacția ziarului Bessarabskaia jizni (Viaţa 
Basarabiei), al cărei redactor, în 1907, a devenit Alexis Nour, un activ colabora- 
tor al revistei ieşene Viața Românească. Corespondenţele sale au fost publicate 
pe parcursul anului 1907, ele punînd la dispoziţia cititorilor informaţii despre 
situația din Basarabia.” 

Prezintă interes şi încercarea proprietarului basarabean Leonida Stamati, 
din comuna Caracuşeni, județul Soroca, de a organiza un partid „naţional și 
liberal“ în Basarabia şi de a scoate un ziar românesc pentru românii basara- 
beni.” Autorul ne oferă detalii asupra organizării acestui partid. Pe 10 februa- 
rie 1907, în Chişinău, între Leonida Stamati și ziaristul ieşean Vasile Brăiescu, 
basarabean și el de origine, s-a încheiat un angajament prin care V. Brăiescu se 
obliga să tipărească la Iaşi şi să expedieze 500 de exemplare ale ziarului Basa- 
rabia reînnoită. Scopul acestui ziar urma să fie inclusiv închegarea „unui partid 
naţional-liberal în Basarabia“. Publicaţia trebuia să se ocupe şi de chestiunile 
economice, literare, artistice şi sociale. Tonul articolelor urma să fie nu violent, 
pentru a nu provoca autorităţile să închidă ziarul. Oricum, interesele popula- 
ţiei moldovenești - fără deosebire de clasă - din Basarabia trebuiau apărate 
în ziar." Partea financiară şi-a asumat-o L. Stamati. Tot atunci s-a convenit şi 
asupra elaborării principiilor de program al viitorului partid al Basarabiei, care 
a fost tipărit la Chișinău cu litere latine şi rusești. Conform acestui program, 
forma de guvernămînt în Rusia trebuia „să fie o monarhie constituțională cu 
un parlament ales prin scrutinul universal, direct, egal și secret“. În domeniul 
drepturilor cetăţeneşti, se cerea asigurarea libertăţilor anunţate pe 17 octombrie 
1905, respectarea proprietăţii individuale și „descentralizarea după posibilita- 
tea cea mai largă, care unică poate considera imensa diferenţă a climei națiuni- 
lor...“ iar „naţiunilor diferite să fie posibilitate a se dezvolta liber, limbii lor să-i 
fie dată valoare suficientă în biserică, scoală, judecătorie şi în viața publică; gu- 
vernul provincial să fie constituit după aceleaşi principii ca şi parlamentul“. 

Pe 6 martie 1907, apare la Iași primul număr al ziarului Basarabia reînnoită, 
în care se expune pe larg acelaşi program, cu toate prevederile lui: autonomia 


5 Cf. Viaţa românească, anul II, vol. IV, Iaşi, 1907, p. 509-517; anul II, vol. V, p. 454-461; 
anul II, vol. VI, p. 232-238. 

* Cf. Ştefan Ciobanu, Cultura românească sub stăpînirea rusă, Chişinău, 1991, p. 231. 

% Ibidem. 

5 Ibidem. 

© Ibidem. 

provincială, drepturile pentru minoritățile din Rusia ş.a. Publicaţia avea un su- 
mar destul de bogat, cu ştiri din Rusia şi din România, în fiecare număr plasîn- 
du-se anunţul că ziarul se va tipări, deocamdată, la Iaşi, iar cînd se vor procura 
literele latine la Chișinău, va apărea în acest din urmă oraş. Au mai apărut încă 
trei numere, ultimul pe 27 martie 1907, după care ziarul şi-a încetat apariţia. 

După apariţia ziarului, L. Stamati scria: „Am primit nr. întîi al ziarului 
Basarabia reînnoită în copertă şi 20 numere în bandă: am citit cu mare inte- 
res şi mi-a plăcut foarte bine“. Mai departe, anunţînd că va trimite „articole şi 
corespondențe“ cu poşta viitoare, într-un mod foarte general dă sfaturi în pri- 
vința programului partidului şi roagă să se rectifice unele lucruri în numerele 
viitoare. În altă scrisoare, L. Stamati crede că ar fi bine să se tipărească „ştiri 
din România, din Bucovina, din Transilvania şi Macedonia“. L. Stamati, după 
cum se vede din aceste scrisori, face anunţuri pentru înscrierea la ziar în presa 
din Chişinău şi Odesa şi intervine pe lingă guvernator să i se permită a scoate 
ziarul la Chișinău. Dar autorităţile ruseşti confiscă nr. 2 al ziarului chiar la 
poşta din Chişinău. Tot aşa se va întîmpla şi cu nr. 3. L. Stamati speră să obțină 
permisiunea pentru tipărirea ziarului la Chişinău și îl roagă pe V. Brăiescu să 
vină la Chişinău ca „să ne sfătuim cum facem cît mai bine pentru continua- 
rea ziarului, dar dacă nu vom primi concesiunea de la guvern, apoi trebuie să 
aşteptăm mai bune timpuri“. Guvernul rus însă, după cum vedem din ultima 
scrisoare, nu a îngăduit editarea ziarului. L. Stamati s-a gîndit la schimbarea 
titlului ziarului (Reforma), dar a renunţat la această idee, așteptînd „vremuri 
mai bune“! În aceste intenţii de a crea un partid naţional liberal în Basarabia 
şi în conţinutul programului se evidențiază atît elementele comune, cît şi cele 
diferite de programul liberalilor ruși. Deosebirea esenţială constă în apărarea 
intereselor moldovenilor fără deosebire de clasă şi posibilitatea utilizării limbii 
române în toate sferele vieții: biserică, şcoală, justiţie, viața publică. 

În această perioadă, mişcarea naţională din Basarabia avea tangențe mul- 
tiple cu doctrina liberală. Ea îmbrăca veșminte naţionale, formulind deziderate 
pe care mişcarea liberală rusă nu putea să le aibă. Problematica națională figu- 
ra în cerințele enumerate mai sus, care nicidecum nu puteau fi înaintate de alte 
mişcări politice. Cînd era vorba de instituţiile politice, regimul politic, dreptu- 
rile civile, sistemul electoral, toate aveau la bază doctrina liberală. 

Această constatare este confirmată şi de alte documente din acea perioadă. 
În 1905, Zamfir C. Arbore şi Petru Cazacu au început să editeze la Geneva o 


6! Ibidem. 

revistă (Basarabia) destinată românilor basarabeni. În nr. 6 al acestei reviste a 
fost tipărit Programul Partidului Naţional Român din Basarabia, sub ale cărui 
auspicii apărea publicația.“ Acest partid chema pe românii basarabeni la lupta 
pentru : 

e autonomie administrativă; 

e introducerea limbii române în învăţămînt, justiţie, biserică, administra- 

ție; i 

e idealurile echităţii sociale“? (deşi această cerință era de nuanţă social-de- 

mocrată, ea se înscria totuși în cadrul cerinţelor liberale). 

Propagarea ideilor respective a devenit preocuparea centrală a revistei Ba- 
sarabia de la Chişinău. Se mai urmăreau, de fapt, şi alte scopuri, pe care trebuia 
să le atingă această publicaţie de orientare națională în ciuda tuturor piedicilor 
şi persecuțiilor organizate de guvernul țarist. Pe de o parte, Basarabia era un 
propagator al ideilor generale politice, iar pe de altă parte, promova ideea de a 
aduna în jurul redacţiei persoane interesate de crearea unui partid politic care 
ar apăra interesele populaţiei româneşti din Basarabia, scop pe care, de altfel, 
nu şi-l propunea niciunul dintre partidele politice rusești. De la bun început, 
publicaţia s-a subintitulat Gazeta național-democrată.s* Discuţiile purtate de 
Constantin Stere, sosit la Chişinău,” cu unii dintre animatorii vieţii politice 
din Basarabia (Nicolae Bivol ş.a.) s-au centrat pe necesitatea părăsirii rindurilor 
Partidului Democrat (probabil, C. Stere are în vedere Partidul Constituțional- 
Democrat - n.n., C. M.) ca, „în desfăşurarea evenimentelor ulterioare, să pu- 
tem ajunge la integrarea națională“.* 

În cadrul acelorași discuţii s-a mai vorbit şi despre faptul că reprezentanţii 
diferitelor categorii sociale, grupaţi în jurul nucleului de la Basarabia, au con- 
venit să nu-i izoleze pe marii boieri, care deveneau un important factor politic 
în momentul cînd lipseau mijloacele financiare şi cînd se putea acționa şi pe 
alte căi decît cele combative. S-a propus ca, iniţial, să se urmărească îndeaproa- 
pe modalitatea de soluţionare de către acești boieri a divergenţelor din interio- 
rul „marii nobilimi moldoveneşti“. 

Programul de activitate al viitoarei formaţiuni politice nici nu se numea 
program, întrucît era, de fapt, o serie de articole ce apăreau în tradiționala ru- 

*2 Cf. Destin românesc, nr. 4, Chişinău-Bucureşti, 1996, p. 47. 

% Ibidem. 

* Cf. Viaţa românească, anul 1, vol. III, lași, 1906, p. 472. 

* Cf. Revista de istorie a Moldovei, nr. 2, Chişinău, 1996 p. 43-44. 


** Constantin Stere, Documentări şi lămuriri politice. Preludii: Partidul Naţional Ţărănesc 
și „Cazul Stere“, laşi, 1997, p. 28. 

brică a ziarului „De la numele redacţiei“. Cei care editau ziarul se axau pe două 
probleme importante, cea politică şi cea economică. Preocuparea principală era 
soluționarea problemelor legate de organizare politică a provinciei. Basarabia, 
fiind şi rămînînd parte integrantă a Imperiului Rus, trebuia organizată pe baza 
drepturilor şi a principiilor ce i-au fost hărăzite la ocuparea ei de către Rusia, 
prin Statutul pentru întemeierea provinciei Basarabia din 1818. Potrivit acestui 
statut, „provincia basarabeană își păstrează componenţa sa naţională şi de ace- 
ea capătă un mod de administrare special“.” 

Programul Basarabiei prevedea: 

e crearea unui Sfat Suprem fără drept de legiferare şi iniţiativă legislativă, 

dar cu largi atribuţii în domeniul administrativ şi cel judecătoresc; 

e guvern provincial, care să fie preocupat de administrarea generală şi 
de finanţe; din punct de vedere administrativ, Basarabia trebuie să dispună 
de autonomie sau de autocîrmuire, recunoscîndu-i-se, în acelaşi timp, naţiunii 
române, predominantă ca populaţie, dreptul la „propăşirea liberă neîmpiedi- 
cată“, 

Toate dregătoriile din administraţia locală, în voloste (plase), ţinuturi, pre- 
cum şi Sfatul Provincial Superior, vor fi organizate după principiile democra- 
tice, avînd la temelie dreptul de vot obştesc, egal, direct şi secret. Se prevedea 
crearea unei Bănci 'Țărăneşti cu un fond de 3000 de ruble pentru acordarea de 
credite țăranilor. „Însuşindu-și toate revendicările partidelor democratice din 
Rusia, menţiona revista Viaţa românească, gazeta va apăra îndeosebi interesele 
culturale și naţionale ale Românilor şi va lupta pentru întemeierea unui mare 
partid naţional-democrat românesc“. Cu sprijinul ziarului Basarabia, a fost 
încurajată plecarea a doi profesori basarabeni la Sankt-Petersburg, la un con- 
gres al pedagogilor, pe 4 iunie 1906, care urma să dezbată o importantă ches- 
tiune a minorităţilor din Rusia, „lupta pentru naţionalizarea învățămîntului 
public“.* „Ziarul naţional-democrat a şi pus la dispoziţie mijloacele necesare 
pentru ca doi învățători români din Basarabia să poată lua parte la lucrările 
congresului.” Propaganda naţională era sprijinită şi de Nicolae Iorga, care, 
după vizita din 1905 în Basarabia, pe parcursul anilor 1907-1908 trimitea ziare 
din belşug tinerilor pe atunci învăţători Gh. Tudor şi M. Stihie.”! 


© Alexandru Boldur, Istoria Basarabiei, Bucureşti, 1992, p. 328. 
% Viața românească, anul I, vol. II, laşi, 1906, p. 135. 

© Ibidem. 

7” Ibidem. 

7! Cf. Basarabia, anul |, nr. 1, Chişinău, 1929, p. 1. 

Începutul răspîndirii acestor idei, amplificarea lor, întoarcerea la baştină 
a multor tineri, care-şi făcuseră studiile în multe centre universitare ruse ori 
fuseseră exmatriculaţi de acolo pentru activitatea revoluționară, au contribu- 
it la pregătirea terenului pentru o mișcare de o mai mare amploare în anii 
1917-1918. 


3.4. Curentul socialist. Socialiştii revoluționari 


Un rol important în viaţa politică din Basarabia de la începutul secolului al XX- 
lea îi revine Partidului Socialist Revoluționar, unei grupări politice mai conso- 
lidate din punct de vedere organizațional, care activa în multe dintre centrele 
imperiului țarist. Iniţial, acest partid nu s-a manifestat ca o forță impunătoare, 
răspîndind doar literatura propagandistă tipărită peste hotare și adusă ilegal în 
Rusia. 

La Chişinău este atestată o astfel de organizaţie în 1902, după ce a încercat 
să se facă auzită prin răspîndirea proclamaţiilor cu caracter instigator la adresa 
guvernului. În plan local, socialiștii revoluționari constituiau „frăţii ţărăneşti“ — 
o formă de organizare specifică pentru o mai eficientă influență asupra masei 
largi de țărani.? 

Un moment dificil şi responsabil al activităţii socialiștilor revoluționari 
(așa-numiții eseri) era teroarea. Comiterea de atentate asupra unor figuri politi- 
ce de rang înalt — miniştrii Sepiaghin, Plehve — devenise una dintre formele de 
luptă cu autocraţia. Aceste atentate au contribuit esenţial la creşterea numerică 
a simpatizanţiilor ideilor şi metodelor de luptă ale eserilor. Ulterior, după exa- 
minarea dosarului „Azef“ (unul dintre informatorii organelor poliţiei secrete, 
infiltrat în conducerea de vîrf a eserilor)”’, s-a constatat că actele de terorism 
au devenit „chestiunea de bază a activităţii partidului“. Între 1902-1911, orga- 
nizaţiile paramilitare teritoriale ale partidului au pregătit peste 200 de atentate 
teroriste.” 

În felul acesta, odată cu cristalizarea organizațională a partidului au luat 
naştere şi organizațiile paramilitare. Cea din urmă s-a concentrat în jurul lui 
G.A. Gherșuni. Partidul era constituit pe principii centraliste. Numai organi- 


2 Cf. O6uecmeennoe deumenue e Poccuu e nauane XX sexa, Tt. Il, 4. 2-a, CaHKT- 
Ilerep6ypr, 1909, p. 111, 115. 

73 Cf. B. Xyxpaă, Taiinoi wapckoii oxpanku: aeanmropucmbl u nposokamopvl, MocKBa, 
1991, p. 245-276; M. Bypue, B nozone sa nposoxamopamu, Knwun&B, 1990, p. 156-198. 

4 Cf. Boeabie npeòðnpuamua Couuanucmo6-peontouuonepo6 6 oceemenuu 0xpabi, 
Mockea, 1918, p. 98-107. 

zaţiile militarizate (paramilitare) ale partidului erau într-o situaţie privilegia- 
tă. Şeful unei organizaţii de acest gen, fiind membru al comitetului central al 
partidului, putea influenţa serios deciziile acestui organ prin autoritatea dublă 
şi prin forța de care dispunea. Cu toate că, în anii 1905-1906, actele teroris- 
te ale organizaţiei paramilitare sus-amintite sufereau eşec după eşec (acestea 
erau cauzate de faptul că, după G.A. Gherşuni, în fruntea organizaţiei a fost 
numit Azef), eserii nu renunțau la această tactică. Creşterea rolului partidului 
era impulsionată şi de finanțele impunătoare pe care le gestiona comitetul cen- 
tral. Conform datelor din raportul Partidului Socialist la congresul de la Stutt- 
gart, din 1906, bugetul formaţiunii era de 225 de mii de ruble”. Aceste finanțe 
permiteau partidului să facă agitaţie şi propagandă în Rusia. Rezultatele au fost 
destul de bune. În preajma primului congres al partidului, influența crescu- 
se considerabil printre țărani şi, mai ales, în mediul tineretului studios. Toate 
acestea le-au permis eserilor să dispună, în 1905, de organizaţii în toate regiuni- 
le imperiului. Încep să fie editate noi publicaţii, de exemplu, Sîn Otecestva (Fiul 
Patriei), care înlocuieşte ziarul Revoluţionnaia Rossia (Rusia Revoluționară). 

După manifestul din 17 octombrie 1905, partidul eserilor a început să-şi 
constituie în mod legal organizaţiile, încercînd chiar să le unească pe toate „în- 
tr-o singură armată“ A crescut vizibil influența acestei formaţiuni politice şi 
asupra organizaţiilor profesionale - Uniunea Pedagogilor, Uniunea Statisticilor, 
parţial asupra Uniunii Feroviarilor etc.” 

După cum s-a menţionat, partidul se constituise pe principii centraliste. 
Prin urmare, organele de vârf nu erau alese de vreun for electiv. Se proce- 
da, în mod curent, doar la o înţelegere dintre vîrfurile conducătoare - Azef, 
G.A. Gheirşuni — şi reprezentanții grupărilor de peste hotare. În activitatea 
lor cotidiană, eserii se conduceau de un proiect de program publicat în revista 
Rusia Revoluționară, dar care nu a fost discutat şi adoptat de vreun organ al 
partidului. 

La congresul din decembrie 1905 au participat reprezentanţi din 45 de re- 
giuni. Organizaţia din Chișinău nu a fost printre cele convocate la întrunire. 
S-ar putea presupune că, prin intermediul organizaţiei socialiștilor revoluțio- 
nari din Odesa, se ținea legătura cu organul central al partidului. Din Odesa 


75 Ibidem. 

7% OGuşecmeennoe deumenue e Poccuu 8 nauane XX Bexa, T. IL, 4. 2-A, Cankr-Ilerep6ypr, 
1909, p. 108-109. 

7 Idem, p. 111. 

78 Idem, p. 112. 

erau trimişi propagandişti, chiar membri ai organizaţiilor paramilitare, pentru 
efectuarea actelor teroriste. Din datele de care dispunem rezultă clar că a exis- 
tat o anumită activitate a eserilor în Basarabia. În special, se poate urmări pro- 
pagarea idelor terorismului înverşunat. Cunoscutul socialist revoluționar din 
Basarabia N. Bihovski depunea eforturi susținute pentru a atrage de partea sa 
reprezentanții altor grupări politice. Un alt socialist revoluţionar activa printre 
ţăranii din Călăraşi, chemîndu-i pe simpatizanți şi membri să utilizeze teroa- 
rea în lupta cu țarismul.”? 

Cu toate divergenţele care se conturaseră pe durata congresului, reprezen- 
tanţii organizaţiilor locale au condamnat de la bun început tentativa de a pre- 
lua de la alte partide idei teoretice, idei care, ulterior, s-au dovedit a fi foar- 
te importante pentru mișcarea revoluţionară rusă. În particular, era vorba de 
conceptul de „dictatură a proletariatului“. Oricum ai privi la această noţiune, 
afirmau liderii eserilor, ea are un caracter special. Şi chiar dacă ai înlocui dic- 
tatura proletariatului cu noțiunea de „dictatură a poporului“, mult mai largă, 
ea rămîne „aceeaşi absurditate, ca şi dictatura asupra propriei ființe“. A fost 
adoptat un program care cuprindea o caracteristică amplă a situaţiei social- 
politice din Rusia în viziunea eserilor. Realizarea acestui program ar fi dus la 
„exproprierea proprietarilor capitalişti, reorganizarea producerii şi a întregii 
societăţi pe baze socialiste, care presupune biruința deplină a clasei muncitoa- 
re, organizată în Partidul Socialiştilor Revoluţionari, şi în caz de necesitate va 
instaura temporar dictatura revoluţionară a acesteia“! 

Partidul îşi fixa drept scop înfăptuirea următoarelor reforme: 

În domeniul politic şi judiciar: 

- instaurarea republicii democratice cu o largă autonomie pentru regiuni 

şi comunități; 

- respectarea dreptului lor la autodeterminare; 

- recunoaşterea dreptului electiv general direct, secret şi egal pentru toți 
cetățenii nu mai mici de douăzeci de ani, fără deosebire de sex, religie şi 
naţionalitate; 

- separarea religiei de stat şi declararea religiei drept chestiune personală 
a fiecăruia.” 


7” Cf. IO. WBanoB, Pegontouuonnoe deumenue 6 Mondasuu (c 1895 no feepanv 1917 e.), 
Kumun6s, 1980, p. 55. 

% O6wecmeennoe deumenue 8 Poccuu 6 Hauane XX Bexa, T. II, 4. 2-A, Cankr-IlerepOypr, 
1909, p. 114. 

% IIepevtii mypm, MockBa, 1990, p. 442. 

* Ibidem. 

În domeniul economiei naționale: 

- modificarea cadrului legislativ pentru asigurarea forței fizice şi spiritu- 

ale a clasei muncitoare; 

— trecerea la ziua de muncă de opt ore; 

- interzicerea muncii minorilor în vîrstă de pînă la 16 ani; 

- organizarea profesională a muncitorilor; 

- declararea pămîntului drept bun al întregului popor şi, în consecință, 

socializarea pămîntului.” 

În domeniul financiar, eserii erau pentru introducerea impozitului progre- 
sist. Totodată, ei se pronunţau pentru convocarea Adunării Constituante. For- 
mulînd aceste scopuri programatice, redacţia organului de presă le-a prezentat 
spre discuţie participanţilor la congres. Pe lingă programul de activitate, con- 
gresul a pus în discuţie şi atitudinea față de alegerile în Duma de Stat. Congre- 
sul a decis în mod unanim să boicoteze atît alegerile, cît și campania electorală, 
întrucît ei, eserii, ar lucra mai bine în rîndurile milioanelor de țărani pentru a-i 
ridica la luptă.** 

Nu numai boicotarea alegerilor în Dumă de către eseri, dar şi poziția mai 
democrată a partidului „trudovicilor“ (mai încolo, vom prezenta şi programul 
acestei formaţiuni, aici limitîndu-ne doar la această constatare) satisfăceau mai 
mult doleanţele maselor de țărani. Drept rezultat, țăranii electori au adus în 
Dumă mai mulți „trudovici“ decît eseri. 

În toiul discuţiilor de la congres s-au iscat confruntări serioase dintre 
socialişti şi eseri, pe de o parte, şi dintre maximaliști și socialiști, pe de altă 
parte. Consecința acestor frămîntări din interiorul partidului a fost apariţia 
pe scena politică a două formaţiuni: partidul socialiștilor poporaniști și par- 
tidul maximaliştilor, ambele grupări de origine poporanistă. După lucrările 
congresului de constituire s-au văzut urmările nefaste ale acestor conflicte 
interne şi ale deciziilor adoptate. Boicotarea alegerilor, în condiţiile în care 
populaţia Rusiei a votat masiv, a fost o mare greşeală. Partidul a fost nevoit 
să se încadreze, practic, în două activități contradictorii în urma deciziilor 
conducerii. Pe de o parte, era impus să facă propagandă printre ţărani, pe de 
altă parte, să boicoteze alegerile în Dumă. Ciţiva eseri chiar au fost aleşi şi au 
activat în cadrul blocului parlamentar al „trudovicilor“. Din partea Basarabi- 
ei, în prima Dumă a fost ales din partea „trudovicilor“ învățătorul F.A. Seffer. 


* Ibidem. 
54 Cf. O6uecmeennoe deumenue 6 Poccuu e Hauane XX gexa, T. Il, a. 2-a, Canxr-Ilerep6ypr, 
1909, p. 115. 

În total, au fost aleşi 94 de trudovici şi 17 social-democraţi.*Această situa- 
ţie a făcut ca partidul să-şi modifice atitudinea, în luna mai 1906, în special 
față de boicotarea Dumei. S-a constatat că prima Dumă este în opoziţie față 
de guvern, ceea ce creează o situație favorabilă pentru dezvoltarea „mișcării 
revoluționare“.s 

În asemenea circumstanţe, socialiştii revoluționari au fost obligaţi să plede- 
ze pentru Adunarea Constituantă pe baza dreptului universal la alegeri, dar în 
cadrul partidului „trudovicilor“. Avînd o prezență minimă în Dumă, organiza- 
tiile socialiștilor revoluționari din Basarabia, ca şi cele din întreaga Rusie, erau 
părtaşele terorii individuale. Aceste acţiuni făceau din membrii grupurilor pa- 
ramilitare martiri ai poporului. 

Apogeul activităţii eserilor din Basarabia este atins în anii 1905-1906. 
Această activitate, în multe cazuri, era nu numai pur propagandistică, de răs- 
pîndire a manifestelor şi foilor volante (care, prin caracterul lor instigator, nu 
se deosebeau ca frazeologie de cele ale social-democraţilor), dar consta şi în 
organizarea de atentate teroriste asupra persoanelor cu funcții de răspundere, 
care erau condamnate printr-o decizie specială de organul central de partid. 
Aşa spre exemplu, activa organizaţia paramilitară din Chişinău, condusă de 
M.A. Slepian şi B.D. Kaţ, care au organizat exterminarea fizică a lui Osovski, 
unul dintre şefii poliţiei secrete din capitala guberniei. În unele cazuri, prin 
intermediul organizaţiilor regionale, se adopta decizia de organizare a actelor 
teroriste şi chiar se trimiteau instructori pentru a le pregăti și a le realiza. Con- 
form datelor poliţiei din oraşul Bender, în ajutorul grupului socialist revolu- 
ţionar din oraş a fost trimis, din partea comitetului de partid din Odesa, un 
anume „Nikolai“, care trebuia să-l conducă. Acesta se ocupa şi cu lucrul propa- 
gandistic în diferite cartiere ale orașului, ţinea discursuri despre problemele le- 
gate de tactica social-democraţilor şi a socialiștilor revoluționari, despre tactica 
maximaliștilor şi a anarhiştilor, expunea atitudinea socialiștilor revoluționari 
față de aceste grupări, vorbea despre expropriere. În oraşul Bender, pe 12 mar- 
tie 1907, au fost efectuate arestări şi percheziţii, în urma cărora au fost găsite 
numai la „Nikolai“ 70 de broşuri cu caracter revoluţionar şi un manuscris ce 
proba activitatea revoluționară a acestuia.“ 

Organizaţia dată planifica pregătirea unui atentat împotriva lui Ivan Sa- 
virko, secretarul organizaţiei locale a Uniunii Poporului Rus, care, în opinia 


35 Idem, p. 35. 
% Idem, p. 116. 
% Arhiva Naţională a Republicii Moldova, fond 297, inv. 1, dos. 88, f. 6. 

socialiștilor revoluționari, a adus mari prejudicii mișcării de eliberare. Şi pe 13 
aprilie 1907 I. Savirko a fost asasinat." i 

În afară de propaganda activităţii agitatorice în cercurile de revoluționari 
propriu-zise, se încerca extinderea printre soldaţii garnizoanei din oraș, în sco- 
pul organizării unui raid la depozitele de armament și al pregătirii unui plan 
de „expropriere“ a banilor din haznaua orășenească, pentru necesităţile parti- 
dului.* 

O altă modalitate de atragere a țăranilor şi muncitorilor de partea mişcării 
socialist-revoluţionare şi de luptă împotriva ţarismului era, în opinia eserilor, şi 
activitatea de creare a organizaţiilor afiliate partidului. Organizaţia țărănească 
de pe lingă fracțiunea socialiștilor revoluționari avea drept scop „unirea ma- 
sei întregi de țărani şi a oamenilor muncitori de la sat într-o organizaţie bine 
clădită și puternică în scopurile luptei conştiincioase a întregului popor trudi- 
tor pentru pămînt şi libertate.” Membru al organizaţiei se considera fiecare 
dintre persoanele care acceptau programul şi tactica socialiștilor revoluționari 
şi recunoşteau statutul organizaţiei. Din punct de vedere organizaţional, fie- 
care grup al Organizaţiei ţărăneşti era constituit doar din membri aleşi. Erau 
şi cazuri cînd membrii partidului nu puteau deveni şi membri ai Organizaţiei 
ţărăneşti, atîta timp cît nu întruneau majoritatea voturilor în cadrul unui grup 
existent.” Organizaţia țărănească era constituită din „frăţii sătești“ ale țărani- 
lor şi ale lucrătorilor de la sate, care împărtăşeau programul partidului soci- 
aliștilor revoluționari. Mai multe „frăţii sătești“, învecinate geografic, alegeau 
dintre reprezentanţii lor un al doilea grup, numit „frăţie raională“.”? Aceste 
grupuri aveau scopul să facă agitaţie printre țărani. Aşa spre exemplu, la efec- 
tuarea percheziției în casa cetățeanului Gh.V. Stîrcea, născut la Glinjeni, judeţul 
Bălţi, fost colaborator al ziarelor Basarabia şi Bessarabskaia jizni, membru al 
unei organizaţii ţărăneşti, au fost găsite cărți interzise, ce urmau a fi răspîndite 
printre ţărani: 31 de exemplare ale Chemării de la Viborg, în limba română, 
24 de exemplare în română a chemării Noi vrem pămînt. Au mai fost găsite 
şi alte manuscrise, corespondența personală.” Au fost descoperite și materiale 
care erau editate de socialiștii revoluționari: „Ce este liga țăranilor“, „Statutul 


3 Cf. Beccapacoe canoso, nr. 13, Chişinău, 1991, p. 5; Arhiva Naţională a Republicii Mol- 
dova, fond 297, inv. 1, dos. 88, f. 15, 25, 90 verso. 

% Ibidem. 

% Arhiva Naţională a Republicii Moldova, fond 297, inv. 1, dos. 32, f. 85. 

°’ Ibidem. 

%2 Ibidem. 

3 Idem, fond 297, inv. 1, dos. 91, f. 3, 4, 4 v.; dos. 93, f. 1. 

cercului țărănesc“, „Țărani moldoveni“, o dare de seamă a biroului central al 
cercului țărănesc. Tot GhV. Stîrcea a trimis foi volante şi trei exemplare ale 
Chemării de la Viborg locuitorului satului Volcineț, Efim Vlad. Ulterior, au mai 
fost găsite şi scrisorile lui Grabovski, căruia Gh.V. Stîrcea îi expedia ziarul Ba- 
sarabia.” 

Criza internă care lovise partidul se răsfrîngea și asupra activității cotidi- 
ene a formaţiunii. După 1907, cînd la Chişinău a fost descoperit depozitul cu 
literatură revoluţionară (sfîrşitul lui 1906 — mai 1907), apartamentul clandestin 
şi tehnica de copiere ce aparţineau unor eseri, unii membri pleacă la organiza- 
tiile locale ale Bundului, alţii — la social-democraţi, la anarhiștii comuniști, iar 
alţii, care participaseră la activitatea grupărilor paramilitare şi la expropriere, 
au devenit conducătorii unor grupări criminale, cum era banda de la Malina 
Mică ş.a..% Au mai rămas doar unu-două cercuri cu vederi socialist-revoluţio- 
nare, care mai păstrau legăturile între ele. Din cauza contactelor mai mult oca- 
zionale cu centrul, comitetul central al partidului a început să neglijeze aceste 
cercuri rămase în diverse localităţi din provincie. La manifestaţiile de amploare 
ale organizaţiei centrale cercurile respective nu participau. După 1908, activi- 
tatea generală a eserilor este subminată de demascarea, în rîndurile conduce- 
rii partidului, a informatorului Azef. Ulterior, atestăm doar acțiuni sporadice, 
culminînd cu dispariţia treptată de pe scena politică a formațiunii. 

Din rîndul grupărilor de provenienţă narodnicistă îi putem menţiona şi 
pe „socialiştii populişti“. Ei proveneau din narodniciştii liberali şi considerau 
că programul de activitate al socialiștilor revoluționari este „pătruns de spirit 
marxist“. Și mai radicali decît socialiștii revoluționari erau membrii grupării 
Uniunea Socialiştilor Revoluţionari, așa-numiții „maximaliștii“. Spre deosebire 
de eseri, aceștia considerau necesară efectuarea de urgenţă a „exproprierii“, iar 
din arsenalul tactic al socialiştilor revoluționari au preluat numai acțiunile di- 
recte, adică teroarea şi exproprierea. 

Printre partidele de extremă se numără și Bundul, Poalei Zion, Partidul 
Anarhist Comunist etc. Grupul social-democraţilor din Chişinău a fost con- 
stituit în decembrie 1902. Comitetul social-democraților din provincie avea în 
componența sa două aripi: una radicală, „iskriştii“ (V. Dubovski, A. Kogan- 
Berştein, T. Broască), şi alta mai moderată, „bundiştii“ (E. Raihelson, M. Va- 
isman, T. Kligherman etc.). Social-democraţii propagau teoria luptei de clasă, 


* Idem, fond 297, inv. 1, dos. 93, f. 3-10. 
% Idem, fond 297, inv. 1, dos. 91, f. 2, 3,5. 
% Ibidem. 

constituirea societății socialiste prin revoluția proletară şi instaurarea dictatu- 
rii proletariatului. Organizația din Chişinău număra circa 200-de membri.” 
Chiar şi după schisma din 1903 (Congresul al II-lea al PMSDR), cînd Bundul 
i-a abandonat pe social-democraţii ruşi, adică gruparea „iskristă“, la Chişinău 
această separare nu s-a produs şi ambele organizaţii continuau activitatea în 
comun. Această ambiguitate din cadrul social-democraţilor de la Chișinău, ve- 
hement criticată de istoriografia sovietică, a continuat pînă în decembrie 1917, 
cind, sub presiunea unor organizaţii externe, grupările s-au despărțit. 

În aceeași manieră, dar cu anumite rezerve, ne putem referi și la o altă gru- 
pare politică, Organizaţia chişinăuiană a elevilor, creată în anul 1904 printre 
tinerii seminarişti din Chişinău. Scopul părea clar definit: dezvoltarea la elevi 
a spiritului revoluționar.” Această organizaţie dispunea şi de un program de 
activitate elaborat pe baza principiilor socialiste, de o bibliotecă „cu caracter 
socialist“. După o caracterizare generală a situaţiei social-politice în spiritul 
teoriei marxiste a luptei de clasă, Organizaţia chişinăuiană a elevilor îşi punea 
drept scop „studierea cît mai completă a structurii societăţii contemporane, a 
proceselor ce se petrec în ea și a cauzelor antagonismului furios de clasă, pen- 
tru a se pregăti să participe activ la lupta clasei muncitoare pentru eliberarea 
deplină de sub jugul politic şi economic“. Ea nu se supunea unei alte organi- 
zaţii ierarhic superioare, era liberă în acțiunile sale. Organizaţia declara, potri- 
vit statutului „că nu aderă în prezent la niciun partid existent“, iar cît priveşte 
viitorul, „prefera să nu se pronunţe“. 

Anarhiştii comuniști susțineau necesitatea organizării unei greve generale, 
care ar paraliza conducerea centrală, pledau pentru instaurarea socialismului, 
lichidarea statului, a închisorilor etc. Majoritatea membrilor acestei organizații 
erau tineri între 16-17 şi 20 de ani, în fond, muncitori. Aceste grupări nu au 
căpătat o largă răspindire, pentru că, din punct de vedere organizațional, dar 
şi numeric, nu erau în stare să-şi asigure o activitate stabilă. De altfel, lipsea şi 
un lider recunoscut de toate grupările, care ar fi putut să menţină împreună 
formațiunile răzlețe. 


57 Cf. OGwecmeennoe deumenue e Poccuu e nauane XX Bexa, T. Il, 4. 2-A, CaHkr- 
Nerep6ypr, 1909, p. 574. 

% Revista de istorie a Moldovei, Chişinău, anul II, nr. 1(5), 1991, p. 4. 

* Ibidem. 

1% Idem, p. 4-5. 

19 Idem, p. 5. 

3.5. Curentul conservator 


Spre deosebire de curentele analizate anterior, cel liberal şi cel socialist, conser- 
vatismul nu are o doctrină, un catehism propriu, prin care să poată fi uşor dis- 
tins. Dictonul cel mai expresiv ce defineşte conservatorismul aparține lui Falk- 
land, care spune că, atunci cînd nu este necesar să schimbi nimic, este necesar 
să nu schimbi nimic.” În Dicţionarul politic, primul sens al acestui cuvînt este: 
apărător al unei societăţi ce aparţine trecutului, care manifestă simpatie şi ade- 
renţă față de instituţiile vechi“.!% Or, conservatismul este filosofia politică ce 
apără bazele tradiţionale ale vieţii sociale, ale valorilor neschimbătoare, pro- 
movînd neîncrederea în masele largi. S-a constituit drept curent filosofic în se- 
colul al XVIII-lea şi este legat de numele lui Edmund Burke, Joseph de Maistre 
şi de alți apologeţi ai monarhiei.1%4 

La începutul secolului al XX-lea, cînd în Rusia începeau nemulțumirile și 
manifestaţiile de masă cu caracter revoluţionar, în scopul contracarării acestor 
mișcări a fost iniţiată, prin agitaţie politică şi organizaţională, edificarea par- 
tidelor de orientare promonarhistă, conservatoare. După cum constată mulți 
cercetători, mișcarea conservatoare în întreaga Rusie, în marile centre şi la ni- 
vel local, a fost inspirată de cercurile guvernamentale în scop de autoapăra- 
re în urma tulburătoarelor evenimente de la 1905-1907. Ofensiva guvernului a 
început chiar a doua zi după Manifestul din 17 octombrie. Cu toată susținerea 
guvernului, formațiunile conservatoare nu erau total dependente de acesta. Din 
ele făceau parte reprezentanți ai diferitelor clase sociale, dar în condiţiile extre- 
male, cînd au început evenimentele revoluționare, aceste formațiuni au început 
să-şi regrupeze şi să-şi reorganizeze forțele. De fapt, baza socială o constituiau 
moşierimea mare și cea mijlocie, cît şi marii proprietari de pămînt. Acest seg- 
ment al structurii sociale al Rusiei era sprijinul vechiului regim. Această pătură 
socială a fost zguduită puternic în urma reformei agrare din 1861, iar adincirea 
sau amplificarea reformelor, distrugerea agriculturii tradiţionale, a dus inevita- 
bil şi la dispariția treptată a marilor proprietăţi funciare. 

Scopurile sociale ale mișcării conservatoare în timpul evenimentelor de la 
1905-1907 rămineau o taină pentru întreaga societate şi numai ulterior, după 
ce revoluţia a scăzut în intensitate, a fost descoperit rolul reacționar al Sfatului 


'% Cf. Alina Mungiu-Pippidi, Doctrine politice. Concepte universale și realități românești, 
laşi, 1998, p. 73. 

1 Sergiu Tămaș, Dicţionar Politic. Instituţiile democrației și cultura civică, ediţia a 2-a, 
revăzută şi adăugită, Bucureşti, 1996, p. 61. 

19 Cf. Ilonumonozua. Snuuknoneduueckuii cnoeape, MockBa, 1993, p. 139. 

nobilimii unite, care sprijinea deschis interesele marilor proprietari și ale nobi- 
limii. 

În procesul autoafirmării curentului conservator, putem urmări rolul jucat 
de partidele ori de grupările politice care constituiau acest curent, dar şi schim- 
bul de roluri la care recurgeau aceste formaţiuni: dacă la începutul evenimen- 
telor revoluţionare din 1905 rolul decisiv revenea organizaţiilor ce reprezentau 
„toate păturile“, de pildă, Uniunea Poporului Rus şi organizaţiile „democrate“ 
de același gen, apoi mai tîrziu, odată cu scăderea intensității evenimentelor re- 
voluţionare, locul de frunte l-a ocupat Sfatul nobilimii unite, alcătuit doar din 
reprezentanţii unei clase sociale. 

În numai doi ani, curentul conservator a parcurs calea de la Uniunea Po- 
porului Rus „democratic“ la Sfatul nobilimii, adică de la o mişcare socială, al- 
cătuită din reprezentanţi ai mai multor pături sociale, la dictatura politică a 
unei grupări privilegiate de nobili. Interesele elementelor burgheze le apărau 
unele organizaţii semireacţionare, de genul Uniunea de la 17 octombrie, Parti- 
dul Industrial- Comercial, dar, uneori, şi alte partide opoziţioniste. 

Prima dintre organizaţiile de dreapta a fost Adunarea rusă (Russkoe sobra- 
nie), care se limita la conferinţe asupra istoriei Rusiei şi alte activităţi similare. 
În vara anului 1905, Adunarea rusă trimite cea de-a doua delegaţie la țar, iar în 
noiembrie 1905, după evenimentele din octombrie, îşi publică programul elec- 
toral. Programul era parte componentă a statutului Uniunii Poporului Rus şi 
îşi fixa următoarele scopuri: 

- unirea eforturilor oamenilor ruşi proveniţi din toate clasele sociale pen- 

tru binele patriei, pentru o Rusie unică și indivizibilă; 

- păstrarea autocrației, a ortodoxiei; 

- manifestarea autocrației prin unitatea dintre împărat și popor; 

- promovarea credinței ortodoxe ca religie dominantă în Imperiul Rus, 

odată ce poporul rus este unul ortodox; 

- acordarea locului primordial în viața de stat şi în construcţia statală po- 

porului rus. 

- Ultima prevedere era completată cu două explicaţii destul de grăitoare, 

în opinia noastră: asigurarea prioritară a drepturilor poporului rus şi 
prioritatea limbii ruse pentru toate popoarele ce locuiesc în imperiu." 


15 Cf. [lonumuueckue napmuu & Poccuu: cmpanuubi ucmopuu, MockBa, 1990, p. 114- 
115. 

Acest program a devenit, ulterior, stindardul unor organizații site, 
conservatoare, inclusiv al Ligii Patriotice Basarabene. 

Referitor la chestiunea evreiască, se menţiona că „ea trebuie soluționată în 
conformitate cu legile şi prin măsuri deosebite față de problemele altor etnii“. 
Exponenţii celor mai reacționare tendințe din mişcările politice din Rusia de 
la începutul secolului al XX-lea au fost membrii organizaţiei Uniunea Popo- 
rului Rus şi ai filialelor ei din Basarabia. Liga Patriotică Basarabeană, Uniunea 
Poporului Rus cereau ca Rusia să fie un stat unitar şi indivizibil, să se menţină 
monarhia şi să se cimenteze coeziunea dintre monarh şi popor, să li se acorde 
privilegii rușilor în activitatea statului etc. 

În februarie 1905, Asociaţia naționaliștilor din Kiev, Nikolaev, Odesa, Her- 
son, Chişinău, Bender, Akkerman a răspîndit o foaie volantă în care îi învinuia 
pe așa-numiții „inorodţi“ (descendenţi din alte neamuri decît rușii) de declan- 
şarea revoluției.” Tot în luna februarie, P.A. Krusevan, P.N. Krupenski şi prin- 
tul Gagarin fondează la Chişinău organizaţia Patrioţii Ruși din Chişinău, nu- 
mită, ulterior, Liga Patriotică Basarabeană. Printre activiştii de frunte ai acestei 
organizaţii extremiste („sutele negre“) din Basarabia erau V.M. Purişkevici, 
P.N. Krupenski, D. Gulkin ş.a. 

Antisemitismul era piatra de temelie a partidelor cu caracter conservator 
de atunci. V.M. Purişkevici, unul dintre animatorii și fondatorii Ligii Patrioti- 
ce Basarabene, cu un pronunțat caracter antisemit, era simpatizat în acţiunile 
sale de A.C. Cuza, deşi acesta cunoştea prea bine cu cîtă „energie sălbatică“ 
urmărea Purişkevici „rusificarea Basarabiei“ Îi era de ajuns să ştie însă că 
Purişkevici e antisemit. Sînt grăitoare, în acest sens, foile volante ale Uniunii 
Poporului Rus răspîndite în timpul evenimentelor din 1905-1907. Sub denu- 
mirea (o dăm în original, păstrînd ortografia de atunci - n.n., C.M.) de „Si 
ţinim cu împăratu! cu zaconu, cu rîndueala!,“ foaia volantă conţinea insinuări 
grave la adresa evreilor. „Aeştea (adică, aceşti - n.n., C.M.) vrăjmaşi (era vorba 
de revoluționari - n.n., C.M.) doresc ca si dei jidanilor toate drepteţile, tot ci 
or vre. Atunci jidanii or sî cumperi pămînt şi or si apușşi toate loculi di slujbi, 
adicitea di Ispravnic, Gubernator, şi tocmi și di Ministru. Sînţeleji cî cu așa feli 
di Nacialnici aveţi si fiți supuşi jidanilor voi şi toati creștinătatea în Rossia... Ii 
VOR Si ÎMPERŢASCÎ ROSSIA în cîteva împărăţii... Ii fac încâlşeali şî împedi- 
cări întri lucrători, cari lucreazi la făbrici şi zăvoduri... SÎ ŢÎNIŢI CU ÎMPĂ- 


19 Cf, OGuecmeennoe deumenue e Poccuu 8 Hauane XX sexa, T. Il, 4. 2-a, CaHKT- 
Ilerep6ypr, 1909, p. 372. 
1% Sterie Diamandi, Galeria oamenilor politici, f/l, 1991, p. 230. 

RATUL! CU ZACONUL! CU RÎNDUIALA!!!“, încheia patetic ticluitorul aces- 
tei foi, care era răspîndită într-un număr de pînă la un milion de exemplare în 
localitățile din Basarabia.!% 

Conform statutului Ligii Patriotice Basarabene, aceasta îşi fixa drept scop 
„să servească interesele guvernului, să fie de ajutor administraţiei în lupta pen- 
tru păstrarea formei de guvernămînt existente în Rusia“. Această organizaţie era 
finanțată de guvern. Numai Duma orăşenească din Chişinău (ianuarie 1907) a 
alocat pentru Uniunea Poporului Rus cinci mii de ruble.” Activiştii ei - P.A. 
Krușevan (din partea Chişinăului), V.M. Purişkevici, P.D. Sveatopolk-Mirski, 
P.N. Krupenski, PV. Sinadino (din partea guberniei) - au devenit deputaţi în a 
doua Dumă de Stat și organizau masive campanii antisemite. În timpul cam- 
paniei electorale, poliția răspindea chemări în favoarea partidelor de dreapta. 
La Chişinău, părtașii lui P.A. Kruşevan au fost înregistrați nelegitim în masă 
pe listele electorilor. De aceea, printre oraşele care au dat majoritatea absolută 
ori relativă a voturilor pentru electorii de dreapta, alături de Kiev şi Kazan a 
fost şi orașul Chişinău!'!?. Un loc aparte revenea şi ziarelor conservatoare Drug 
(Prietenul), Bessarabeţ (Basarabeanul), care duceau o vehementă campanie atît 
împotriva partidelor de stînga, cît şi a mișcării de eliberare națională. 

În discuţiile din Dumă, cele mai frecvente discursuri erau ale deputaților 
conservatori care reprezentau Uniunea Poporului Rus, dar unele veneau şi din 
partea Ligii Patriotice Basarabene (V.M. Purişkevici, P.D. Sveatopolk-Mirski, 
P.N. Krupenski, PV. Sinadino). Aceştia încercau să opună rezistență discuţiilor 
asupra problemei agrare. Cu toate acestea, odată puse în dezbatere proiectele 
socialiştilor şi ale partidelor de opoziţie, deputaţii conservatori vorbeau despre 
inviolabilitatea proprietăţii private agrare, demonstrau că soluționarea proble- 
mei agrare rezidă în intensificarea agriculturii, reglementarea condiţiilor de 
arendă, strămutarea țăranilor, lichidarea pămîntului obştei. Aceste „propuneri“ 
le-a expus în cadrul cuvîntării sale şi V.M. Purișkevici.!3 Ulterior, mai bine 
zis, după vara anului 1907, cînd este înregistrat apogeul activității grupărilor 


108 Arhiva Naţională a Republicii Moldova, fond 297, inv. 1, dos. 32, f. 117. 

109 Cf. OGwyecmeennoe deumenue 8 Poccuu 6 nauane XX eeka, T. Il, 4. 2-A, CaHKT- 
Ilerep6ypr, 1909, p. 443. 

u0 Cf. Alexandru Boldur, Istoria Basarabiei, Bucureşti, 1992, p. 379; O6uyecmeennoe 
deumenue 6 Poccuu 8 Hauane XX sexa, T. IL, 4. 2-A, Cankr-Ilerep6ypr, 1909, p. 460. 

1 Cf. OGwecmeennoe deumenue 6 Poccuu e nauane XX sera, T. Il, u. 2-a, Cankr- 
Tlerep6ypr, 1909, p. 459. 

12 Idem, p. 461. 

"13 Idem, p. 464. 

extremiste, conservatoare, se începe procesul de diferenţiere în cadrul întregii 
mişcări. Purișkevici încearcă să devină mai moderat, să se delimiteze de ceilalți 
monarhiști care rămîneau în continuare pe poziții extremiste. Mult mai tirziu, 
el va fonda Partidul Basarabean al Centrului. Programul acestei formațiuni, 
adoptat pe 17 decembrie 1917, prevedea respingerea autonomiei și autodetermi- 
nării minorităţilor, declararea limbii „velikoruşilor“ drept limbă de stat, trans- 
formarea Dumei în organ consultativ, susținerea guvernului, cumpărarea pă- 
mîntului prin Banca țărănească de către țărani etc. După cum vedem, evoluţia 
nu a fost tocmai spectaculoasă, promovîndu-se în continuare ideile conserva- 
toare, reacționare care stăruiau asupra menţinerii regimului autocratic. 

La începutul secolului al XX-lea, procesul de constituire a grupărilor şi 
partidelor politice a atins faza definirii platformelor politice și social-economi- 
ce. Un număr mare de persoane se încadrau în particular în activitatea politică 
basarabeană și în politica rusească în general. Din păcate, după 1907, în Rusia 
s-a instaurat un regim reacționar, care nu a mai permis activitatea partidelor 
politice. 

„Mai întîi calmarea situaţiei politice, iar mai apoi - reformele“, acesta era 
laitmotivul guvernului Stolîpin după evenimentele care s-au precipitat în peri- 
oada anilor 1905-1907. Prin Manifestul din 3 iunie 1907 a fost pusă baza aşa- 
numitului „sistem de la 3 iunie“, care a funcționat în imperiul țarist pînă în 
august 1915, 


IV. EVOLUȚIA SISTEMULUI ELECTORAL 
(începutul secolului al XIX-lea - 1989) 


4.1. Monarhia parlamentară în Basarabia 
în perioada ţaristă 


Spaţiul dintre Nistru şi Prut, atît în secolul al XIX-lea, cît şi în secolul al XX-lea, 
a trecut printr-o serie de schimbări geopolitice şi social-politice care, în mare 
parte, nu au depins de clasa politică locală, exceptînd cazurile cînd anumite 
hotărîri se luau la Chişinău şi nu în capitalele marilor puteri ale timpului. Re- 
gimul politic din acest spaţiu, la fiecare „schimbare“, era „acomodat“ la „noile 
condiţii“ ce erau impuse Basarabiei, iar sistemul electoral, ca parte componentă 
a regimului politic, era şi el impus de „noii stăpînitori“, în funcţie de viziunea 
acestora şi prin metodele lor specifice. Aşa spre exemplu, instaurarea regimu- 
lui totalitar comunist a precedat exterminarea în masă a elementului conștient 
local, deportarea în masă a reprezentanţilor partidelor numite „burgheze“ şi 
„mic-burgheze“ (1940-1941). Neutralizarea celei mai elevate părți a populaţiei, 
care participase la viaţa politică de pînă la 1940, s-a realizat prin aducerea așa- 
numiţilor „specialişti“, formaţi şi înregimentaţi în sistemul totalitar sovietic, 
dar şi prin introducerea legislaţiei sovietice, străină, de altfel, populaţiei basa- 
rabene. Aceasta nu luase parte la ridicarea „zidului“ totalitar şi nici nu votase 
pentru constituţia sovietică, pentru legislaţia electorală sovietică, dar a fost im- 
pusă să o respecte. Iar aşa-zisele infracțiuni inventate de staliniştii ce au invadat 
Basarabia se refereau la perioada de pînă la 28 iunie, ziua ocupaţiei sovietice, 
adică la etapa cînd basarabenii nu erau cetățeni sovietici. Unica lor vină era că 
au făcut parte dintr-un partid sau altul sau că au predicat în bisericile edificate 
de comunităţile săteşti. 

La studierea vastului cadru de probleme ce ţin de sistemele electorale care 
s-au perindat în acest spaţiu pe parcursul anilor, trebuie ținut cont de următoa- 
ele lucruri: 


84 EVOLUȚIA PLURIPARTITISMULUI PE TERITORIUL REPUBLICII MOLDOVA 


- după ocuparea Basarabiei de imperiul țarist, în urma războiului de la 
1806-1812, după zece ani de așa-numită „autonomie“ (1818-1828), pro- 
vincia este transformată într-o simplă gubernie rusească cu toate conse- 
cinţele care decurgeau de aici pentru populaţia acestui spaţiu; 

- în urma războiului Crimeii (1853-1856), trei judeţe din sudul Basarabi- 
ei, prin decizia Congresului de la Paris, sînt restituite Țării Moldovei, 
generaţii întregi din actualele raioane Cahul şi Vulcănești, participind 
de facto la Unirea Principatelor din 1859 şi fiind parte componentă a 
sistemului politic de atunci; 

- în 1917, Basarabia încearcă să construiască un sistem politic propriu și 
chiar încearcă să elaboreze o constituţie care, în cele din urmă, nu a mai 
fost adoptată, dar a elaborat, în schimb, principii pentru alegerea orga- 
nului local, Sfatul Ţării, constituit în mod legal; 

- după decizia de unire cu România (condiționată - pe 27 martie/ 9 aprilie 
1918 şi necondiționată - pe 30 noiembrie 1918), Basarabia a făcut parte 
din sistemul politic românesc, cu toate consecinţele de rigoare; 

— în 1940, în urma notelor ultimative sovietice şi a înțelegerilor anterioare 
ale sovieticilor şi germanilor (Pactul Molotov-Ribbentrop din 23 august 
1939), Basarabia a fost anexată la URSS. 

În aceste condiţii, pentru a evalua particularităţile sistemelor electorale 
aplicate în spaţiul dintre Prut şi Nistru, trebuie să estimăm fiecare dintre aceste 
perioade. 

Sistemul cenzitar şi curial. În Grecia antică, Solon, numit arhonte în anul 
594 î.H., înfăptuieşte o serie de reforme, printre care şi o reformă politică, cu- 
noscută mai mult sub denumirea de „Constituţia lui Solon“ sau „Constituţia 
cenzitară“. Prin această reformă se modifică regimul politic atenian. Are loc 
restructurarea celor patru clase cenzitare şi se introduc noile procedee de de- 
semnare a magistraţilor. Toate aceste măsuri au distrus pentru totdeauna auto- 
ritatea familiei asupra individului, iar în locul privilegiului dobîndit prin naşte- 
re s-a instituit în Attica privilegiul averii şi al funcţiei sociale. Pe baza censului 
funciar, populaţia era împărţită în patru clase, ultima fiind alcătuită din cei 
săraci (thețţii). Din adunarea poporului făceau parte toți cetăţenii care au atins 
majoratul, inclusiv theţii. Întregul popor era considerat izvor suprem al puterii, 
deţinător al puterii legislative. 

În Roma antică, censul (census) era operaţia prin care se realiza recensă- 
mâîntul populaţiei și înregistrarea averii, pe baza cărora, mai apoi, se făcea re- 
crutarea, se fixau impozitele şi se exercitau drepturile politice. Prima încercare 

de stabilire a unui cens este atribuită lui Servius Tullius (578-534 î.H.). Modi- 
ficată în mai multe rînduri în secolele următoare, operațiunea censuală se va 
menţine pînă în vremea lui Traian (98-117 d.H.), cînd pare a se fi încheiat în- 
tocmirea unui cadastru general al Imperiului Roman. În timpul lui Dioclețian 
(284-305), prin reforma fiscală, au devenit obligatorii generalizarea impozitului 
financiar numit iugatio şi recensămîntul general, efectuat într-un interval de 
cinci ani, sub conducerea unui magister census. 

În epoca modernă, în Europa Occidentală censul se referă la o multitudine 
de informaţii statistice, care nu privesc direct alegerile sau impozitele. Censul 
electoral este condiţia financiară obligatorie pentru exercitarea dreptului de vot 
(dreptul de a participa la viaţa politică). Prin censul electoral, cetăţenii săraci 
(care nu plăteau impozite) sunt excluşi de la exercitarea drepturilor politice. 
Abia după revoluțiile din 1848, votul cenzitar va fi înlocuit cu votul universal, 
acesta devenind o practică durabilă după 1875. În Ţările Române, votul cenzi- 
tar va fi introdus prin Convenţia pentru organizarea definitivă a Principatelor 
Române Moldova şi Țara Românească, semnată de cele şapte mari puteri la 
Paris pe 7/19 august 1858. 

Convenţia are şi o anexă, intitulată „Situaţiile electorale“, ce conţine sti- 
pulaţii electorale bazate pe un sistem cenzitar restrictiv. Mai întîi erau stabilite 
categoriile de alegători direcți şi indirecţi, apoi censul de avere. 

Astfel, era considerat: 

-  alegător direct cel care avea un venit funciar de cel puţin 1000 de gal- 
beni, iar la oraşe - un capital financiar, comercial sau industrial de cel 
puţin 6000 de galbeni; 

- alegător indirect (1/50) cel care avea un venit funciar de cel puţin 100 de 
galbeni. 

În Țara Românească erau 11750 de alegători, dintre care 763 - mari bo- 
ieri, 8211 - proprietari rurali (tot boieri) şi 2886 - orăşeni; în Moldova erau 
2954 de alegători, dintre care 507 - mari boieri, 216 - boieri mici, 1153 - pro- 
prietari rurali liber profesionişti şi 137 - delegaţi ţărani. 

Ca urmare a loviturii de stat din 2/14 mai 1864 şi a adoptării Statutului 
Dezvoltător al Convenţiunii de la Paris, pe 3 iulie 1864 este adoptată o nouă 
lege electorală, prin care alegerea deputaţilor este făcută de corpul electoral ce 
se împarte în alegători direcţi şi alegători primari. Alegătorii direcţi sînt cei 
ce plătesc o dare către stat (cens) de 48 de lei în comunele rurale şi cei ce plă- 
tesc o dare de 80 sau 110 lei, precum şi patentarii (cei care deţineau un patent 
de activitate într-un domeniu sau altul) de la oraşe. Scăderea censului a de- 

terminat creşterea numărului alegătorilor. De exemplu, la plebiscitul organizat 
între 10/22 şi 14/26 mai 1864, numărul cetăţenilor cu drept de vot a fost de 
754 148, au participat 683 929 de alegători, dintre care 682 621 au spus „da“ 
actelor normative propuse de domnitor şi 1307 au spus „nu“. Înscăunarea lui 
Carol I de Hohenzollern-Sigmaringen pe 10/22 mai şi adoptarea Constituţiei 
pe 1/13 iulie 1866 va aduce o nouă Lege electorală (30 iulie 1866), care prevedea 
ca, pentru alegerea Adunării Deputaţilor, corpul electoral să fie împărțit în pa- 
tru colegii: 
- din colegiul I făceau parte cei ce aveau un venit funciar de cel puţin 300 
de galbeni; 
- din colegiul II — cei care aveau un venit între 100 şi 300 de galbeni; 
- din colegiul III — comercianții şi industriaşii care plăteau o dare (cens) 
de 80 de lei; 
- din colegiul IV făceau parte cei care plăteau o dare cît de mică și ale- 
geau indirect (50 de alegători desemnează un delegat). 
Pentru alegerea Senatului, corpul electoral se împărțea în două colegii: 
- colegiul I — proprietarii de fonduri rurale ce aveau un venit funciar de 


cel puţin 300 de galbeni; 
- colegiul II — proprietarii din oraşe ce aveau un venit funciar peste 300 
de galbeni. 


În conformitate cu această lege electorală, din cinci milioane de locuitori, 
cîți avea România la acea dată, din colegiul I făceau parte 3388 de persoane, 
din colegiul II — 4814 persoane, din colegiul III — 15382 de persoane. Împre- 
ună, cele trei colegii alegeau 118 deputaţi pentru Camera Deputaţilor. Din 
colegiul IV făceau parte 370 700 de alegători indirecţi, care alegeau doar un 
sfert din numărul deputaţilor, adică 30. 

După modificarea Constituţiei în 1884, prin care se unificau colegiile I 
şi II (în consecință, rămîneau doar trei colegii din patru), s-a redus şi censul. 
Numărul alegătorilor, din cei 6,5 milioane de locuitori, era următorul: pentru 
Camera Deputaţilor votau 93250 de alegători, reprezentind 1,3% din totalul lo- 
cuitorilor, iar pentru Senat - 27260 de alegători, reprezentînd 0,3 % din totalul 
de locuitori. Cele cîteva cifre de mai sus arată că activitatea politică era apana- 
jul unor elite restrinse numeric. Prin această lege, vîrsta medie a alegătorilor se 
fixa la 21 de ani. 

După abdicarea forțată a lui Alexandru Ioan Cuza, pe 11/13 februarie 1866, 
instaurarea şi organizarea noului regim politic a avut loc în condiţiile unei aspre 
confruntări dintre conservatori și liberalii radicali, denotînd profundele deose- 


EVOLUȚIA SISTEMULUI ELECTORAL (ÎNCEPUTUL SECOLULUI AL XIX-LEA - 1989) 87 


biri de vederi și interese privitoare la ritmul şi direcţiile dezvoltării României 
moderne. Cu excepția aducerii la putere a unui principe străin, în toate celelalte 
probleme legate de organizarea regimului politic au fost divergențe. Conserva- 
torii, deşi divizați în grupări politice, au acționat în mod unitar, reuşind să-și 
asigure majoritatea în Adunarea Constituantă, ceea ce le-a permis să-şi impună 
punctul de vedere în privinţa organizării noului regim. Și conjunctura inter- 
naţională a exercitat o influență considerabilă asupra raportului de forțe dintre 
grupările liberale şi cele conservatoare. Sub pretextul „echilibrului european“, 
marile puteri conservatoare manifestau ostilitate față de forţele politice care 
urmăreau victoria democraţiei. Creşterea influenţei conservatorilor a avut con- 
secinţe serioase şi asupra începuturilor organizării regimului instituit în 1866. 
Proiectul de constituţie, elaborat de Consiliul de Stat şi aprobat de guvernul 
provizoriu condus de Ion Ghica, a fost supus spre dezbatere Adunării Constitu- 
ante în şedinţa din 1/13 mai 1866. Pe 3/15 mai 1866 a fost dezbătut și proiectul 
de lege electorală. Proiectul de constituţie, avînd ca raportor pe conservatorul 
Aristide Pascal, a suferit o serie de modificări determinate de contradicţiile 
dintre liberali şi conservatori. Opoziția dintre aceştia s-a conturat şi mai bine 
în dezbaterea următoarelor probleme: 

a) libertățile publice. Liberalii susțineau înscrierea în constituţie a unui 
articol general, avînd caracterul unei declaraţii de principii, prin care 
libertăţile publice ar fi fost declarate „drepturi naturale şi imprescrip- 
tibile ale omului“. Acestei teorii, conservatorii i-au opus teoria despre 
necesitatea reglementării libertăţilor publice în scopul evitării exceselor 
care le puteau face periculoase. Victoria conservatorilor în problema li- 
bertăţilor publice îşi va pune amprenta asupra întregului document. Cu 
toate acestea, constituţia va fi, în ansamblu, liberală; 

b) introducerea Senatului în forma preconizată de conservatori, ca un corp 
exclusiv moşieresc, din care să facă parte elita socială, va fi, aşa cum 
apreciau deputaţii liberali în 1866, o frînă serioasă în calea unor reforme 
vitale pentru dezvoltarea capitalistă a țării; 

c) referitor la sistemul electoral, bazat pe votul cenzitar (care a întrunit 
consensul liberalilor şi conservatorilor), s-au evidenţiat divergențe pri- 
vind numărul de colegii electorale pentru Adunarea Deputaţilor. 

Împărţirea alegătorilor în patru colegii electorale, primele două avînd o 

componenţă exclusiv moşierească, era apreciată de conservatorul Aristide Pas- 
cal drept singurul mijloc prin care se putea împiedica „paralizarea sau anihi- 
larea voturilor claselor inteligente şi cultivate“ de „voturile unei mulțimi igno- 


88 EVOLUȚIA PLURIPARTITISMULUI PE TERITORIUL REPUBLICII MOLDOVA 


rante“. Deosebiri dintre radicali şi conservatori au existat şi în ceea ce priveşte 
atribuţiile domnitorului. Radicalii au preconizat o monarhie constituţională, 
cu puteri limitate, care să îngăduie grupării lor politice să joace un rol prepon- 
derent în conducerea statului. Conservatorii doreau să acorde domnitorului 
atribuţii mai largi, deoarece considerau că, în acest fel, vor putea pune piedici 
în calea tendinţelor „novatoare“ ale adversarilor lor politici. Conservatorii vor 
reuși să includă în constituţie dreptul de veto absolut față de vetoul suspensiv 
propus de liberali. Constituţia din 1866 introducea în România regimul politic 
al monarhiei constituţionale, cu o distribuire relativ echilibrată a puterilor sta- 
tului: executivă, legislativă şi judecătorească. Baza puterii politice o constituia 
voința naţională. Statul se liberaliza şi se democratiza prin lichidarea autorita- 
rismului şi organizarea societăţii civile. Puterea legiuitoare era ridicată la ran- 
gul de for politic determinant. Constituirea ei era însă reglementată de o lege 
electorală care, deşi prevedea, în mod principial, pentru bărbaţi un drept de vot 
universal, preconiza exercitarea acesteia în limitele censului. 

Pe plan extern, Constituţia din 1866 a fost concepută ca o manifestare de 
independenţă. Astfel, ea prevedea ereditatea domniei, dreptul domnului de a 
bate monedă şi de a emite decoraţii, drepturi care depăşeau cu mult autono- 
mia recunoscută prin tratate internaţionale. Constituţia nu amintea nimic de 
suveranitatea turcească şi nici de garanţia colectivă europeană, ceea ce echi- 
vala cu o manifestare limpede de independenţă. Se consfințea denumirea sta- 
tului de România. Toate grupările politice considerau România independentă 
de facto. Constituţia, sancționată prin decretul semnat de Carol I şi contra- 
semnată de președintele Consiliului de Miniştri, Lascăr Catargiu, şi de şase 
miniştri, purta data de 30 iunie 1866. Constituţia a intrat în vigoare la data 
sancţionării, adică pe 30 iunie 1866, şi avea să fie publicată pe 1/13 iulie 1866 
în Monitorul-Jurnal Oficial al României. În redactarea iniţială, ea cuprindea 
133 de articole, grupate în 8 titluri. Pe baza acestei constituţii, timp de 57 de 
ani, s-a putut desfăşura în România o viață parlamentară comparabilă cu cea 
din țările avansate ale Europei, s-a format spiritul civic, permiţind răspîndirea 
ideilor democratice, iar constituționalismul a devenit o formă de gindire şi 
manifestare pentru diverse pături sociale. Prin caracterul ei liberal-burghez, a 
reprezentat o formă de atragere a românilor aflaţi sub dominație străină, de- 
oarece aceştia vedeau în ea garanţia juridică şi politică a emancipării şi reîn- 
tregirii lor naționale. Modificările din anii 1879, 1884 nu i-au schimbat esen- 
tial înfăţişarea, cu excepţia celei din 1917, care a schimbat substanţial baza 
corpului electoral. 

În conformitate cu votul cenzitar, la care se adaugă şi pretextul „neştiinţei 
de carte“, majoritatea cetăţenilor nu aveau drepturi politice. Abia prin decre- 
tul-lege din 3/16 noiembrie 1918, se adoptă votul obştesc (universal), obliga- 
tor, egal, direct și secret, pe baza reprezentării proporţionale. Aceasta va duce 
la transformarea regimului politic liberal (cu tendințe de democratizare) din 
România anilor 1866-1918 într-un regim politic democratic (1918-1938), încă 
fragil şi puţin flexibil, dar acceptabil pentru acele vremuri. 

Este cunoscut faptul că teritoriul dintre Prut şi Nistru - parte componentă 
a Principatului Moldovei - la începutul secolului al XIX-lea este ocupat de im- 
periul țarist şi poartă, din 1813, denumirea de Basarabia. Faptul acesta a deter- 
minat includerea provinciei în sistemul politic al marelui imperiu. Pe parcursul 
secolului al XIX-lea, Basarabia s-a bucurat de o anumită autonomie (1818-1828), 
dar, ulterior, a fost transformată într-o gubernie obişnuită rusească. La fel, se 
ştie că Rusia țaristă nu dispunea de un sistem electoral la începutul secolului al 
XIX-lea, cu toate că a fost o tentativă de a introduce, pe la 1808-1810, un sistem 
de alegeri, dar, în ultimă instanţă, țarul a refuzat să accepte ideea de elecțiune 
populară. În cele din urmă, la această idee se va reveni peste o sută de ani, abia 
între 1904-1906, cînd a fost adoptată o primă lege specială despre alegerile în 
Duma de Stat, în care a fost utilizat sistemul cenzitar şi curial, extins şi asupra 
Basarabiei. 

În același timp, cele trei judeţe din sudul Basarabiei care, conform hotă- 
ririlor Conferinţei de la Paris (1856), au fost restituite Principatului Moldovei, 
au beneficiat de participarea la procesul politic încă la mijlocul secolului al 
XIX-lea, cînd s-a înfăptuit unificarea Principatelor Româneşti (în 1859, prin 
dubla alegere a lui Alexandru Ioan Cuza în calitate de domnitor al Moldovei şi 
Țării Româneşti). 


4.2. Participarea judeţelor din sudul Basarabiei 
la procesul politic din România 


În martie 1857, au venit la Bucureşti membrii Comisiei Europene de Informa- 
re care, conform hotăririi Congresului de pace de la Paris (13/25 februarie — 
18/30 martie 1856), urmau să supravegheze modul în care se făceau alegerile 
pentru Adunările ad-hoc şi reorganizarea principatelor dunărene şi să infor- 
meze guvernele lor asupra dorințelor poporului român. Comisia era alcătui- 
tă din reprezentanţi ai mai multor state: E.R. Bulwer-Lytton (Marea Britanie), 
Safvet Efendi (Turcia), K.M. Basily (Rusia), baronul Emil von Richthofen 

(Prusia), cavalerul Benzi (Sardinia), baronul Talleyrand de Périgord (Franţa), 
preşedintele Comisiei. Pe 18/30 mai 1857, au început şedinţele de lucru ale Co- 
misiei de Informare, la care s-a discutat situaţia din Moldova, unde caimacanul 
Nicolae Vogoride (17 februarie1857 — 18 octombrie 1858) falsificase alegerile 
pentru Adunarea ad-hoc. Deşi reprezentanţii Sardiniei, Franţei, Prusiei şi Rusi- 
ei au luat atitudine pentru asigurarea libertăţii de exprimare în problema uni- 
rii, nu s-a putut realiza nimic din cauza opoziţiei comisarilor Turciei, Austriei 
şi Angliei. Alegerile falsificate au fost anulate ca urmare a acțiunii hotărite a 
puterilor favorabile unirii, care au amenințat Poarta cu ruperea relaţiilor diplo- 
matice. 

În conformitate cu prevederile Convenţiei privind organizarea definitivă a 
Principatelor Române Moldova şi Ţara Românească din 7/19 august 1858 şi ale 
anexei intitulate „Situaţiile electorale“ (7/19 august 1858), cu Legea electorală 
adoptată pe 3 iulie 1864 și cu Legea electorală din 30 iulie 1866, populaţia din 
sudul Basarabiei a participat atît la alegerile pentru Divanul ad-hoc, cît şi la ale- 
gerile ulterioare pentru Parlamentul României. Această participare a continuat 
pînă în 1878, cînd Congresul de la Berlin a decis ca cele trei judeţe din sudul 
Basarabiei să fie retrocedate imperiului țarist. Din această perioadă şi pînă în 
1905-1906, populaţia acestor judeţe, dar şi a întregii Basarabii nu a participat 
la activități politice legate de alegeri, în afara celor pentru zemstve - organe 
ale administraţiei publice locale, sistem electoral specific rusesc -, deoarece, în 
conformitate cu regulamentul din 1864, instituţiile zemstvei aveau un caracter 
exclusiv electiv. Potrivit regulamentului în cauză, electoratul era repartizat în 
trei colegii sau congrese, care alegeau consilierii adunărilor judeţene de zemst- 
vă. Aceste trei colegii erau: 

- colegiul proprietarilor de pămînt din judeţ; 

- colegiul orășenilor; 

- colegiul comunităților săteşti. 

Sistemul electoral pentru alegerea zemstvelor era bazat pe două principii 
fundamentale - principiul colegiilor şi principiul cenzitar, adică pe cenzul de 
avere. 


4.3. Sistemul electoral din Imperiul Rus 


Începutul secolului al XX-lea a însemnat pentru imperiul țarist o nouă peri- 
oadă. Anume atunci s-au manifestat şi au început să se realizeze două idei de- 
mocratice fundamentale. Prima idee era de a crea un organ reprezentativ al 
puterii, imperativ care a fost discutat extrem de amplu şi în mod controversat 

pe tot parcursul secolului al XIX-lea. A doua idee avea, de asemenea, o maximă 
importanță pentru un imperiu absolutist cum era Rusia - legalizarea activită- 
ţii opoziției politice în țară. Legalizarea a permis ca, într-o perioadă scurtă de 
timp, să fie puse bazele unui sistem pluripartitist destul de limitat, dar care a 
influenţat de multe ori mersul vieţii politice şi conducerea statului. 

La fel ca reformele anterioare, cele de la începutul secolului al XX-lea au 
fost, cu certitudine, „iniţiate de sus“, dar nu fără impulsul de „jos“ al eveni- 
mentelor din anii 1905-1907. Cu toate acestea, schimbările purtau un caracter 
decorativ, temporar şi nu produceau efectele scontate, ceea ce a împins Rusia 
spre Primul Război Mondial, iar mai apoi, spre revoluţia din 1917. Comporta- 
mentul oligarhiei politice țariste depindea, în mare parte, de comportamentul 
societății. Așa, în timpul revoluţiei, sub presiunea elementelor radicale, guver- 
narea acceptase unele reforme, dar, odată cu diminuarea amplorii mişcărilor şi 
acţiunilor politice, reformele efectuate anterior erau limitate ori chiar anulate. 
Un exemplu concludent, în acest sens, îl poate servi Legea despre alegerile în 
Duma de Stat." 

Aici este cazul să amintim că imperiul țarist a întîrziat cu o sută de ani în 
realizarea unor reforme politice, care trebuiau să modernizeze statul. Majorita- 
tea statelor din Europa Occidentală, după revoluțiile din 1848-1849, au schim- 
bat sistemul electoral, propunînd legi, uneori discriminatorii, dar, în temei, lăr- 
gind esenţial segmentul populaţiei care participa la scrutinele electorale. 

Cancelaria imperială din Sankt-Petersburg, prin intermediul lui Speranski, 
pregătise încă în 1806 mai multe legi, inclusiv adoptarea unei constituţii şi tre- 
cerea la o monarhie constituţională, la un sistem electoral bazat pe principii 
progresiste pentru acel timp, cel cenzitar şi curial (adică la colegii), care tre- 
buiau să contribuie esenţial la evoluţia pozitivă a relaţiilor economice, la des- 
trămarea mai rapidă a obştii săteşti, ce frina dezvoltarea social-economică a 
statului rus. Dar curtea imperială, simțind în aceste schimbări prea multă „ini- 
țiativă“, l-a demis pe Speranski. Mai mult, aceste iniţiative au fost date uitării 
timp de un secol, pînă în momentul în care situația social-politică a devenit 
critică, chiar explozivă, la începutul secolului al XX-lea. 


14 Cf. AD. CmupnoB, Iocydapemeennaa dyma Poccuiicxoii umnepuu 1906-1917 zz. Hcmopuko- 
npasosoii ouep, Moscova, 1998; VI. B. JlyxoanoB, Y ucmoxos poccuiickozo napnamenmapu3ma, CaHKT- 
Tlerep6ypr, 2003. 

4.4. Evenimentele din 1905 în Basarabia 


Fără a expune pe larg evenimentele revoluţiei din Rusia din această perioadă, 
vom prezenta totuși cîteva trăsături, caracteristice pentru această revoluţie în 
Basarabia. Revoluţia era dictată de nemulțumirea generală, ce domnea în so- 
cietatea rusă. Deşi mişcarea revoluţionară în Basarabia nu a fost provocată de 
cauze specific locale, provincia împărtășea soarta imperiului întreg. 

Pregătirea revoluţiei se făcea în cercurile secrete ale partidelor de orien- 
tare socialistă: cel social-democrat şi al socialiştilor-revoluționari. Primul era 
pătruns de ideologia marxistă, al doilea - de doctrina eticopoporanistă. Guver- 
nul nu era în stare să ţină sub control mişcarea revoluționară ce se răspîndea și 
creştea ca o adevărată avalanșă. Manifestaţia muncitorilor la Palatul de Iarnă 
din 9 ianuarie 1905, revoltele ţărăneşti din vara aceluiași an, revoltele marina- 
rilor din flota Mării Negre și Mării Baltice şi, în sfîrşit, greva politică, ca punct 
culminant al mişcării, au stopat funcționarea normală a întregului stat. 

Represiile nu aduceau rezultatele dorite de guvern. Au început pogromuri, 
protejate de poliţie şi îndreptate împotriva evreilor, a intelectualilor şi a greviş- 
tilor. În Basarabia, în octombrie 1905, au avut loc pogromuri în oraşele mari și 
mici: Chişinău, Cetatea Albă, Bairamcea, Ismail, Călărași şi satul Străşeni. 

Pentru a menţine ordinea publică, a fost adusă la Chișinău, din Buiucani, 
în seara zilei de 16 octombrie, bateria a 4-a a brigăzii a 14-a de artilerie, cu 
două tunuri vechi, care au fost instalate pe piaţa de lîngă Banca Municipiului. 
A doua zi s-a făcut rost de arme. S-au auzit împuşcături din casele de pe strada 
Alexandrovskaia: dintr-un imobil situată la colțul acesteia cu Mihailovskaia și 
dintr-o casă mare cu multe etaje ce se afla în apropiere de Izmailovskaia. În 
ambele s-a tras cu tunuri de vreo şase ori, dar fără a face victinie omeneşti. 
Oraşul era stăpinit de armată şi revoluţia nu a luat proporţii. În dimineaţa zilei 
de 18 octombrie, situaţia s-a schimbat radical, răspindindu-se ştirea că e pro- 
clamată libertatea. 

Sub presiunea evenimentelor, pe 17 octombrie 1905 Witte aproape că a 
smuls din mîinile ţarului regimul constituţional şi al libertăţilor. Zilele ce au 
urmat după aceasta au fost trăite ca zile de biruinţă deplină asupra regimului 
absolutist. Mitinguri pretutindeni şi oratorie fără sfîrșit... Un miting improvi- 
zat la Chişinău a avut loc în plin centru, la intersecţia străzilor Puşkin şi Ale- 
xandrovskaia. În acest context, sînt memorabile cuvintele unuia dintre primii 
oratori: „Noi l-am învins pe Nikolai al II-lea, cel sîngeros şi cel de pe urmă“. 

După ce prima ameţeală a guvernului a trecut, el a început să caute şi să 
micşoreze însemnătatea concesiunii. Organul legislativ, Duma de Stat, avea 
drepturi reduse în domeniul politicii externe, al armatei, al bugetului și al con- 
trolului. Duma, dintr-un organ consultativ, cum se preconizase iniţial, pînă la 
urmă a devenit totuşi un organ legislativ, dar cu împuterniciri limitate. 

Noua lege electorală, emisă pe 11 decembrie 1905, era mai puţin restrictivă 
decît cea din 6 august 1905, care avea doar scopul de a linişti poporul. Cu toate 
acestea, ideea de a alege Duma conform prevederilor lui Bulighin nu a ajuns 
să fie realizată. Evenimentele social-politice ce se declanșaseră au contribuit la 
adoptarea noii legi pe 11 decembrie care, de asemenea, purta un caracter dis- 
criminatoriu. A fost liberalizat parţial censul de vîrstă. La alegeri au căpătat 
dreptul să participe 25 de milioane de oameni. Nu aveau dreptul de a participa 
la alegeri femeile, tinerii de pînă la 25 de ani, militarii, ţăranii argaţi, cei care 
nu erau deținători de imobil, persoanele ce închiriau un imobil sau stăteau în 
gazdă, o parte dintre muncitori şi aşa-numiţii „inorodți“. 

Alegerile nu erau directe, adică se desfăşurau în mai multe etape. Mai 
întîi, erau aleşi electorii (viborșciki), iar aceştia, la rîndul lor, alegeau la aduna- 
rea gubernială deputaţii în Dumă. Existau patru curii (cu alte cuvinte, colegii): 
I - moşierii, II — orășenii, III - țăranii, IV - muncitorii. Pentru primele două 
colegii erau prevăzute două etape de votare, pentru muncitori - trei, iar pen- 
tru ţărani — patru. Sistemul era conceput astfel, încît un vot al moşierului să 
fie egal cu două voturi ale alegătorilor orășeni, cu 15 voturi ale țăranilor şi cu 
45 de voturi ale muncitorilor (urmau să fie aleşi 524 de deputaţi, însă la prima 
sesiune au participat 440, apoi, în luna iulie a aceluiaşi an — 449 de deputați). 

Deficienţele esenţiale ale Dumei erau: lipsa de experienţă, modul de alegere 
prin tragere la sorţi, angajarea la serviciu în oraș (uneori, deputaţii se anga- 
jau în calitate de... măturători în oraş pentru a-şi asigura existența), expedie- 
rea indemnizaţiilor din Dumă în obştina din care provenea deputatul, după 
cum era înțelegerea. Fiind convocată în primăvara anului 1906, Duma a cerut: 
amnistierea celor arestaţi, responsabilitatea miniștrilor față de parlament, vo- 
tul universal în locul sistemului cenzitar şi curial, desființarea Camerei Supe- 
rioare, împroprietărirea țăranilor prin expropierea pămîntului de la moșieri. 
În domeniul problemelor naţionale, Duma s-a arătat foarte moderată, cerînd 
numai egalitatea în drepturi a tuturor naționalităților. Declaraţia ministerială 
a lui Goremîkin nu lasă însă nicio urmă de îndoială - niciuna dintre aceste 
cereri nu va fi acceptată. A urmat votul de neîncredere, demisia guvernului și 
dizolvarea Dumei pe 8 iulie 1906. Deputaţii Dumei dizolvate, adunîndu-se în 

Finlanda, în oraşul Viborg (Viipuri), au lansat un apel către populaţia imperiu- 
lui, chemînd-o la luptă pasivă: să nu dea copiii pentru a fi înrolați în armată şi 
să nu plătească impozite. 

Apelul la rezistență a eşuat şi noul guvern, format de Stolipin, s-a simţit 
stăpîn pe situaţie. Pe 20 februarie 1907, a fost convocată Duma a doua, însă şi 
ea a păşit pe urmele celei dintii și pe 3 iunie a aceluiaşi an şi-a încheiat activi- 
tatea. Odată cu încălcarea ordinii constituţionale, „în virtutea puterii istorice a 
țarilor ruşi“, a fost decretată o nouă lege electorală. Prin această lege nouă, ve- 
nită subit, se dădea preponderență nobilimii, se reducea reprezentarea țăranilor 
şi se declara că Duma trebuie să fie „rusă în spirit“, micşorîndu-se numărul 
deputaţilor de la periferiile imperiului. Duma a treia (din 1 noiembrie 1907) 
şi a patra (1912) au fost supuse unui control total. Cu toate că au conlucrat cu 
guvernul, nu au putut face nicio schimbare radicală. 

Cît de mare a fost deosebirea dintre primele trei Dume, se poate vedea din 
următoarea repartizare a deputaţilor după culoarea lor politică: 


Prima Dumă A doua Dumă A treia Dumă 
(478 de deputaţi) (478 de deputați) (440 de deputați) 
Stînga 23,3% 430% 64% 
Centrul 374% 18,6% 20,7% 
Moderaţii 92% 18,2% 26,9% 
Dreapta - 44% 35,6% 
Fără partid 20,9% - 4,3% 
Minoritarii 9,2% 15,8% 6,1% 
În total 100% 100% 100 % 


Tabloul este atît de concludent, încît nu este nevoie de interpretări. Datorită 
noii legi electorale, guvernele ruseşti erau foarte puțin stingherite în intențiile 
şi în activitatea lor şi reveneau rapid la vechile orînduieli. Parlamentul a ajuns o 
simplă decorație. Se întrona un regim de pseudoconstituționalism. 

Analizind tipul acestui sistem electoral, utilizat de autorităţile ruse, putem 
face mai multe concluzii. Mai întîi, alegerile, conform manifestului, erau indi- 
recte și se înfăptuiau în mai multe etape, reprezentînd în mod inegal categoriile 
sociale, iar condiţia de bază pentru participarea la alegeri era censul de avere, 
din cauza căruia majoritatea supuşilor imperiului nu aveau dreptul de a lua 
parte la procesul electoral. În plus, pe lingă censul de avere, se mai înainta și 
cererea de plată a unui impozit, ceea ce însemna că supușii erau atrași în cîm- 

pul legii electorale conform unui criteriu fiscal. În legătură cu acest fapt, este 
cazul să vorbim despre un sistem nu doar cenzitar, ci şi de un sistem electoral 
bazat pe principiul cenzului de avere-impozitare. 

Inegalitatea în cadrul acestui sistem electoral era determinată nu numai de 
drepturile diferite, care erau oferite pentru diferite categorii sociale, dar şi de 
faptul că erau prevăzute diferite norme de reprezentare a diferitelor regiuni ale 
Imperiului Rus. Această inegalitate se manifesta nu numai prin reprezentarea 
diferită a centrului şi a periferiilor, dar şi prin faptul că diferitelor gubernii li 
se oferea posibilitatea să aleagă un număr diferit de membri ai Dumei de Stat, 
chiar şi din considerentul că circumscripțiile nu erau constituite în așa fel încît 
să reprezinte un număr, dacă nu egal, atunci cel puţin comparabil de alegători. 

În al doilea rînd, sistemul electoral care a fost utilizat în perioada 1906-1917 
poate fi inclus în categoria celor majoritare. Circumscripţiile generale lipseau. 
Okrugul (circumscripţia) electoral principal era gubernia, iar membrii Dumei 
de Stat erau numiţi, deseori, reprezentanţi ai guberniei respective. 

Cu toate neajunsurile pe care le îngloba, sistemul electoral rusesc asigura 
reprezentativitatea în parlament. Afirmația este valabilă cel puţin cu raportare 
la alegerile pentru prima şi a doua Dumă. 


4.5. Duma de Stat şi Basarabia 


Ce schimbări s-au produs în Basarabia după modificarea repetată a legislaţiei 
electorale în Rusia? Ambele legi prevedeau alegeri în mai multe etape. Deputa- 
ţii erau aleşi de adunarea alegătorilor guberniali. Conform primei legi, Chişi- 
năul îşi alegea un deputat aparte, principiu admis pentru toate orașele mari ale 
imperiului. Restul de opt deputaţi basarabeni se alegea de sus-numita adunare. 
Noua lege a suprimat însă acest privilegiu al oraşului Chişinău. Toţi cei nouă 
deputaţi ai Basarabiei urmau să fie aleşi de adunarea electorilor (viborşciki) gu- 
berniali. 

Numărul alegătorilor, ce formau această adunare din Chişinău, după 
noua lege, a fost redus da la 120 la 115. O menţiune aparte merită şi următorul 
fapt: contrar tendinței generale de reducere, numărul alegătorilor (electorilor) 
din două judeţe a fost mărit: în judeţul Chişinău — de la 11 la 18 şi în judeţul 
Bălţi — de la 14 la 15. Noua lege menținea sistemul electoral cenzitar şi curial, 
însă întărea influenţa nobilimii într-o măsură atît de mare, încît un cronicar al 
timpului a caracterizat această lege ca „dictatură politică a nobilimii“. 

Basarabia a suferit esenţial în urma acestei legi, deoarece numărul repre- 
zentanţilor țărănimii în adunarea alegătorilor (electorilor) guberniali s-a cobo- 
rît de la 43 la 23. Mai însemnată a fost schimbarea pentru judeţul Akkerman. 
I se recunoștea dreptul de a avea doar cinci alegători din partea țărănimii, în 
loc de 12 pe care îi avusese anterior. La jumătate s-a redus și reprezentarea ță- 
rănimii în judeţele Hotin, Bender, Ismail. Iar în județul Bălți, numărul alegă- 
torilor s-a redus de la trei la doi. Situaţia s-a menţinut fără schimbări doar în 
judeţele Chişinău şi Orhei (cîte doi alegători). 

Se pare că în județul Chişinău şi Bălţi moşierii erau considerați de puterea 
centrală supuşi şi loiali, iar țărănimea din aceste judeţe, precum şi din judeţul 
Orhei, era privită ca cel puţin inofensivă. Mai multă „grijă“ era purtată jude- 
țului Cetatea Albă, atit în privința moşierilor, cît și în privinţa ţărănimii, după 
cum am văzut mai sus. 

Care a fost rezultatul alegerilor parlamentare în Basarabia? Cine au fost 
aleși și pe cine reprezentau cei aleşi? Alegerile pentru prima Dumă au fost foar- 
te grele. Toți îşi dădeau seama de importanţa alegerilor, mai ales guvernul. De 
aceea, s-au făcut diferite presiuni şi violențe asupra celor care urmau să par- 
ticipe la alegeri. Au fost alese următoarele persoane: F.A. Seffer, învăţător din 
grupul muncii (aşa-zis „trudovik“), V.V. Ianovski şi L.E. Siţinski, marii propri- 
etari (reprezentînd centrul, adică pe constituționaliştii democrați, numiţi şi ca- 
deți), K.F. Kazimir, un mare mecenat cultural, preotul Vasile Guma, cunoscut 
filantrop, armeanul A.K. Demianovici, neamţul A.A. Popov, fără partid, dar de 
dreapta. Semnificativ este şi faptul că n-a fost ales niciun reprezentant al etniei 
majoritare, adică moldovean. 

Faptul acesta n-a trecut fără învăţăminte pentru opinia publică locală din 
Basarabia. S-a văzut că e nevoie de luminare politică şi culturală a cetățenilor. 
Astfel, apare, pe 24 mai 1906, primul ziar „naţional-democrat“ în limba ro- 
mână, Basarabia, despre care am vorbit mai sus, care se pronunța asupra pro- 
gramului prezentat de guvern în Dumă, pentru autonomia Basarabiei, pentru 
crearea organului ei electiv, Sfatul Țării, pentru limba moldovenească în şcoală 
şi în administraţie, pentru răscumpărarea moșiilor nobililor cu ajutorul Băncii 
ţărăneşti, în scopul împroprietăririi țărănimii etc. 

Cu toate acestea, nici în a doua Dumă, pentru care alegerile s-au efectu- 
at în februarie 1907, moldovenii democrați, pledînd pentru cultura națională a 
poporului, nu au putut pătrunde în Duma de Stat. Graţie ingerinţelor şi abuzu- 
rilor, de data aceasta reuşesc să pătrundă în parlament reprezentanţii extremei 
drepte, lucru ce nu s-a întîmplat în guberniile interne ruse, unde procentajele 

au fost cam aceleaşi ca şi la primele alegeri. Reuşesc să intre în a doua Dumă 
următoarele persoane: P.A. Kruşevan, un moldovean din judeţul Soroca, ziarist 
cu talent, antisemit reacționar, întemeietor al organizaţiei „adevăraţilor ruşi“, 
duşman al limbii și culturii româneşti în Basarabia, V.M. Purişkevici şi D.N. 
Sviatopolk-Mirski, toți de extrema dreaptă; P.N. Krupenski, PV. Sinadino şi 
moldoveanul Mihai Şoltuz; dintre moderați — armeanul Demianovici, neamţul 
Wagner, ruteanul Melenciuk. 

Caracterul pronunțat de dreapta al Dumei, atitudinea față de valorile ade- 
vărate ale culturii naţionale a poporului din Basarabia, pe care l-a avut repre- 
zentarea Basarabiei din a doua Dumă, ca rezultat al presiunii guvernului, se 
transformă într-un fenomen normal și constant la reprezentarea în a treia și 
în a patra Dumă, alese conform unei noi legi electorale din 1907. În urma pu- 
nerii în aplicare a acestei legi, în Basarabia nu puteau fi aleși decît numai po- 
liticienii de dreapta sau moderați, în tot cazul, cei ce erau gata de o colaborare 
strînsă cu guvernul. Au reușit să intre în a treia Dumă următoarele persoane: 
V.M. Purișkevici, PV Sinadino, P.N. Krupenski, preotul Ghepețki, A.K. Demi- 
anovici, Tretiacenko, Karavasile, Gulikin, un țăran reacționar, incult, însă bine 
povățuit de deputaţii dreptei şi Şmitov (decedat înainte de a călca pragul Du- 
mei). 

Lupta electorală pentru a patra Dumă a fost şi mai înverşunată. Chiar și Bi- 
serica s-a încadrat în această campanie. Episcopul Serafim, dorind să pătrundă 
în adunarea alegătorilor (electorilor) guberniali, a transformat clerul într-un 
instrument al luptei politice, iar bisericile au devenit locuri de manifestații elec- 
torale. Rolul hotăritor în această ofensivă electorală aparținea partidului aşa- 
zis al „centrului“, condus de A.N. Krupenski. Era în plină acţiune şi aparatul 
polițienesc. În a patra Dumă au intrat următoarele persoane: G.M. Blajievski, 
principele D.N. Sviatopolk-Mirski, PV. Sinadino, F.I. Senic, E.F. Surucean. Din 
cauza luptei pentru influența politică, care s-a încins între familia Krupenski şi 
V.M. Purișkevici, acesta din urmă nu a putut pătrunde în a patra Dumă decît 
ca deputat al guberniei Kursk, şi nu al Basarabiei. Cu alte cuvinte, reprezentan- 
ţii Basarabiei erau cu totul străini intereselor poporului băştinaş. 

Trecînd în revistă activitatea Dumei, inclusiv cea referitoare la Basarabia, 
nu putem găsi, din păcate, nicio decizie cît de cît importantă, în afară de legea 
din 1 iulie 1912 privitoare la ordinea de administrare a moșiilor mănăstirilor 
închinate şi de repartizare a veniturilor lor, care a normalizat exploatarea aces- 
tei gospodării mari şi a ameliorat situaţia țăranilor, arendaşi ai moşiilor respec- 
tive. Această chestiune a pornit din iniţiativa lui M.V. Purișkevici, membru în 

zemstva gubernială a Basarabiei, iar în Dumă a fost susținută mai ales de PY. 
Sinadino şi de preotul Ghepeţki. De fapt, acesta a fost rezultatul cel mai nota- 
bil al activităţii legislative a Dumelor pentru Basarabia la sfîrşitul dominaţiei 
ţariste asupra acestei provincii şi nici nu putea să fie altul în acea conjunctură 
internă. 

Plecînd de la cele spuse mai sus, putem face o concluzie generală. Trăsă- 
tura esenţială şi distinctivă a sistemului electoral rusesc, introdus în timpul 
evenimentelor de la 1905-1907 a fost, că apariţia, implementarea şi dezvoltarea 
lui s-a datorat strictamente conjuncturii politice de atunci. Așadar, la temelia 
primului parlament rusesc (Duma de Stat) a stat, în mare măsură, intenţia de 
a detensiona societatea în urma evenimentelor de la 1905, dar şi a înfringerii 
suferite de ruși în războiul cu Japonia. Apariţia parlamentului în Rusia poate 
fi privită doar într-o foarte mică măsură, drept rezultat obiectiv al dezvoltă- 
rii instituţiilor democratice (de exemplu, guvernarea orașelor și a zemstvelor). 
Această situație a determinat împuternicirile extrem de limitate ale Dumei și 
ale sistemului electoral al imperiului țarist, care excludea din corpul electoral 
majoritatea populaţiei, nu reflecta situaţia politică reală, nu putea asigura re- 
prezentativitatea parlamentului. Scopul real al acestor măsuri a fost să nu per- 
mită crearea adevăratelor instrumente democratice, să creeze numai impresia 
de atragere a populaţiei la actul guvernării." 

Deoarece finalitatea acestui sistem electoral era doar de a mima democra- 
tizarea instituţiilor statului, nu este de mirare că pretinsa intenţie de norma- 
lizare a situaţiei social-politice din Rusia de la începutul secolului al XX-lea 
a eşuat lamentabil. Chiar dacă apariția Dumei a contribuit la detensionarea 
parţială a situaţiei explozive din ţară şi la păstrarea autocrației, existenţa ei nu a 
fost de lungă durată, este vorba de numai 12 ani. Această situaţie era legată de 
faptul că parlamentul de la Sankt-Petersburg era păgubos nu doar sub aspectul 
reprezentativităţii, cît din punctul de vedere al funcţiilor şi prerogativelor legis- 
lative. Iar acele mici câştiguri realizate în anii 1905-1906 nu numai că nu au fost 
consolidate, dimpotrivă, s-a înregistrat un considerabil regres. Faptul că țarul 
Nikolai al II-lea nu se putea împăca chiar şi cu un parlament atit de slab, cum 
era pe atunci Duma, „condusă“ fățiș de el, ca şi inconsecvenţa Dumei însăşi, au 
contribuit inerent la năruirea şi prăbuşirea monarhiei în Rusia. 

4.6. Basarabia la 1917-1918 


Un nou impuls al procesului politic s-a produs în primăvara anului 1917, odată 
cu căderea regimului țarist şi acceptarea de către Guvernul Provizoriu a unor 
principii și valori democratice, inclusiv dreptul la libera exprimare şi dreptul 
de vot al cetăţenilor. După revoluţia din februarie 1917, lozinca Adunării Con- 
stituante, înaintată de prima revoluţie rusă, a revenit la ordinea zilei. 

Enunţată oficial de Guvernul Provizoriu în luna martie, ideea convocării 
Adunării Constituante a întregii Rusii a fost acceptată de toate păturile sociale 
din fostul imperiu țarist. Societatea nutrea speranța că Adunarea Constituan- 
tă, aleasă în mod democratic pe baza sufragiului universal, egal, secret şi liber, 
va fi unicul organ legislativ cu adevărat împuternicit să soluţioneze problemele 
cardinale ale timpului: problema păcii, cea a pămîntului, principiile organizării 
statale etc. Cu toate acestea, în atmosfera efervescentă a anului 1917, care ar 
putea fi considerat o perioadă de trecere de la autocraţie la democraţie, se ce- 
reau eforturi administrative, organizatorice, legislative şi mai mari din partea 
puterii provizorii de stat, care, din anumite cauze, obiective şi subiective, nu 
întotdeauna reușea să țină pasul cu cerinţele societăţii. 

Sistemul electoral utilizat în 1917, numit de unii şi de tranziţie, purta un 
caracter destul de progresist, fiind bazat pe principiile dreptului general, egal, 
direct şi secret, care în acel timp era încă nerecunoscut în multe state ale lu- 
mii. Femeile căpătau în premieră dreptul de vot. Sistemul nu era însă lipsit de 
deficienţe, printre care şi repartizarea imperfectă a circumscripţiilor electorale. 
Numai acest neajuns aducea prejudicii serioase principiului alegerilor egale. 

În Basarabia, marginalizată politic pînă la prăbuşirea ţarismului, după re- 
voluţia din februarie, graţie prezenţei trupelor militare în gubernie, s-au înfiri- 
pat secţii locale ale partidelor, au apărut noi formaţiuni politice, diverse uniuni 
profesionale, culturale, de binefacere etc. Aceste noi organe şi organizaţii se de- 
osebeau prin programele lor, prin viziunea asupra dezvoltării evenimentelor, 
prin metodele lor de muncă, însă toate forţele mai mult sau mai puţin afirmate 
pe arena vieţii publice din ținut aveau ca reper Adunarea Constituantă. În pre- 
să se dădeau explicaţiile de rigoare, pentru ca populaţia să înțeleagă sensul şi 
menirea adevărată a Constituantei. „Această Adunare va fi singurul așezămînt 
dătător de legi pentru așezarea formelor noi de viaţă şi a tuturor rînduielilor în 
ţări şi numai după ce îşi va aduce hotărîre se vor schimba toate rînduielile în 
țări şi se va hotărî şi treaba pămîntului“, citim într-o adresare către țărănimea 
din Basarabia, publicată în Cuvînt moldovenesc. 

Cu toate acestea, în primăvara şi vara anului 1917, problema Constituantei, 
din cauza tergiversărilor în elaborarea legilor corespunzătoare, nu figura încă 
printre preocupările cele mai stringente. 

Intenţionînd să construiască un stat bazat pe lege, Guvernul Provizoriu a 
început să-l ridice de jos în sus, adică să pornească de la formarea organelor 
locale. Alegerile în dumele orăşeneşti şi în zemstve, care s-au desfăşurat în Ba- 
sarabia pe data de 15 august, erau privite ca o repetiţie a viitoarelor alegeri în 
Constituantă, iar crearea unor organe locale de conducere democratică - drept 
o necesitate imperioasă pentru organizarea unor alegeri echitabile pentru înal- 
ta Adunare. La aceste alegeri au participat, în oraşul Chişinău, peste 27,3 de mii 
de alegători din cei peste 57,3 de mii, iar numărul de mandate în Duma orăşe- 
nească a fost distribuit conform rezultatelor alegerilor, după cum urmează: 
Blocul partidelor socialiste - 60 mandate; 

Uniunea partidelor creştine — 13; 
Organizaţia sionistă — 11; 
Organizaţia moldovenească unită - 6; 
Partidul Libertăţii Poporului - 6 ş.a. 

Succesul repurtat de gruparea organizaţiilor socialiste în alegerile în Duma 
orășenească (peste 15 mii de voturi) din Chişinău putea fi interpretat şi ca un 
pronostic aproximativ al rezultatelor luptei pentru viitoarele locuri în Aduna- 
rea Constituantă. Atît absenţa a circa 30 de mii de alegători la urnele de vo- 
tare pentru locale, cît şi proasta organizare a alegerilor, care nu s-au efectuat 
la timp, punea, evident, în pericol şi alegerile în Constituantă, fixate definitiv, 
printr-o hotărire a Guvernului Provizoriu din 9 august 1917, pentru ziua de 
13 noiembrie, iar convocarea Adunării Constituante - pentru ziua de 28 no- 
iembrie 1917. 

În luna martie, Guvernul Provizoriu a creat o comisie specială, împuterni- 
cită cu elaborarea proiectului Regulamentului pentru alegerile în Constituantă. 
Mai întîi, Regulamentul pentru alegerile în Adunarea Constituantă a stabilit 
cenzul de vîrstă pentru populaţia civilă la 20 de ani, iar pentru militari şi mai 
puţin — la 18 ani. 

De dreptul de vot se bucurau toți cetăţenii de vîrsta respectivă fără de- 
osebire de sex, confesiune, rasă, cu excepţia bolnavilor mintali, surdomuţilor, 
dezertorilor ş.a. Conform datelor statistice, aproximativ 100 de mii de alegători 
alegeau un singur deputat. Tot teritoriul Rusiei a fost divizat în 73 de circum- 
scripții electorale, care urmau să trimită în Adunarea Constituantă 700 de de- 
putaţi. 

Gubernia Basarabia a avut circumscripţia ei, în care alegerile urmau să 
se desfăşoare pe baza reprezentării proporţionale. În vara anului 1917, a fost 
alcătuită o comisie electorală centrală, în fruntea căreia Guvernul Provizoriu 
l-a numit pe F.F. Kokoșkin, secretar fiind desemnat N.N. Avinov. Misiunea 
principală a acestei comisii consta în pregătirea şi organizarea alegerilor în 
Adunarea Constituantă. În acelaşi timp, au început să fie create comisii de cir- 
cumscripţie. Cea din Chișinău și-a început activitatea la sfîrşitul lunii septem- 
brie în frunte cu L.E. Siținski. Comisarii de judeţe urmau să creeze comisiile 
electorale judeţene compuse din cîte doi judecători şi cîte doi membri ai con- 
ducerii orăşeneşti şi judeţene. Prerogativa de bază a comisiilor de judeţ consta 
în divizarea judeţelor în sectoare electorale, în aşa mod încît să cuprindă cîte 
2000 de alegători. 

Listele alegătorilor urmau să fie pregătite pînă la data de 3 octombrie 1917, 
ca pînă la 10 octombrie să fie expuse în sectoarele electorale, pentru ca cetățe- 
nii să ia cunoștință de ele. Iar listele militarilor urmau să fie prezentate pînă 
la 1 octombrie 1917. Pentru buna organizare a alegerilor, la dispoziţia comisiei 
electorale de circumscripție a fost pusă o parte din suma de bani necesară și 
două vagoane de hirtie. Urmau să fie găsite şi celelalte mijloace necesare pentru 
asigurarea cu cele necesare a peste 1,5 milioane de cetăţeni cu drept de vot. 

Conform Regulamentului adoptat de Guvernul Provizoriu, Basarabia tre- 
buia să aleagă în Adunarea Constituantă 13 deputaţi. Același Regulament pre- 
vedea şi modalitatea de înaintare a candidaţilor. Aşa spre exemplu, 100 de ale- 
gători aveau dreptul să propună pentru alegeri o listă proprie cu 13 candidaţi. 
Aceste liste trebuiau să fie prezentate comisiei electorale de circumscripție pen- 
tru înregistrarea oficială nu mai tîrziu de 13 octombrie 1917. 

Adoptarea Regulamentului pentru alegeri şi fixarea termenilor scrutinu- 
lui şi convocării Adunării Constituante a dat o orientare clară şi mai coerentă 
activităţii forțelor politice din ținut. Toate forțele politice s-au angajat în cam- 
pania electorală pentru Adunarea Constituantă. Ca şi în alegerile locale, unele 
forțe politice au utilizat cu succes tactica „blocurilor electorale“, implementată 
de organizaţiile socialiste în alegerile municipale, fiecare dintre formațiunile 
social-politice din Basarabia asumîndu-şi obligația de a promova lista proprie 
de candidaţi. Din 18 liste care au fost prezentate iniţial, comisia electorală de 
circumscripție a înregistrat numai 13. 

În alte circumscripţii din Rusia, de pildă în Samara, au fost înaintate 95 
de liste, în Volîn — 30, în Viatka - 27. Numărul din Basarabia (13) era aproa- 
pe de cifra medie pe țară (15). Listele prezentate pentru alegerea în Adunarea 

Constituantă pot fi grupate convenţional după mai multe criterii, inclusiv so- 
cial-politic, naţional, profesional şi geografic. Chiar de la bun început, ca și în 
majoritatea regiunilor Rusiei de după revoluţie, viaţa social-politică în Basara- 
bia evolua sub lozincile cele mai importante ale timpului, care exprimau esența 
problemelor: „Toată puterea în mîinile Adunării Constituante!“, „Pămînt ţă- 
ranilor!“, „Pace democratică fără anexiuni şi contribuţii!“. Odată cu constitu- 
irea unei mișcări naţionale şi cu apariţia Partidului Naţional Moldovenesc la 
începutul lui aprilie 1917, mişcarea de emancipare naţională din Basarabia a 
cunoscut o nouă amploare. Ideile de bază ale PNM deveneau un adevărat gene- 
rator al spiritului de emancipare naţională. Ele puteau fi rezumate la cererea de 
autonomie pentru Basarabia, de organ electiv - Sfatul Țării şi de la şcoală na- 
ţională ş.a. Ideile acestea şi-au găsit imediat susţinători în rîndurile basarabe- 
nilor reprezentînd diferite clase sociale. Aspiraţiile şi adeziunile basarabenilor 
s-au manifestat în cadrul unui șir de adunări, mitinguri şi congrese guberniale 
ale preoțimii, învăţătorilor, ostaşilor moldoveni, cooperatorilor, țăranilor ş.a. 
desfăşurate începînd cu primăvara anului 1917. 

Organizațiile și uniunile incluse în campania preelectorală pledau pentru 
anumite platforme social-economice, politice şi naţionale. Congresul gubernial 
al țăranilor a desemnat 14 candidaţi (al 14-a — de rezervă) la alegerile în Adu- 
narea Constituantă, și anume, pe I.C. Inculeţ, adjunctul comisarului guber- 
nial, pe PV. Erhan, preşedintele Comitetului executiv gubernial al Sovietului 
de deputaţi al țăranilor, pe T.V. Catoros, ofiţer, pe V.M. Rudiev, preşedintele 
adjunct al Comitetului executiv gubernial, pe PV. Cojocari, ofițer, membru al 
Comitetului executiv central moldovenesc al Sovietului de deputaţi al soldați- 
lor, marinarilor și ofiţerilor, pe I.I. Stepanov, membru al Comitetului executiv 
central al Sovietului de deputaţi al țăranilor din toată Rusia, pe St.V. Arman, 
membru al Comitetului executiv gubernial, pe P.N. Halippa, redactorul ziaru- 
lui Cuvînt moldovenesc, pe I.M. Tihohod, agricultor, membru al Comitetului 
executiv gubernial, pe N.G. Budnicenko, agricultor, membru al Sovietului, pe 
Gh.V. Pintea, ofițer, preşedintele Comitetului Central Militar Moldovenesc, pe 
Diaconovici, politehnician, membru al Sovietului, pe I.G. Berlinski, agricultor, 
membru al Sovietului, pe F. Nikitiuk, învăţător. 

Eteroclită sub aspect naţional şi social, lista nr. 1 nu era omogenă nici în 
ceea ce priveşte convingerile politice ale candidaţilor, printre care erau şi mem- 
bri ai partidului eser (Inculeţ, Arman) şi ai Partidului Naţional Moldovenesc 
(Halippa), şi ai Comitetului Central Militar Moldovenesc (Cojocari, Pîntea). 
Însă ceea ce-i caracteriza pe toți era buna înțelegere a intereselor țăranilor, care 

au fost puse mai presus decit cele de partid, fapt ce le-a permis candidaţilor să se 
situeze pe o platformă comună. O parte dintre aceştia au contribuit substanţial 
şi la deschiderea şedinţelor Sfatului Ţării din 21 noiembrie 1917. Mai important 
este că aceasta a jucat un anumit rol în campania lor electorală, sporind autori- 
tatea candidaților în ochii ţărănimii. 

După răsturnarea Guvernului Provizoriu de către bolşevici, act ce nu a fost 
salutat de reprezentanţii țărănimii, Comitetul executiv gubernial al Sovietului 
de deputaţi al țăranilor şi-a confirmat poziţia sa anterioară referitoare la nece- 
sitatea formării unui guvern socialist omogen care, pînă la convocarea Consti- 
tuantei, să promoveze o politică mai consecventă. 

O altă forță politică influentă în Basarabia, Organizaţia socialiștilor revo- 
luţionari, canalizîndu-şi eforturile în direcţia luptei pentru mandatele de de- 
putaţi, în conformitate cu programul de partid, milita pentru convocarea în 
timp util a înaltei Adunări, care să decreteze, în primul rînd, instituirea repu- 
blicii democratice și socializarea pămîntului. De altfel, concepţia eserilor din 
ținut a fost expusă mai pe larg şi la congresul al II-lea gubernial al acestora din 
18-20 noiembrie 1917, la care s-a cerut „înlocuirea imediată a guvernului ires- 
ponsabil bolşevic de către o putere socialistă omogenă împuternicită de întrea- 
ga democraţie revoluţionară“, în care reprezentanţii partidului bolşevic ar fi 
fost admiși numai „în mod personal“. Sarcinile noii autorităţi constau în „poli- 
tica energică în scopul încheierii neapărate a păcii democratice, în transmiterea 
pămîntului sub egida comitetelor agrare democratizate, în restabilirea deplină 
a libertăţilor cetăţeneşti, în lupta cu contrarevoluţia şi anarhia şi convocarea la 
timp a Adunării Constituante“. În viziunea eserilor, numai Adunarea Constitu- 
antă - „izvorul adevărat al puterii poporului“ — era în drept „să încheie pacea, 
să consolideze şi să lărgească toate cuceririle revoluţiei ruse“. 

Observăm un fenomen destul de interesant în această campanie electorală 
pentru Adunarea Constituantă din 1917. Reprezentanţii socialiștilor revoluţio- 
nari, dar și ai altor partide de aceeaşi factură, necunoscînd îndeaproape obice- 
iurile, tradiţiile şi grijile localnicilor, neposedînd limba populaţiei majoritare, 
care recunoștea mai mult autoritatea Sovietului ţărănimii și a Partidului Na- 
tional Moldovenesc, se străduiau să cucerească cel puţin simpatia populaţiei 
nemoldovenești, adică mizau pe votul etnic. De altfel, în campania electorală, 
eserii recomandau detaşamentelor lor de agitatori să desfăşoare munca de agi- 
taţie „cu preponderență printre soldaţi“. Pentru grupurile etnice de pe teritoriul 
Basarabiei, eserii cereau dreptul „la formarea unităţilor autonome cu indepen- 

denţă deplină în limitele cultural-naţionale“. Aceste cerinţe fuseseră discutate 
şi formulate la Congresul Militar Moldovenesc din 20-27 octombrie 1917.”6 
Conformîndu-se situaţiei, eserii au salutat întemeierea Sfatului Țării, dar au 
subliniat caracterul provizoriu al acestui organ, ce trebuia mai apoi să fie ales 
prin vot de populaţia matură din ţinut pe baza reprezentării proporţionale. 


4.7. Alegerea Sfatului Ţării 


Dacă pentru alegerea Adunării Constituante era utilizată legislația Guvernului 
Provizoriu, apoi pentru alegerile în organul gubernial, Sfatul Țării, a fost ela- 
borată o legislaţie specială reieşind din situația social-politică şi demografică 
a Basarabiei. Din cauza că organizaţiile militare erau numeroase, Comitetul 
Central Executiv Militar Moldovenesc, constituit în iulie la Chişinău, a hotărît 
convocarea unui congres al organizaţiilor militare ce reprezentau populația Ba- 
sarabiei pe fronturile Primului Război Mondial. Numărul total este estimat la 
300 000-350 000 de ostaşi mobilizați, care se aflau în garnizoanele din Odesa, 
Kiev, Nikolaev, Iaşi etc. Congresul a avut loc între 21 şi 27 octombrie la Chişi- 
nău. La congres au participat aproape 1000 de delegați, care au fost anunțați 
prin intermediul ziarului Soldatul moldovean. 

Tot aici s-a decis şi modalitatea de alegere a Sfatului Țării (chiar au fost 
aleși primii 44 deputaţi), iar ca principiu de bază a fost luată structura națio- 
nală a Basarabiei şi reprezentarea partidelor politice şi a organizaţiilor obşteşti 
în gubernie. Fiecare partid politic, grup social, mişcare națională, cooperatis- 
tă, studenţească, feministă, uniune de breaslă, societate culturală etc. aveau un 
anumit număr de mandate în Sfatul Țării. 

Congresul a mai desemnat un birou special pentru organizarea Sfatului Ță- 
rii în frunte cu Vasile Ţanţu. Acest birou a repartizat cele 36 de mandate pentru 
reprezentanţii minorităților în felul următor: 10 - ucrainenilor, 10 - evreilor, 
2 - romilor, 2 - nemților, 5 - velikoruşilor, 2 - bulgarilor, 1 - găgăuzilor, 
1 — armenilor, 1 - grecilor. Organizațiile militare din Odesa au obţinut 4 lo- 
curi, Liga democrat-creştină a femeilor — un loc, Sovietul de deputaţi al munci- 
torilor şi soldaţilor — 3 locuri, PNM - 3 locuri, asociaţia ziariştilor — un loc etc. 
În total, au fost repartizate 195 de mandate. 

Chiar dacă această lege nu era perfectă, totuşi, în condiţiile Basarabiei, situ- 
ată în apropierea locului de desfăşurare a acțiunilor militare, cu zeci şi sute de 


Me Cf. Crestomaţie la istoria românilor (1917-1992), ediţie alcătuită de M. Cernencu, 
A. Petrencu, I. Şişcanu, Chişinău, 1993, p. 22. 

mii de militari dislocaţi în provincie, pe fundalul dezintegrării frontului român 
al armatei ruse şi al consecințelor nefaste pe care le aveau aceste fenomene, ea 
permitea organizaţiilor social-politice, asociaţiilor profesionale, etnoculturale 
să-şi delegheze reprezentanţii în organul suprem al guberniei. 


4.8. Basarabia în componenţa României (1918-1940). 
Evoluţia sistemului electoral 


După Primul Război Mondial au fost efectuate schimbări radicale în sistemul 
electoral românesc. Pe 3/16 noiembrie 1918 a fost adoptat decretul lege privind 
votul universal (dar numai pentru bărbaţi), egal, direct, secret şi obligatoriu, 
iar în 1923 era promulgată Constituţia care va consfinţi regimul politic din Ro- 
mânia, şi anume democraţia parlamentară. De fapt, decretul lege privind votul 
universal a lichidat sistemul bipartitist instaurat în România după adoptarea 
Constituţiei din 1866. Astfel s-a ajuns la un sistem pluripartitist, de dreptul de 
vot bucuriîndu-se de acum înainte circa trei milioane de cetăţeni, o cifră mult 
mai mare decit cea înregistrată pînă la adoptarea acestei legi. A fost anulat sis- 
temul cenzitar şi de colegii. Pe baza noilor legi electorale, guvernele vor orga- 
niza și cîştiga alegerile, lupta politică fiind, în esenţă, dintre Partidul Naţional 
Liberal şi Partidul Ţărănesc (din 1926 - Partidul Naţional Ţărănesc). Aşa spre 
exemplu, în alegerile din 12 decembrie 1928 pentru Adunarea Deputaţilor şi în 
cele din 15-19 decembrie pentru Senat, Partidul Naţional Țărănesc a întrunit 
77,76% din voturile pe ţară, cel mai mare succes obținut vreodată de un partid 
politic din România. 

În vederea alegerilor parlamentare fixate pentru 20 decembrie 1937, la su- 
gestia regelui Carol al II-lea (1930-1940), Gheorghe Tătărescu a încheiat un 
cartel electoral cu Partidul German şi cu Frontul Românesc (Alexandru Vai- 
da-Voevod), organizaţii cu vădită orientare de dreapta. Acest cartel a provocat 
nemulțumiri în sînul Partidului Naţional Liberal, unele organizaţii judeţene 
refuzînd să-l accepte. Cartelul electoral, cît şi Pactul de neagresiune electorală 
(Partidul Naţional Țărănesc, Partidul Agrar, gardiştii şi gruparea liberală con- 
dusă de Gheorghe Brătianu) au compromis partidele „istorice“ şi au produs de- 
rută în rîndul electoratului, ceea ce a avut ca efect o pulverizare a forțelor care 
se pronunţau pentru menţinerea regimului democratic. 

Constituţia din 1923, care prelua, de fapt, textul legii fundamentale din 
1866, prevedea, în art. 33: „Toate puterile statului emană de la naţiune, care 
nu le poate exercita decît numai prin delegaţiune şi după principiile şi regulile 

aşezate în Constituţiunea de față“. Ea avea la bază principiul separării puterilor 
în stat în putere legislativă, putere executivă şi putere judecătorească: „Puterea 
legislativă se exercită în colectiv de Rege şi Reprezentaţiunea Naţională. Repre- 
zentațiunea Naţională se împarte în două Adunări: Senatul şi Adunarea Depu- 
taţilor“. 

Totodată, se făcea precizarea că „membrii Adunărilor reprezintă națiunea“ 
(art. 42). Adunarea Deputaţilor se compunea din deputaţi aleşi de cetăţenii ro- 
mâni majori, prin vot universal, egal, direct, obligatoriu şi secret pe baza repre- 
zentării minorităţilor. 

Legislaţia electorală prevedea ca dreptul de vot, precum şi drepturile politice 
în general, să fie acordat numai bărbaţilor care au atins majoratul (de la 21 de 
ani în sus). Pentru a fi eligibil în Adunarea Deputaţilor, potrivit Constituţiei din 
1923, se cerea: să fii cetățean român, să ai exerciţiul drepturilor civile şi politice, 
să ai vîrsta de 25 de ani împliniţi, să ai domiciliul în România. Senatul se compu- 
nea din senatori aleși şi senatori de drept. Prima categorie era aleasă de cetățenii 
români care aveau vîrsta de 40 de ani împliniţi, precum şi de membrii consiliilor 
judeţene și de membrii consiliilor comunale şi urbane (cîte unul din fiecare ju- 
deț), de membrii Camerelor de Comerţ, de Industrie, de Muncă şi de Agricultură 
- cîte unul din fiecare circumscripție şi pentru fiecare categorie; în acelaşi timp, 
fiecare Universitate delega cîte un senator, ales prin votul profesorilor. 

Erau membri de drept ai Senatului, în virtutea înaltei situaţii deținute în 
stat şi în Biserică, moștenitorul tronului (de la vîrsta de 18 ani împliniţi, cu 
drept de vot deliberativ de la vîrsta de 25 de ani împliniţi), preşedintele Aca- 
demiei Române, mitropolitul țării, episcopii eparhioţi ai Bisericii Ortodoxe 
Române şi Bisericii Greco-Catolice, conducătorii confesiunilor recunoscute de 
stat, cîte unul de fiecare confesiune, dacă au fost aleşi sau numiţi conform le- 
gilor ţării şi reprezentau un număr de peste 20000 de credincioşi, precum şi 
reprezentantul superior religios al musulmanilor din Regat. Putem menţiona 
şi faptul că mandatul acestor senatori înceta odată cu calitatea sau demnitatea 
pe care le-o atribuia dreptul. La fel, legea prevedea şi faptul că senatori de drept 
puteau să devină foştii prim-miniştri şi miniştri, foştii preşedinţi ai corpurilor 
legislative care au exercitat această demnitate cel puţin în cursul a opt sesiuni 
ordinare, foștii senatori şi deputaţi aleşi în cel puţin zece legislaturi indepen- 
dent de durata lor, foştii prim-preşedinţi ai înaltei Curți de Casaţie şi Justiţie 
care au ocupat această funcție sau pe cea de preşedinte la Casaţie timp de cinci 
ani, generalii în rezervă și în retragere, cei care au exercitat comanda unei ar- 
mate în fața inamicului, ca titulari, timp de cel puţin trei luni, cei care au înde- 

plinit funcţia de şef al Marelui Stat Major sau de inspector general de armată 
(comandant de armată), în timp de pace, cel puţin patru ani, foştii preşedinţi 
ai Adunărilor Naţionale de la Chişinău, Cernăuţi şi Alba Iulia, care au declarat 
Unirea cu România. 

Creşterea numărului senatorilor de drept a făcut ca interesul partidelor po- 
litice pentru acest corp legiuitor să fie scăzut. În practică, lupta electorală s-a 
desfăşurat, în principal, pentru obţinerea unui număr cît mai mare de locuri în 
Adunarea Deputaţilor, care reflecta situaţia reală a rezultatelor înregistrate la 
urne. lar durata mandatului, atît al deputaţilor, cît şi al senatorilor, era de patru 
ani. 

Legea electorala din 27 martie 1926 a sporit numărul senatorilor de drept 
pe contul preşedintelui Consiliului Dirigent din Ardeal. Elementele noi intro- 
duse de această lege se refereau la centralizarea rezultatelor şi repartiția manda- 
telor. Dacă pînă atunci acestea se centralizau la nivel de judeţ, fiind proclamaţi 
aleşi candidaţii care au întrunit cel mai mare număr de voturi, noua lege sta- 
bilea că voturile se centralizează la nivelul țării şi apoi se calculează procentul 
obţinut de fiecare partid în parte, raportat la numărul total al votanţilor din 
întreaga țară. Gruparea politică ce obținea cel mai mare număr de voturi, dar 
nu mai puţin de 40% față de celelalte grupări, era declarată grupare majoritară, 
iar celelalte grupări - minoritare. Pragul electoral era stabilit la cota de 2%, 
dar legea admitea şi o excepţie: se preciza că, din numărul total al mandatelor 
stabilit pe întreaga ţară, se reduceau mandatele atribuite grupărilor minoritare 
în circumscripțiile unde acestea au întrunit majoritatea absolută, chiar dacă pe 
întreaga țară nu au obținut cele 2%. Ceea ce rămînea din numărul lor total se 
repartiza astfel: gruparea majoritară primea jumătate din numărul mandatelor, 
iar cealaltă jumătate se împărțea între toate celelalte grupări, inclusiv cea ma- 
joritară, proporţional cu procentele de voturi obținute de fiecare dintre ele. În 
cazul în care nicio grupare nu se declara majoritară, mandatele se împărțeau 
între toate grupările proporţional cu procentul obţinut de fiecare dintre ele. În 
total, erau 387 de deputaţi şi 254 de senatori (dintre care 113 aleşi de colegiul 
universal). Această lege afecta egalitatea votului, deoarece puterea de desem- 
nare a votului dat grupării majoritare era mai mare decit a celui dat grupărilor 
minoritare. Spre exemplu, în alegerile parlamentare din 1932, gruparea majo- 
ritară a fost Partidul Naţional Țărănesc, care a întrunit 40,3% din totalul vo- 
turilor. Prin aplicarea primei majoritare, acest partid a primit 274 mandate, în 
timp ce grupările minoritare, dar care obținuseră aproape 60% din voturi, au 
primit doar 113 mandate. 

asarabia a avut în organul legislativ următoarea reprezentare: 

septembrie 1919. Partidul Ţărănesc din Basarabia - 72 locuri, pe locul 3 
după PNR cu 169 şi PNL cu 103 locuri. Celelalte 165 de locuri le împăr- 
teau 11 formaţiuni reprezentate în parlament. 

martie 1920. Partidul Ţărănesc din Basarabia, pe locul 4 cu 23 de locuri 
în parlament. 

martie 1922. Partidul Ţărănesc din Basarabia, pe locul 4 cu 22 de locuri 
în parlament. 

4 iunie 1926. Partidul Poporului - cu 52,3% ori 29 de locuri, Blocul Naţi- 
onal Ţărănesc - cu 27,73% ori 69 de locuri. 


Deşi tensiunea politică din anii 1928-1933 şi 1933-1937 a fost mare, ale- 
gerile parlamentare din decembrie 1937 s-au desfăşurat fără incidente majore. 
Elementul de bază ce caracteriza procesul electoral l-a constituit atmosfera de 
confuzie şi de neîncredere în capacitatea și posibilitatea reală a partidelor poli- 
tice de a conduce țara. 

Pe 30 decembrie au fost publicate în Monitorul oficial următoarele rezulta- 


tells: 


Nr. 


|__1 JPartidul Naţional Liberal 1.103 353 35,92 
Partidul Naţional Țărănesc 626 612 20,40 


2 
3 |Partidul Totul pentru Țară 


Nr. de voturi puper] 


Nr. de deputați 


Gruparea politică 


478 368 „15,58 


Partidul Naţional Creştin 281 167 
Partidul Maghiar 136 139 19 
Partidul Naţional Liberal (Gh. 119 361 


Brătianu) 
Partidul Ţărănesc Radical 
Partidul Agrar 


69 198 


Partidul Evreiesc 


Partidul Poporului German 
Partidul Social Democrat 


Partidul Poporului 


Frontul Muncii 


Alte 53 de grupări şi candidaţi 
independenţi 


17 Cf. loan Scurtu, Gheorghe Buzatu, Istoria românilor în secolul XX (1918-1948), 


Bucur 


eşti, 1999, p. 121-169, 


u8 Idem, p. 333. 

Consecințele acestui scrutin pentru întregul sistem politic, constituit în 
anii de după Primul Război Mondial, a fost devastator. Alegerile parlamentare 
din 20 decembrie 1937 au consemnat falimentul sistemului de guvernare prin 
partidele politice. Mai întîi, guvernul a pierdut alegerile. Chiar cumulînd rezul- 
tatele obținute de cele două partide liberale, acestea nu atingeau pragul necesar. 
În aşa fel, niciun partid politic n-a obţinut 40% din totalul voturilor pentru a 
beneficia de prima majoritară și a putea constitui noul guvern. Mişcarea Legio- 
nară a înregistrat, cu 15,58 %, un succes impunător, reuşind să obţină aproape 
o jumătate de milion de voturi. Acest fenomen constituie mărturia reală a fap- 
tului că o bună parte a electoratului pierduse încrederea în partidele democra- 
tice şi dorea o schimbare de regim. Tot acestor fenomene se datorează şi faptul 
că s-a impus, în acest scrutin, și Partidul Naţional Creştin, care obținuse un re- 
zultat bun, reuşind să cîştige mai multe voturi decît au adunat împreună LANC 
şi Partidul Naţional Agrar în 1932 şi în 1933. A devenit evidentă și erodarea 
partidelor democratice, care nu au fost în stare să menţină echilibrul politic în 
țară, deoarece alegerile au consemnat o orientare spre dreapta a electoratului 
român, circa 25% dintre alegători votind pentru partidul Totul pentru Țară şi 
Partidul Naţional Creştin. Acest număr era mai mare decît cel acumulat de 
Partidul Naţional Țărănesc nouă ani în urmă (peste 77%). La fel, mai poate fi 
menţionat și faptul că Partidul Social Democrat înregistra al doilea eşec conse- 
cutiv (după cel din 1933), ceea ce arată că politica sa nu era eficientă. 

Carol al II-lea a fost principalul beneficiar al pactului de neagresiune, care 
a creat confuzie în rîndul electoratului. Desigur, înfrîngerea cabinetului Tătă- 
rescu a fost o lovitură grea pentru rege. Însă Carol al II-lea a avut abilitatea 
politică necesară de a profita de noua conjunctură politică pentru a impune 
soluția cea mai convenabilă pentru el și pentru gruparea pe care o reprezenta. 
Încă înainte de a se comunica rezultatul alegerilor, Carol al II-lea a început ma- 
nevrele pentru a găsi formula care să-i convină, fără a mai recurge la obişnuite- 
le consultări politice. 

Guvernul lui O. Goga nu era un guvern naţional creştin, deoarece minis- 
terele cheie — Internele, Justiţia, Externele — au fost încredințate unor persoane 
care nu făceau parte din acest partid sau care abia se înscriseseră. Prin nu- 
mirea lui Goga la putere, regele şi-a atins mai multe obiective. În primul rînd 
a dat satisfacţie curentului de dreapta, dar a evitat antrenarea la guvernare a 
legionarilor. În al doilea rînd, noul preşedinte al Consiliului de Miniştri era un 
adversar înverşunat al lui Iuliu Maniu, astfel că lupta împotriva acestuia avea să 
continue la cote şi mai ridicate. În al treilea rînd, prin includerea lui Armand 

Călinescu în guvern, regele a produs o ruptură în rîndul Partidului Naţional 
"Țărănesc, slăbindu-i poziţiile politice. Pe de altă parte, regele era sigur că în 
fruntea Ministerului de Interne se afla un om energic şi profund ostil mişcării 
legionare. Desemnarea lui Istrate Micescu în calitate de ministru de Externe 
semnifica decizia regelui de a continua politica tradițională a României, orien- 
tată spre Franţa și Marea Britanie, dar şi dorința de ameliorare a raporturilor 
cu Italia și Germania. Guvernul Goga nu reprezenta un partid sau o coaliție de 
partide, ci era expresia voinţei regale. De altfel, într-o declaraţie făcută presei, 
Carol al II-lea a spus: „Este guvernul meu şi trebuie să aibă aprobarea mea. În 
ziua cînd nu aş fi mulțumit de felul cum guvernează, voi cere o schimbare“. 
Aceasta însemna că, la un anumit moment, putea interveni o răsturnare de si- 
tuaţie. Şi aceasta s-a produs. Prin adoptarea Constituţiei din 1938 a fost instau- 
rată dictatura regală. 


4.8.1. Constituţia din 1938 şi noul sistem electoral 


Adoptarea Constituţiei a adus şi schimbarea esenţială a sistemului electoral. 
Cu toate că în Constituţia din 1938 era înscris faptul că „toate puterile statului 
emană de la națiunea română, acestea neputind fi exercitate decît prin delegaţie 
şi după regulile constituționale“, în realitate, regele era unicul conducător!” Se 
menținea instituţia tradiţională a democraţiei şi anume structura bicamerală: 
Adunarea Deputaţilor şi Senatul. Astfel, prin art. 61, Adunarea Deputaţilor a 
fost constituită din deputaţii aleşi de cetăţenii români care aveau vîrsta de 30 
de ani împliniţi și practicau efectiv o îndeletnicire, intrind în vreuna din urmă- 
toarele trei categorii: 1. agricultura şi munca manuală; 2. comerțul şi industria; 
3. ocupaţiuni intelectuale. Alegerile se făceau prin vot secret, obligator şi expri- 
mat prin scrutin uninominal, în circumscripţii care urmau să asigure repre- 
zentarea felului de îndeletnicire a alegătorilor. Legea electorală urma să fixeze 
circumscripțiile şi să stabilească, după normele amintite mai sus în condiţiile 
cerute pentru a fi alegător, pentru bărbaţi și femei, incapacităţile, decăderile, 
incompatibilităţile, procedura votării şi garanţiile libertăţii alegerilor, precum 
şi numărul deputaţilor. Iar durata mandatului era stabilită pentru un termen 
de şase ani. 

Dreptul la vot îl aveau doar persoanele care făceau parte din categoriile 
profesionale, circumscripțiile electorale fiind constituite în aşa fel încît „să asi- 
gure reprezentarea felului de îndeletnicire a alegătorilor“. Prin Legea electorală 


"5 Idem, p. 344-346. 

pentru Adunarea Deputaților şi Senat din 9 mai 1939, se acorda drept de vot 
pentru alegerea deputaților şi femeilor, precizîndu-se însă că „femeile nu sînt 
eligibile în Adunarea Deputaților“. 

Conform Constituției din 1938, Senatul se compunea din senatori numiți 
de rege, din senatori de drept şi din senatori aleşi cu vot obligator, secret şi ex- 
primat prin scrutin uninominal de membrii corpurilor constituite în stat, în 
numărul şi condiţiile — pentru alegători şi eligibili, bărbaţi şi femei - ce se vor 
stabili prin legea electorală. Proporția senatorilor numiţi în raport cu cei aleși 
este de jumătate, după cum prevedea art. 63. Senatorii numiţi erau stabiliți de 
către rege după bunul său plac, deoarece nici Constituţia, nici Legea electora- 
lă nu dispunea de un criteriu exact pentru numirea lor. În ultimul aliniat al 
art. 63 se preciza doar faptul că senatorii numiţi vor fi în raport de 50 la sută 
cu cei aleşi. Totuşi Legea electorală din 1939 a stabilit că „numărul lor este 88, 
adică egal cu acela al senatorilor aleşi“. 

Senatorii de drept erau principii familiei regale. În aşa fel, regele îşi asigura 
majoritatea în Senat prin cele două categorii de senatori — cei numiţi de rege şi 
cei de drept. Senatorii, care făceau parte din cea de-a treia categorie erau aleși 
după acelaşi criteriu ca și deputaţii. La vot puteau veni „numai acei cetăţeni 
care erau membri în organele de conducere ale corpurilor constituite în stat 
dintre cele trei categorii de îndeletniciri prevăzute de Constituţie“. Prin art. 10 
şi 11 din Legea electorală, femeile puteau alege şi puteau fi alese în Senat. 

Activitatea legislativă se exercita de către rege prin intermediul Parlamen- 
tului, ceea ce a dus la transformarea legislativului într-un organ de discutare şi 
de votare a proiectelor propuse de executiv şi, implicit, de rege. 

Cu toate că s-a stăruit asupra noului sistem electoral, în luna martie 1938 
regele dizolvă partidele, agenți importanţi ai procesului politic. 


4.9. Sistemul electoral sovietic în RSSM 


Sistemul electoral sovietic din perioada zisă a „dictaturii proletariatului“ (anii 
1917-1937) s-a constituit, de la bun început, pe principii inegale — o continuare 
a practicilor sovietelor revoluţionare, care se bazau pe lipsirea de drepturi elec- 
torale a „claselor exploatatoare“, cît şi pe reprezentarea inechitabilă a populaţiei 
de la sate şi oraşe. La fel, existau şi alegeri indirecte ce se efectuau în mai multe 
etape (de exemplu, pentru constituirea Sovietului Suprem), ceea ce amintea de 
sistemul electoral din timpul autocrației țariste. Alegeri directe se realizau doar 
în verigile de jos, pentru sovietele de gradul III (adică pentru cele locale). În așa 

fel, sistemul electoral nu corespundea principiilor programatice ale partidului 
bolşevic, care prevedeau alegeri generale, directe şi egale. Sistemul acesta a fost 
aplicat şi în RASSM în anii 1924-1937. 

Introducerea sistemului totalitar sovietic în Basarabia a început odată cu 
extinderea legislaţiei URSS, inclusiv a celei electorale, asupra teritoriului RSSM. 
Potrivit Constituţiei sovietice din 1936, legile URSS aveau o putere egală pe te- 
ritoriul tuturor republicilor unionale. În cazul unor deosebiri dintre legea unei 
republici unionale şi legea unională generală, se aplica aceasta din urmă. Fieca- 
re cetățean al unei republici unionale era considerat și cetățean al URSS, pen- 
tru toți cetăţenii URSS fiind stabilită o cetățenie unională unică. 

Sistemul electoral al așa-numitei epoci a „socialismului dezvoltat“ (anii 
1937-1989), stabilit în legătură cu „schimbarea structurii sociale“ a societăţii în 
urma lichidării claselor „antisocialiste“, s-a întors la principiile votului general, 
direct şi secret, păstrind bastionul regimului totalitar — sistemul unipartitist, 
adică existența şi activitatea unui singur partid. De menţionat că toate prevede- 
rile democratice ale acestui sistem erau anulate prin lipsa alegerilor bazate pe 
principiul alternativei, care se manifesta nu numai prin renunțarea la pluripar- 
titism, dar şi prin practica înaintării unui singur candidat într-o circumscripție 
electorală. Alegătorii nu numai că votau acest unic candidat, dar şi înregistrau 
indici fantastici de prezență la urnele de vot — 99% şi mai mult. În mod formal, 
legea permitea posibilitatea înaintării într-un „okrug“ (circumscripție) a mai 
multor candidaţi, dar la modul practic se înainta un candidat de la aşa-numitul 
„bloc al comuniștilor şi al celor fără de partid“. Dacă în prima etapă sovietele 
mai aveau o anumită putere, apoi în cea de-a doua toată puterea a fost mono- 
polizată de Partidul Comunist. 

Pe 10 noiembrie 1940 a fost convocată Sesiunea a IV-a a Sovietului Suprem 
al RASSM, la care s-a adoptat Legea cu privire la alegerile în Sovietul Suprem 
al RSSM şi în Sovietul Suprem al URSS pe baza Constituţiei staliniste din 1936. 
De fapt, Sovietul Suprem al RASSM nu era un organ reprezentativ, deoarece 
nu avea în componența sa locuitori de pe teritoriul Basarabiei. Data alegerilor a 
fost fixată pentru 12 ianuarie 1941. 

Alegerile au purtat un caracter pur formal. De ce? Răspunsul vine de la 
sine. Acest tip de alegeri era formal pentru că: 

- în fiecare circumscripție candida o singură persoană (cum poţi alege... 

dintr-unul?); 

- nu a existat un „bloc popular“, deoarece numai PC(b)M putea înainta 

candidaţi; 

- lozincile despre dreptul universal, direct, secret, originea socială etc. 
purtau, de asemenea, un caracter formal; 

- de teama unor noi deportări şi arestări, sub teroarea ideologică bolşevi- 
că, după ce au plecat din Basarabia peste zece mii de profesori, jurişti, 
medici, o rezistenţă cît de cît organizată a localnicilor era, practic, im- 
posibilă; 

- era interzisă orice critică la adresa candidaţilor; 

- la alegerile din 12 ianuarie 1941 au participat 99,6 % din numărul total 
de alegători (1 526 000 de oameni); 

- pentru comuniști şi candidaţii lor au votat 99,5%; 

- au fost aleşi 266 de deputaţi: 81 de muncitori, 94 de țărani, 91 de funcţi- 
onari de partid şi de stat; 

- 65% erau comuniști, iar ceilalți — „fără de partid“; 

=- comuniștii constituiau 1,56% din populaţie şi 65% din deputaţi; 

În aceste condiţii s-au desfășurat toate alegerile în organele sovietice de stat 
pe parcursul următorilor cincizeci de ani. Ce-i drept, au mai fost schimbate 
unele noțiuni, dar nu şi esența sistemului electoral sovietic. Aşa spre exemplu, 
pe 7 octombrie 1977 (Constituţia RSSM, asemănătoare întru totul celei unio- 
nale, a fost adoptată de Sovietul Suprem al RSSM la mijlocul lui aprilie 1978) 
a fost adoptată o altă Constituţie a URSS, care a lăsat intact sistemul sovietic 
anterior, cu excepţia lustruirii unor denumiri şi noţiuni. Capitolul 13 al Con- 
stituției era consacrat elementelor de bază ale acestui sistem electoral. Art. 95 
prevedea că alegerea deputaţilor în toate sovietele de deputaţi ai poporului se 
efectuează pe baza dreptului universal, egal, direct şi secret. Iar art. 96. declara 
alegerile universale, cu-alte cuvinte toţi cetățenii din URSS care au atins vîrsta 
de 18 ani aveau dreptul de a alege şi de a fi aleşi, cu excepţia persoanelor care 
au fost certificate inapte de exercitare a dreptului de vot. Pentru a fi eligibil 
pentru Sovietul Suprem al URSS, un cetățean al URSS trebuia să fi ajuns la 
vîrsta de 21 de ani. În articolele 100 şi 101 erau prevăzute modalităţile de înain- 
tare a candidaţilor şi organizarea circumscripţiilor electorale. Se preciza că un 
cetățean al URSS nu putea să fie ales mai mult decît în două soviete de deputaţi 
ai poporului. Modalităţile concrete de organizare a comisiilor electorale şi pe- 
trecerea alegerilor era prevăzută în legislația electorală a republicilor unionale. 
Acest sistem electoral, ca și cel anterior, păstra elementele de bază ale sistemului 
totalitar: imposibilitatea de a înainta mai mulți candidaţi la funcţia de deputat 
într-o circumscripție electorală, imposibilitatea de a critica candidaţii înaintați 
ş.a. De fapt, alegerile de acest tip nu pot fi numite alegeri în sensul atribuit 

acestui cuvînt, pentru simplul motiv că alegătorii nu aveau „dintre cine ale- 
ge“ — „candidat“ era doar o singură persoană în circumscripţia respectivă. Mai 
mult, analiza buletinelor de vot de către „organele competente“ făcea obiectul 
discuţiilor în forurile partinice. Pe unele dintre ele erau aduse injurii la adresa 
unicului partid şi a unor conducători sovietici. Fapt ce demonstra că cetăţenii 
nu aveau dreptul la libera exprimarea a opiniilor proprii şi o făceau într-o for- 
mă camuflată, pentru a nu avea probleme cu autoritățile. 

Prima încercare de schimbare radicală a acestui sistem perimat a fost în- 
treprinsă încă la Conferinţa a XIX-ea de partid a PCUS (în vara anului 1988), 
care a adoptat o rezoluţie specială despre democratizarea sistemului electoral 
sovietic. Elementul esenţial al acestor schimbări consta în posibilitatea de a 
înainta mai multe persoane într-o circumscripție electorală, cu toate că rămi- 
neau intacte multiple elemente ale sistemului sovietic. Abia în luna noiembrie 
1989, Sovietul Suprem al RSSM a adoptat două legi de bază care au pus funda- 
mentele viitorului sistem electoral în Republica Moldova. Este vorba de legea 
despre alegerile locale în RSSM şi legea despre alegerea deputaţilor în Sovietul 
Suprem al RSSM (viitorul Parlament al Republicii Moldova). 


5. DOCTRINELE POLITICE MODERNE - 
EVOLUȚII ȘI METAMORFOZE 


Dacă secolul al XX-lea a fost dominat de multiple frămîntări și adinci 
transformări politice, survenite odată cu instaurarea bolșevismului în Rusia, 
cu extinderea la scară mondială a acestuia şi cu implozia lui finală, nu numai 
în URSS, dar şi în majoritatea ţărilor care, benevol sau forțat, i-au copiat mo- 
delul, apoi începutul secolului al XXI-lea a fost şi este marcat de schimbări de 
o cu totul altă natură: globalizarea economiei şi efectele sale asupra economiei 
mondiale, crizele energetică, ecologică, financiară, alimentară etc., care pot ge- 
nera consecinţe catastrofale şi ireversibile şi care pot fi soluționate doar la scară 
mondială, prin decizii politice concertate ale marilor puteri şi, în primul rînd, 
ale grupului de state dezvoltate G8. 

Pentru a ne da seama în ce măsură a fost marcată lumea contemporană 
de ideologiile timpului, e destul să ne amintim că, în anii '50-60, în toiul Răz- 
boiului Rece, chiar şi cele mai critice minţi ale vremii ajunseseră să creadă că 
socialismul este inevitabil, deşi nu în forma lui sovietică. Chiar se vorbea insis- 
tent de o „a treia cale“, ca o soluţie de compromis între capitalism şi socialism, 
soluţie în care erau sintetizate elementele considerate viabile ale celor două con- 
cepţii politice fundamentale. Pe baza acestor viziuni, a fost elaborată şi teoria 
„convergenţei“ celor două sisteme, propagată amplu în anii '70. 

La fel, s-a vorbit suficient de mult şi despre sfîrşitul ideologiilor, odată cu 
prăbuşirea sistemului comunist la sfîrşitul anilor '90. Cu toate acestea, faptele 
au demonstrat, în mod paradoxal, că ideologiile nu au dispărut şi conștiința 
ideologică este mereu prezentă. Este evident că lipsa ideologiilor este doar apa- 
rentă, iar în aceste condiţii tot mai multe partide se transformă în grupuri care 
se realimentează din toate părțile cu idei diferite, combinînd, de exemplu, con- 
ceptul de piaţă liberă cu cel al asistenţei sociale directe din partea statului. De 
fapt, putem afirma cu certitudine că substanţa ideologiilor nu a dispărut și ele 
pot oricînd să fie „reinventate“, deoarece pe parcursul a zeci de ani s-au infil- 
trat adînc în sistemul de valori al societăţilor contemporane. 

Practica din ultimii 50-60 de ani ne permite să afirmăm că majoritatea 
doctrinelor şi ideologiilor politice contemporane reprezintă, în sine, construcţii 
dinamice, care încearcă să reacționeze prompt la schimbările de situaţii și noile 
provocări ale timpului. Doctrinele şi ideologiile interacționează şi, periodic, se- 
sizăm cum una sau alta dintre ele ba îşi intensifică, ba îşi diminuează influența 
în lumea contemporană. 

Eşecul socialismului şi destrămarea URSS au constituit nu numai o re- 
structurare a tabloului geopolitic actual, dar au adus şi înfringerea uneia dintre 
cele două concepții dominante despre lume. În aceste condiții, discuţiile ştiin- 
țifice şi abordările netradiţionale au contribuit la elaborarea unor noi viziuni 
asupra evoluţiei lumii contemporane. 


5.1. Ideologie și doctrină politică 


În multe cazuri, ne confruntăm cu întrebări la care, de obicei, nu putem da un 
răspuns univoc. De exemplu, cum am putea defini o doctrină ori o ideologie 
politică? Care este diferența dintre doctrine şi ideologii politice? Sau cum au 
evoluat doctrinele şi ce formă îmbracă doctrinele tradiţionale la etapa actuală 
ori cum se manifestă ele în spaţiul nostru politic? 

Despre doctrinele politice s-a scris destul de mult, mai cu seamă în secolul 
al XX-lea. Cei mai mulți dintre autori au menţionat că domeniul doctrinelor 
politice este extrem de vast şi se regăseşte atît în obiectul de studiu al ştiin- 
telor socioumane, cît și în ştiinţele ce studiază elementele de mentalitate, de 
cultură, de civilizaţie şi de tradiţie. Pentru acest motiv, doctrinele politice sînt 
considerate un domeniu al ştiinţelor politice în sensul cel mai larg, avînd un rol 
explicativ doar pentru înțelegerea situaţiilor politice generale, dar nu şi a celor 
specifice, decît în cazuri excepţionale. De cele mai multe ori însă doctrinele 
politice proiectează realități posibile, plecînd de la realitatea specifică epocii în 
care apar. Pe de altă parte, unele dintre doctrinele politice transgresează reali- 
tatea istorică a epocii lor pentru a se insera în prezent. 

Termenul doctrină defineşte un sistem format din principii prin care se 
exprimă o anumită orientare, un curent de gindire filosofică, politică, econo- 
mică, juridică, sociologică, ştiinţifică, religioasă, militară etc. Doctrina politică 
poate fi definită, de asemenea, drept un sistem închegat de principii care in- 
terpretează în mod coerent realitatea politică şi recomandă o modalitate de a 
acţiona în funcţie de anumite opţiuni şi scopuri ideologice. Doctrina politică 
oferă elementele necesare pentru rezolvarea problemelor fundamentale privind 

organizarea politică a societăţii, raporturile dintre politic şi economic, sistemul 
valorilor care trebuie să guverneze evoluția societăţii. Prin urmare, doctrinele 
politice reprezintă, în realitate, o sumă de lucrări cu caracter sistematic privind 
realitatea politică, economică sau socială, formînd, uneori, lanţuri doctrinare. 
Este necesar să menţionăm că, de cele mai multe ori, părinţii fondatori ai doc- 
trinelor politice sînt revendicaţi şi de filosofia sistemică ori de diverse ştiinţe 
socioumane actuale ca aparținînd, mai degrabă, domeniului lor de cercetare 
decît spaţiului politic. Totodată, este foarte greu să diferențiem doctrina pro- 
priu-zis politică de doctrina filosofică aplicată domeniului politic. În doctrinele 
politice nu vom regăsi, totuşi, întregul cîmp sistemic al filosofiei, ci doar nouta- 
tea pe care o aduce aceasta în construcția teoretică a spaţiului sociopolitic. 

O altă dimensiune a doctrinelor politice este cea sincronă, perspectiva 
comparativă asupra doctrinelor politice, căutînd ceea ce se susţine la nivelul 
valorilor şi finalităţilor puse în practică de aceste doctrine. Această dimensiune 
cuprinde expresiile comune ale doctrinelor care se reformulează permanent în 
spiritul epocii. De aceea, la nivelul analizei comparative a doctrinelor, se eva- 
luează spațiul ideologic, adică tentativele de a realiza în practică ideile propuse 
de părinţii fondatori ai acestora. La nivelul realizării practice a doctrinelor po- 
litice, se studiază politicile propuse pentru soluţionarea anumitor probleme ce 
apar în cadrul diverselor societăți la o anumită perioadă de dezvoltare a lor. 

Doctrinele politice influențează substanţial apariţia şi crearea ideologiilor 
politice, astfel încît sînt deseori confundate cu acestea. Doctrinele sînt însă mult 
mai largi şi nu încearcă să fie decit modele teoretice, în timp ce ideologiile au o 
dimensiune mult mai pragmatică, fiind legate de comportamente de grup. 

Din cele spuse mai sus, putem încerca să definim doctrinele politice ca pe 
un domeniu de graniță ce încearcă să acopere o întreagă zonă de gîndire poli- 
tică, cuprinzînd și inspirîndu-se din ideologii politice, teorii politice şi filosofie 
politică. În aşa fel, consideră Andrei Ţăranu, „doctrinele politice sint corpusuri 
conceptuale, cuprinzînd valori şi simboluri care incorporează concepţii asupra 
naturii umane şi care indică ce este posibil sau imposibil pentru oameni să do- 
bindească; reflecţii critice asupra naturii interacțiunilor sociale; valori pe care 
oamenii ar trebui să le respingă sau la care să aspire; corecţii tehnice privind 
îmbunătățirea în abstract a realității umane privind viața politică, economică 
şi socială a unei naţiuni sau chiar a întregii umanități. De aceea, doctrina poli- 
tică are o dublă funcţiune: prima, de a descrie şi cea de-a doua de a prescrie“?! 


1% Cf. A. Florian, Fundamentele doctrinelor politice, Bucureşti, 2006. 
12 Cf. Andrei Țăranu, Doctrinele politice contemporane, Bucureşti, 2001. 


118 EVOLUȚIA PLURIPARTITISMULUI PE TERITORIUL REPUBLICII MOLDOVA 


Doctrinele politice se împletesc strîns cu doctrinele filosofice, economice, 
sociale, juridice, pentru că toate acestea abordează acelaşi subiect major, socie- 
tatea, dar privită sub diversele ei aspecte. Spre deosebire de doctrinele politice, 
ideologiile politice? sînt mai generale, fiind un mod universalist de a interpreta 
realitatea. În aşa fel, ideologia politică şi doctrina politică au sfere de semnifi- 
caţii aproape identice, singura deosebire fiind forma mai sistematică a doc- 
trinei politice. Ideologiile preiau din doctrinele politice corpusul de idei şi de 
valori propuse de acestea şi încearcă adaptarea lor la realităţile concrete ale so- 
cietăţii. Ideologiile depășesc, astfel, cadrul teoretic, încercînd o transgresare a 
realului prin ideal. Din aceste considerente, ideologiile sînt ceea ce generează 
mentalităţile colective, devenind părți ale acestora şi modele de credință şi de 
comportament colectiv. Ideologiile apelează la valorile create de doctrine, dar 
încearcă să le impună ca fapte de viață şi acțiune politică. 

Ideologia este definită ca ansamblu de idei, reprezentări, mituri elabora- 
te de mişcările politice, într-o formă mai mult sau mai putin sistematică, în 
vederea orientării comportamentului cetățenilor în problemele fundamenta- 
le ale dezvoltării societății (modul de guvernare, natura sistemului economic, 
obiectivele dezvoltării sociale ori valorile morale demne de a fi îmbrăţişate etc.) 
O definiţie asemănătoare ne-o oferă Enciclopedia Blackwell a gîndirii politice: 
„Ideologiile sînt constelații de credinţe şi expresii cu încărcătură simbolică, 
prin care lumea este prezentată, interpretată şi evaluată într-un fel să modeleze, 
să mobilizeze, să orienteze, să organizeze şi să justifice anumite modalități sau 
direcţii de acţiune şi să anatemizeze altele“.!2 

Ideologiile îndeplinesc mai multe funcţii sociale, capabile să integreze într- 
un singur set de concepte întregul univers social: 

- funcţia explicativă - ideologia îşi propune să ofere explicaţii asupra ca- 

uzelor care determină condiţiile sociale să fie aşa cum sînt. Dar, spre de- 


12? Termenul „ideologie“ a fost întrodus în circuitul cotidian în 1789 de Antoine Destutt 
de Tracy, unul dintre filosofii pe care Convenţia revoluţionară îi împuternicise cu conduce- 
rea Institutului Francez, creat special pentru a răspindi ideile iluminismului. În lucrarea sa 
Elements d'ideologie, scrisă între anii 1801-1805, de Tracy propunea o nouă ştiinţă a ideilor, o 
ideologie care ar fi baza tuturor celorlalte ştiinţe. Respingînd conceptul de idei înnăscute, de 
Tracy explica modul în care ideile noastre sînt bazate pe senzaţii fizice. O explicaţie rațională 
a originii ideilor, eliberată de prejudecățile religioase sau metafizice, ar constitui fundamen- 
tul pentru o societate dreaptă şi fericită. Aceasta deoarece investigarea ideilor individuale ar 
demonstra originea lor comună în necesităţile şi dorințele umane, acel cadru legal reglator al 
societăţii pe baze naturale. 

13 Enciclopedia BLACKWELL a gîndirii politice, Bucureşti, 2000, p. 128, p. 366. 

osebire de o doctrină care încearcă să îşi fundamenteze răspunsurile pe 
o dimensiune științifică, ideologiile se bazează mai degrabă pe structuri 
empirice, pe credinţe, respingeri apriorice ale unor realități ş.a.m.d. Mai 
mult, unele ideologii construiesc şi pseudoştiinţe pentru a-şi conferi un 
aer de infailibilitate și a demonstra astfel că sînt singurele care au drep- 
tate (socialismul, nazismul); 

- funcţia evaluativă — ideologiile își arogă dreptul de a oferi standarde de 
evaluare a condiţiilor sociale şi de a hotărî ceea ce este dezirabil sau nu. 
Astfel, pe baza constructului ideologic pe care un individ îl foloseşte (şi 
crede în el), se formulează evaluări privind o situaţie sau alta; 

- funcţia identitară - o ideologie, de obicei, dă sentimentul apartenen- 
tei la o comunitate de idei membrilor care cred în ea. Astfel, ideologia 
nu își propune numai funcții raţionale, ci încearcă să facă apel la senti- 
mente şi emoţii profunde, la reacţii subiective care pot transforma pe un 
membru într-un credincios; 

- funcţia programatică (prescriptiv-normativă) — orice ideologie are un 
caracter programatic, dorind să impună un program general de acțiune 
socială și politică. Toate ideologiile doresc să prescrie un model de acţi- 
une în conformitate cu idealurile lor. 

După cum vedem, ideologiile constituie un set de idei şi credințe împărtă- 
şite de un anumit număr de oameni, cărora le explică ce este valabil şi valoros 
şi ce nu, ce urmează a fi păstrat intact şi ce este necesar de schimbat, generînd 
atitudini în raport cu ceilalți membri ai grupului ideologic şi cu cei care sînt 
percepuți drept opozanți. Ideologiile incită oamenii la acțiune politică şi pro- 
pun un program oarecare în acest scop, determinînd pasiune şi motivaţie pen- 
tru actul politic. 

Fiind şi o dimensiune a actului politic, ideologiile au și funcții politice im- 
portante, care le fac de neînlocuit în actul politic. Funcţiile politice ale ideo- 
logiilor sînt extrem de necesare pentru că, prin ele, se obţine acordul maselor 
pentru diversele acțiuni politice ale celor care se află la putere sau doresc să 
cucerească puterea: 

- funcţia de legitimare - are ca scop să dea valoare unui regim politic și 
instituţiilor sale, adică să exprime acele idei operative care fac ca regi- 
mul politic să funcţioneze cu acordul guvernaţilor; 

- funcţia de mobilizare şi solidarizare - ideologiile trebuie să definească 
foarte clar cine este membru al grupului și cine este străin acestui grup. 
De aceea, ele trebuie să joace un rol de liant social între membrii gru- 

pului care împărtăşesc aceeaşi ideologie şi să acţioneze ca un stindard 
pentru a-i mobiliza în vederea unor acţiuni comune. La fel, ele mai au şi 
funcţia de unificare, integrare şi identificare pentru toți cei care împăr- 
tăşesc aceeaşi credință politică, dar acţionează în acest sens cu diferite 
grade de succes; 

- funcţia de conducere şi cea de manipulare - ideologiile incită oame- 
nii la acţiune politică, dar tipul şi scopul acţiunii depind foarte mult de 
conţinutul şi substanța ideologiei. Pentru ca aceste acțiuni să fie cunos- 
cute şi acceptate de membri, este necesar să existe un număr de promo- 
tori şi activişti politici care să mobilizeze şi să conducă grupul. Pentru 
a-l conduce, ei trebuie să recurgă permanent la manipulare (nu neapărat 
fiind şi conştienţi de aceasta) ca să-i determine pe membri să atingă sco- 
pul propus; 

- Funcţia de comunicare - ideologiile fac apel permanent la un lim- 
baj comun, ultrasimplificat, dar specializat politic, pentru a atrage noi 
adepţi. Ele folosesc sintagme extrem de comune, uşor de reţinut, dar cu 
un conţinut semantic extrem de complicat - „conspirația iudeo-maso- 
nică“, „elita de la putere“, „roşii“, „brunii“ etc. —, care să dea impresia că 
oricine poate înţelege despre ce este vorba, dar care permite şi interpre- 
tări multiple ale subiectului; 

- funcţia de defulare a emoţiilor și frustrărilor - ideologiile au rolul de a 
determina anumite comportamente ale fidelilor săi, mai ales în condiţiile 
alegerilor sau confruntărilor directe cu cei care sînt considerați opozanți. 
De aceea, ele îşi propun, prin mobilizare, să determine o stare de perma- 
nentă reideologizare a celor care sint considerați membri de bază. 

Toate aceste funcţii politice pot întări „suspiciunile“ că ideologiile politice 
sînt ceva rău prin excelenţă și că ele au drept scop obţinerea puterii prin forme 
adesea inacceptabile. În realitate, aceste practici politice se manifestă în toate 
regimurile politice, totalitare sau democratice, ceea ce diferă este doar gradul 
lor de intensitate. Cu toate acestea, destul de vizibil rămîne gradul tot mai mic 
de implicare politică a cetățenilor (în special în ţările dezvoltate din punct de 
vedere economic), adesea chiar absenteismul, ceea ce poate creea aparenţa unei 
marginalizări a ideologiei şi a funcţiilor acestora. Dar, dacă este tot mai greu să 
deosebeşti o ideologie de alta, datorită așa-numitei political corectness, aceas- 
ta nu înseamnă că funcţiile politice ale ideologilor au dispărut. Vedem că, în 
situații de criză, ele reapar cu o putere ieşită din comun, ceea ce denotă că ele 
continuă să fie vii în socitate. 

5.2. Clasificarea doctrinelor politice 


Există numeroase încercări de clasificare şi sistematizare a doctrinelor politice. 
Una dintre primele şi cea mai simplă sistematizare a doctrinelor politice este cea 
care îi divizează pe susținătorii opţiunilor politice în două mari tabere: stinga 
şi dreapta. Este cunoscut că dreapta şi stînga au o îndelungată existență, datind 
încă din perioada antică. Cu toate acestea, pe parcursul istoriei, atit stînga, cît 
şi dreapta s-au schimbat în funcţie de condiţiile concrete ale evoluţiilor interne 
şi externe ale statelor. Cu toate că există această divizare, în aparenţă clară, ea 
nu poate fi privită totuşi ca ceva static, neschimbător, dimpotrivă, realitatea ne 
demonstrează că dreapta și stînga rămîn zone cu o geometrie variabilă. În mul- 
te cazuri, ideile de stînga ori de dreapta au migrat de la un pol la altul. Aşa s-a 
întîmplat în Franţa pe timpul guvernării socialistului Lionel Jospin, care a con- 
tinuat politica de privatizare a unor mari societăţi de stat, începută de guvernul 
anterior de centru-dreapta, ori în SUA, unde democratul Bill Clinton (situat 
mai la stînga spectrului politic decît adversarii republicani) şi-a însuşit o serie 
de idei politice ale republicanilor de dreapta. De asemenea, putem aduce drept 
exemplu guvernul liberal al lui Călin Popescu-Tăriceanu, care a promovat mai 
multe măsuri sociale din arsenalul PSD, fiind impus să o facă de acest partid de 
stînga. În opinia Alinei Mungiu-Pippidi, „...se consideră de „dreapta“ un partid 
care este pentru un rol minim al statului în economie şi pentru redistribuția 
minimă a venitului național, şi se consideră de „stînga“ un partid care optează 
pentru un stat intervenţionist şi o redistribuţie importantă“. 

La baza altei tipologizări, propusă de Ronald Inglehart, este pusă axa dua- 
lă materialism/ postmaterialism. Opțiunile postmaterialiste sînt: societate mai 
puţin impersonală, mai multă participare la deciziile profesionale, mai multă 
participare la deciziile politice, ideile sînt mai importante decît banii, liberta- 
tea cuvîntului, oraşe mai frumoase. Cele materialiste sint: combaterea creşterii 
prețurilor, menţinerea unei economii performante şi stabile, creşterea econo- 
mică, menţinerea ordinii şi armată puternică. 

Politologul român Călin Vilsan, plecînd de la definirea doctrinelor politice 
drept „sisteme de idei, teze, principii, concepţii, mai mult sau mai puţin elabo- 
rate, argumentate și prezentate în modalităţi diverse, cu privire la organizarea 
şi funcţionarea societăţii, la esenţa puterii politice, la conţinutul, formele şi me- 
canismele de exercitare a acesteia, la rolul instituţiilor şi al clasei politice, la ra- 


124 Doctrine politice, coordonator Alina Mungiu-Pippidi, laşi, 1998, p. 11. 

porturile dintre guvernanţi şi guvernaţi“, face o divizare a doctrinelor politice 
în două categorii de bază: 

- doctrine politice privind organizarea şi conducerea democratică a 
societăţii, care au la bază respectarea voinţei cetățenilor şi principiile 
statului de drept. Aici sînt incluse doctrinele politice liberale şi neoli- 
berale, doctrinele politice conservatoare şi neoconservatoare, doctrina 
politică democrat-creștină, doctrinele politice social-democrate; 

- doctrine politice privind organizarea şi conducerea în mod dictatorial 
a societăţii, care nesocotesc voinţa şi interesele cetățenilor, bazindu-se 
pe principiul statului totalitar. În această categorie autorul încadrează 
doctrina politică fascistă, doctrina politică comunistă de tip marxist-le- 
ninist, doctrinele politice rasiste, social-darwiniste, elitiste şi doctrinele 
militariste.!% 

Alina Mungiu-Pippidi consideră drept cea mai comprehensivă şi mai utilă 
în momentul de faţă clasificarea propusă de Guido Dericks, deoarece încearcă 
o sistematizare a doctrinelor politice pornind de la observaţia fundamentală 
făcută de părinţii sociologiei privind marea schimbare socială a secolului al 
XIX-lea de la comunitate (Gemeinschaft) la societate (Gesellshaft). Alina Mun- 
giu-Pippidi afirmă, în mod îndreptăţit, că această întreprindere teoretică este 
mai potrivită decît clivajul tradițional stinga-dreapta. 

Pentru Dericks, ideologiile comunitare sînt: naționalismul, ecologismul şi, 
pînă la un anumit punct, creştin-democraţia, adică ideologii care pun la îndo- 
ială evoluţia către o societate de dimensiuni planetare, impersonală, încercînd 
să salveze ce se mai poate salva din comunitate - desigur, fiecare în felul său 
specific. Am reprodus mai sus observaţia lui Melluci privitoare la noul naţio- 
nalism ca încercare de reintegrare culturală şi identificare colectivă drept reac- 
ție la o societate dezintegratoare. La fel, ecologiştii își arată îngrijorarea faţă de 
impersonalitatea crescîndă a societăţii postindustriale şi față de dimensiunile 
ei, care reduc individul la scara unui atom („small is beautiful“ este un slo- 
gan asumat curent de ecologişti). Fireşte, ei nu caută reintegrarea pe calea unei 
limbi vorbite de o colectivitate sau a unei moșteniri istorice, cum fac conserva- 
torii, ci o așteaptă de la comunităţile locale. 

Ideologiile societale, după Dericks, sînt, în primul rînd, liberalismul, dar, 
într-o măsură comparabilă, şi social-democraţia, în vreme ce creştin-democra- 
ţia s-ar plasa undeva între cele două modele. Liberalismul şi social-democraţia 


125 Călin Vilsan, Politologia, Bucureşti, 1997, p. 200. 


DOCTRINELE POLITICE MODERNE - EVOLUȚII ȘI METAMORFOZE 123 


au moştenit împreună tendinţa emancipării individului de legăturile tradițio- 
nale - familie, Biserică, sat — şi accentul pus pe modernizare şi progres. Libera- 
lii găseau că legăturile individului erau prea opresive în societatea tradițională 
şi efortul lor s-a concentrat în direcția disoluţiei acestor legături şi a eliberării 
individului, urmînd ca în societatea pieţei libere indivizii să se asocieze liber 
prin intermediul asociaţiilor voluntare şi să găsească noi formule de integrare. 
Spre deosebire de liberali, social-democraţii, recunoscînd dezintegrarea vechi- 
lor legături, nu numai că nu le regretă, dar consideră că ele nu au fost desăvirşi- 
te, cel puţin în ceea ce priveşte clasa muncitoare. Ei cheamă la solidaritate, dar 
numai la solidaritatea celor oprimaţi. Dacă vorbesc de alienarea individului, 
o fac nu în numele securității psihice conferite de legăturile tradiționale, ci al 
societăţii mai juste care trebuie să urmeze capitalismului. 

O manifestare elocventă a acestor doctrine şi ideologii politice este activi- 
tatea Parlamentului European, în care le vom regăsi pe cele mai reprezentative 
dintre ele, promovate de opt grupuri parlamentare, desfășurîndu-şi activitatea 
în cadrul comisiilor parlamentare. Deosebirea dintre grupurile din Parlamentul 
European şi parlamentele naţionale ale statelor membre UE constă în faptul că 
în Parlamentul European nu există partide (grup de partide) de guvernămiînt şi 
partide (grup de partide) de opoziţie. Munca se desfăşoară în cadrul grupuri- 
lor parlamentare prin coordonarea poziţiilor față de problemele abordate. 


5.3. Conservatorismul 


Conservatorismul este definit mai mult drept o stare de spirit decît ideologie 
în sine. Din aceste considerente, a fi conservator este un lucru foarte dificil. 
Aceasta pentru că sînt foarte multe interpretări ale naturii acestei doctrine, în 
special datorită abilității ei extraordinare de a supravieţui în orice context. Pen- 
tru a fi conservator, trebuie să existe ceva de conservat: un statu-quo, o situaţie, 
o poziţie etc. 

Pe de o parte, conservatorismul este uşor de definit, pe de alta, este foarte 
dificil. Este uşor de definit pentru că toți cei care se consideră conservatori îm- 
părtăşesc dorinţa de a păstra ceva: unii - modul de viaţă tradițional, alţii — obi- 
ceiurile din societatea lor. Cu certitudine, aceste tradiţii şi obiceiuri diferă de la 
o ţară la alta, însă chiar şi acolo unde sînt similare, există probabilitatea ca di- 
feriți conservatori să aibă viziuni diferite despre elementele sau fragmentele din 
modul lor stabilit de viață care merită păstrate. Prin urmare, toți conservatorii 


12 Cf. Doctrine politice, coordonator Alina Mungiu-Pippidi, laşi, 1998, p. 13. 

doresc să conserve ceva, dar nu toți doresc să conserve același lucru. Datorită 
acestui fapt, conservatorismul este atît de greu de definit. 

Pe de altă parte, sînt percepuți drept conservatori şi cei care manifestă re- 
zistență la schimbare, chiar dacă situaţia în care se află nu este neapărat în 
favoarea lor, cum sînt locuitorii din mediul rural sau din orașele mici, care nu 
îşi pot închipui un alt tip de existență decit al lor. De aceea, Andrei Ţăranu 
defineşte conservatorismul şi ca rezistenţă teoretică articulată şi sistematică la 
schimbare, fiind o ideologie ce îşi propune să apere statu-quoul deja prestabilit 
în faţa oricărei schimbări rapide sau forțate.” 

De obicei, criticii conservatorismului îi reproşează acestuia că ar fi o în- 
cercare obscurantistă a celor „avuţi“ de a-și apăra poziţia și privilegiile dobîn- 
dite împotriva celor „lipsiţi“. Mai mult, uneori, acest reproş este însoţit de o 
vagă sugestie că doctrina ar avea legături cu mişcările extremiste. Că sînt învi- 
nuiri neîntemeiate, ne-o demonstrează faptul că conservatorismul este o filo- 
sofie a existenței umane diametral opusă mişcărilor extremiste. Esenţa acestei 
filosofii rezidă în convingerea potrivit căreia condiția umană este caracteri- 
zată de tensiuni ce pot fi atenuate prin acţiune politică, dar nu pot fi complet 
eliminate. 

Spre deosebire de curentele radicale, inclusiv marxismul, care pretinde că 
toate sursele principale ale nefericirii umane pot fi înlăturate prin răsturnarea 
revoluţionară a capitalismului, conservatorismul, dimpotrivă, consideră că răul 
şi suferința umană sînt inseparabile de existență. Iar înțelepciunea constă nu în 
elaborarea de planuri grandioase şi utopice, ci în formularea de propuneri mo- 
deste de diminuare a impactului asupra răului şi suferinței umane. În așa fel, 
prin însăşi natura lor, aceste tensiuni reduc politica la statutul unei activități 
limitate. Şi dacă încercăm să îmbinăm o atare viziune generală despre existența 
umană cu conceperea politicii drept activitate limitată, putem, prin urmare, 
defini conservatorismul drept arta compromisului politic, a echilibrului şi a 
moderaţiei, în interesul păstrării unui stil moderat în politică.!2% 

Marele merit al lui Edmund Burke, părintele conservatorismului modern, 
este că el a înţeles că încercarea de a înfăptui libertatea prin metode revoluţio- 
nare nu va duce la lărgirea şi perfecționarea unei politici limitate, cum consi- 
derau revoluționarii francezi, ci, dimpotrivă, va duce la distrugerea condiţiilor 
menţinerii ei. Prima şi cea mai importantă condiţie a unei politici limitate este 
supremația legii; a doua este independenţa justiţiei; a treia este un sistem de 


1% Cf. Andrei Țăranu, Doctrine politice contemporane, Bucureşti, 2001, p. 30. 
1% Cf. Enciclopedia BLACK WELL a gîndirii politice, Bucureşti, 2000, p. 128. 

guvernare reprezentativ; a patra este instituția proprietăţii private; iar a cin- 
cea - o politică externă menită să apere independenţa politică prin menţi- 
nerea unui echilibru de forțe care, după părerea conservatorilor, este singurul 
principiu stabil şi realist în vederea întronării păcii internaţionale. 

Conservatorismul, oriunde și oricînd s-ar manifesta în societate, are cîteva 
principii de bază din care decurge ideea sa principală: 


consideră libertăţile individuale mai importante decît egalitatea; 

se pronunță împotriva concentrării puterii politice în mîna oricui, şi 
mai cu seamă în mîna mulțimilor; 

insistă asupra unei teorii organice a societăţii, ce ar prevedea o ierar- 
hizare a grupurilor și a claselor, dar şi o cooperare dintre ele. De aici şi 
ideea de comunitate şi interesele sale, considerate superioare intereselor 
individuale; 

îşi asumă un respect profund pentru tradiţie şi moştenirea culturală, 
ceea ce îi leagă de înaintași; 

proprietatea și rațiunea sînt considerate drept metode de soluționare a 
problemelor sociale; 

respectul față de religie, considerată un bun cultural tradițional; 
majoritatea liniilor ideologice conservatoare sînt axate pe elitism. 


În felul acesta, doctrina conservatoare are şi rolul de a propune o strategie 
politică ce să corespundă nevoii naturale de dezvoltare organică a societăţii. Pe 
de altă parte, din punct de vedere teoretic, se poate spune că nu toţi conserva- 
torii împărtăşesc aceeaşi doctrină politică. Andrew Vincent vorbeşte de cinci 
posibile interpretări diferite ale conservatorismului: 


ideologie aristocratică - ipostază în care este o doctrină negativă ce ex- 
primă reacţia aristocrației semifeudale împotriva Revoluţiei Franceze; 
doctrină pragmatic-ideologică - în care conservatismul este văzut ca 
o formă de pragmatism politic, fără un conţinut teoretic elaborat. Ori- 
ce idee politică, culturală sau economică, indiferent de sursa ei, chiar şi 
liberală, dacă funcționează în practică este utilă pentru politica conser- 
vatoare; 

viziune situațională - orice ordine instituţională (chiar dacă este libe- 
rală sau comunistă) trebuie apărată şi consolidată ca şi cum ar fi una 
conservatoare. În acest sens, conservatorii sînt cei înrădăcinaţi într-o 
formă de viaţă instituționalizată, care apără ordinea socială de orice tip 
în situaţiile cînd instituţiile sînt amenințate de idei transcendente: revo- 
luţie, reformă, o nouă ordine economică şi socială etc; 

- dispoziție a minţii sau obişnuinţei — conservatorismul este o dispoziţie 


naturală a ființelor umane care preferă obiceiurile sau căile verificate de 
istorie căilor noi şi nefamiliare. În acest sens, conservatismul preferă, 
mai degrabă, să se bazeze pe experienţă în acțiunile sale şi nu pe raţiu- 
nea teoretică abstractă; 

interpretare ideologică - în care conservatorismul nu este identificat cu 
o anumită situaţie istorică sau clasă socială, ci constituie un ansamblu 
de idei şi de perspective asupra istoriei. Conservatorismul s-a opus me- 
reu diferitelor idei revoluţionare, precum perfectibilitatea speciei umane 
prin schimbarea condiţiilor economice şi sociale, ideea progresului şi 
dezvoltării naturii umane către o societate a binelui suprem, convinge- 
rea în triumful rațiunii (în acest sens, iluminismul este duşmanul cel 
mai important al conservatorismului). 


Aşa cum nu putem vorbi de o doctrină conservatoare sistematică, la fel şi 


clasificările vor avea drept bază diferite influenţe ideologice. Există mai multe 
tipologii: conservatorism reacţionar, reformist liberal, colectivist, libertarian. 
În clasificarea propusă de același Andrew Vincent sînt evidenţiate cinci tipuri: 
conservatorism tradiționalist, romantic, paternalist, liberal şi noua dreaptă 
(new right). 


1. Conservatorismul tradiționalist este edificat în jurul noţiunilor de „obi- 


cei, convenţie şi tradiție“. Din această cauză, conservatorismul este con- 
fundat, de cele mai multe ori, cu tradiționalismul. Statul, în opinia lui 
Andrew Vincent, este conceput ca un soi de întreprindere comunală care 
are un spirit organic; constituţia nu este doar o simplă creație a oameni- 
lor, ci rezultatul unei îndelungate practici sociale; conducerea, autoritatea 
şi ierarhia sînt naturale; drepturile şi libertăţile oamenilor îşi au rădăci- 
nile în normele comunităţii. 


. Conservatorismul romantic (Justus Möser, Adam Müller, Friedrich 


Novalis, S.T. Coleridge, Walter Scott, T.S. Eliot) exprimă prin sine nos- 
talgia pentru trecutul pastoral, moral, prezentat într-o formă idealizată. 
De aceea, criticile sînt îndreptate împotriva industrializării şi a spiritului 
mercantil, care au dus la alienare şi dezumanizare. Iar politica liberală 
era profund eronată pentru că se adresează unui om abstract, inexistent 
în realitatea socială, și ignora viața simplă, religioasă şi sentimentele de 
solidaritate comunală. 


. Conservatorismul paternalist concepe guvernarea ca pe o formă de pa- 


ternalism binevoitor, care trebuie să asigure tuturor cetăţenilor şanse şi 

oportunități egale. Este vorba, mai degrabă, de o responsabilitate aristo- 
cratică (de „noblesse oblige“) a guvernanţilor, care trebuie să asigure o 
viață bună pentru întreaga societate. 

4. Conservatorismul liberal consideră că economia este prioritară în raport 
cu politica şi, de aceea, preia şi dezvoltă multe dintre temele liberalis- 
mului clasic: individualismul, libertatea negativă, drepturile personale și 
domnia legii. Aceste simpatii liberale s-au combinat însă cu reacţii critice 
la adresa statului bunăstării generale. 

5. În cele din urmă, noua dreapta conservatoare, un amalgam de influenţe 
ideologice - conservatorism liberal, teorie economică liberală și liberta- 
rianism —, care fac foarte dificilă încercarea de a-l defini. S-ar putea spu- 
ne că este o combinaţie de elemente liberale - emanciparea individului 
de sub controlul statului, reducerea taxelor, controlul deficitului bugetar 
şi privatizarea monopolurilor de stat — cu accente naționaliste și tradițio- 
naliste de genul: puritatea rasei, inegalitatea naturală, autoritatea patriar- 
hală și educaţia religioasă obligatorie. 

Una dintre varietățile conservatorismului, neoconservatorismul, şi-a con- 
turat poziţiile pe baza ideilor unui grup de oameni de ştiinţă şi figuri publice 
proeminente ca sociologii Daniel Bell şi Nathan Glazer, politologul Jeanne Kir- 
kpatrick şi un alt sociolog, Daniel Patrick Moynihan. Neconservatoriştii sînt, 
deseori, descriși ca liberali dezamăgiţi ai bunăstării. În anii de după al Doilea 
Război Mondial, cîțiva pastori protestanți au condus campanii împotriva a ceea 
ce ei numeau pericolul „comunismului ateist, fără Dumnezeu“. Aceste campa- 
nii s-au transformat, în anii '70, într-o mişcare mai amplă, mişcare cunoscută 
ca Dreapta Religioasă. Dreapta Religioasă susţine, la rîndul ei, că este demo- 
cratică, lucru prin care dorește să spună că societatea trebuie să urmeze calea 
majorităţii drepte „morale“ a creştinilor. Către ce ne conduce această „majori- 
tate morală“? Către mai puţină intervenţie guvernamentală în economie, pre- 
cum doresc și conservatorii individualiști, dar și către un guvern extins și activ 
în multe alte privinţe. Care este, aşadar, starea conservatorismului de astăzi? 
Două idei rezistă. În primul rînd, multe varietăți de conservatorism se află în- 
tr-o tensiune constantă unele față de altele. Chiar dacă ele pot să coopereze în 
anumite probleme, în altele sînt măcinate de contradicții permanente. 

A doua idee referitoare la starea conservatorismului contemporan este că 
asemenea certuri ar putea fi un semn de vitalitate. Faptul că oamenii se gîndesc 
că merită să se certe în legătură cu ceea ce este „adevăratul“ conservatorism şi 
în ce direcţie ar trebui să meargă conservatorismul „corect“, sugerează că el 

ramîne o forță puternică, mai cu seamă în politica lumii vorbitoare de engleză. 
Aici, dar și în alte părți, se pare că există mulţi oameni nemulțumiți de roadele 
liberalismului și străini de scopurile socialismului. Pentru aceşti oameni, con- 
servatorismul ramîne o ideologie atractivă. 

În pofida acestei situaţii, unii cercetători consideră că viitorul conservato- 
rismului nu pare deloc promiţător. Dacă, pe de o parte, el ar mai putea cîştiga 
voturi, linguşind etosul colectivist, anticipat de Tocqueville, natura identității 
sale ar rămîne obscură. Pe de altă parte, conservatorismul ar putea să plede- 
ze pentru apărarea idealului de politică limitată, căruia a fost în mod tradiţio- 
nal asociat. Dar, în acest caz, pentru conservatori ar fi foarte greu să ajungă la 
putere, deoarece niciuna dintre instituţiile asociate promovării politicii limita- 
te — supremaţia legii, răspunderea parlamentară şi independenţa justiției - nu 
are vreo relevanţă serioasă pentru o epocă preocupată în temei de politica pro- 
sperității..? 


5.4. Creștin-democraţia 


Constituirea acestei direcţii în gîndirea şi practica politică europeană a fost re- 
zultatul unei îndelungate perioade de tranziție, deoarece, inițial, acest curent 
îndeplinea funcţia de adaptare a comunităţii de credincioşi în noile condiţii ale 
organizării sferei publice, considerată ostilă. Iar apariţia, dezvoltarea şi evoluția 
creştin-democraţiei poate fi înțeleasă doar în acest context. 

În pofida faptului că denumirea de creştin-democraţie poate fi extinsă asu- 
pra întregii comunităţi a creştinilor, în sensul strict al cuvîntului, dezvoltarea 
acestei mişcări este legată de catolici (în Germania - şi de confesiunile refor- 
mate). Iar rădăcinile problemelor apărute atunci constau în complicata istorie a 
relaţiilor dintre Biserica Romano-Catolică şi organizarea politică a societăţilor 
contemporane. La început, Biserica Catolică a adoptat o poziţie chiar duşmă- 
noasă față de profundele reforme în societăţile occidentale. Prin valorile sale, 
revoluțiile constituţional-liberale au subminat din temelie țesătura „comunita- 
ristă“ a politicii europene. În locul reprezentărilor medievale despre societate 
ca despre communitas communitatum, a fost implementată o altă reprezentare 
despre societate, care lichida toate formele corporatiste: „Nimic nu există între 
stat şi cetățean“, formulă ce schimba cardinal locul și rolul Bisericii în societate. 
Revoluţiile liberale au zdruncinat din temelie vechile structuri şi instituţii. Bi- 
serica Romano-Catolică pretindea la rolul de societas perfecta, agent de drept, 

cel puţin egal cu statul. Papa de la Roma era privit ca suveran egal cu ceilalți 
suverani şi se situa pe treapta superioară a relaţiilor juridice şi diplomatice. În 
condiţiile existenţei paralele a suveranităţii Bisericii şi a suveranității statului, 
se ajungea, inevitabil, la conflicte în societățile occidentale. 

Revenind însă la originile democraţiei creştine, se pare că termenul acesta 
îşi are originea în Franța anului 1791, cînd un episcop din Lyon făcea referire 
la principiile luminoase ale democraţiei creştine. Este evident că nu făcea refe- 
rire la democraţia creștină contemporană, ci, mai degrabă, o aluzie la o nouă 
Biserică democratică și populară ca alternativă la cea aristocratică a Vechiu- 
lui Regim. Cu toate acestea, putem să vorbim despre un prim pas mai conclu- 
dent al democraţiei creştine abia după anul 1848. În acea vreme, mai cu sea- 
mă în Franţa, cîțiva preoţi doreau să pună bazele „primei democraţii creştine“. 
Nici această intenție nu a avut un ecou semnificativ, inclusiv pe plan extern, 
totul intrînd în anonimat în perioada revoluţionară a anilor '50 ai secolului 
al XIX-lea. 

O nouă încercare de a promova ideile democraţiei creştine este atestată 
abia în 1871, dar de acum în Belgia, în cadrul Sindicatului muncitorilor cato- 
lici. Odată cu acesta, ia naştere şi „a doua democraţie creştină“. Aceste tentative 
de reluare a ideilor democraţiei creștine se întîmplă abia după apariţia enciclicei 
lui Leon al XIII-lea, Rerum Novarum, care servea la caracterizarea unui întreg 
curent social şi politic ce accepta democraţia politică și care căuta să realizeze 
reforme sociale, inspirîndu-se din creştinism. Mai apoi, în anul 1896, se naște 
primul partid politic democrat-creștin (Franţa). De menţionat că pînă în acel 
moment au existat doar partide de factură democrat-creştină ce nu foloseau 
titulatura propriu-zisă, ci denumiri precum centru, conservator, catolic etc. 

Utilizarea politică a termenului de democraţie creştină va fi interzisă în 
anul 1901 prin enciclica Graves de Comuni a lui Leon al XIII-lea, care defi- 
nea democraţia creştină ca fiind „binefăcătoare acțiune în popor“, dar că „ar fi 
condamnabil să se deturneze termenul creștin într-unul politic“. 

Această enciclică a contribuit semnificativ la apariţia mai multor voci ce 
vor susține ferm ideea de a nu se da un alt sens, o altă conotaţie termenului 
creștin. 

De aceea, pînă la începutul anilor '40 ai secolului trecut, partidele de inspi- 
raţie creştină purtau alte denumiri: Partidul Social Popular din Spania, Parti- 
dul Popular Italian, Partidul Democrat Popular din Franţa ş.a. Abia pe la mij- 
locul anilor '40 apar din nou partide care poartă titulatura de democrat-creș- 
tine. Acesta este și motivul pentru care o serie de partide (istorice) din ziua de 

astăzi sînt de inspiraţie democrat-creştină, deşi în titulatura lor nu se regăsesc 
aceste cuvinte. 

În anii de după al Doilea Război Mondial, creştin-democraţia a fost marca- 
tă puternic — aceasta aproape că i-a dat esenţa - de angajamentul pentru ideea 
europeană. Această concepție aparține valorilor tradiționale ale creștin-demo- 
craţiei: pluralismul ideologic şi social, descentralizarea, federalismul, subsidia- 
ritatea. 

Subsidiaritatea, ca recunoaştere a rolului pozitiv al comunităților existente, 
precum şi drepturile decizionale aplicate la nivelul cel mai de jos al aparatului 
de stat, au devenit principii de bază ale integrării europene. 

Creştin-democraţia poate fi definită drept concepţia privind organizarea, 
funcționarea şi conducerea societăţii prin îmbinarea valorilor şi normelor reli- 
giei creștine cu principiile şi valorile democratice. 

Creştin-democraţia recunoaște că problema social-populară nu se rezumă la 
justiţie și nici la caritate, dar că trebuie să instituie o armonie între acestea, evi- 
tînd excesele de individualism anarhist, la fel ca şi cele comuniste ori socialiste. 

Democraţia creştină, prin acțiunea sa, doreşte să umple spaţiul dintre libe- 
ralism şi socialism, dintre individualism şi colectivism, dar, în acelaşi timp, are 
viziuni independente, bazate pe solidaritate, personalism şi subsidiaritate, pe 
valori creştine, pe o imagine a comunităţii organice. 

Creştin-democraţia, spre deosebire de conservatorismul modern, manifes- 
tă o atitudine rezervată faţă de piaţă, se pronunţă pentru necesitatea consultării 
între actorii din sfera statului şi a pieţei, iar diferența faţă de conservatorismul 
autoritar constă în refuzarea pedepsei cu moartea şi a naţionalismului, precum 
şi în afirmarea reformelor sociale pentru eradicarea sărăciei. 

Pe de altă parte, creştin-democraţia se deosebește şi de modelul de bunăs- 
tare social-democrat prin neacceptarea intervenţiei statului şi a redistribuţiei 
radicale, prin acceptarea ideologiei „capitalismului social“, prin accentuarea 
răspunderii individuale. 

Multidimensionalitatea creștin-democraţiei poate fi caracterizată prin: 

- conservatism, atunci cînd este vorba de cultură, tradiție, moralitate pu- 

blică; 

- elemente de stînga, atunci cînd vorbim de conştiinţa socială — se pune 
accentul pe înlăturarea sărăciei, pe welfare state, pe restringerea forţelor 
pieţei; 

- elemente liberale, atunci cînd este vorba de drepturile omului. 

Creştin-democraţia este definită prin: 

- personalism şi nu individualism - omul este privit ca persoană, nu ca 
individ. El este un subiect al acţiunii politice și economice și nu obiect. El 
este responsabil față de lumea în care trăieşte; 

- pluralism și nu colectivism - aceasta reiese din faptul că societatea este 
formată din diverse grupuri, fiecare avind rolul lui și propriile sale atri- 
buţii, care pot fi îndeplinite fără intervenţia statului. Situaţia dată con- 
tribuie la echilibrul social, menit să asigure pluralismul prin susținerea 
organizării societăţii în diferite forme ale sale; 

- conservatorism şi nu tradiție - creştin-democraţia este deschisă spre 
ştiinţă şi spre evoluţie intelectuală. 

Unii cercetători evidenţiază, în cadrul doctrinei creştin-democrate, două 
orientări principiale: prima - democraţia creştină în sens social (catolicismul 
social), care a devenit parte integrantă a învăţăturii oficiale a Bisericii şi care 
conferă democraţiei o semnificaţie exclusiv morală, iar participării - un ca- 
racter strict social; a doua - creştin-democraţia în sens politic, care consideră 
democraţia politică drept condiţie esenţială a democraţiei sociale şi care se va 
îndepărta treptat de orientarea oficială a Bisericii. Tocmai această orientare şi-a 
găsit manifestarea concretă în multiplele mişcări şi partide creştin-democrate, 
iar pe plan ideologic - în programe conținînd aprecieri critice la adresa capita- 
lismului şi a colectivismului realizat cu forţa, a violenţei şi a egoismului. Aceste 
mişcări şi partide, aflate mereu în căutarea şi utilizarea unor mijloace noi prin 
care să se asigure prezenţa catolicilor în societate, vor milita în continuare pen- 
tru dreptul la vot şi la iniţiativă, pentru referendum și reprezentarea proporţio- 
nală a partidelor, pentru transformarea morală a individului prin influenţa ca- 
tolicismului asupra vieții sociale și politice. 

În literatura de specialitate au fost evidenţiate principalele dimensiuni ale 
ideologiei democrat-creştine, care se manifestă plenar la etapa actuală. 

1. În ultima jumătate de secol, democraţia creştină a demonstrat că este fi- 
delă ideii de democraţie reprezentativă și poate funcționa la fel de bine 
atît într-o monarhie constituţională, cît şi într-o republică, stabilind le- 
gătura dintre conducerea politică a statului şi responsabilitatea demo- 
cratică a cetățeanului. 

2. Sistemul democraţiei reprezentative permite creştin-democraţilor să 
constituie o alternativă de centru, bazată pe ideea celei de-a treia căi, 
plasată între liberalismul individualist şi socialismul etatist. Elemen- 
tul central al acestei căi este, atît ca scop, cît şi ca mijloc, persoana, înţe- 
leasă ca om supus moralei creştine. 

3. Democraţia creştină, considerînd că persoana se formează în mijlocul 
comunităţii care acționează ca un corp politic şi social, pledează pen- 
tru formarea şi consolidarea societății civile. 

4. În scopul consolidării societății civile, creştin-democraţii sînt apărăto- 
rii fideli ai proprietăţii private, privită de ei ca element social fundamen- 
tal în întărirea libertăţii de acţiune a persoanei. 

5. Creştin-democraţii consideră că statul urmeză să acţioneze în dome- 
niul public prin principiul subsidiarităţii. Acest principiu impune o 
condiţie: statul trebuie să acţioneze doar acolo unde societatea civilă nu 
intervine, fie din dezinteres, fie din neputinţă. Aplicarea principiului 
subsidiarităţii limitează funcţia statului şi întăreşte sentimentul de pri- 
vatitate al persoanei. 

6. Prin welfare state (statul care asigură liniștea și bunăstarea echitabilă 
generală, în modul în care le postuleaza etimologic englezescul „wel- 
fare state“, germanul „sozialstaat“, suedezul „folkhemmet“, francezul 
»état providence“, spaniolul „estado del bienestar“) democraţia creștină 
înțelege să pună economia în serviciul omului. Conceptul de economie 
socială de piaţă, elaborat de creştin-democraţi, definește o economie în 
care legile liberei concurenţe și mecanismele pieţei sînt atenuate în sen- 
sul dreptăţii pentru toţi. Proprietatea privată este piatra de temelie a 
economiei de piaţă de tip social. Iar posibilitatea salariaţilor de a deveni 
proprietari trebuie să fie o necesitate, pentru că numai aşa poate fi di- 
minuată dependenţa economică a acestora, se poate dezvolta interesarea 
lor în procesul de producţie şi se poate garanta repartizarea judicioasă a 
veniturilor. 

În Europa de Est, orientarea Bisericii Ortodoxe spre liturghie şi contem- 
plaţie, precum şi subordonarea ei, în mod tradițional, puterii politice, au fă- 
cut ca mişcarea creştin-democrată să aibă o apariţie întirziată, dar şi lipsită 
de forță. Chiar şi aceste încercări timide au fost întrerupte brusc de instau- 
rarea, la sfîrşitul celui de-al Doilea Război Mondial, a unor regimuri totalita- 
re, care au interzis orice altă formă de activism politic în afara celui comu- 
nist. Excepţie de la această regulă au făcut-o doar Uniunea Creștin-Democrată 
din Germania de Est şi Partidul Popular Ceh, ai căror lideri au acceptat in- 
tegrarea propriilor formaţiuni politice în Partidul Comunist. Doar la rein- 
staurarea pluralismului politic şi în această parte a Europei au apărut condi- 
ţii favorabile reapariţiei pe scena politică a unor partide democrat-creştine. 
Astfel, în majoritatea statelor din regiune au fost întemeiate partide noi, ce 

s-au revendicat de la democraţia creştină. Altele, moderate, s-au reclamat de 
la această doctrină din dorinţa de a cîştiga recunoaştere internațională şi iden- 
titate ideologică. Sub pretextul unor relaţii apropiate cu Biserica, unele partide 
agrariene s-au declarat şi ele creştin-democrate, adaptîndu-şi programul politic 
la noile lor aspirații. 

În Bulgaria, prestigiul titulaturii şi nevoia unor parteneri puternici în Uni- 
unea Europeană au creat cadrul favorabil apariţiei unor formaţiuni politice 
creştin-democrate. Principala formaţiune politică ce se revendică de la doctri- 
na democrat-creștină este Uniunea Forţelor Democratice (SDS). Bazele acesteia 
au fost puse în decembrie 1989, cînd mai multe partide şi organizaţii civice 
au hotărît să încheie o coaliție politică anticomunistă, condusă de filosoful (la 
acea vreme - dizident) Jelio Jelev. Prin programul său politic, Uniunea îşi pro- 
punea să susțină democraţia constituțională, pluralism politic, societatea civilă 
şi economia de piaţă, Bulgaria urmînd a fi reformată în mai multe etape. 

În Republica Moldova, exponentul mişcării creştin-democrate este Partidul 
Popular Creştin Democrat (din 1999), care, din punct de vedere organizatoric, 
succede Mișcării Democratice pentru susținerea restructurării din Moldova 
(1988-1989), Frontului Popular din Moldova (1989-1992) şi Frontului Popular 
Creştin Democrat (1992-1999). Este membru cu drepturi depline în Internaţio- 
nala Creştin Democrată. 

În Ucraina, formațiunile ce se revendică de la doctrina democrat-creştină 
fac parte din Blocul lui Viktor luşcenko, Ucraina Noastră, o alianță politică ce 
a reuşit, la alegerile parlamentare din 30 martie 2002, să se claseze pe primul 
loc, cu 23,6% din voturi, iar în iarna anului 2004 să declanşeze „revoluţia por- 
tocalie“ şi să preia puterea în urma unor ample demonstraţii de stradă. Com- 
ponenţa acestui bloc electoral este destul de pestriță, printre partidele care fac 
parte din el se numără: Congresul Naționaliștilor Ucraineni, formaţiune con- 
servatoare, Mișcarea Poporului din Ucraina, formaţiune, de asemenea, conser- 
vatoare, Partidul Liberal, Partidul Tineretului din Ucraina, Partidul Uniunii 
Creştin-Populare, formaţiune creştin-democrată, Partidul Reformelor şi Ordi- 
nii, partid de centru, Partidul Republican Creştin, Solidaritatea, mişcare popu- 
listă, Mişcarea Populară Ucraineană şi formațiunea „Înainte, Ucraina!“ Deşi, 
iniţial, conjunctura politică a fost favorabilă, structura eterogenă a acestei con- 
strucţii electorale evidenţiază faptul că mișcarea democrat-creştină din Ucrai- 
na este slabă şi fără perspectiva unei fortificări în viitorul apropiat. Cu toate 
acestea, ea are şansa să joace un rol important în procesul de europenizare a 
unei țări care, în mod paradoxal, a fost preocupată mai întîi de chestiunile ce 

vizau necesitatea de reformare a economiei naționale şi abia după aceea de de- 
mersurile în vederea integrării europene. 

Şi în Federaţia Rusă au existat tentative de înfiinţare a unei mişcări politice 
de inspiraţie creştină, Uniunea Creştin Socială (1962), dar ea a fost anihilată. 
Iar iniţiatorul său a fost arestat, condamnat la închisoare şi, după ispășirea pe- 
depsei, deportat şi condamnat la muncă forțată. După 1988, în Federaţia Rusă 
au apărut mai multe formaţiuni politice democrat-creştine, avînd însă la bază 
grupuri de rugăciune şi reflecţie apropiate de Biserica Ortodoxă. Existenţa aces- 
tora a fost efemeră, fiind măcinate de rivalități interne şi de lipsa unei susțineri 
populare. Oferta electorală a democrat-creștinilor din Rusia s-a dovedit a fi pu- 
țin inspirată şi alternativa totală la comunism pe care au propus-o electoratului 
a fost respinsă de o populație mai mult nostalgică după regimuri autoritare și 
glorii pierdute, decît realistă şi cu o privire îndreptată spre viitor. 

În România, prăbuşirea regimului comunist a condus la instaurarea plu- 
ralismului politic. Liderul Partidului Naţional Țărănesc, Ion Raţiu, întors din 
exil de la Londra pentru a reîntemeia partidul, a fost întîmpinat cu ostilitate 
de populaţie (ca şi liderul PNL, revenit din Paris). În plus, frica, insuflată de 
ideologia de clasă, că ţărăniștii ar reprezenta interesele fostelor clase dominante 
şi că ar urmări recuperarea averilor confiscate de comuniști şi reinstaurarea 
monarhiei, a provocat grave tulburări de stradă. Apariţia creştin-democraţiei 
începe cu aderarea Partidului Naţional Țărănesc (PNȚ) la Internaționala Creş- 
tin Democrată în 1987, în clandestinitate, dar şi cu însuşirea de către acesta a 
valorilor creştin-democrate inclusiv prin adăugarea la fosta titulatură - PNȚ - 
a elementelor Creştin şi Democrat (PNŢCD). 

Dacă e să facem o referire la itenerarul de pînă acum al principalului partid 
creştin-democrat din România, PNȚCD, putem menţiona perioadele în care 
acesta s-a aflat în opoziţie, dar și perioada guvernării, pînă în 2000, precum 
și situația actuală. În prezent, numeroase formaţiuni politice se revendică de 
la doctrina creştin-democrată sau populară, dar fără a se bucura de suficient 
suport electoral. Această situație a condus la crearea unui curent de opinie fa- 
vorabil ideii de unificare a tuturor acestor partide sub sigla unei singure forma- 
ţiuni politice, al cărei prim scop l-ar constitui accederea în parlament. 

Cu 288 de membri din toate cele 27 de state ale UE, Grupul Partidului 
Popular European (creştin-democrat) şi al Democraților Europeni reprezintă 
o forță importantă în peisajul politic european. Într-o perspectivă politică mai 
largă, 11 dintre prim-miniştrii statelor membre ale UE şi preşedintele Comisiei 
Europene provin din această familie politică. În ceea ce priveşte naționalitățile, 

cel mai mare bloc în grup este alcătuit de delegaţia germană, cu 49 de depu- 
taţi, iar cele mai puţin reprezentate sînt Danemarca şi Estonia, cu cîte un de- 
putat fiecare. Marea diversitate a partidelor europene reprezentate în grupurile 
politice din Parlament şi tradiţiile, dar şi politicile lor naţionale, determină o 
coeziune ideologică și un spirit de partid mai puţin marcate decît în partidele 
naţionale. Acest lucru se reflectă în modul de abordare a problemelor adoptate 
de grupul PPE-DE, care se străduieşte să „constituie majorităţi în toate chestiu- 
nile importante“, „fără să neglijeze grupurile mici“. În timp ce pînă nu demult 
posturile cheie în comisiile specializate erau ocupate de cele două grupuri mari 
(este vorba de PPE-DE şi grupul socialist), acum grupurile mici sînt implicate 
din ce în ce mai mult şi obțin o parte echitabilă din posturi. 


5.5. Liberalismul 


Liberalismul reprezintă modul de a gîndi despre om şi politică, din care, pe 
parcursul ultimelor patru secole, s-au inspirat mai multe mișcări politice din 
spaţiul european şi din statele influențate de cultura europeană. Problema defi- 
nirii liberalismului devine, într-un fel, dificilă, din cauza opoziţiei interne din- 
tre radicali şi conservatori. Pe de o parte, conservatorii conservă liberalismul, 
iar pe de altă parte, radicalii îl radicalizează. 

Liberalismul este mai mult decit o simplă acţiune politică, el este aparte- 
nenţa la un sistem de valori şi, poate, la o spiritualitate. Liberalismul nu umple 
o filosofie de viaţă, însă el o poate fundamenta. Doctrina liberală conţine nu- 
mai liniile directoare ale sistemului de valori la care face referință, dar şi aces- 
tea sînt destul de disputate, dat fiind caracterul foarte generos al ideilor libe- 
rale. Pe de o parte, doctrina liberală este lipsită de trăire şi, implicit, de erorile 
de percepţie, însă pe de altă parte, ea este plină de viață. Deşi nu este o religie 
politică, doctrina liberală respinge transformarea sa în dogmă sau fetiș. 

Liberalismul reprezintă acel curent doctrinar care este situat între conser- 
vatorism şi socialism. Apariţia liberalismului este legată de revoluția industrială 
şi de edificarea statului din punct de vedere juridic, social, politic şi cultural ca 
spaţiu de confruntare a libertăţii şi egalităţii. Drept urmare a industrializării, 
la putere a venit o clasă ce se caracteriza prin iniţiativa antreprenorială și acti- 
vism politic, care a instituţionalizat sistemul democraţiei liberale ce proclama 
principiul egalităţii în libertatea şanselor. Acest curent, apărut iniţial în Anglia, 
unde s-a bazat pe principiile industrializării, a fost șlefuit ideologic în Franța 
pe baza iluminismului, dar şi a raționalismului. În spaţiul anglofon sau nord- 

american, liberalismul a fost sursa evoluţiilor fundamentale în numele libertă- 
ţii, lichidării sclaviei, ameliorării situaţiei economice a unor categorii sociale. 
El a fost și sursa edificării practice, ideologice şi juridice a democraţiilor laice 
în cadrul statelor naţionale, a fost izvorul creşterii economice interrelaționale şi 
a puternicului avînt, atit ştiinţific, cît şi tehnologic, al liberalizării schimburilor 
comerciale, revoluţiei informaţionale şi al exportului democraţiei liberale spre 
alte spaţii culturale decît cele de provenienţă ş.a. 

Liberalismul, pe parcursul istoriei sale, a promovat un adevărat cult al li- 
bertăţii, a ținut să facă din aceasta o valoare supremă. Iar în epoca modernă şi 
contemporană a fost cel mai consecvent apărător al libertăţilor individuale ale 
omului. În pofida complexităţii şi a diversităţii sale, politicile liberale în toate 
domeniile pot fi descrise ca politici de promovare a libertăţii individuale, de 
liberalizare, adică de diminuare a constrîngerilor. Prin urmare, scopul său ma- 
jor este libertatea, valoarea care garantează și dă sens tuturor celorlalte valori, 
deoarece liberalizarea constituie direcția principală de acțiune pentru liberali. 
Omul este şi trebuie să ramînă liber. Aceasta este, în viziunea liberalilor, legea 
fundamentală şi primul imperativ politic. 

În ciuda existenţei mai multor variante în cadrul liberalismului, putem evi- 
denţia elementele comune ale tuturor acestor curente. Printre aceste elemente 
sînt individualismul, egalitarismul, universalismul şi progresismul extensiv. De 
asemenea, pot fi distinse şi principiile comune: toleranță şi pluralism, limitarea 
puterii politice şi separarea puterilor în stat, libertatea individuală şi propri- 
etatea privată, unicitatea și inviolabilitatea individului, drepturile individuale 
şi autonomia personală. Separarea clară a proprietăţii publice de proprieta- 
tea privată şi limitarea intervenţiei economice a statului rămîne o preocupare 
constantă a praxisului liberal. Dar în epoci şi în locuri diferite, în funcţie de 
împrejurări ori de adversarii cu care s-a confruntat, liberalismul însuşi a luat 
forme diferite. De aceea, liberalismul din perioadele seculare diferă de cel din 
perioadele religioase; se deosebesc şi liberalii din țările catolice de cei din țările 
protestante. Pe de altă parte, liberalismul a cunoscut diviziuni interne şi nu a 
pretins la o definire inatacabilă. 

În ceea ce priveşte neoliberalismul, el nu reprezintă altceva decît o reîn- 
toarcere la originile liberalismului propriu-zis, o purificare a conceptelor şi un 
refuz categoric al obedienţei individuale faţă de capitalismul etatizat. Iar statul 
are doar obligaţiunea de a proteja proprietatea în cadrul triadei clasice: viaţa, 
libertatea şi proprietatea. 

Pe parcursul evoluţiei liberalismului politic, se pot distinge mai multe etape: 

- clasică (de definire a principiilor liberale); 

- faza democrațiilor instituționale liberale; 

- liberalismul egalitarist (social-keynesianist); 

-  neoliberalismul. 

Un rol fundamental în dezvoltarea liberalismului l-au jucat John Locke, 
Adam Smith, Jeremy Bentham, Benjamin Constant, Alexis de Tocqueville, John 
Stuart Mill, Herbert Spencer, Thomas Hill Green, Friedrich von Hayek ş.a. Fi- 
ecare dintre ei a contribuit la amplificarea şi nuanțarea anumitor elemente ale 
liberalismului. Cu toate acestea, dacă pe parcursul secolelor al XVIII-lea și al 
XIX-lea liberalismul şi-a demonstrat vitalitatea, înregistrînd succese deosebite, 
mai cu seamă în Europa, apoi, la începutul secolului al XX-lea, doctrina libe- 
rală suferă primele lovituri, odată cu Primul Război Mondial, urmat de revolu- 
ţia bolșevică în Rusia, care instaurează un regim colectivist pe o mare parte a 
globului. Și aceste schimbări cardinale au făcut dovada posibilităţii organizării 
unui sistem economic fondat pe o altă doctrină decît cea liberală - doctrina 
marxist-leninistă. Regimuri totalitare au fost instaurate în Italia şi în Germa- 
nia. Ele păstrează doar retoricile capitalismului, iar spiritul liberal este anihilat 
total. Dincolo de toate acestea, apare încă un fenomen, necunoscut anterior — 
criza economică mondială din 1929-1933, declanșată în SUA, dar care a afectat, 
prin consecințele sale, întreaga lume, punînd în discuţie însuşi sistemul şi doc- 
trina pe care se sprijinea liberalismul. Toate aceste fenomene, deja la începutul 
secolului al XX-lea, semnalau necesitatea revitalizării liberalismului, fapt ce a 
devenenit elementul central al acțiunilor liberalilor din epocă. Aceste încercări 
de revigorare, sau „noul liberalism“, au provocat însă o confuzie şi mai puter- 
nică în sînul liberalismului. Neoliberalismul a fost, parţial, o reacție la apariția 
şi afirmarea partidelor socialiste, astfel încît s-a ridicat legitima întrebare dacă 
împărțirea între liberalii vechi şi liberalii noi nu echivala cumva cu o divizare 
între adevărații şi pretinşii liberali. Conservatorii învinuiau pe noii liberali că 
au făcut prea mari concesii socialismului. La rîndul lor, noii liberali le reproşau 
conservatorilor că rămîneau în continuare sub influenţa politicilor liberale pe- 
rimate, care nu mai serveau scopului liberalismului. Aceste dezbateri majore au 
animat scena politică occidentală pe parcursul secolului al XX-lea. Marea pro- 
vocare la adresa gîndirii liberale a venit din partea criticilor care nu se mulțu- 
meau cu evidenţierea carențelor economice ale liberalismului, ci puneau sub un 
mare semn de întrebare baza şi viziunea lui morală. Liberalismul era învinuit, 
pe de o parte, de indiferență morală, pe de altă parte, de filistinism. În replică, 
liberalii au atras atenţia la faptul că niciunul dintre fruntașii gîndirii liberale 

nu a ignorat necesitatea virtuţilor sociale în regimurile liberale, mai mult chiar, 
unii dintre ei au pus accentul pe importanţa politică a moralei, a moravurilor 
şi a asociaţiilor. În opinia criticilor mai moderați, recunoaşterea moralei drept 
o chestiune strict individuală a omului s-a dovedit a fi vulnerabilă, deoarece 
refuzul statului de a susține un anumit nivel al moralității în societate poate 
provoca zguduiri puternice. Adusă la un „final logic“, individualizarea religiei 
(cu refuzul de a recunoaşte unele confesiuni în calitate de religii de stat ori, cel 
puţin, religii tradiţionale) nu permite acesteia să îndeplinească în multe socie- 
tăți contemporane funcţiile tradiţionale de educaţie şi social-regulatorii. 

În pofida multiplelor discuţii şi polemici, nu există pînă astăzi un catehism 
liberal, ci doar variante diferite ale liberalismului. 

După '89, în condiţiile tranziţiei de la un liberalism de opoziţie la un libe- 
ralism de guvernare, termenul de liberalism a început să capete în ochii unora 
conotaţii peiorative (fiind asociat cu degradarea moralei, fiind găsit responsabil 
pentru nivelul crescînd al crimei şi şomajului ş.a.m.d.). În măsura în care a fost 
conceput doar ca o negare a comunismului, liberalismul est-european - atit 
cît a fost — a pornit la drum cu un program general, insuficient articulat, care 
era potrivit pentru acel moment, dar care s-a dovedit nesatisfăcător de îndată 
ce s-a trecut de la un liberalism de opoziţie la un liberalism de guvernământ. 
Problema fundamentală este și rămîne gestiunea inteligentă a pluralismului, 
mai exact a diferenţelor de valori, principii şi opinii din sînul societăţii. Libe- 
ralismul nu este altceva decit o tehnică a administrării dizarmoniei sociale, un 
mod relativ şi eficient de a încorpora diversitatea și pluralismul, de a rezolva 
conflictele în mod civilizat sau, cel puţin, tolerabil. 

În condiţiile globalizării şi manifestării tot mai accentuate a crizei econo- 
mice, sînt supuse reevaluării principiile fundamentale ale liberalismului - ega- 
litatea juridică a cetăţenilor (nerealizată în condiţiile existenței inegalităţii de 
avere, mai cu seamă în relaţiile dintre statele cele mai dezvoltate ale lumii, cele 
mediu dezvoltate şi statele lumii a treia), natura contractuală a statului (pen- 
tru că „statul — paznicul de noapte“ s-a dovedit puţin eficient în condiţiile unor 
crize şi sfidări de amploare), egalitatea grupurilor şi asociaţiilor profesionale, 
economice, religioase şi de altă natură (care sînt mai mult o abstracţie în condi- 
tiile unei lumi nedrepte şi conflictuale). 

La fel și apelul la valorile economiei de piaţă (într-o formă absolutizată) 
devine tot mai puţin atractiv şi convingător, avînd în vedere incapacitatea aces- 
teia de a asigura bunăstarea majorității popoarelor lumii, dar şi o funcționare 
eficientă în condiţiile creşterii progresive a deficitului celor mai importante re- 

surse naturale vital necesare oricărei economii. În opinia unor cercetători, se 
cere chiar revizuită şi atitudinea critică față de stat, fundamentată inițial de 
liberalism. Pentru că interesul public, după cum a ilustrat practica dezvoltării 
politice pe parcursul secolelor al XIX-lea şi al XX-lea, cere nu numai ca socie- 
tatea civilă să fie oponentul statului, dar şi să recurgă la o cooperare multiplă. 
Aceeaşi experiență demonstrează şi faptul că pluralismul nu poate fi absoluti- 
zat, deoarece acest fenomen poate duce la atomizarea excesivă a subculturilor 
societăţii, ceea ce poate submina consensul social necesar pe baza valorilor şi 
scopurilor fundamentale. 

La fel şi idealul cosmopolit al ideologiei liberale s-a dovedit a fi extrem de 
vulnerabil, dacă ţinem cont de creşterea conştiinţei naţionale și a diferenţelor 
etnoconfesionale în lumea contemporană - fenomene ce şi-au găsit reflectarea 
în teoria „conflictului civilizaţiilor“ elaborată de Samuel Huntington. 

Problema cea mai mare a liberalismului contemporan, rămîne însă soarta 
de mai departe a principiului cheie - individualismul. Iniţial, acesta din urmă 
era legat de sistemul de valori religioase și convingeri morale. O perioadă în- 
delungată, el a fost temelia societății civile destul de puternice și a democraţiei 
eficiente. În acelaşi timp, transferîndu-se, în condiţiile „societăţii consumis- 
te“, în „sfera mercantilă“ şi devenind factorul cheie al „infantilismului social“, 
al absenteismului şi al înstrăinării politice, a dat naştere „personalității mar- 
ginale“. Iar urmările cele mai de seamă ale acestei evoluţii au adus la dilua- 
rea, practic totală, a unuia dintre „pilonii“ fundamentali ai modelului liberal 
- principiul responsabilităţi fiecărui cetăţean pentru consecințele acţiunilor 
sale. 

Încercările de a soluţiona aceste probleme au contribuit la apariţia unei 
multitudini de curente şi direcţii în cadrul liberalismului, care aveau tot mai 
puţine elemente comune cu „matricea“ inițială a doctrinei. 

Segmentul liberal în Republica Moldova, după mai multe fuziuni şi scin- 
dări, este reprezentat actualmente de următoarele partide: Alianța „Moldova 
Noastră“; Partidul Naţional Liberal (PNL); Partidul Liberal (PL) - succesorul 
de drept al Partidului Reformei (PR); Partidul Liberal (24 martie 2002-19 iulie 
2003), creat în urma fuzionării la Congresul din 24 martie 2002 a trei structuri 
politice, Partidul Renaşterii şi Concilierii din Moldova (1995), Uniunea Social- 
Liberală „Forța Moldovei“, constituită pe 22 septembrie 2001 prin unificarea 
Partidului Naţional Liberal (1993) şi a Mişcării social-politice „Pentru Ordine, 
şi Dreptate“ (2000); Partidul Naţional Ţărănesc Creştin Democrat (1993); Part! 
dul Social Liberal (9 mai 2001-10 februarie 2008); Partidul European; Partic 

Liberal Democrat (PLD); Mişcarea social-politică „Forța Nouă“; Mişcarea soci- 
al-politică „Pentru Neam şi Ţară“ (MSPNŢ) şi altele. 

După cum putem observa, pe scena politică din Republica Moldova sînt 
prezente peste zece partide şi mișcări social-politice de nuanţă liberală, dintre 
care doar cîteva se manifestă destul de activ. Este greu de găsit o singură ex- 
plicaţie a acestui fenomen ce are loc în mediul politic din Republica Moldova, 
dar se pare însă că am putea invoca mai mulți factori care contribuie la perpe- 
tuarea acestei stări de lucru. Pe de o parte, liberalismul însuşi a adoptat o largă 
varietate de idei, orientările liberale fiind dispersate pe un spectru vast, doctri- 
na liberală refuzindu-şi caracterul de dogmă şi lăsindu-i pe aderenţi să discute 
şi să rediscute aspectele sale în mod liber, fără tabuuri. Bineînţeles, doctrina 
liberală se bazează pe principiul de libertate, susține individualismul şi iniți- 
ativa privată, iar orice abatere de la aceste idei — deşi nu este respinsă aprioric 
de liberalism - iese din cadrul liberal propriu-zis. Pe de altă parte, în Republi- 
ca Moldova, la nivel macrosocial, nu avem un stat minimal şi o economie de 
piaţă funcţională, iar proprietatea privată încă nu a devenit ceea ce trebuie să 
fie într-o societate democrată. La nivel microsocial, valori ca individualitatea, 
responsabilitatea, concurenţa, originalitatea, toleranța încă nu s-au înrădăcinat 
în societatea noastră, „condiționată“ parţial şi de necesitatea „consolidării sta- 
talității moldoveneşti“. De asemenea, în societatea moldovenească mai persistă 
încă valori totalitare şi tradiționale: răbdarea, supunerea, disciplina, hărnicia. 
Pe de altă parte, în societatea noastră poate fi evidenţiat şi un conflict axiologic: 
principiile şi credinţele tradiționale versus necesitatea acțiunii conform unor 
valori contrare - libertate, proprietate privată, concurență. În acelaşi timp, la 
nivel instituțional, atestăm prezența unei forme democratice, dar a unui fond 
(conţinut) tradițional și totalitar ş.a.m.d. 

Logic şi istoric, modurile de reconversie şi persistență ale liberalismului 
din Occidentul european nu sînt strict valabile pentru spaţiul fostelor republici 
sovietice - în particular pentru Republica Moldova - unde regimurile totali- 
tare, practic, au anulat acumulările anterioare ale modelului instituțional libe- 
ral. Schimbările de regim politic nu au dus la revenirea automată la situația 
anterioară totalitarismului (doar în statele baltice, odată cu proclamarea ine- 
pendenţei, s-a revenit la constituţiile de pînă la instaurarea regimului totalitar). 
Probabil, din mai multe puncte de vedere, în unele cazuri nici nu ar fi fost 
benefică o reîntoarcere completă, mai ales că tradiţiile democratice, liberale și 
parlamentare interbelice au fost de scurtă durată şi fragile. 

Grupul Alianţei Liberalilor şi Democraților pentru Europa, cu 106 depu- 
taţi provenind din 22 de state, este ca mărime al treilea grup politic din Parla- 
mentul European. Federalist, dar respectind diversitatea, acest grup încearcă să 
echilibreze puterea spre centrul politic din această structură importantă a UE. 
Repartizarea responsabilităţilor între grupurile politice a adus grupului ALDE 
trei posturi de preşedinte de comisie (Libertăţi Civile, Justiţie şi Afaceri Inter- 
ne; Pescuit; Transport şi Turism) și doi vicepreşedinţi în Biroul Parlamentu- 
lui. În ceea ce priveşte delegaţiile naţionale din cadrul grupului, cele mai mari 
aparțin Italiei, Marii Britanii şi Franţei. La mijloc, între cele două grupuri mari 
şi celelalte mai mici, ALDE reuşeşte să își facă auzită vocea în mod distinct, 
deşi, cîteodată, joacă rolul de „agent“ al divizării politice. 


5.6. Social-democraţia 


Doctrina social-democrată îşi concepe politica privind organizarea şi conduce- 
rea democratică a societăţii avînd la bază principiile egalității şi dreptății socia- 
le, ale promovării intereselor producătorilor de valori materiale şi spirituale, ale 
protecţiei sociale a categoriilor de cetăţeni defavorizaţi, prin limitarea puterii 
claselor sociale avute, îndeosebi a monopolurilor. Doctrinele şi mişcarea socia- 
listă au apărut în prima jumătate a secolului al XIX-lea în Europa Occidentală. 
În sensul său de bază, generic, socialismul este reacţia socială faţă de ordinea 
socială modernă, esențialmente polarizată, născută prin acumularea primitivă 
a capitalurilor. Din această perspectivă, dincolo de evoluţiile sale - utopic-pre- 
marxiste, revoluționar-marxiste, reformist-antimarxiste —, socialismul apare ca 
o expresie ideologică emancipatoare a mișcării muncitoreşti, formă politică de 
opoziţie faţă de capitalismul antreprenorial şi liberalismul clasic.!% Ideea de so- 
cial-democraţie este una complexă, întrucît la început se încadra în forma mar- 
xismului dogmatic, iar mai apoi a ajuns să aibă o semnificaţie foarte diferită 
de cea iniţială. Plecînd de la această constatare şi pentru a explica schimbarea 
produsă, dar şi complexitatea rezultată în urma acestei schimbări, trebuie să 
facem anumite referiri la dezvoltarea instituţională a social-democraţiei şi, în 
mod special, la relaţiile ei cu socialismul şi cu neoliberalismul, care încorporea- 
ză unele elemente social-democrate în politica sa. 

În sensul ei modern, social-democraţia îşi trage rădăcinile din dezbaterile 
interne produse în cadrul Partidului Muncitoresc Social-Democrat din Ger- 
mania, constituit în 1875 la Congresul de la Grotha. Ulterior, ideile doctrinei 


13 Cf. Doctrine politice, coordonator Alina Mungiu-Pippidi, Iaşi, 1998. 

social-democrate s-au consolidat în rîndurile mişcării socialiste europene, în 
condiţiile disputelor ideologice încrîncenate din cadrul Internaționalei a II-a 
(1889-1914) dintre marxişti — susținători ai socialismului revoluționar — şi revi- 
zioniști - adepţi ai socialismului democratic reformist. 

Programul adoptat la Gotha a fost dur criticat de Karl Marx. Din aceste 
critici putem deduce uşor deosebirile majore dintre marxism şi ceea ce, mai 
tîrziu, a devenit social-democraţia. În opinia lui Marx, programul de la Gotha 
conţinea mai multe erori, două dintre ele fiind de importanţă teoretică majoră. 
Prima eroare s-a strecurat în teoria statului. Programul prevedea dezvoltarea 
unui stat liber pe calea votului universal, a legislației directe, a drepturilor ci- 
vice şi a miliției populare, considerîndu-se că aceste schimbări ar fi putut fi 
realizate prin mijloace pașnice, în mod evolutiv. Dimpotrivă, Marx considera 
statul drept instrument universal şi neutru care, după cucerirea puterii politice, 
putea fi folosit pentru realizarea practică a socialismului. De asemenea, statul 
era perceput de Marx drept instrument de dominație de clasă, iar socialismul 
putea fi construit doar printr-o transformare revoluționară, adică prin instau- 
rarea dictaturii proletariatului. 

Cel de-al doilea postulat din Programul de la Gotha, respins vehement 
de Marx, era încercarea de a defini socialismul, măcar şi parţial, în termeni 
de dreptate socială ori de ceea ce se numea „repartiție echitabilă a produse- 
lor muncii“. O astfel de abordare Marx o considera profund greşită, deoarece 
năruia fundamentul şi coerenţa materialismului istoric ori ale socialismului 
„ştiinţific“, admiţind că valorile morale, de genul „dreptăţii sociale“, puteau ac- 
ţiona idependent de relaţiile de clasă dominante. Prin urmare, Marx punea la 
îndoială că un guvern socialist democratic ar fi fost capabil, prin acţiune politi- 
că, să realizeze o repartiție echitabilă şi dreaptă a produsului social. 

Cel de-al doilea protagonist al acestei dispute este Eduard Bernstein, mem- 
bru marcant al Partidului Muncitoresc Social-Democrat German. Fl este pri- 
mul care a făcut o critică concretă şi susţinută marxismului (deşi el s-a consi- 
derat întotdeauna un marxist). Eduard Bernstein va elimina orice perspectivă 
revoluţionară din mişcarea socialistă. Lucrările publicate de el se vor dovedi 
capabile să demoleze linia marxistă din social-democraţie şi să pregătească o 
nouă etapă în mişcarea socialistă. Deşi critica lui Bernstein s-a axat în special 
pe trei direcţii, economică, politică şi morală, în ultimă instanţă toate tezele 
marxiste au fost revizuite. 

În analiza sa, Eduard Bernstein observa că tezele marxiste privind pau- 
perizarea graduală a proletariatului nu corespundeau faptelor reale. În țările 

occidentale industrial avansate, starea economică a muncitorilor se ameliorase 
considerabil, mulţi dintre ei tinzînd spre mica burghezie. Şi această îmbună- 
tăţire nu se datora bunătății capitaliştilor, ci luptei susținute a sindicatelor şi 
a capacităţii statelor democrate de a negocia cu toate clasele sociale. Deci nici 
predicția apariţiei dictaturii nu se adeverea, ba mai mult, în epocă, modelul de- 
mocraţiei tindea să devină un model de succes, sprijinit şi de proletariat. 

De altfel, Eduard Bernstein va critica şi teoria valorii din economia mar- 
xistă, considerată, dacă nu piatra de temelie a teoriei economice marxiste, cel 
puţin elementul său de bază. Argumentul de fond al criticii lui Bernstein este 
că valoarea unei mărfi nu corespunde şi nu se măsoară în cantitatea de muncă 
socialmente necesară conținută în ea decît pe baza unei serii de abstracții. El 
considera că valoarea de utilitate marginală este tot atît de importantă ca şi 
valoarea muncii, dar este mult mai profitabilă. Ceea ce vrea să explice el prin 
această critică este că nu tot profitul se obţine prin exploatare, deci nu toţi pro- 
letarii au motive revoluționare. 

În critica adresată marxismului din perspectiva politicului, Eduard Bern- 
stein a demonstrat că predicțiile economice ale lui Marx sînt eronate, precum şi 
analizele politice, şi aceasta pentru faptul că proletariatul tinde să se lase atras 
de modul de viață burghez, să copieze comportamentul micii burghezii cu care 
se simte solidar. Iar îmbunătăţirea condiţiilor de trai induce muncitorilor un 
sentiment de confort și de securitate, pe care în niciun caz nu le vor părăsi 
pentru a porni o revoluţie (și mai ales una pe termen lung, aşa cum preconiza 
Marx). Dimpotrivă, afirmă Eduard Bernstein, proletariatul a ajuns la conşti- 
ința de clasă şi o foloseşte în lupta sindicală şi la impunerea socialismului prin 
reforme graduale, prin negociere cu burghezia şi prin imprimarea unei con- 
ştiinţe moral-egalitare întregii societăți. Respingînd ideea de revoluţie, Edu- 
ard Bernstein propune, de fapt, acceptarea socialismului ca alternativă politică 
parlamentară la alte alternative şi deci implicarea democratică a socialiştilor 
în viaţa politică a statului capitalist. Propunerea lui Bernstein a fost înţeleasă 
foarte bine de toţi socialiștii: ei vor putea să producă schimbare prin reforme 
care să conducă la un sistem economic mai echitabil, dar principiul capitalist al 
societăţii (bazat pe cerere şi ofertă) va continua să existe. Aceste viziuni ale lui 
Bernstein au contribuit şi mai mult la adîncirea contradicţiilor dintre socialişti 
provocînd, în cele din urmă, scindarea în două curente: cei care îl susțineau 
pe Bernstein vor sta la temelia mişcării social-democrate europene, care va 
renunța, ulterior, la marxism; cei care s-au opus vehement liniei propuse de 
Bernstein, considerind-o drept trădare a proletariatului, vor alimenta, ulteri- 

or, majoritatea mișcărilor radicale socialiste şi comuniste ce vor lua ființă la 
sfirşitul secolului al XIX-lea şi începutul secolului al XX-lea. În felul acesta, 
problema democraţiei este zidul care separă socialismul reformist de socialis- 
mul revoluţionar marxist. Iar social-democraţia a încercat să fie o sinteză a te- 
oriei şi acțiunii, a scopului socialist şi a mijloacelor politice democratice, un 
compromis rezonabil între ideea echităţii sociale şi realitatea diferenţierilor in- 
dividuale, un reformism distributiv operat prin statul de drept și concurența 
intereselor particulare şi de grup. 

Reformismul bernsteinian a fost o revizuire şi o provocare a marxismului 
dintr-o perspectivă practică. De asemenea, în opinia lui Anthony Wright, el a 
fost un alt mod de a concepe realitatea socială şi de a o teoretiza cu mai multă 
acuratețe decît marxismul. Este vorba de o teorie mai deschisă şi mai flexibilă. 
De aceea, este incorect să vedem social-democraţia modernă doar ca pe o sim- 
plă versiune revizuită a marxismului ortodox. Ceea ce a făcut Eduard Bernstein 
şi ceea ce a devenit social-democraţia nu a fost doar un exercițiu de revizuire a 
marxismului, ci dezvoltarea unui alt fel de ideologie. Este o ideologie care nu se 
bazează pe materialism, ci pe morală. 

Evoluţia ulterioară a evenimentelor şi experiențele acumulate de-a lun- 
gul secolului al XX-lea - printre care trebuie să amintim dificultăţile social- 
democraţilor în timpul Republicii de la Weimar, precum şi din alte țări europe- 
ne în perioada marii depresiuni (1929-1933), lupta ideologică și politică cu dic- 
taturile fasciste, naziste, comuniste, coabitarea concurenţial-parlamentară şi gu- 
vernamentală cu partidele de factură reformist-neoliberală şi democrat-creştină, 
asimilarea teoriei economice keynesiene şi edificarea unei strategii a creşterii 
economice şi a asigurărilor sociale pe baza intervenționismului de stat - au con- 
tribuit esenţial la maturizarea ideologică şi verificarea politică a postulatelor 
doctrinei social-democrate într-o serie de țări europene dezvoltate. 

În definițiile contemporane ale social-democraţiei, se accentuează teza 
conform căreia reformele economice şi sociale în beneficiul populaţiei mai 
puţin privilegiate pot fi realizate în cadrul democraţiei, libertăţii şi sistemului 
parlamentar. Din această perspectivă, se poate afirma conţinutul mixt, com- 
pozit al doctrinei social-democrate. Astfel, unii autori consideră social-de- 
mocraţia un compromis între liberalism şi socialismul marxist sau, chiar mai 
mult, o versiune socială a liberalismului. Alții (Stephen Padgett şi William E. 
Patterson) definesc social-democraţia ca „produs al unei diviziuni în tradiţia 
socialistă între acei care încearcă realizarea idealurilor socialiste în cadrul in- 
stituţiilor societăţii capitaliste liberale (social-democraţii) şi aceia care rămîn 

în afara acestor instituţii, cu obiectivul de a le înlătura prin forța revoluţionară 
comunistă“. Social-democraţia s-a inspirat din idealurile socialiste, dar rămîne 
profund condiţionată de mediul politic în care evoluează şi de aceea încorpo- 
rează valori liberale. 

Doctrina social-democrată presupune referinţa la anumite valori centrale: 
libertatea, solidaritatea, justiția socială. Libertatea individuală trebuie împletită 
însă cu libertatea colectivă. 

Solidaritatea, dezvoltarea durabilă şi justiția socială sînt cîteva dintre prin- 
cipiile comune ale deputaţilor social-democraţi, socialişti şi laburişti din Par- 
lamentul European. Pentru a-şi consolida influența şi pentru a se asigura că 
propunerile lor beneficiază de un sprijin real, deputaţii grupului socialist au 
început să coopereze între ei încă de la începutul integrării europene. Acum ei 
formează al doilea grup ca mărime în Parlamentul European. 

Social-democraţia în Republica Moldova este reprezentată de mai multe 
partide politice: 

1. Partidul Social Democrat din Moldova (creat pe 13 mai 1990), care ple- 
dează pentru principiile şi valorile social-democraţiei europene şi con- 
ceptul „MOLDOVA SOCIALĂ, care cuprinde trei aspecte de bază: 

a. democraţie suverană - edificarea statului de drept independent econo- 
mic şi politic, liber în adoptarea deciziilor, unde suveranitatea aparține 
poporului, unde voința poporului constituie baza puterii de stat; 

b. economie competitivă - revizuirea cardinală a bazelor politicii econo- 
mice, reorientarea ei spre satisfacerea intereselor maselor largi ale popu- 
laţiei prin stimularea creşterii economice accelerate; 

c. stat social - dreptul fiecărui cetăţean la viață, libertate şi aspirație spre 
fericire, prin acordarea locurilor de muncă cu o remunerare demnă, a 
spaţiului locativ, prin asigurarea securităţii personale. Societatea civilă, 
businessul, comunitatea trebuie să participe cu mijloace proprii la pro- 
tejarea celor nevoiaşi. Onorarea obligațiunilor directe ale statului - ma- 
jorarea salariilor, burselor şi pensiilor, extinderea bazei de beneficiari de 
indemnizaţii sociale. 

2. Partidul Democrat (creat pe 8 februarie 1997 sub denumirea de MpMDP); 
pe 15 aprilie 2000 (la Congresul al II-lea al partidului, MpMDP este re- 
organizat în Partidul Democrat din Moldova) promovează următoarele 
idei: 

- elementul social este clasa mijlocie - întreprinzători, cît și munci- 
tori calificaţi, reprezentanţi ai ştiinţei şi învățămîntului, medicinii şi 

ocrotirii sănătăţii, fermieri şi manageri de întreprinderi; 

- partidul trebuie să devină o forță parlamentară care împărtăşeşte va- 
lorile social-democratice şi colaborează activ cu Internaționala Socia- 
listă şi Partidul Socialiștilor Europeni. 

Din istoria acestei formaţiuni reținem următoarele evenimente: 

- PD a făcut parte din BMD la alegerile parlamentare din 2005; 

- separarea de BMD și adoptarea unui mesaj social-democrat propriu; 

- scindarea grupului Filat (2007); 

- fuziunea cu PSL (10 februarie 2008); 

- erodarea procesului de instituționalizare a partidului. 

3. Uniunea Centristă din Moldova (constituită la 15 mai 2000) îşi propune, 
la rîndul ei, edificarea societăţii civile şi a statului de drept, a cărui politică 
ar fi orientată spre crearea condiţiilor pentru o viață demnă a cetățenilor 
Republicii Moldova. 

4. Partidul Democraţiei Sociale (creat pe 14 iunie 2006) a fuzionat cu 
PSDM. 

5. Partidul Republican (15 august 1999) îşi propune să contribuie la dez- 
voltarea Republicii Moldova ca stat suveran, democratic, de drept şi in- 
tegru sub aspect teritorial, la integrarea ei în comunitatea internațională, 
la consolidarea societăţii civile, capabilă să asigure stabilitatea şi irever- 
sibilitatea dezvoltării politice, economice, sociale şi spirituale a statului 
nostru. 

În aşa fel, spectrul politic reprezentat de social-democrația moldoveneas- 

că este încă destul de difuz. Nu există premise pentru unificarea imediată a 
formațiunilor social-democrate, ci doar constrîngeri legislative ori de altă na- 
tură, care fac posibilă această unificare în viitor, unificarea într-un bloc cu o 
doctrină bine definită, avînd scopuri şi căi reale de soluționare a multiplelor 
probleme ale societăţii moldoveneşti. 


5.7. Socialismul 


În calitate de ansamblu ideologic cu profil distinct, socialismul s-a dezvoltat în 
Europa pe la sfîrşitul secolului al XVIII-lea ca una dintre multiplele reacţii la 
procesul complex de industrializare a societăţilor occidentale. 

Acumularea și circulaţia capitalurilor în cadrul economiei de piață naţi- 
onală și internațională, apariția şi dezvoltarea marii producţii industriale de 
mărfuri, dădeau un contur tot mai pregnant peisajului social al civilizației 

moderne occidentale: burghezia şi proletariatul industrial ocupau, în prima 
jumătate a secolului al XIX-lea, poziţii antagonice în structura socială de atunci. 
Plecînd de la această stare de lucruri, diferitele idei și experienţe socialiste ce se 
vor derula pe parcursul secolului al XIX-lea — de la cele utopice la cele autoin- 
titulate „ştiinţifice“ şi de la cele ştiinţifice la cele revizionist social-democrate 
- desemnează încercările de a concepe şi apoi de a aplica, impune sau remo- 
dela o organizare „socială“ ce se dorea mai dreaptă și mai echitabilă. Dincolo 
de caracterul difuz al noţiunii, în sensul său de bază, socialismul este reacția 
socială faţă de ordinea socială modernă, esențialmente polarizată, născută prin 
acumularea primitivă a capitalurilor. 

Cu toate diferenţele dintre aceste curente, ele aveau și un element co- 
mun: situau în centrul atenţiei lor problema muncitorilor, nu numai pentru că 
erau grupul social cel mai nou apărut pe scena socială, ci pentru că erau şi 
grupul cel mai revoluţionar. Ceea ce au remarcat însă toți socialiștii (marxişti 
sau nonmarxişti) a fost faptul că proletariatul şi burghezia sînt clasele emina- 
mente urbane, clase care îşi construiesc un habitat total diferit de cel natural. 
Iar elementul urban creează oportunităţi de coagulare rapidă şi de acțiune 
politică de proporții, componente noi, necunoscute pină la acea dată. Acestea 
făceau ca proletariatul să fie văzut de teoreticienii socialişti drept unica forță 
transformatoare a societății capitaliste, a cărei viteză, imoralitate şi cupiditate îi 
înspăimîntau pe majoritatea intelectualilor ce nu îşi mai găseau rostul în noua 
societate și se avîntau în căutarea unei alternative. Demersul socialist rămîne 
totuşi la originea unui ansamblu de idei europene ce s-au impus, mai întîi, în 
țări ca Franţa, Germania, Regatul Unit al Marii Britanii, adică în principalele 
state care au mers, printre primele, pe calea industrializării şi modernizării. 

Termenul socialism (lat. socius - „asociat“, „companion“; socialis „socia- 
bil“) este utilizat începînd din 1822 în Anglia de Robert Owen, iar în Fran- 
ţa — de Saint-Simon în Le Globe (1831) şi Charles Fourier în Phalanstere (1833). 
Cu toate acestea, termenul de socialism devine uzual în vocabularul curent 
din a doua jumătate a secolului al XIX-lea. Iniţial, cuvîntul desemna o voin- 
tă socială opusă liberalismului. Ulterior însă, acest termen va deveni o critică 
preponderent politică, apropindu-se la o anumită etapă de anarhism, care era 
preocupat, în primul rînd, de finalitatea statului, fără însă a găsi mijloacele ne- 
cesare pentru a pune statul în slujba cetăţenilor. Pentru prima dată o teorie 
a socialismului a fost fundamentată în lucrarea lui Claude Henri de Rouvray, 
conte de Saint-Simon (1770-1825), Sistemul industrial, în care autorul promo- 
vează în linii mari, următoarea doctrină: puterea politică trebuie să aparțină 

producătorilor, în cazul dat, celor care lucrează în industrie. În lucrarea sa, 
Saint-Simon pledează pentru un socialism ştiinţific bazat pe noțiunea fundă- 
mentală de producţie. În opinia autorului, societatea este împărțită în două ca- 
tegorii: producătorii şi leneşii. Din această cauză, statul trebuie să facă tot posi- 
bilul ca producătorii să fie susținuți, pentru că ei sînt utili societăţii, ei trebuie 
să se ocupe de gestiunea afacerilor. Autorul Sistemului industrial se pronunță 
pentru o monarhie parlamentară, bazată nu pe parlamentul bicameral, ci pe 
unul cu trei camere, pentru asigurarea reprezentării covîrşitoare a producători- 
lor: Camera de Invenţie, Camera de Examinare şi Camera Comunelor. 

Un alt protagonist al ideilor socialiste, Charles Fourier, spre deosebire de 
Saint-Simon, nu acordă prioritate activităţii manufacturiere. Ca şi Saint-Simon, 
Fourier elaborează un proiect de societate întemeiată pe activităţi economice, 
dar, la fel, în defavoarea politicii. Pentru el era important ca omului să i se dea 
posibilitatea, prin intermediul activităţilor sale, să regăsească armonia pierdu- 
tă. În aceste condiţii, cind societatea va fi organizată după noi principii, binele 
comun, care decurge din acestea, face de la sine inutilă o reglementare a politi- 
cii. Falansterul (celulă social-economică primară, care urma să funcționeze ca 
o asociaţie de producţie şi de consum bazată îndeosebi pe îndeletniciri agrico- 
le, fiind destinată viitoarei societăți imaginate de Fourier), în opinia autorului, 
prin intermediul echipelor (400 de familii), urma să participe la diferite munci 
în funcție de capacităţi şi de preocupări, dar ordonate într-un anumit ciclu de 
activităţi, care dau posibilitatea diversificării sarcinilor. Iar necesităţile funda- 
mentale ale oamenilor, fizice, mentale şi chiar emoţionale, ar fi fost satisfăcute 
prin ajutor mutual şi autoguvernare democratică. În această comunitate, feme- 
ile şi-ar dobindi egalitatea adevărată cu bărbaţii, iar revoluţia sexuală ar fi eli- 
berat atit bărbaţii, cît și femeile de oprimarea structurii familiale tradiționale. 
În viziunea lui Charles Fourier, falansterul urma să se întemeieze pe armonia 
raporturilor umane, pe respectul faţă de om, impunînd afecțiunea şi înlăturînd 
orice conflict. „De la fiecare după capacități, fiecărui după necesități“ era ma- 
xima fourieriştilor. 

La început, socialismul este, în mare măsură, apolitic, atît la Saint-Simon 
cît şi la Fourier, dar mai apoi capătă o dimensiune reformistă prin apropierea 
de anarhism, graţie operei lui PJ. Proudhon, Ce este proprietatea sau Studiu 
asupra principiului dreptului şi regimului politic (1840). Pornind de la ideea de 
proprietate, condamnată cu vehemenţă de autor, lucrarea se consacră unui pro- 
fund demers politic care ar sta la baza viitoarei societăţi. Ideea că „proprietatea 
este hoţie“ confirmă, în opinia lui P.J. Proudhon, legea celui mai puternic, după 

care proprietarul obţine beneficii fără a remunera la justa valoare munca anga- 
jaţilor săi, ceea ce favorizează cheltuieli excesive în interes personal. 

Pentru a schimba această situaţie, Proudhon consideră că trebuie distrus 
statul, primul motiv fiind acela că statul menţine sistemul proprietăţii, iar al 
doilea - că statul limitează libertatea individului. Toate bunurile urmau să fie 
comune, iar principiul solidarității urma să înlocuiască proprietatea particula- 
ră, ajutorarea reciprocă realizindu-se prin contracte asiguratorii între partici- 
panți. 

Pe la mijlocul secolului al XIX-lea evoluția ideilor socialiste este substanțial 
influențată de Karl Marx, care a imprimat un nou caracter socialismului, dînd 
naştere unei noi doctrine politice, marxismul. l 

În lucrările sale de bază, Ideologia germană (1846), Manifestul comunist 
(1848), scris în colaborare cu F. Engels, Critica economiei politice (1859), Capi- 
talul (volumele I, II, III din 1867, 1885, 1894), Marx dezvoltă o abordare diferită 
de cea a înaintaşilor săi. Pentru a se deosebi de aceştia, şi mai cu seamă de Pro- 
udhon, Marx îi numeşte socialişti utopişti, adică gînditori ce se mulțumesc cu 
speculaţii politice, irealizabile în practica cotidiană. Teoriile expuse în operele 
sale sînt, la rîndul lor, catalogate drept ştiinţifice, începînd cu analiza societății 
existente şi pînă la construirea unei societăţi comuniste, după dispariţia statu- 
lui, cînd societatea nu va mai avea nevoie de instituţiile acestuia din urmă. 

Înainte de a examina cele mai importante elemente ale socialismului, vom 
menţiona că marxismul nu este, de fapt, prima doctrină comunistă. Încă în 
1840, în lucrarea lui Etienne Cabet, Călătorie în Icaria, este ilustrată cu lux de 
amănunte o utopie bazată pe un comunism total. În viziunea lui Cabet, statul 
controlează totul, pînă la cele mai mici detalii, inclusiv viaţa fiecărui individ: 
hrana, îmbrăcămintea, locuinţa, obiectele de uz casnic sînt aceleaşi pentru toți 
membrii comunității şi sînt repartizate de comunitate fiecărui membru, în mă- 
sura posibilităților. 

Spre deosebire de Etienne Cabet, Marx atribuie statului un rol cu totul di- 
ferit — el consideră că, în viitor, statul urmează să dispară. Metoda utilizată 
de Marx la fundamentarea noii societăți este preluată de la Hegel, şi anume 
principiul dialecticii. Pentru realizarea comunismului, K. Marx, spre deosebire 
de predecesorii săi, introduce în mod necesar un nou element — lupta de clasă. 
Pentru a elimina opoziția permanentă dintre burghezie şi proletariat (exploatat 
economic și politic de burghezie) este nevoie de o revoluţie proletară pentru a 
cîştiga prin forță, cu ajutorul revoluţiei, toată puterea (economică şi politică) 
acaparată de burghezie. 

După revoluţie, în opinia lui Marx, urmează instaurarea dictaturii pro- 
letariatului pentru o anumită perioadă de timp, care urmează să exproprieze 
mijloacele de producţie de la burghezie şi să o lipsească de puterea politică. Iar 
statul, utilizat de burghezie pentru a menţine proprietatea, va fi utilizat de pro- 
letariat pentru a elimina burghezia. Odată cu înlăturarea burgheziei, conform 
viziunii lui Marx, în această societate va ramînea doar proletariatul, iar statul, 
la rîndul său, va deveni inutil şi va dispărea. 

Noua societate comunistă, descrisă astfel de Marx, din punct de vedere 
economic se va baza pe planificare, munca liberă și voluntară, lipsa proprietății 
particulare şi absenţa luptei de clasă. Relaţiile sociale din societate sînt presu- 
puse a fi armonioase. 

În calitate de ideologie a mișcării muncitoreşti, marxismul cunoaște o serie 
de trăsături caracteristice. Postulatele generale, aşa cum le-a evidenţiat Leszek 
Kolakowski într-o ilustră analiză dedicată marxismului, se rezumă la convin- 
gerea că: 

— trăsăturile evoluţiei societăţii capitaliste şi, în special, concentrarea ca- 
pitalului au provocat deja o tendinţă istorică „naturală“ spre socialism; 
prin urmare, socialismul este fie consecința inevitabilă a proceselor de 
acumulare, fie, cel puţin, rezultatul cel mai probabil al acestora; 

- socialismul implică proprietatea socială asupra mijloacelor de producţie 
şi, prin aceasta, abolirea exploatării, a tuturor veniturilor în afara celor 
dobîndite prin muncă, a privilegiilor şi inegalităţilor bazate pe discrimi- 
nări rasiale, naţionale, sexuale şi religioase; 

- socialismul presupune accesul tuturor la educaţie, existența libertăţilor 
democratice (libertatea de expresie, de reuniune), sistemul reprezentativ 
la toate nivelele organizării sociale, un sistem evoluat de protecţie socia- 
lă şi suprimarea armatelor permanente; 

- socialismul este în întregime în serviciul umanităţii şi permite accesul 
tuturor la bunăstare şi la dezvoltare culturală nelimitată; aceasta lupta 
pentru socialism se bazează pe clasa muncitoare; deoarece este produ- 
cătorul imediat și nemijlocit interesat de dispariția muncii salariate; 

- înaintarea spre socialism are drept condiţie lupta economică şi politică a 
proletariatului, dar şi lupta pentru ameliorarea situaţiei în interiorul or- 
dinii capitaliste şi utilizarea, în mod egal, a tuturor formelor politice, în 
particular, a parlamentarismului - lupta pentru socialism cere, de fapt, 
ca proletariatul să se organizeze, mai întîi, în partide politice autono- 
me; 

— sistemul capitalist nu ar putea fi modificat radical doar prin reforme, 
oricît de numeroase ar fi acestea, iar defectele sistemului pe plan social 
(crize, şomaj, mizerie) sînt iremediabile: cu toate acestea, lupta pentru 
reforme - legislația muncii, democratizarea instituţiilor politice, amelio- 
rarea salariilor — este indispensabilă, deoarece pregăteşte proletariatul 
pentru luptele viitoare, îl antrenează în solidaritate şi îi permite să su- 
porte condiţiile de viaţă existente; 

— sistemul capitalist va fi, în cele din urmă, eliminat pe cale revoluţionară, 
atunci cînd condiţiile economice ale capitalismului, precum şi conşti- 
inţa de clasă a proletariatului, vor ajunge la maturitate; revoluţia totuși 
nu este o lovitură de stat, ea nu poate fi opera unui grup de conjurați, ci 
numai a imensei majorităţi a populaţiei muncitoare; 

— interesele proletariatului sînt aceleaşi în lumea întreagă şi revoluția va 
trebui să se înfăptuiască la nivel internaţional sau, cel puţin, în cadrul 
celor mai industrializate naţiuni; 

- în istoria umanităţii, progresul tehnic determină în manieră decisivă 
modificările structurii de clasă, care, la rindul lor, determină principa- 
lele caracteristici ale instituţiilor politice și ale ideologiilor dominante; 

- în sfârşit, socialismul nu este numai un program politic, ci, de aseme- 
nea, o concepție asupra lumii, conform căreia realitatea este accesibilă 
analizei ştiinţifice; numai o investigaţie rațională ne poate arăta natura 
universului şi a istoriei umanităţii; doctrinele religioase şi spiritualiste 
sînt expresii ale unei conştiinţe mistificate şi vor trebui să dispară odată 
cu abolirea exploatării şi a antagonismelor de clasă; lumea este supusă 
legilor naturii şi providenţei, omul este un produs al naturii şi, ca atare, 
şi el trebuie să fie un obiect al investigaţiei.” 

Cu toate acestea, schimbările survenite odată cu trecerea de la capitalismul 
individualist-antreprenorial, centrat pe acumularea primitivă a capitalului, la 
capitalismul managerial cu funcţii sociale s-a realizat într-o serie de ţări oc- 
cidentale în condiţiile ascensiunii principiilor democratice şi ale implementării 
acestora în regimuri politice pluripartitiste, parlamentare, care au deschis calea 
pentru importante modificări democratice în structura socială, în sensul de- 
polarizării acesteia prin iniţierea procesului de deproletarizare a clasei munci- 
toare şi de creştere numerică a clasei mijlocii, însoţite de întărirea poziţiilor şi 
influenţei acesteia. 


8I Cf. Leszek Kolakowski, Histoire du marxisme, vol. IL, „LAge d'or, de Kautsky à Lenine“, 
Fayard, 1987, p. 11-12. 

Într-o analiză remarcabilă a marxismului, efectuată de Gary P. Steeson în 
lucrarea After Marx, Before Lenin, în care e cercetată activitatea partidelor so- 
cialiste ale clasei muncitoare din patru ţări europene (Austria, Franţa, Germa- 
nia, Italia) în perioada anilor 1884-1914, autorul conchide: „În cele patru cazuri 
naționale avute în vedere în acest studiu, cele trei slăbiciuni majore ale analizei 
marxiste a societăţii moderne în apariţie au fost: (1) absenţa consimțămîntului 
muncitorilor de a vedea partidul marxist drept autosalvator sigur; (2) flexibili- 
tatea şi sensibilitatea guvernărilor existente faţă de problemele muncitorilor şi 
(3) abilitatea unei puternice economii industriale de a supravieţui și chiar de a 
prospera fără un guvern republican burghez, sau chiar într-un sistem în care 
burghezia a exercitat direct şi semnificativ puterea“.!?? 

Autorul s-a axat pe analiza acestor ţări care au produs cele mai mari și mai 
influente partide socialiste ale muncitorilor din lume la acea epocă, pentru că 
în aceste țări au existat mişcările în care susținătorii marxismului au fost cei 
mai proeminenţi şi, totodată, pentru că țările date, reprezentau locurile con- 
crete în care Marx a considerat că va avea loc, înaintea altora, trecerea de la 
capitalism la comunism. Însă realitatea a evoluat cu totul altfel şi fiecare din- 
tre aceste națiuni a beneficiat de guvernări liberale care au favorizat aducerea 
muncitorilor în arena politică, loc de unde aceştia îşi puteau exprima conştiinţa 
politică în creştere. În cele din urmă, fiecare a putut să vadă direct că partidele 
socialiste muncitoreşti sînt expresia majoră a acestei conștiințe.” 

Socialismul marxist a îmbrăcat pe parcursul anilor mai multe veşminte, 
cunoscute sub mai multe titulaturi: leninism, stalinism, maoism, titoism şi o 
serie de alte „isme“, care păstrau multe dintre elementele primare, completate 
fiind cu anumite accente, nuanţe şi culori „naţionale“, vehement criticate, la 
rîndul lor, de cel mai „just“ marxism - marxism-leninismul sovietic. 


5.8. Feminismul 


Termenul de „feminism“ a început sa fie utilizat în sensul de pledoarie în fa- 
voarea acordării de drepturi egale pentru femei. Feminismul se bazează pe 
ideea egalităţii între sexe, conceptul încetățenindu-se mai cu seamă după pri- 
ma Conferinţă Internaţională a Femeilor de la Paris din anul 1892. Cu toate 
acestea, limbajul şi obiectivele politice ale feminismului contemporan îşi au 


' Gary P. Steeson, After Marx, Before Lenin. Marxism and Socialist Work - Class Parties 
in Europe, 1884-1914, University of Pittsburgh Press, 1991, p. 280. 
15 Idem, p. 3-4. 

rădăcinile în Revoluţia franceză şi în iluminism. Fiind istoriceşte asemuit cu 
forțele de opoziţie ostile ortodoxiei şi autocrației, feminismul s-a definit drept 
doctrină care preconizează ameliorarea şi extinderea rolului femeilor în socie- 
tate, în tot ceea ce ţine de profesie, șanse, relevanță socială etc. Începînd prin a 
fi o variantă „de gen“ a doctrinelor fourieriste sau saint-simoniene, feminismul 
militează pentru egalitatea de drepturi. Sub influența, mai cu seamă, a ope- 
rei Simonei de Beauvoir, dar şi a scrierilor unor scriitoare proeminente, pre- 
cum Virginia Woolf, care dezvăluie condiția umilitoare şi subalternă a femeii 
în societăţile moderne, feminismul îşi începe drumul în anii '70 ai secolului al 
XX-lea ca mişcare militantă. Iar diapazonul mișcărilor feministe în lupta pen- 
tru egalitatea sexelor cuprinde mișcări de la cele mai radicale pînă la cele mai 
tolerante şi pacifiste. 

Avînd ca izvor de inspiraţie o largă paletă de idei liberale şi raționaliste, 
precum și idei utopice şi romantice din Europa Occidentală şi America, femi- 
nismul poate fi definit cu greu. Totuşi, într-o accepţiune mai largă, conceptul 
exprimă preocuparea pentru rolul social al femeilor egal cu rolul bărbaţilor în 
societăţile contemporane. Această preocupare este animată de convingerea că 
femeile au suferit şi continuă să sufere nedreptăţi datorită sexului lor. 

În opinia unor autori (de exemplu, Michael Freeden), feminismul este mai 
aproape de ideologiile tradiţionale decît vor să admită o parte din adepţii săi. 
Cu toate acestea, afirmă Freeden, „ceea ce face diferența față de ideologiile tra- 
diţionale, este faptul că feminismul nu se preocupă de aranjamentele politice 
şi sociale general-umane, ci de problemele şi de scopurile femeilor.“* Această 
viziune, mai cu seamă partea finală a tezei expuse, a fost supusă unor critici ac- 
centuate din partea feministelor. Argumentul consta în faptul că „creaţiile in- 
telectuale «tradiționale» ale omenirii (inclusiv ideologiile) au fost produse doar 
de o parte a umanității (schematic, „bărbaţii-albi-europeni-de-vîrsta-medie- 
din-clasa-de-mijloc“) care tind să promoveze ca norma să se adreseze în fapt 
acelei categorii privilegiate, care se constituie prin excluderea tuturor celorlalte 
(femei, copii, batrîni, nebuni etc.)'1% 

Feminismul, în evoluţia sa, a cunoscut mai multe etape: 

e prima etapă, de la mijlocul secolului al XIX-lea pînă la începutul seco- 

lului al XX-lea, a fost profund marcată de lupta pentru obţinerea drep- 
turilor politice; 


134 Michael Freeden, Ideologies and Political Theory: A Conceptual Approach, Clarendon 
Press, Oxford, 1996, p. 490. 
15 Cf. http://www.jsri.ro/old/htm19%20version/index/no_6/mihaelafrunza-articol.htm . 

e etapa a doua începe în anii '60-70 ai secolului al XX-lea, cînd mișcări- 
le feministe au trecut dincolo de revendicările iniţiale, militînd pentru 
egalitate în sens mai larg şi în toate domeniile: în sfera publică, educaţie, 
loc de muncă, familie; 

e În cea de-a treia etapă, mişcările feministe, în lupta lor pentru egalitate, 
se axează îndeosebi pe identități diferite, constituite pe criterii de rasă, 
etnie, clasă socială, naţionalitate, religie. 

Doar enumerarea acestor etape şi scopurile formulate pe parcursul istoriei 
acestor mişcări ne dovedesc diversitatea limbajului şi obiectivele politice ale fe- 
minismului modern. În plus, multitudinea mişcărilor feministe este condițio- 
nată şi de diversitatea curentelor politice care le influențează. Drept rezultat, 
putem identifica: feminismul liberal, feminismul marxist, feminismul con- 
structivist, feminismul perspectival şi feminismul postmodern, în funcţie de 
curentul de idei căruia se asociază feminismul. 

Aşa spre exemplu, temele vizate de feminismul liberal se referă la evalu- 
area gradului în care se respectă drepturile omului cu privire la femei, la pro- 
movarea femeilor în toate domeniile vieţii sociale, economice, politice; intro- 
ducerea unor probleme care sînt asociate universului feminin, perceput atit la 
nivel național, regional, cît şi la nivel internațional (problema emigrantelor/ 
imigrantelor), a refugiatelor, munca la negru și traficul de ființe umane, violen- 
ţa împotriva femeilor, cercetarea teoretică şi incriminarea victimizării în masă 
a femeilor în timpul conflictelor). 

Temele vizate de feminismul postmodern reprezintă mai mult o sumă de 
contribuţii critice la înţelegerea politicilor mondiale (care presupun posibilita- 
tea împărțirii lumii în intern şi internațional) şi tratează problema emancipării 
femeilor la scară globală. De asemenea, feminismul postmodern presupune o 
chestionare asupra identităţilor, asupra semnificaţiilor frontierelor geografice, 
asupra ideii de suveranitate şi a celei de stat. Totodată, el presupune valorizarea 
pozitivă a punctelor de vedere ale excluşilor (excluse lor), ale celor invizibili/ 
invizibile. 

Chiar dacă dezbaterile controversate în jurul rolului social al femeilor au 
luat naştere încă în epoca iluministă, începutul feminismului modern este aso- 
ciat totuşi apariţiei, în anul 1792, a primei lucrări de referință (A Vindication 
of the Rights of Woman, de Mary Wollstonecraft). Polemica iniţiată de autoare 
vizează teoriile politice de sorginte liberală care păstrau conservatorismul în 
privinţa femeilor în pofida ideilor de universalizare a cetăţeniei. Ideile centrale 
din această lucrare impun necesitatea ca femeile să devină cetăţeni raţionali, 

cu responsabilități familiale şi civice, educaţia axindu-se pe libertate, demni- 
tate şi independenţă economică. Aceleaşi idei sînt reluate, cu un-grad sporit de 
coerenţă politică, în lucrări semnate de John Stuart Mill (Subjection of Women) 
sau de Harrieta Taylor Mill (Enfranchisment of Woman). Cea mai interesantă 
observaţie pe care o fac aceşti autori este că ideea de natură a femeii este doar 
un construct, o creaţie artificială. Marea Britanie pare a fi, de altfel, ţara în care 
s-a folosit pentru prima oară termenul de feminism. Primele semne ale unei 
mişcări feministe în spaţiul central şi sud-est european (Bulgaria, Ungaria ş.a.) 
le întîlnim chiar la prima etapă de constituire, dar ele sînt de o vizibilitate des- 
tul de redusă. În România aceste manifestări au apărut în contextul Codului 
Civil românesc, de origine napoleoniană. Printre personalităţile marcante ale 
feminismului de atunci din România se numără Calypso Botez, Alexandrina 
Cantacuzino, Eleonora Stratilescu, care îşi revendicau drepturile pe plan eco- 
nomic, cultural, familial şi sociopolitic, denunțind inegalităţile şi discriminări- 
le patriarhale, de altfel, întărite constituțional. 

Feminismul anilor '60-70 ai secolului al XX-lea se deosebește de cel din 
prima etapă prin genericul sub care s-a desfășurat: diferenţă și eliberare, din- 
colo de egalitatea în drepturi. Printre autorii care au abordat această problemă 
sînt Simone De Beauvoir (Al doilea sex), iar mai tirziu, Betty Friedan (The 
Feminine Mistique). Şi un autor şi celălalt trag următoarele concluzii: în ciuda 
egalităţii formale în faţa legii, femeile rămîn cetățeni de rangul doi pe plan 
social şi economic. De Beauvoir neagă faptul că există o esență femeiască an- 
terioară existenţei, vina purtînd-o conjuncturile istorice care pot fi schimbate, 
pentru ca femeile să devină fiinţe asemeni bărbaţilor. Filosofia politică femi- 
nistă din anii 60-70 a resemnificat, totodată, conceptele de public şi privat. 
După o lungă perioadă în care publicul era asociat bărbatului, iar privatul 
- femeii, feministele au atras atenţia asupra problemelor din spaţiul domes- 
tic: corpul, violența, care capată semnificaţii politice. A lega femeile de spaţiul 
privat înseamnă a le subordona, ascunzindu-le căile de exprimare în spaţiul 
public. 

Postfeminismul de mai tîrziu se detaşează de feminismul anilor '60-70 în 
privinţa statutului de victimă asumat de acesta din urmă. Dezvoltările post- 
feministe au loc în contextul postmodernităţii, al disipării unui centru idea- 
tic, al unor politici comune, al acceptării identităţilor flexibile. Postfeminismul 
postulează succesul agendei feministe şi decesul intelectual al feminismului 
academic, devenit prea criptic pentru cele mai multe dintre femei. Este epoca 
nonconformismului faţă de canoane, inclusiv, celui feminist. Criticat de femi- 

niști drept un produs corporatist, postfeminismul pare susceptibil de trădare a 
agendei feministe clasice. 

Feminismul, în cea de-a treia etapă, în lupta pentru egalitate este mai 
aproape de starea actuală prin distanțarea de criticile postfeministe şi prin re- 
formularea agendei feministe. Noua etapă presupune însă pierderea relevanţei 
vechilor scheme conceptuale bazate pe universalism, asemănare, dualisme (na- 
tură-cultură, public-privat). „Feminismul actual este cel al identităţilor multi- 
ple“, după cum afirmă susținătorii ultimului feminism. Este etapa unui femi- 
nism al autonomiei, diferenţele dintre femei şi bărbaţi nu joacă un rol tot atît de 
important ca și cel jucat de diferenţele dintre femei „situate în contexte sociale 
şi politice particulare“. 

În evoluţia sa destul de controversată, feminismul secolului al XX-lea a 
înregistrat atît succese, cît şi insuccese. Tocmai de aceea este greu de apreciat 
univoc traseul parcurs de această mişcare. Dacă încercăm să evaluăm traseul 
dat conform criteriilor obişnuite, care leagă perspectivele de dezvoltare a fe- 
minismului cu evoluția mișcărilor de masă, bazindu-se pe identitatea generală 
şi scopurile colective care ar demonstra un înalt nivel de solidaritate şi orga- 
nizare, atunci putem constata cu fermitate că mişcarea feministă la etapa ac- 
tuală aproape că lipseşte. Chiar și acolo unde feminismul și-a păstrat prezența 
în calitate de mişcare politică, implicindu-se în viața politică doar pentru a 
accentua pluralismul şi a scoate în vileag contradicţiile existente, consolida- 
rea unității acestor mișcări, fără de care este imposibilă eficiența politică, nu 
pare a fi posibilă. În aşa fel, feminismul cu greu ar putea fi numit ideologie 
politică tradiţională de succes. Pe de altă parte, această situaţie a declanșat un 
amplu proces de reconsiderare critică, care a readus în practica cotidiană mai 
multe experimente şi inovaţii. Şi din acest punct de vedere, feminismul este o 
ideologie contemporană destul de încrezătoare în fața sfidărilor secolului al 
XXI-lea. 

După cum menţiona publicistul român Ion Bogdan Lefter, „ceea ce carac- 
terizează feminismele postbelice, de la jumătatea secolului al XX-lea încoace, 
este dezbaterea asupra situaţiei și rolului femeilor în societatea postmodernă, 
adică în societatea în care evoluţiile generale fac ca datele existenței familiale, 
comunitare, sociale să se fi modificat substanţial... Oamenii încep să lucreze 
tot mai mult în servicii, în munci cu calificări ridicate, în care distincţia dintre 
forța masculină şi aportul casnic de tip feminin începe să dispară. Atunci se 
produc niște mutații şi la nivel social, şi la nivelul mentalităților. Dacă femeile 
în vremuri mai vechi nu aveau nici datele să ridice asemenea probleme, nici 

timpul s-o facă, azi ele îşi revendică drepturi, cer să existe ca cetăţeni egali în- 
tr-o lume democratică.1% 

Cele mai bune condiţii pentru femei, în ceea ce priveşte accederea la pro- 
cese decizionale, sînt create în Suedia (45% dintre membrii parlamentului sînt 
femei), în Norvegia (37,9%) şi în Finlanda (37,5%), conform datelor din 31 de- 
cembrie 2005. Republica Moldova s-a clasat pe locul 21 (din 128 de ţări), avînd 
în vedere faptul că din cei 101 deputaţi în parlament, doar 22 sînt femei. În 
schimb, în 2008, odată cu instalarea noului guvern, avem şi prima femeie în 
funcţie de prim-ministru. Actualmente, în Republica Moldova, avem o singură 
preşedintă de raion şi 161 de femei în funcţie de primar de oraşe şi sate, ceea 
ce constituie 17,9% din numărul total. În calitate de consiliere raionale, acti- 
vează 191 de femei, ceea ce constituie 17% din numărul total de consilieri. În 
Consiliul municipal Chişinău, din numărul total de 51 de consilieri, 16 sînt 
femei. Astfel, se poate afirma că, deşi există anumite prevederi legislative care 
încurajează implicarea femeilor la luarea deciziilor, acestea sînt insuficiente sau 
nefuncționale, ceea ce împiedică femeile să aibă o reprezentativitate mai mare 
în procesele decizionale. 

În ceea ce priveste Republica Moldova, putem afirma că feminismul nu 
este o ideologie adaptată realităților noastre. Cu toate că afirmaţia poate fi 
„uşor contrazisă“ prin documente care arată egalitatea în drepturi a femeii cu 
bărbatul (Constituţia și alte legi), în realitate, datorită nivelului de trai scăzut, 
violența intrafamilială este îndreptată, în special, împotriva femeilor şi copiilor, 
iar traficul de ființe umane afectează, în primul rînd, femeile și copiii. Femi- 
nismul există şi în Republica Moldova, chiar dacă se manifestă altfel decît în 
ţările occidentale. 

Istoria destul de pestriță a numeroaselor mişcări feministe existente (o 
multitudine de variante liberale, socialiste, marxiste, utopice ale feminismu- 
lui) constituie fudamentul atît al discursului, cît şi al dezbaterilor feministe 
contemporane. Feministele discută, îndeosebi, despre egalitatea înțeleasă, în 
sens formal-juridic, fie ca egalitate a şanselor, fie ca egalitate de respect și tra- 
tament. Există însă şi o minoritate feministă radicală ce cheamă femeile să 
se separe cu totul de societatea dominată de bărbaţi, în timp ce alţii văd în 
acest îndemn o reţetă distrugătoare. Există şi multe alte viziuni asupra acestor 


1% Jon Bogdan Lefter, Postmodernismul - o nouă/ veche mişcare literară la sfîrşitul secolu- 
lui XX - începutul secolului XXI, http://www.contrafort.md/2001/83-85/230_4.html . 

1% Cf. Participarea femeilor la viața publică și politică: provocări şi impedimente, Gunivas, 
Chişinău, 2006. 

probleme. Un lucru însă este cert: feminismul rămîne un concept esențial- 
mente contestat. 


5.9. Libertarianismul 


Lexemul libertarianism provine de la cuvîntul francez libertaire - anarhist (în 
limba engleză - libertarianism) de asemenea o filosofie juridică la baza căreia 
se află excluderea „violenţei agresive“, adică interzicerea forței ori amenințării 
cu utilizarea forței față de altă persoană ori față de proprietatea acesteia, fără 
consimțămâîntul persoanei date.” 

Dacă ne referim la noţiunea tradiţională de „libertarian“, aceasta desemna 
o persoană care crede în voinţa liberă, spre deosebire de determiniști. O altă 
semnificație se referă la un fel de libertin din principiu, o persoană înclinată să 
doboare orice „construcție“ care inhibă şi constrînge comportamentul natural 
sau instinctiv al persoanei, fie că este vorba de credinţa religioasă, de legături de 
familie, ori de sistemul de legislaţie impus de stat. Prin termenul „libertarian“ 
mai erau desemnaţi şi anarhiştii francezi, după ce a fost interzisă activitatea lor. 
Dar aceste semnificaţii, după cum indică unii autori, sînt în prezent perimate. 

Pentru prima oară termenul de „libertarian“ în sensul acual al cuvîntu- 
lui a fost utilizat de americanul Leonard Read, întemeietorul Fundaţiei pentru 
Educaţia Economică (Foundation for Economic Education). Termenul i-a de- 
terminat pe mulți adepţi ai libertăţii personale şi economice să se numească 
„libertarieni“ pentru a se deosebi de „liberali“, cuvînt prin care, la începutul 
secolului al XX-lea, erau desemnaţi în SUA şi alte state social-democraţii. În 
pofida acestui fapt, mulţi dintre libertarieni continuă să se numească liberali 
ori adepți ai „liberalismului clasic“. 

Libertarianismul este considerat o doctrină politico-juridică, care conţine 
prevederi şi reţete de reformare a societăţii, în primul rînd, în sfera legislaţiei. 
Această învăţătură se referă la ceea ce urmează să realizeze oamenii şi, în mod 
special, birocraţia din organele de stat, care trebuie să ţină cont de anumite 
norme de conduită. 

Libertarianismul se referă, în al doilea rînd, la o serie de teorii şi atitudini a 
căror caracteristică comună este aceea de a căuta să inverseze progresul colec- 
tivismului şi autoritarismului și să „rostogolească înapoi frontierele statului“. 
Iar la întrebarea Care sînt funcţiile guvernămîntului, statului?, libertarianismul 


15 Cf. Will Kymlicka, Contemporary political philosophy, A Introduction, Clarendon 
press. Oxford-New York, 1990, p. 95-159. 

răspunde într-o manieră tranșantă. Înainte de a oferi răspunsul libertarienilor, 
vom menţiona că, în realitate, există două ramuri principale ale acestui curent. 
Una dintre ele, a anarhiştilor, consideră nelegitim orice guvernămînt. A doua 
ramură, a minarhiștilor, susține că un guvernămînt poate asigura în mod le- 
gitim doar protecţia poliţienească, executarea contractelor şi apărarea națio- 
nală. În scopul realizării primelor două funcţii legitime ale statului sînt create 
tribunale civile şi penale. În opinia minarhiștilor, cele două funcţii nu includ 
prerogativa perceperii impozitelor, nici măcar pentru asigurarea banilor. Pe de 
altă parte, anarhiști apreciază că aceste funcţii minimale ale „statului-paznic“ 
sînt prea cuprinzătoare şi că activităţile statului, acceptate de minarhişti, ar tre- 
bui să fie îndeplinite de organe de protecţie private. Un alt grup de anarhiști 
libertarieni, ce-i drept, puţin numeros, respinge integral folosirea forței, fie şi 
în scopul autoapărării. 

Cauza principală a faptului că libertarienii împărtășesc opinii atît de dife- 
rite rezidă în două raţiuni. În primul rînd, libertarienii împărtăşesc o teorie ri- 
guroasă a drepturilor individuale, inclusiv a dreptului individului de a dobindi 
şi deţine proprietate. La fel, concepţia lor despre dreptul de proprietate şi liber- 
tatea contractelor exclude de la sine dreptul la asistenţă socială, deoarece acesta 
presupune muncă impusă unora în favoarea altora. În al doilea rînd, adepţii 
libertarianismului cred că funcționarea unui sistem capitalist laissez-faire (să 
mergă de la sine - n.n., C.M.) reprezintă sistemul social cel mai dezirabil. 

După cum am menţionat mai sus, libertarianismul se bazează pe credința 
în separarea esențială a persoanelor individuale ce posedă - indiferent de faptul 
dacă sînt ori nu parte a societăţii sau supuşi legilor unui stat - un ansamblu de 
drepturi inalienabile care, în mod necesar, includ dreptul de a dobindi şi de a 
păstra proprietatea. Negarea acestor drepturi de către stat nu poate fi niciodată 
admisă, iar oamenii ar trebui doar să se considere supuşi statelor în măsura în 
care acestea le respectă drepturile sau se bazează pe proceduri voluntare. Cea 
mai clară expunere modernă a acestei doctrine poate fi găsită în lucrarea Anar- 
hie, stat şi utopie, publicată în 1974 de filosoful contemporan american Robert 
Nozick, profesor la Universitatea de la Harvard. 

Într-un sens foarte general, s-ar putea spune că tema centrală a cărții lui 
Nozick este justificarea statului minimal în faţa pretențiilor şi afirmațiilor 
anarhismului, potrivit cărora statului îi lipsește legitimitatea morală de a-şi 
exercita funcţiile pentru că, astfel, se încalcă drepturile indivizilor. 

În opinia lui Nozick, „indivizii au drepturi şi nimeni — persoană sau grup - 
nu le poate face anumite lucruri (fără să le încalce drepturile). Aceste drepturi 

sînt atît de puternice şi merg atît de departe, încît se poate pune întrebarea: Ce 
rol mai au statul și reprezentanții lui oficiali, dacă mai au vreunul?“ lar proble- 
ma principală formulată de autor sună în felul următor: „Cît spaţiu lasă statului 
drepturile indivizilor?“. Răspunsul lui Nozick este următorul: „Referitor la stat, 
concluziile noastre sînt: un stat minimal, limitat la funcţiile restrînse ale pro- 
tecției împotriva forţei, furtului, înşelătoriei şi ale asigurării respectării con- 
tractelor ş.a.m.d. este justificat; orice stat care are funcţii mai extinse va încălca 
drepturile persoanelor de a nu fi forțate să facă anumite lucruri şi este, aşadar, 
nejustificat; statul minimal te şi inspiră şi este şi drept“. 

În punctele esenţiale, argumentele lui Nozick în favoarea libertarianismu- 
lui se sprijină pe intuiţii morale, cu toate că un grup de libertarieni contes- 
tă această abordare. Deşi majoritatea libertarienilor își sprijină concepţiile pe 
credința în drepturile individuale, unii, precum David Friedman, apelează în 
temei la argumente din teoria economică şi din teoria alegerii publice pentru 
a pleda pentru o economie de piață liberă. Drept rezultat al acestei abordări, 
libertarienii devin greu de deosebit de liberalii clasici şi de acei susținători ai 
capitalismului care, în mod curent, nu sînt consideraţi ca aparţinînd mișcării 
libertariene în sens strict, precum Milton Friedman sau Friedrich von Hayek. 
De menţionat că ideile lui Hayek, în special despre supremaţia legii, au exercitat 
o influență substanţială printre libertarieni. 

După cum am afirmat mai sus, libertarianiştii sînt cu toții diferiți de anar- 
hişti, care, în principal, doresc desființarea statului în întregime (pentru că el 
oprimă personalitatea), cît şi instituția proprietăţii (care este baza inegalității 
sociale şi economice). Pe de altă parte, libertarienii pot fi acuzaţi că iau sta- 
tul prea în serios, deşi nu au o atitudine prea serioasă față de ideea de liber- 
tate. Tradiţia dominantă a libertarianismului contemporan vede în stat doar 
instituţia ce restringe libertatea, în timp ce, luată în considerare pe un plan mai 
larg, libertatea este restrînsă de norme sociale, credinţe religioase, structuri de 
familie şi forțe ale pieței. Cea mai convingătoare replică libertariană la această 
critică este că individul ferm poate, la urma urmei, printr-o voinţă puternică, 
să depășească aceste constrîngeri, dar nu şi puterea coercitivă a statului. 

Uneori, libertarianiștii sînt învinuiți de faptul că ar fi puţin receptivi şi dog- 
matici, însă anume libertarianismul creează condiţii și emană principii pentru 
edificarea unei societăți în care oamenii liberi pot convieţui în pace şi armonie, 
cînd fiecare caută calea proprie de a-şi orîndui şi îmbunătăți viaţa. Iar soci- 


' Robert Nozick, Anarhie, stat şi utopie, Bucureşti, 1997, p. 35. 

etatea construită pe baza principiilor libertarianiste este cea mai dinamică şi 
inovaţionistă dintre societăţile care au existat pînă acum, despre ce ne vorbeşte 
concludent progresul fără precedent în ştiinţe, tehnologii şi standarde ale vieții 
din timpul revoluţiei liberale de la sfîrşitul secolului al XVIII-lea. În societăţile 
libertarianiste este pe larg răspîndită binefacerea, actele de caritate făcute din 
îndemnul inimii, fără vreo impunere din partea statului. Astăzi, dezvoltarea 
intelectuală a ideilor libertariene continuă prin apariţia de noi reviste şi institu- 
ţii de cercetări, dar și prin renașterea atitudinii ostile a societății americane față 
de guvernul central, tocmai datorită faptului că marele guvernămînt nu este 
apt să realizeze cele promise. 

Derivat din liberalism, libertarianismul s-a afirmat ca versiune radicală a 
acestuia, astăzi fiind o filosofie politică fundamentată pe distincţia inconfun- 
dabilă dintre acțiunea voluntară şi acțiunea constrînsă. Promotorii ideilor liber- 
tariene trasează proiectul politic și social al comprehensiunii societății pornind 
de la individ şi excluzînd sensul invers, cel al înţelegerii individului pornind 
de la societate. Viziunea colectivistă arbitrară, respinsă la început de filosofia 
libertariană, se situează la antipodul clasicei teorii aristotelice a statului pre- 
existent individului, din care a derivat ideea absurdă a statului providențial. 

Întrebarea fundamentală formulată de libertarieni este următoarea: poate 
fi un individ realmente liber într-o societate care îi impune zilnic noi constrin- 
geri și-l prinde în chingile unei noi legi? Sau: se manifestă liber cel care îşi vede 
diminuat constant perimetrul de acţiune și care caută metode de a se apăra de 
agresiunea societății susținute de stat? 

Răspunsul la aceste întrebări a fost formulat de unul dintre fondatorii şi 
promotorii libertarianismului, Robert Nozick: „Un stat minimal, limitat la 
funcţiile de protecţie împotriva violenţei, hoţiei, escrocheriei şi la asigurarea 
respectării contractelor private este justificat. Orice extensie a acestor funcții 
violează dreptul individului de a nu fi constrins şi deci e nejustificat“. Doar 
un astfel de stat, în opinia autorului, are legitimitate morală, deoarece el nu 
încalcă „drepturile“ naturale ale individului, între care dreptul la viaţă și cel la 
proprietate. 


1# Robert Nozick, Anarhie, stat și utopie, Bucureşti, 1997. 


